
लुपाः 


- बिमल ताम्राकार 


हनेबहम्ह डा.पृष्पराज राजकर्णिकाजुं कृतः पिकाकपाखें छगू 
नेपालभाषां सफू पिकायेगु मंसा: कनादिल । वयूकःया पिहां वयेमाःगु 
छु सफू दु जुड धका: नुगलय्‌ खँ वायेका स्वया । पक्का नं वयूकलं 
इलयूव्यलय्‌ च्वयाः थीथी पत्र-पत्रिकाय्‌ पिदनाच्चंगु समालोचनात्मक 
च्वसु जुइ धकाः जिं नुगलं क्वःछिना । वयूकलं यानादीगु समालोचना 
नं बांला: । व सफू पिकाये दुसां नेपालभाषाया समालोचनाया ख्यलय्‌ 
छगू बांलाःगु कृतः जूवनीगु थें मनय्‌ जुल । 

छन्हु वयूकलं इमेल सफूया टेक्स छवया हयादिल । कपि 
याना: कयाः न्ह्यःनेया छपौ निपौ ब्वना स्वया: तसकं ह्याइपुसे 
ताल । वयूकःया पाजुपिं ख्वपय्‌ धयागु न्यना तयागु । वयकलं ख्वप, 
तिबुक्छँँया लक्ष्मीदास ताम्राकारया म्ह्याय्‌ लक्ष्मीमाया तास्राकारया 
गर्भ जन्म जूगु धयागु च्वया तयादीगु ब्वना । जि वयकःया पाजुपिनिगु 
छें प्यखा ति क्वय्‌ च्चंगु छुँय बूम्ह, व नं ताम्राकार जूबले गथे गथे 
थः थें जूवन । यँय्‌ उराय्‌ समाजय्‌ ८गू ९गू जात दु । यलय्‌ प्यंगू दः 
दु थें ख्वपय्‌ ताम्राकारत छता जक जात दु । जिं न्यना तयागु ख्वप, 
भ्वलाछेँ त्वालय्‌ सःस्यंतम्वः जात दु धयागु तर इमिसं थौंकन्हे जात 
हिला: स्यस्यः बाय श्रेष्ठ तयेधुंकल धाःगु नं न्यना । 

वयकःयात इलय्‌ व्यलय्‌ नेपालभाषाया ज्याभवलय्‌ नापलाइ । 
वयकः दबुलिइ च्वनादिइ । वयूकलं बांलाक न्वचु बियादी । त्याजिक 
थःगु बिचाः प्वंकादी । वयूकः नेपालभाषां च्वइम्ह, थःगु मांभाययात 
मतिना याइम्ह जूबलय्‌ वयूकःया बारे सिइके सयेके मास्तेवइगु 
स्वाभाविक हे जुल । वयकःया आत्मवृत्तान्त ब्वनावनाबलय्‌ वयूकःया 

बारे सीकेसयेके यःगु खं ब्वंलिया लुखाया खापा चालावं थें जुयावन । 
वय्‌कःया जीवन मचाबलें निसें ल्यायम्हबले तकं दुख स्यूगु खं 
च्वयादीगु दु । वयूकःया थ्व सफूया भाय्‌ भिंका ब्वँब्वं वना । तसकं 
रोचक । थःके दुने दुगु कौतुहलता समाधान जुजुँ वन । मेमेगु 
सफूया सम्पादन ज्या थाति तया वयूकःया सफूया भाय्‌ भिंकेगु ज्या 
नि याना । 

इलयब्यलय डा.पुष्पराज राजकर्णिकारजुं, 'सफू पिकाये ल्व: 
ला मल्वः ला' धकाः न्यनादिइ । थःगु आत्मप्रशंसा जक जूवंगु मदु 
ला धयागु वयकःया शंका जुइमा: । वयकलं थ्व आमवृत्तान्तय्‌ दुःखया 
खँ छुं सुचुकादीगु मदु । अथे हे सुखया खं नं छुं सुचुकादीगु मदु । 
अथे हे थःत जूगु न्स्याइपु म्हाइपुगु खँ नं सुमचुकुसें कनादीगु दु । 
थम्हं यानागु ज्या नं छसिंनिसें ब्वयादीगु दु । 

वयूकलं विद्यार्थी इलं नेपालभाषां कविता च्याः भाषा ख्यलय्‌ 
दुहां कायाः थःगु मांभाय्‌ नेपालभाषा, नेवाः जाति, नेपालसम्वत्‌या 
आन्दोलनय्‌ न्ह्यचिला दिया: थौं वयकः छम्ह नेवाः न्ह्यलुवाः, नेवाः 
अभियन्ता जुयादिल । अज्याःम्ह व्यक्तित्वया जीवनी ब्वनेबलय्‌ कीत 
हःपाः व प्रेरणा जुइ । वयकलं नेवाः जाति, नेपालभाषा, नेवाः 
राज्यया अहित ज्वीगु ज्या मयायेगु बचं ल्हानादीगु दु । तर थःगु 
छँज:पिंत नेपालभाषा ख्यलय्‌ हयेमफुगु खँय्‌ छथाय्‌ आत्मग्लानि नं 
यानादीगु दु । 

थ्व सफुतिइ वयूकलं यल देयूया नेपालभाषा, साहित्य, नेपाल 
सम्वत्‌ सम्वन्धि गतिविधि २०२२ सालं निसें आ: तकया खँ दुथ्याकादीगु 
दु । २२ सालया आन्दोलन येँ, यलय्‌ जूगु आन्दोलनया खं न्यनेब्वने 
दुसां ख्वपय्‌ उगु इलय्‌ छु जुल धयागु खँ आःतक छुं सिइके खंगु 
मदुनि । यलया नेपालभाषा, साहित्य, नेपालसम्वत्या आन्दोलनया 
गतिविधि सीकेत थ्व सफुतिं तःधंगु ग्वाहालि याइगु भल्सा कया । 


आ:: पुष्पराज राजकर्णिकार 


'सायूमि, जि मथुरा’ छम्ह पासाया ल्हातय्‌ थ्यन । वयकः:थाय्‌ 
वनाबलय्‌ द: न्वना धयादिल, 'छिं मेगु न्स्यागु सफू पिकासां जिं थथे 
याना अथे याना धका: च्वयातःगु सफू पिकाये छता मते । अज्याःगु 
सफू च्वमि थम्हं च्वयेगु मखु । च्वमिया बारे मेपिसं च्वयेमाः । 
वयूकःया थःगु तक पायळि जूसां सिद्धिदासं थःगु बारे 'सिद्धिदास थःगु 
मिखाय' आत्मवृत्तान्त च्वया मवंगु जूसा वयकःया गुलिखे खँ भीसं 
मसिइगु जुइ । यलया शान्तराज शाक्य सूर्यबहादुर पिवाःयात आत्मकथा 
ब:चाहाकलं च्वका न्यू प्रेष्टिज नेपालय्‌ पिकायेकादिल । ख्वपं पिदनीगु 
'मन्दिर' पत्रिकाय्‌ वयूकःया ल्या: पिथनेत उकि यक्व ग्वाहालि जूवंगु 
खँ थन लुमंकेबह जू । 

नेपालभाषां दँयूदसं न्हययगू चयगू सफू पिहां व: । गुलि 
सफू सुनां सुनां ब्वन जुइ । सफू ब्वनाः च्वमिपिंत लिच्च: बियेगु 
याःगु दु ला ? थज्याःगु थासय्‌ च्वमिपिनिगु जीवन सुनां च्वइगु जुइ ? 
थौंकन्हे आत्मकथा अथवा आत्मवृत्तान्त च्वयेगु चलन वयेधुंकूगु दु । 
आत्मकथा च्वये अःपु मजू । थःगु बारे थम्हं सुमचुकसें च्वयेमाःगु । 
थःत ब्वयाः क्यनेमाःगु आत्मकथा च्वये धयागु दुसाहस यायेगु ज्या 
खः । पुष्पराज राजकर्णिकारजुं थःगु मचाईया खाइसे च्वंगु दुख नं 
सुचुका मदी । अथेहे थः कलाः नापं जुइगु कचकच खं नं त्वपुनादीगु 
मखु । थुकि च्वमिया इमानदारीता पिब्वइ । 

इलं मनूयात हिइका यंकी । मनू इकथं हिला वनेमा: । वयूकःया 
जीवनया न्हापां न्हापां जीवन संघर्ष ख: धयागु आज्जु छुना न्ह्यज्यानादीम्ह 
लिपाया ई थः बाज्यः वनेधुंकाः जीवन सम्झौता याना म्वायेमाः धकाः 
तायेकादिल । थ्व नं मनूया जीवनय्‌ छगू लुइका खँ खः । छथाय्‌ 
वयूकलं पासापिनि दथृइ गफ जुइबलय्‌ भविष्ययात ध्यबा मुंकेमाः 
धकाः सेफय्‌ दां मुना तालं ग्वया तयेगु स्वया: ल्वहं, अप्पा स्वथना 
सेफय्‌ तालं गवया तःसां ज्यू धकाः मनूया जीवनय्‌ वर्तमान इयात 

महत्व बिया: तर्क यानादीइगु तसक नालेबह जू । 

ल्यायम्ह इलय्‌ क्वंतिं यःपु लँ. इमू ख्यः, मणिद्रः, कुरिगां 
वनागु खँ छथाय्‌ च्वयादीगु दु । जिं न्यने मनंगु थायया नेवाः नां 
जुल । आः थौंकन्हे थ्व थाययात छु छु न्हून्हूगु खय्‌ भासं नां छुइधुंकल 
जुइ । पिनेवाःतयूसं झीगु थाय्‌ नं काइगु भीगु भाय्‌ नं स्याइगु । थ्व 
गज्याःगु विडम्वना ! 

'जीवन खसुइ' सफुतिइ ब्याक्क भिंनिगू द्या दु । भिंनिगू 
द्याय्‌ भिंछगू द्याय्‌ तक बिस्कं बिस्कं विषय जुया: लिपांगु द्याय्‌ मृति 
कथं च्वयातयादीगु दु । भिंनिगूगु द्या छगू स्वया: नं सफूया अप्वः थें 
खँ थुइकेफइ ताया । भाय्‌ सल्लल्ल वं । च्वयातःगु न्ह्याइपुसे च्वं । 
'जीवन खसुइ' नेपालभाषाया ख्यलय्‌ छगू ब्वनेबहगु सफू खः । छम्ह 
साधारण नेवाःया मचा गुकथं सफलताया त्वापलय्‌ थ्यन व खं 
सीकेत सकल ब्वमिपिसं थ्व सफू न्याना: ब्वनेमा: थें ताः । 

थ्व 'जीवन खसुइ' सफू च्वयेत ह:पा: बियादीम्ह हःपाःमि 
नेपालभाषा आधुनिक कवि भगतदास श्रेष्ठजुं थःगु नुगःख नं च्वया 
बियादीगुलिं कृतः पिकाकपाखें दुनुगलं सुभाय्‌ द्यछाना । अथेहे 
समालोचकपिं प्रा.प्रेमशान्ति तुलाधरजु व पूर्ण ताम्राकारजुपिसं थ्व 
सफूयात दुग्यंक वाला: सफूयात ल्वयेक ताहायेकेक समालोचना 
याना बियादीगुलिं वयूकःपिंत नं कृतः पिकाकपाखें दुनुगलं सुभाय्‌ 
चछाना । दकले लिपा 'जीवन खसुइ'या च्वमि नेवा: न्ह्यलुवा: व 
नेवाः अभियन्ता भाजु पुष्पराज राजकर्णिकारजुयात थुगु सफूया 
पिकाक जुयेगु स्वःता: बियादीगुलिं स्वलंस्वः (लखं लख) सुभाय्‌ 
चछानाच्वना । वयूकःया च्वसा थुकथं दिपा: मकासें न्ह्याःवनेफयेमा । 
जय नेपालभाषा ! 

ने.सं. ११४१ तछलाथ्व तृतीया मंगलवा: 


ई :: पुष्पराज राजकर्णिकार 


जीवन खसुइ दुने जि थः नं 


- भगतदास श्रेष्ठ 


नेपालभाषाया साहित्य, राजनीति, अर्थशास्त्र, समाजसेवा 
आदि आपालं विषय बहुप्रतिभा सम्पन्न व्यक्तित्व जुइधुंकूम्ह आःतक 
दकले यःम्ह श्रद्धेय पासा डा.पुष्पराज राजकर्णिकारजुया बारे च्वया 
धयां साध्य हे मजुइधुंकल । 

पासा पुष्प अतिक यःगु नां, गुम्हनापं तायतिति याये ससांनिसें 
थौंतक अर्थात्‌ ७० द॑ पुलेधुंकाःतक नं अतिक स्याःन्याःम्ह व दुविस्ता 
ब्यानातुं च्वनाम्ह, गुबलें हे कचवं पिमद॑म्ह, मा:थाय्‌ माःकथं रवहालि 
यायेत तयार जुइम्ह सुं दुसा पासा पुष्प हे छम्ह जुयाब्यूगु दु । 

'जीवन खसुइ' दुने छयं तया पिदनीगु वयूकःया जीवनीया 
खं न्यनाबलय्‌ लयताया थाःगा: हे मन्त । 

खःतुं (जिगु) किदं न्ह्यः हे पिदनेधंकूगु जिगु आत्मवृत्तान्त ( 
जीवनी) सफूया उलेज्या नं वयूकःया ल्हातिं हे जूगु खः । उबलेंनिसें 
पुष्पयागु नं जीवनी पिका:सां जिल धका: बिचाः प्वंकागु खः । बल्ल 
व पवित्र ज्या पूवंगु अनुभव भाःपी खन । वयूकः व जि निम्हसियां 
निम्हसिगु ७५ प्रतिशतया दुःख सुखया खं थू, खं स्यू । तर ल्याःचाः 
तया लनालना यंकेगु भवलय्‌ थीथीकथंया परिस्थितिं याना छुकिछुकिं 
हे यइपुक्क न्ह्यइपुक्क हनावने मखन, मफुत । गथेकि - न्याकः 
न्याकः तक्क आत्महत्या यायेत स्वया नं यायेमफुत । डिप्रेशन व 
कोमाय्‌ नं लात जि, अनेक मुद्दा मामिला, जेल जीवन, मृत्यु दिवस 
आदि आदि खाइक पाउँक जीन्दगी हने मालावन । जीन्दगीया छुं छु 
माकूगु सवाः काये मखन । अथे जुया फत्तिफतले पुलांगु खँ ल्ह्वने हे 
मखु धकाः लिलिचिला जुया नं लुमंके हे मालावन, व पासाया 

जीवनी वःगु न्यँन्यं । स्वस्वं । 

जि अनया जीवनीया पाण्डुलिपि ब्वँब्वं वना स्वन्हु प्यन्ह्‌ 
बिका:, व बःचा हाकलं क्वचायेका । उलि इया दुने स्वकः स्वकः ला 
मिखां ख्वबि हे बाःवल । च्वयेत स्वया स्वयां च्वये नं मफुत-मफुत, 
छु च्वयेगु ? गुलि च्वयेगु ? च्वयेगु हे खःसा, तप्पंगु सफू हे तयार 
जुइगु जुल, चीहा: याना गुलि च्वयेगु ? द्ृलंद्रःप॒ मयाक च्वसु च्वयेधुन 
जिं, जित: उलि कष्ट मजू गुलि पासा पुष्पयागु खं च्वयेगुलिं जुल । 
च्वयेत ल्हाः न्स्याकूसां न्ह्याके हे थाकुयावन । म्वायूसे च्वये हे 
मफुत स्यू, क्षमा फ्वने, च्वये हे मफुत धाये धका: नं बिचा: याना । 

तर नं उलि धाये नं आँट मवल । गुलि गपायधंक आशा 
याःगु जुइ, आशां थ्याय्‌ ज्यू ला ? ब:चाहाकलं सां च्वया मन तये हे 
माः । वाक्कु छिना: आँट याना । न्ह्याक्व हे थाकुसां च्वये हे मा: । 

चांन्हि मधया, ला: मला: मधया । उकिसनं उबले हे कायभाजु 
सुभाषयात कोरोना ल्वचं कया हस्पिटलय्‌ तयेमाल । थम्हं स्वःवने नं 
मज्यू, थी नं मज्यू हँ । लिमलाःगु व खर्चया खँ व चिन्ता गुलि गुलि 
का ... । बल्ल लायेका: छेँय हया । 

अयूनं च्वयेत स्वया । तापापिनिगु स्वयाः स्या:न्या:पिनिगु 
विषय च्वयेगु साप हे थाक्‌ खनी । छु याये छुयाये? मू खं थथे दु। 

ब्याक्क १४८ पौ दुगु जीवनी दुने क्वय्‌ च्वयाथें खनेदु । 
उकी दुने जिगु नां निथाय्‌ ब्वयात:गु खना । गुगु थथे दु :- 

१. जिगु पारिवारिक जीवन, २. जिगु शिक्षा, ३. जिगु लजगा:, 
४. जिगु सामाजिक जीवन, ५. जिगु राजनैतिक जीवन, ६. धर्मय्‌ 
जि, ७. साहित्यय्‌ जि, ८. भाषिक आन्दोलनय्‌ जि, ९. नेवाः आन्दोलनय्‌ 
जि, १०. सिरपा: पदक, पदवी व हना ११. देश विदेश चाःहुला व 
१२. समग्रय्‌ जि आदि । स्वयेधुसेंलि विशेष यानाः - 

पुष्प मचांनिसें अतिक क्वात्तुक स्वापु दुम्ह पासा खः । जिपिं 

निम्हया दथुइ नेपालभाषा साहित्य व प्रगतिवादी बिचा: हे खः । 
छथाय्‌ नापं तयातःगु अले छु कथं नं कचवं पिमदंम्ह सक्कलिम्ह व 
विश्वासीम्ह मालीबलय्‌ माःकथं ग्वहालि यायेत तयार जुइम्ह ज्वः हे 
मदुम्हकथंया पासा खः । साहित्यय्‌ निम्हं छथाय हे लाःसां वयकः 
सफू च्वयेगुली लातसा जि सम्पादन ख्यलय्‌ लात । 

वि.सं. २०२२ सालया भाषा आन्दोलनंनिसें जिपिं जुरुमुरु 
दना वयापिं खः । २०२९ पाखेर पुष्पया न्हापांगु चिनाखँ जिं सम्पादन 
यानागु 'ससिवाः पत्रिकाय्‌ पिथने खन । पुष्पं सफू च्वया यंका 
दिलसा जि सम्पादन यायेगुली लात । करिव २०गू २२गू ति पत्रिका, 
सफू सम्पादन यायेधुन । व नं नेपालभाषा, नेपाली व अंगेजी । जिपिं 
मध्यममार्गी जुल । तर जि भचा विज्ञानय्‌ नुग: क्वसा:म्ह जुल । 

फःसा परोपकार यायेगु, मफुसा मेपिन्त मस्यंकेगु खँय्‌ निम्हं 
सहमत । परोपकारया लँय्‌ थौंया विश्वया ८ अरब मनूतय्‌ जीवन 
मरणया न्ह्यसः दना च्वनसा वासः पानासिया (PANACEA) 
लुइका राज्यविहीन बिचा: घाना मन्‌ मात्रया दुःख सुखय्‌ थःगु जीवन 
हे पायेगु खय्‌ निम्हं सहमत दु । थुकि हे मनूया सामर्थ्य व शक्तिइ 
आपालं विश्वास ब्वलं । जीवनया अतिकं सवाः वइगु खय्‌ निम्हस्यां 
कायेगु थें । आज्जु नं अन हे थ्यं। थजाःगु खय्‌ धाःसा जिगु नुगः 
आपाल सिचुइगु व म्वानाया माकुगु सवा: वइगु खः । चिन्तन 
यायेगु, चिन्ता मकायेगुली धा:सा निम्हं सहमत हे खनेदु । 

समग्रय्‌ जिपिं निम्हं ताःकाल॑निसें थौंतक (७० द॑ पुले धुंकाः 
नं) उत्तिकं माया मतिना दनी । सायद लिपा लिपा थ्यंक नं अजाःगु 
कथंया हे जीन्दगी स्वानातुं वनी, बिनातुं वनी । 

अन्तय्‌ नांद॑म्ह हनेबहःम्ह कवि भाजु दुर्गालालज्‌ं धयादीगु 
लुमनावल, थुगु इलय्‌, 'छ कवि नं खः, पत्रकार नं खः, उकि अलावा 
वँय्‌ नं खः । वँय्‌ अर्थात्‌ असाधारण खः। अथे हे जि यःम्ह पासा नं 

असाधारण हे जुइमा: थःगु पहलं । निम्हसिगु वँय्‌ पह: छथायूतु विश्व 
कल्याणया लँय्‌ समर्पित व संकल्पित खः । गुरु दुर्गालालया बचं 
सार्थक जुइमा । पुस्तां पुस्तातक नं उकिया जः खया तुं च्वनेमा । 
धाये धन्य खः दुर्गालाल दाइ । अनया सदां जय जुइमा । 

थजाःम्ह पवित्र निष्कलंक पासा नापंया स्वापु व दुग्यंगु 
मतिना अनन्त अनन्ततक नं उतिक दसि जुया ब्वये फयेमा, म्वाये 
फयेमा । यःम्ह पासा पुष्प अतिकं गौरव खः, जितः । 

निम्हं छम्ह थें जुया अमर जुइमा । 

७ 
ने.सं. ११४१ बछला 

डा.पुष्पराज राजकर्णिकारया 
'जीवन खसुइ' छा: 


- प्रा.प्रेमशान्ति तुलाधर 


नेपालभाषाय्‌ आधुनिक प्रगतिवादी कविकथं नांजाःम्ह 
डा.पुष्षराज राजकर्णिकारया न्हापां स्वंगू कविता संग्रह, अनं लिपा 
निगू नियात्राया सफू प्रकाशित जुइधुंका: पिदंगु मेगु सफ्‌ खः, जीवन 
खसुइ' नांगु आत्मकथा । थुकथं वयूकःया व्यक्तित्व बहुआयामिक जू 
थें साहित्यिक लेखनय्‌ नं बहुआयामिकतां थाय्‌ का:गु दु । छु नं भाषा 
साहित्या मूल्यांकन व भासं ग्वःगू सफ्‌ पिदन धयागु ल्याखं जक 
मजुसे व भाषा साहित्यय्‌ गुलि ग्यसु ग्यंगु सफ्‌ पिदन धयागु ल्याखं 
नं जुइ । खयूत ला छगू हे विधाय्‌ प्रतिवद्ध जुया च्वयावन धाःसा व 
विधायात अझ परिमार्जित जुइकेफइ, स्तरीयता थकाय्‌ फइ धयागु 
धापू दु । तर नेपालभाषाया ख्यलय्‌ थःत फ्यानाजूपिं भाषा साहित्य 
अभियन्तापिसं च्वय्‌गु जक ज्या यानां मगाः, छम्ह हे व्यक्ति गबलें 
भाषा आन्दोलनकारीया भूमिका म्हितेमाःगु दुसा, गबलें भाषा, जातिया 
पहिचानयात कयाः ल्वायूमाःगु दुसा, गबलें पत्रपत्रिका पिकयाः आर्थिक 
अभिभारा क्वबुइमा:गु दु । थज्याःगु स्थिति दुगु नेपालभाषाय्‌ छम्ह हे 
च्वमिं नेपालभाषा साहित्यया थीथी विधाय्‌ च्वसा न्ह्याकाः नेपालभाषा 
साहित्ययात थीथी विधां सम्पन्न यायगु गुग ज्या पुष्पराज राजकर्णि- 
कारजुं यानादिल उकियात च्वमछासे मगाः । 

खयत ला च्वमि पुष्पराजजुं थ्व दकले लिपा पिदंगु सफूयात 
तप्यंक आत्मकथा धयामदिसे 'जीवनया खसुइ' धका: नां छुनादीगु दु 
तर अथे खया नं थःगु जन्मंनिसें थौंतकया वयकलं हनादीगु जीवनया 
चरणवद्ध घटना विवरण, आत्मविश्लेषण दु नापं जीवनया थीथी 

इलय्‌, जीवनया थीथी चरणय्‌, थीथी परिवेशय्‌ थःत जूगु, अनुभूति, 
अनुभव प्वंकेगु यानातःगु दु । उकि थ्व सफूयात वयूकःया १०० 
Biograpy अर्थात्‌ आत्मकथा धकाः मधासे मगाः, छायधाःसा 
आत्मकथा लेखन साहित्यया व गद्य विधा ख: गुकीच्चमि थः थम्हं हे 
थःगु जीवन वृत्तान्त च्वयातःगु दइ । 

नेपालभाषा साहित्यय्‌ जक मखु, नेपाली, हिन्दीभाषाया 
साहित्यय्‌ नं आत्मकथा अर्थात्‌ च्वमिं थम्हं च्वःगु थःगु जीवनया 
बाखंयात अंग्रेजीया (0 B10£7फ या पर्याय कथं कायूगु यानातःगु 
दु । एनसाइक्लोपिडिया ब्रिटेनिकाय्‌ नं 'व्यक्तिया थः म्वानागु जीवनया 
व्यहोरा गुगु खुद थम्हं हे च्वःग' यात १०० B10९7ऽ धयातःगु 
दु । वर्ण विषय, चरित्र चित्रण, देशकाल परिस्थिति, उद्देश्य , प्रभावशाली 
भाषा शैली आत्मकथाय्‌ मदय्‌क मगाःगु तत्व खः। खय्‌त ला 
आत्मकथा विशेष अज्याःपिं व्यक्तित्वपिनिगु जुयाच्वनी गुम्हेसिगु 
बारे लोक न्हापां हे स्यूगु व अझ वयागु बारे अप्व: सीकेमा:गु 
जुयाच्चनी । डा.पुष्पराज राजकर्णिकार नं नेपालभाषाया भाषिक, 
साहित्यिक, सांस्कृतिक ख्यलय्‌ जक मखु नेपाःया वित्तिय क्षेत्रय्‌ 
चर्चितम्ह व्यक्तित्व ख: । थज्याःम्ह व्यक्तित्वया विषयलय्‌ सीकेमास्ते 
वइगु जक मखु, वयूकःया जीवननाप सम्वन्धित आपालं सत्य तथ्य 
गुगु समाजं थौंतक मस्युनीगु खः अज्याःगु नं पिदनीगु जूगुलिं वयूकः 
थें ज्याःपिं व्यक्तित्वपिनिगु आत्मकथा पिदनेमाःगु अति आवश्यक 
जू । अझ आत्मकथा ला नेपालभाषा साहित्यय्‌ छगू अभाव जुयाच्चंगु 
जीवनपरक साहित्यिक विधा नं खः । 

मल्लकालं निसें न्ह्यायधुंकूगु नेपालभाषा साहित्यय्‌ 
आत्मकथाया इतिहास स्वल धा:सा उलि ताहा: मज्‌ । मल्लकालया 
नांदंम्ह छम्ह कवि जगतप्रकाश मल्लं (इ.सं. १६४४-१६७३) थःत 
न्हूम्ह जयदेव (गीतगोबिन्द ग्रन्थया रचयिता) धका: आत्ममूल्यांकन 

यायगु ज्या यानावंगु दु, गुगु आत्मकथाया छगू विशेषता खः । तर 
अथे खःसां थुगु कालय्‌ सुनानं आत्मकथा च्वयावंगु खनेमदु । पुनर्जागरण 
कालय्‌ वयाः महाकवि सिद्धिदास महाजुं 'थःगु मिखाय्‌ सिद्धिदास व 
शिवविलास धयागु सफूचा च्वया: थःगु विषयलय्‌ थम्हं छुं प्रकाश 
यानावंगु दु । आःतक स्यूगुली थुकियात हे नेपालभाषाया न्हापांगु 
आत्मकथाया सफ्‌ धायमाली । अथे हे महाकवि चित्तधर 'हृदय'जुं नं 
'जिगु जातः' च्वया: थःगु जीवनया विषयस आपालं खँ न्ह्यब्वयावंगु 
दु । आधुनिक कालय्‌ वयधुंका: तःम्ह च्वमिपिनिगु जीवनी ब्वने दुसां 
, थ्व सफ्‌ च्वमि थःपिसं हे च्वयावंगु आत्मकथाया सफ्‌ मखु । 
आधुनिक कालय आत्मकथा च्वयगु ज्या याःम्ह छम्ह च्वमि आख्यानकार 
मथुरा साय्‌मि नं खः । वयूकःया 'साय॒मि, जि मथुरा’ ने.सं. ११४०दँय्‌ 
थ्व सफ्‌ पिदंगु दु । गुकी थःगु जीवनया पुरा वृतान्त मदुसां थःत 
मनय्‌ थ्यूगु थःगु जीवनया मुख्य मुख्य विषयया विवरण दु । अथे हे 
निम्ह मयूजु च्वमिपिं प्रकाश प्रधान तथा अपर्णा प्रधानपिनिगु नं 
आत्मकथाया सफ्‌ पिदंगु दु । सफूया रूपय्‌ मखुसां कविताया रूपय्‌ 
कवि सिद्धिचरण श्रेष्ठजुं सिद्धिचरण’ नामं आत्म परिचय बिइगु 
चेष्टा यानावंगु दु । थ्व हे कथं कवि पुष्पराजजुं नं सिद्विचरणया 
सतिक्क वनाः जि पुष्पराज’ धकाः छपु ताःहाकःगु कविता मार्फत्‌ 
थम्हं मूल्यांकन यानाम्ह पुष्पराजया परिचय बियादीगु । 

थथे 'जि पुष्पराज’ धयागु कविता पिकाय्‌ धुंकाः पुष्पराजजुं 
थःगु आत्म वृत्तान्त न्ह्यव्वयाः च्वयादीगु सफ्‌ थ्व 'जीवन खसुइ' 
खः । थःगु जन्म॑निसें थौं ७२ द॑या वैश तकया वयकःया जीवनया 
वृत्तान्त थ्व सफुती दुथ्यानाच्चंगु दु । वयूकलं थौंतकया जीवन हनाय्‌ 
थःगु जीवननाप सम्वन्धित फुक्क क्षेत्रयात कथंहंक छगू छगू अलग्ग 
अलरग अध्यायकथं भिनिगू अध्यायलय्‌ न्ह्यब्वयादीगु दु । थथे भिनिगू 
अध्याय मध्येय्‌ दकले न्हापांगु अध्याययात 'जिगु पारिवारिक जीवन' 

अनं लिपा शिक्षा, लजगा:, सामाजिक जीवन ... आदि आदि याना: 
भिंछगू अध्याय तक थ्यंका: थ्वयां लिपायागु झिनिगू अध्यायलय्‌ 
समग्रलय्‌ जि धकाः न्हापायागु अध्यायया सारांश कथं ब्वयादीगु दु । 

१) जिगु पारिवारिक जीवन - थ्व 'जीवनया खसुइ' सफूया 
दकले न्हापांगु अध्याय ख: । थ्व अध्यायलय्‌ च्वमि पुष्पराजज्‌ं थःगु 
जन्म, थःगु परिवार तथा पारिवारिक पृष्ठभूमिया लिसें ३४३ दँया 
इतिहास दुगु थःगु वंशज 'राजकर्णिकार' बारे छत्वाःचा इतिहास नं 
न्स्यब्वयादीगु दु, गुगु नेवाः जातिया अन्वेषण याइपिंत छगू मू वंगु 
ज्वलं जुइफ । न्याम्ह म्ह्याय्‌ बुइधुंकाः बूम्ह न्हापांम्ह कायमचा जूसां 
मां थः न्यादं दुबले हे मदुगु, अबुया तःम्ह मचाखाचा, कुलायन 
पेशाकथं न्ह्याकाच्चंगु अबुया चिकिचाधंगु मरि पसलं हे परिवार 
न्ह्याकेमाःगुलिं वयूकःया बाल्य जीवन मगाःमचाःगु नाप सामना 
यायां हुर्के जुइमाल । थथे ख:सां तबि अध्ययन प्रति लगाव, मिहेनत, 
आत्मविश्वास, दृढतां यानाः राष्ट्र बैंकया डेपुटी गभर्नरया पदय्‌ तकं 
आशिन जुइत वयक: सफल जुयादिल । थथे वयूक: थ्व अध्यायस थौं 
तकया स्थितिइ थ्यंकेत वयूकलं जीवनया थीथी मोड़य्‌ यायमा:गु 
संघर्षयात मेपिंत प्रेरणादायी जुइकथं व्वयादीगु दु । थुलि जक मखु 
थ्व अध्यायलय्‌ वयकःया पारिवारिक जीवनया चित्रण नापनापं, उगु 
इया यल देयया त्वाःबा: वस्ति विवरणनापं मध्यमवर्गीय नेवाः समाजया 
सामाजिक, सांस्कृतिक जीवन पद्धति, आचार विचारया छपा: यचुगु 
किपा ब्वयादीगु दु । हिन्दीभाषाया छम्ह नांदंम्ह आत्मकथाया च्वमि 
डा. नगेन्द्रं, 'आत्मकथाकारं थःगु सम्वन्धय्‌ मिथक च्वइमखु स्वप्न 
दुष्टया रचना याइमखु बरु थःगु वनेधुंकूगु जीवनया न्ह्याइपुगु 
म्हाइपुगु, यचुगु खिउँगु, प्रसन्न अप्रशन्न, साधारण असाधारण 
घटनापाखे लिफ: स्वया: उकियात थौंया वर्तमानं अन्वेषण यानाः 
न्ह्यब्वइ' धाःथें पुष्पराजजुं नं थौंया मिखां थःगु वनेधुंकूगु इया बांलाःगु 

बांमलाःगु पक्षयात थम्हं खंकथं न्ह्यब्वयूगु जक मखु, थाय्‌ थासय्‌ 
थःगु प्रतिक्रिया नं बीगु यानादीगु दु । 

२) जिगु शिक्षा' - धकाः पुष्पराजजुं थःगु शिक्षा गुकथं 
न्ह्यात धका: क्यनेगु भवलय्‌ वयकःया इया नेपाःया शिक्षा पद्दृतिया 
छगू झलक ब्वयगुया नापं 'खानेमुखलाई जुंगाले छेक्दैन' धयाथें 
धात्थें छम्ह परिश्रमी विद्यार्थीयात धिबाया अभाव समयया अभावं नं 
पनी मखु धयागु थःगु जीवनया दृष्टान्तपाखें ब्वयादीगु दु । स्कुलया 
फी पुलेमफया स्कूल तक हिलेमाःम्ह छम्ह मचां, यलं निसें सुथय्‌ 
बालुवाटारय्‌ जागीरय्‌ वनाः, न्हिनय्‌ किपुली एम.कम.या कक्षा ताःलाका: 
विद्यावारिधि तक क्वचायूकीगु धयागु वयूकःया कम मिहेनत कम 
शिक्षा प्रतिया लगाब, कम संर्घषया बाखं मखु । नापं उगु इलय्‌ थःत 
मनोबल ब्यूपिं व्यक्तित्वपिं मध्ये थःपिनिगु गुथिछें दनाच्वंगु रेखदेख 
यायत वयाच्वनीम्ह कृष्ण पाउरोटी भण्डारया संस्थापक कृष्णबहादुर 
राजकर्णिकार नं छम्ह नं खः, गुम्हस्यां स्कुलं लिहांवइबले वयूक:यात 
ब्वनेत प्रोत्साहन यायकथं र्हिं निग: धिबा बियादिइगु खः धकाः 
लुमंकादीगु खः । थुकथं थुगु अध्यायलय्‌ च्वमिं थःगु ईया शिक्षा 
प्रणाली, शैक्षिक स्थितिया चित्रण, थःत ब्वनेगुली मनोबल ब्यूपिं 
व्यक्तित्वपिनिगु नां नापं थःगु मिहेनत व परिश्रमं थःगु आज्जु पूवंके 
फु धयागु सन्देश ह्वलादीगु दु । 

३) जिगु लजगाः - थ्व सफुती दुथ्याःगु अध्याय मध्येय्‌ 
दकले त:हा:गु अध्याय जिगु लजगा: खः । लजगाःया भवलय्‌ छम्ह 
शिक्षक, राष्ट्र बैंकया कर्मचारी, राष्ट्रिय योजना आयोगया योजनाकार, 
राष्ट्रिय उद्योगया औद्योगिक नीतिकार, थीथी बैंकया परामर्शदाता 
आदिया रूपय्‌ ज्या यानादीम्ह पृष्पराजया मू लजगाः, राष्ट्र बैंकया 
कर्मचारी कथं ब्वयातःगु दु । छम्ह सच्चाम्ह आत्मकथाया च्वमिं 
थःगु जीवनया व्यहोरा जक ब्वइमखु व म्वानागु समाज, परिवेश, 

ईब्य:यात थःगु जीवन नापनापं ब्वयायंकी । थ्व हे कथं एस.एल.सी. 
परीक्षा क्वचायवं राष्ट्र बैंकया १२० तका तलबया सहायक पदय्‌ 
जागीर नया: बाज्य: हे मवंनीबलय्‌ अनिवार्य अवकाश काय्‌माःम्ह, 
अले गभर्नर जुइगु थःगु पाः खया नं योग्यता दयाः नं थःगु पाः मेपिसं 
लाका काःगु स्वया च्चनेमाःम्ह पुष्पराजजुं थनया व्यूरोक्रासिया छपाः 
नांगागु किपा, कर्मचारी नियुक्तिइ राजनैतिक हस्तक्षेपया यर्थाथयात 
ब्वयादीगु दु । ध्वाइपिं, सालीपिं मदयकं थःगु योग्यता परिश्रमया बलं 
जक जागिरय्‌ थहां वने अःपु मज्‌ । खालि श्रमिक, मजदुर जक मखु 
हाकिम तक थौंया व्यवस्थाय्‌ शोषणं मुक्त मजू धयागु क्यनादीगु दु । 
नापं थ्व अध्यायस वयूकलं थः आवद्ध जुयादीगु थीथी लजगाः मध्ये 
थःत दकलय्‌ यःगु शिक्षकया लजगा: खः गुकियात वयूकलं सेवा धा 
लजगाः धा अझ शोख धाःसां ज्यू धका:थःगु प्रतिक्रिया बियादीगु दु । 

४)'सामाजिक जीवन” - मनूतयगु सोच बिचाः पिनेया भौतिक 
परिवेशया उपज खः धका: मार्क्स धयातःथें पुष्पराजजुयात सामाजिक 
क्रियाकलाप पाखे न्हापां मन क्वसायकेगु ज्या नं थः त्वाःबाःया 
लकसं याःगु खः मधासे मगा: । मचां ल्यायम्ह जुयावःलिसे वयूकलं 
पारिवारिक दायित्वनापं सामाजिक दायित्व नं नापनापं बहन 
यानादिल । थःगु त्वालय्‌ च्चंगु अमर पुस्तकालय वनाः सफ्‌ ब्वंवनेगु, 
बहनी जुइगु भजनय्‌ तिंचा थाना: ब्वति कायग थज्याःगु ज्यां निसें 
आरम्भ जूगु पुष्पराजया सामाजिक क्रियाकलापय्‌ सीदयक सहभागिता 
थःगु नायःसुइ बन्द जुयाच्चंगु अमर पुस्तकालयात पुनर्जीवित याना: 
थीथी ज्याभवः न्ह्याकेग्‌ ज्यांनिसें न्ह्यात । थः अग्रजपिसं छुँ बांलाःगु 
ज्या यानावन धाःसा लिपायापिसं नं अज्या:गु हे अनुसरण याइ 
धयागुया दृष्टान्त कथं थ्व पुस्तकालयस वयूकःपिं आवद्ध जुइधुनेवं 
केवल थन सफ ब्वंकेगु जक मखु न्हापायापिसं थें साहित्यिक, 
सांस्कृतिक क्रियाकलाप नं न्ह्याकेगु याःगु थुकिया दसु खः। अथहे 

थःगु त्वालय्‌ स्कुल, जिल्लाय्‌ कलेज स्थापना यायगु, मनोरञ्जन 
यायेत खेलकुद क्लब थज्याःगु क्लब चायका: इलयब्यलय खेलकुद, 
सांगीतिक आदि प्रतियोगिताया आयोजना यायगु, त्वाःबाःया सांस्कृतिक 
जात्रा पर्व गथे - 'मतयाः जात्रा’, 'न्येक्‌ जात्रा'यात व्यवस्थित रूपं 
संचालन यायेगु, थःपिनिगु परम्परागत गुथि गुना गथे - दिल्ला गुथि, 
सनां गुथि, हाथा गुथि आदिया ज्याय्‌ सहभागि जुइगु जक मखु 
उकियात व्यवस्थित रूपं न्ह्याकेत नेतृत्वदायी भूमिका निर्वाह यायगु 
ज्या नं वयकलं यानादिल । थः द्वन्द्वात्मक भौतिकवाद प्रति आस्था 
दुम्ह छम्ह ल्यायम्ह जुयाः नं थःपिनिगु सनातन धर्म परम्परायात 
न्ह्याकेगुली जक मखु थःगु त्वाः, थःगु थाय्‌ तथा थः कुलप्रति नं उलि 
हे मतिना दुम्ह धयागु खू राजकर्णिकारतयूसं थौं स्वया: ३४३ द॑ न्त्यः 
यल भिद्ययातक्वखायूकातःगु नागया तिसा नाप सम्वन्धित दिल्ला 
गुथियात सकल राजकर्णिकारतयूगु गुथिकथं न्ह्याकेत वयूकलं 
म्हितादीगु महत्वपूर्ण भूमिका, थः कुमारी पाटीइ च्चंवय्‌ धुंकाः नं थः 
बूगु हौग: त्वाया सामाजिक दायित्व थौं तक नं निर्वाह याना 
च्चनादीगु थुकिया दसु खः । अथे हे नेपाल हृदयरोग निवारण प्रतिष्ठान” 
यल कचा स्थापना याना: यलय्‌ मुटु रोग क्लिनिक संचालन याय॒गु 
तथा रोटरी क्लब नाप जाना: ब्लड बैंक चायकेगुली नं वयूकलं 
महत्वपूर्ण भूमिका निर्वाह यानादिल । थःगु सामाजिक सेवाया ख्यलय्‌ 
वयूकःयात दकले सन्तोष दुगु ज्या थ्व हे मुटु रोग क्लिनिक संचालन 
जूगु दु । वयकः थौंतकं थ्व संस्थाय्‌ आवद्ध जुयाः ज्या याना च्वनादीगु 
दु । अथे हे वयूकः रोटरी क्लव अफ महाबौद्धया संस्थापक नं ख: गुगु 
संस्थां यलय्‌ तःगू मछि रचनात्मक ज्या न्ह्याकेधुंक्‌गु दु । अथे हे 
थौंकन्हे वयकः रेडक्रस सोसाइटी यलया आजीवन सदस्य नं खः । 
थ्व बाहेक नं वयकलं राष्ट्र बैंक पूर्वकर्मचारी संघया नायः जुया: नं 
कर्मचारीतयूगु हकहीतय्‌ जक मखु बैंकयात तकं ग्वहालि जुइगु 

आर्थिक मौद्रिक नीति सम्वन्धी सेमिनार न्ह्याकादीगु दु । 

थुकथं वयूकः थौं थःगु जीवनया न्हय॒गू दशक पुलेधुंका नं 
सक्रियपूर्वक तःगू सामाजिक सेवाया ज्याय थःत समर्पित याना 
च्चनादीगु दु । नापं वयकलं प्रण नं यानादीगु दु कि, 'जि थःम्हं फत्तले 
समाज सेवाया ज्याय्‌ लिचिले मखु, गुलि फत उलि थुकी थःत 
फ्याना हे च्वने ।' 

५) राजनैतिक जीवन - राजनीति याय॒गु थःगु जीवनया 
अभिष्ट मखयक नं इया आवश्यकताकथं राजनीतिया ख्यलय्‌ थःगु 
जीवन न्ह्याकाच्चंम्ह छम्ह व्यक्तित्वकथं थ्व अध्यायलय्‌ पुष्पराजजुं 
थःत ब्वयादीगु दु । च्वमि पुष्पराजं थःत राजनीतिपाखे जक मखु 
कम्युनिष्ट विचारधारा पाखे मन क्वसाय॒के व्यूगुया श्रेय कामरेड 
तुल्सीलालया प्रभावकारी भाषणयात बियादीगु दु । थुकिया हे प्रभाव 
स्वरूप पञ्चायत कालय्‌ थः राष्ट्र बैंकया छम्ह पदाकिकारी जुया: नं 
उगु इया कम्युनिष्ट पासापिं नाप हेलमेल जक मखु, गुप्तरूपं निम्ह, 
प्यम्ह नेतातलिसे नं नापलायगु जुल । लिपा पञ्चायत विरुद्धय्‌ जूगु 
जुलुसय्‌ खुले आम थः बैंकया छम्ह हाकिम जुया नं ब्वति कायत 
वयकः लिचिलामदिल । थ्व ज्याया पारिश्रमिक स्वरूप लिपा पञ्चायत 
व्यवस्था क्वःदला: एमालेया सरकार गठन जुसेलिं वयूकःयात डेपुटी 
गभर्नरया जिम्मेवारी दत । थथे थःत डेपुटी गभर्नर पद प्राप्त जूगुली 
राजनैतिक पृष्ठभूमिं नं ज्या याःगु दु धकाः इमान्दारीपूर्वक व्यक्त 
यानादीगु दु गुगु छम्ह आत्मकथा च्वमियात मदयूक मगाःगु गुण 
खः । लिपा नेकपा एमालेया सरकार क्व:दसेंलिं वयूकलं नं जागिरं 
अवकाश कयादिल । थथे जागिरं अवकाश काय्‌ धुसेंलि वयक:यात 
राजनीतिइ दुहांवनेत छुँ वाधा अडर्चन मन्त । नेकपा एमालेया 
संगठित दुज: जुया: आर्थिक योजना तथा अनुसन्धान विभागया 
भाला क्वबुयादिल । देशय्‌ २०६२/६३या आन्दोलन ताःलाय्‌ धुंकाः 

दयकूगु अन्तरिम सम्विधानय्‌ पहिचान व सार्मथ्यया आधारय्‌ देशय्‌ 
संघीय संरचना दयेकेगु व्यवस्था जुल तर पहिचानया आधारय्‌ राज्य 
पुनःसंरचना यायमाली धका: उगु इया अदृश्य शक्ति संविधान सभायात 
हे अवसान यानाबिल । न्हापां ला संघीयता म्वा: स्थानीय निकायलय्‌ 
मातृभाषा छयले दयवं गा: धयागु वयकःया बिचाः खः तर लिपा 
२०५६ सालया सर्वोच्च अदालतया स्थानीय तहलय्‌ खय्‌ भाय्‌ सिबे 
मेगु भाय्‌ छयले दइमखु धयागु फैसला तथा अप्व: मनूत पहिचान 
पक्षधरपिं खनेदुबले वयक: नं पहिचान जनित राज्य पुनःसंरचना 
जुझमाःगुली विश्वस्त जुयादिल । थः आवद्ध जुयाच्चंगु नेकपा एमालें 
न्हापा पहिचानया मुद्दायात ज्वनेगु धा:सां लिपा त्वतीगु जुल । थथे 
जुसेलि पायछि जूगु संविधान मवल कि जातीय अस्तित्व तथा थःगु 
मांभाय सिनावनीगु खन । थुखे थम्हं दावि यानागु राष्ट्र बैंकया 
गभर्नर पद नं पार्टी मेम्हेसित बिसेँलिं वयकः नेकपा एमाले त्वःताः 
अशोक राईया नेनृत्वय्‌ गठन जूगु संघीय समाजवादी पार्टि दुहां 
झायादिल । थन नं निकःगु संविधान सभाय थःत समानुपातिकया 
सीटय्‌ थनेगु धका: नां दर्ता याकेबिया नं लिपा दंके मबिल । चुनावया 
लिच्च: नं संघीय समाजवादी पार्टियात बांमलाक वसेँलि पार्टि थः 
बल्लाकेत थीथी इलय्‌ थीथी मेगु पार्टि नाप जाना: 'जनता समाजवादी 
पार्टि'या निमार्ण यात । थुकी वयक: आवद्ध जुया: थौंकन्हे विज्ञ 
परिषदया नायःया हैसियतं ज्या याना च्वनादीगु दु । 

थुकथं थ्व अध्यायलय्‌ च्वमि पुष्पराजजुं थः इच्छा यानाः 
चायूकं राजनीति वने धका: मखु परिवश परिस्थितिं घ्वात्तुघ्वानाः 
राजनीतिइ थ्यंम्ह, थःगु भाषा जाति प्रतिया मतिनां पहिचान परस्त 
पार्टियात ज्वंम्ह छम्ह राजनीतिज्ञ कथं थःत ब्वयादीगु दुसा २०२२ 
सालं निसेयागु थनया राजनैतिक गतिविधिया चित्रण तथा राजनीतिया 
ख्यलय्‌ दयाच्चनीगु विश्वासघाट, दाउपेच, छलकपट गुगु राजनैतिक 

यात्राया भवलय्‌ थम्हं भोगे यानागु अनुभव खः उकियात नं उला 
क्यनादीगु दु । 

६) धर्मय्‌ जि - थ्व अध्यायलय्‌ मेमेगु अध्यायलय्‌ थें च्वमिं 
थःगु विवरण ब्वयगु स्वयाः धर्म प्रति थःगु बिचाः प्वंकादीगु दु । थः 
धार्मिक संस्कार दुगु परिवारय्‌ ब्वलंगु खया: नं ल्याय्‌म्ह जुयावःलिसे 
वयकःयाके द्य:प्रति आस्था मदयाव:गु तर न्ह्याइपुकेत - जंला सेवा 
वनेगु तातापाःपिं द्यःयाथाय्‌ पासापिं नापं चाःह्यूवनेगु धाःसा थम्हं 
मत्वःतू । मार्क्सवादपाखे मन क्वसा:म्ह थ्वयूकःयात थः कम्युनिष्ट 
पासापिसं मार्क्सवादनाप बुद्धधर्म आपालं मिले जू धका: वाइ.एम.बी. 
ए.लय्‌ (Young Man's Buddhist Association) ब्वनायंक्‌गु 
तर द्रन्दात्मक भौतिकवादय्‌ विश्‍वास तइम्ह थ्वय॒कलं बुद्धया पुर्नजन्मया 
बाखंयात पचय्‌ याय्‌ मफुत । अथे हे दुःखया कारण फुक्क तृष्णा खः 
तर तृष्णा मन्त कि सुख जुइ धयागुप्रति नं विश्‍वास मन्त । वयूकःया 
कथं भक्तिमार्गया लँय्‌ नं न्ह्यसः दु, ज्ञानमार्गया ल॑य्‌ नं न्ह्यसः दु । 
उकि वयूकःयात धर्मय्‌ तक्यना च्वने मयल । 'थःगु व्यावहारिक 
जीवन हनेगु भवलय्‌ आस्था दुसां मदुसां कला: पासापिं नाप द्यःयाथाय्‌ 
वनेगु नं याना, गुलिं यायमाःगु पुजाआजा नं याना तर अथे खःसां थः 
धर्मय्‌ तक्यना च्वनेमयः । बरु शान्ति, मैत्री, करुणा आदि विषयया 
खं थःत मनय थ्यूगु जक मखु थःगु जीवनय्‌ पालना यायगु कुतः नं 
यानाः? धकाः धर्मसम्वन्धी थःगु दृष्टिकोण तथा सहभागितायात 
इमान्दारीपूर्वक थ्व अध्यायलय्‌ ब्वयादीगु दु । 

७) साहित्य व जि - पुष्पराजजुं थःगु स्कूलजीवनं निसें थीथी 
साहित्यिक ज्याभवलय्‌ ब्वति कायगु यानादीसां ख्वपया विराट 
नेपालभाषा साहित्य सम्मेलनय्‌ थःगु कविता न्हापा जूसां निसें थः 
धात्थें कवि जुल धयागु आत्मविश्वास ज्वनाः दीम्ह वयूकःया च्वसा 
१०८५ द॑या भाषिक आन्दोलनया रूपय्‌ न्ह्याःगु तथा त्वाःत्वालय्‌ 

जूगु साहित्य सम्मेलनं वय्‌कःयात धात्थें साहित्यकार जुइकेबिल । 
वयकः:या न्हापां पिदंगु सफ्‌ 'वर्तमानं भवेप्यूगु कचिघा:' खःसा थ्वयां 
च्यादँ लिपापिदंगु मेगु सफ्‌ खः 'सच्छिक्‌ जिन्दगी' । थ्व संग्रहयात 
कयाः न्हापा प्रगतिवादी मिसन कविकथं पिदंम्ह तर थुकी वयाः 
सालुयावंगु दु धकाः गुगु तत्कालिन समालोचकपिसं आलोचना याःगु 
खः उकियात स्वीकार यासे लिपा पिदंगु 'धौबजि' मुक्तक संग्रहयात 
धात्थें प्रगतिवादी कविता संग्रहया संज्ञा बीकेगुली सफल जुयादिल । 
कविया रूपय्‌ जक परिचितम्ह पुष्पराज, थीथी पासापिनिगु सफूया 
भूमिका च्चच्चं छम्ह समालोचककथं प्रतिस्थापित जुल । लिपा जूलिसे 
पत्रपत्रिकाय्‌ समालोचना नं च्वइम्ह जूवन । अथे हे जापान वंबले 
अनया यात्रायात कयाः निबन्ध च्वय॒ग॒ इच्छा जूगु खः थ्व इच्छा 
अमेरिका वंबले पूवंकेफत । फलत: 'जिगु निकःगु अमेरिका भ्रमण' 
नामं नियात्राया सफ्‌ पिदन । थ्व सफ्‌ पिदंसेलिं वयूकःयात ठाकूर 
लाल सिरपा: प्राप्त जुल । थुकिं वय्‌कःयात नियात्रा च्वयूगु पाखे 
प्रोत्साहित यात । फलतः स्वकःगु अमेरिका भ्रमण व थीथी अनुभूति 
मुनातःगु 'यःदाइ? सफ्‌ पिकयादिलसा, ने.सं. ११३० द॑निसें नेपालभाषाया 
ख्यलय्‌ चिबाखंया लहर न्ह्याबले न्हापा छपु निपु बाखं जक च्वयगु 
यानादीम्हेस्यां 'सः छगू फरक अभिव्यक्ति'या ज्याभवलय्‌ वयूकलं 
१५पु चिबाखंया एकल वाचन यानादिल । अथे हे पूर्ण पथिकया बाखं 
अंधकारयात फिल्म दयकेत पटकथा, सत्यमोहन जोशीया श्रव्य 
दृश्य दयूकेत नं वयूक: पटकथा च्वमि जुयादिल । 

पुष्पराजजुं च्वयूगु जक मखु, थीथी साहित्यिक संस्था गथे - 
यल मंकाः खलःया नायः, नेपालभाषा परिषद्‌, च्वसापासाया दुजः, 
नेपालभाषा एकेदमिया कोषाध्यक्ष, साहित्य गुथिया कोषाध्यक्ष, थीथी 
सिरपा: कमिटिया दुजः/ सल्लाहकार तथा थीथी पत्रपत्रिकाया 
सम्पादक/ सल्लाहकार, नेपालभाषाया साहित्यया जक मखु गैर 

नेवारत नं दुगु प्रगतिशील साहित्य केन्द्रिय दुज: आदि जुया: भाषा 
साहित्य उत्थानय्‌ ज्या यानादीगु दु । 

थुकलं थ्व अध्यायलय्‌ वयूकःया च्वसा गुकथं न्ह्यात, छु छु 
विधाय्‌ न्ह्यात, च्वसा न्ह्याकेगुली प्रेरणा ब्यूपिं, घ्वाःपिं सृ सु खः, 
साहित्यिक योगदान बीगु क्रमय्‌ छु छु संस्थाय आवद्ध जुयादिल जक 
मखु, वयूकःया इया नेपालभाषा साहित्यिक गतिविधिया छपा: चित्र 
नं ब्वयादीगु दु । अथे हे वयूकलं खंकादीगु नेपालभाषाया च्चमिपिनिगु 
तथा नेपालभाषा साहित्यिक संस्थायागु कमी कमजोरीयात नं उलादीगु 
दु गथे - थःगु भासं जक च्वयगु मेगु भासं च्वय्‌ मखु धयागु कट्टरता, 
मेमेगु भाषाया साहित्य तथा साहित्यकारपिं नाप अलग्ग च्वनेगु 
आत्मकेन्द्रित प्रवृत्ति आदि । थौं अन्तर्राष्ट्रिय जमानाय्‌ भीगु भाषाया 
साहित्य गथे बाखं, प्याखं, कविता आदियात थःगु भाषाय जक 
लिकूका मतसें मेमेगु भासं नं हिला: अन्तराष्ट्रिय ख्यलय्‌ म्हसीके 
बीमाःगु दु । अथे मेमेगु भाषाया साहित्य तथा साहित्यिकारपिं नाप 
नं भीसं सम्पर्क न्ह्याकेमा: धयागु पुष्पराजजुया बिचा: खः । थ्व हे 
बिचाःकथं वयूकलं थःगु नेपालभाषां च्वयागु कविता अंग्रेजी भासं 
अनुवाद यानाः पिने ब्वनेगु यानागु खँ नं थ्व अध्यायलय्‌ न्ह्यब्वयादीगु 
दु । 

८) भाषिक आन्दोलनय्‌ जि - पुष्पराजजु रेडियो नेपालं 
नेपालभाषाया समाचार बीगु लिकया ब्यूगुया विरोधय्‌ त्वाःत्वालय्‌ 
जूगु साहित्यिक आन्दोलनं निसें थीथी साहित्य सम्मेलनय्‌ सक्रियरूपं 
ब्वति कयाः नेवाः आन्दोलनय्‌ सरिक जुयादीम्ह व्यक्तित्व खः । थथे 
ने.सं. १०८५ दंनिसें भाषिक ज्याखँय्‌ संलग्न जुयादीम्ह पुष्पराजजु 
ने.सं. ११०० दँय्‌ यल नेपालभाषा मंका: खलःया स्थापना जुसेंलिं थ्व 
संस्थाया न्वकू जुया: ज्या यानादिल । थ्व संस्थां न्ह्याकूगु दकले 
न्हापांगु ज्या धयागु त्यःछिंत्यः फ्वंवनेगु खः । थुकिया तातुना धयागु 

यःमरि पुन्ही खुन्हु त्य:छिंत्य: फ्वंवनाः मंका: खलःयात आर्थिक तिबःया 
नापं तत्कालिन जनतायाके भाषिक चेतना, भाषिक जागरण थनेगु 
खः । थ्व हे कथं पुष्पराजजु नं मंकाः खलःया पासापिं नापं यलया 
त्वाःत्वालय्‌ जक मखु, गां गामय्‌ तक म्ये हाला: त्यःछिंत्यः फ्वंवनाः 
नेवा:तयके भाषिक, साहित्यिक, सांस्कृतिक जागरण हयगु ज्याय्‌ 
सक्रिय भूमिका म्हितादिल । तत्कालिन पञ्चायत व्यवस्था क्वःदल 
कि तिनि भाषिक विभेद तना: भाषिक अधिकार प्राप्त जुइ धयागु 
उगु इया नेवा: आन्दोलनकारीतयूगु आशा खः तर पञ्चायत व्यवस्था 
क्वःदयाः बहुदलीय व्यवस्था वल नं धात्थेंगु भाषिक अधिकार प्राप्त 
मजुसेलि नेवा: आन्दोलनकारीतयसं नेपालभाषा संघर्ष समिति'या 
गठन यात । वयकलं थ्व संघर्ष समितिया नं दांभरि जुया: ज्या 
यानादिल । थीथी विरोध सभा जुल | पुलिस दमन जुल । वयकलं 
आन्दोलनय्‌ ब्वति कायगुया नापं ज्वनायंकूपिं पासापिंत त्वःतकेबीगु 
ज्या यानादिल । अथे हे थीथी इलय्‌ पिदंगु नेपालभाषाया थीथी 
पत्रिकाया सल्लाहकार / सम्पादक, थीथी सिरपा: कमिटिया दुजः, 
नेपालभाषा आकादमिया कोषाध्यक्ष, नेवा: देय दबूया मू दुजः व 
सल्लाहकार आदि जुया: नं नेपालभाषाया आन्दोलन सफल जुइकेत 
प्रत्यक्ष अप्रत्यक्ष रूपं ग्वहालि यानादिल । 

९) नेवाः आन्दोलनय्‌ जि - नेवाः आन्दोलन धाय॒बले भाषिक 
आन्दोलन, नेपाल सम्वतूया आन्दोलन, नेवा: पहिचानया आन्दोलन 
आदिया खं दुथ्याइ । च्वमि पुष्पराजजु ने.सं. १०८५ द॑य्‌ नेपालभाषां 
समाचार बीगु रडियो नेपालं लिकया ब्यूगुया विरोधय्‌ जूगु आन्दोलनं 
निसें नेवाः आन्दोलनय्‌ सरिक जया, वि.सं. २०५६ सालय्‌ 
नगरपालिकाय्‌ नेपालभाषा छयले मब्यूगुया विरुद्धय्‌ जूगु आन्दोलन, 
नेपाल सम्वत्‌ छ्यलेत थीथी इलय्‌ न्ह्याःगु आन्दोलन तथा नेवाः 
पहिचानया आन्दोलनया छम्ह सक्रिया दुज: जुयाः ज्या यानादीम्ह 

नेवा: न्ह्यलुवाः खः । 

थथे हे पुष्पराजजुं नेवाः स्वायत्त राज्य तथा नेवाः पहिचाननाप 
सम्वन्धित नेवाःतयसं भोगे यानाच्वंगु थीथी समस्या गथे - गैर 
न्यायिक सडक विस्तार, गुथि विधेयक, द्रुतमार्ग, स्मार्ट सिटि, सम्पदा 
संरक्षणया आदि थीथी आन्दोलनय्‌ प्रत्यक्ष अप्रत्यक्ष रूपं ब्वति 
कयादिल । 

संविधान सभाय्‌ पहिचान पक्षधरत त्याकेमफुत कि थःगु 
मातृभाषा मृत्युशैयाय्‌ थ्यनीगु सम्भावना खनेदुगु तर थःगु नेकपा 
एमाले पार्टि पहिचानया पक्षयात ज्वनेगु मयासेलिं पुष्पराजजुं संविधान 
सभाया निकःगु चुनाव जुइन्ह्यः हे नेकपा एमाले पार्टि परित्याग 
यानाः थःगु आस्थाया समर्थन दुगु पहिचानया पक्षधर संघीय 
समाजवादी पार्टिइ दुहां कायादिल । वयकलं तःधंगु पार्टिइ च्वनाः 
तःधंगु पदय्‌ वनेगु प्रलोभनय्‌ थःगु जीवनया बासःदं मयाक फुकेधुंकूगु 
भाषा जातिया आन्दोलनयात त्वःतेमफुत । नापं थथे नेवा: आन्दोलनय्‌ 
सरिक जुयाबले थःत चित्तबुे मजूगु निता प्यता खँ नं थ्व अध्यायलय्‌ 
ब्वयादीगु दु - 

१. अप्वः नेवाःतय॒के राजनीतिप्रति वितृष्णा दु । थःगु अधिकार 
कायेत भीसं राजनीति याये हे मा: धयागु वयूक:या जिकर ख: । अथे 
हे थःगु मुद्दाया पक्षधर पार्टियात ज्वना: भी वनेमाः। पार्टियात 
कःधायगु नामय्‌ थःपिनिगु मुद्दा विरोधीतयूत नापं हयूमज्यू । 

२. नेवाः आन्दोलनय्‌ उग्रपन्थी भडकाव नं दु। ततःधंगु 
माग तयगु, ततःधंगु ज्याभवः यायगु तर उकिया उपलव्धी दइ 
मदइया च्यूताः मतयगु , 

३. राजनैतिक, गुटबन्दी, क्षेत्रीय अहंकार, बिचा: व हे आज्जु 
व हे जुया नं ज्या यायगु शैली पाय्‌वं संस्थायात हे परित्याग यायगु, 
पद लोलुपता, थीथी संस्था दया नं विधि सम्मत वनेगु मयाइगु 

सुशासनया म्होति आदि । 

थुकथं आत्मकथा च्वमिं थःगु जीवनी जक मखु समाजं 
मचाःगु आपालं खं नं ब्वयाबी गुगु समाजयात छगू मार्ग चित्र जुइ । 

१०) सिरपाः, पदक, पदवी व हना - थःगु जीवनयात 
नेपालभाषाभाषा साहित्यया सेवाय्‌ बासःद॑ मयाक फ्यानादीम्ह भाजु 
पुष्पराजजुं छम्ह जेहेन्दार छात्र जुया: स्कूलया ससुपुजाबलय्‌ द॑यूदसं 
कयागु पुरस्कार बाहेक थःत प्राप्त जूगु व थःम्हं लःल्हानागु थीथी 
सिरपाःया विवरण थ्व अध्यायलय्‌ ब्वयादीगु दु । वयूकःयात दकले 
न्हापां प्राप्त जूगु साहित्य मूलुखापाखें प्रदान याःगु लुँया तक्मा खः । 
लुँया तक्मा भेरे याना: अबुया न्ह्यःने वनां अबुं छक: तक नं मस्वःगु 
लुमन्तियात वयूकलं थ्व अध्यायलय्‌ मार्मिक रूपं ब्वयादीगु । साहित्य 
मूलुखा'पाखें प्रदान याःगु लुँया तक्मा नापं वयां लिपा नं नेपालभाषाया 
थीथी भाषा साहित्य ख्यःपाखें श्रेष्ठ सिरपा: बाहेक आपालं मेमेगु नं 
सिरपा: वयूकलं कयादीगु दु । सिरपाः कयागु जक मखु, सिरपा: 
बीगु थीथी निर्णायक कमिटिइ च्वनाः नं वयकलं आपालं सिरपा: 
लःल्हानादीगु दु । सिरपाः बियाबलेया थीथी अनुभव नं थ्व अध्यायस 
ब्वयादीगु दु । तर नातावाद कृपावादं हा कयाच्चंगु सरकारी सेवाय्‌ 
जीवनभर ज्या याना नं अनं छुं सिरपा: काय्‌ मखं । बरु मबिसें हे 
मगाःगु विद्यावारिधि याःपिंत बीगु “महेन्द्र विद्याभूषण’ तथा दीर्घ 
सेवा याःपितं बीगु 'दीर्घ सेवा पदक' जक कयागु खं न्ह्यब्वयादीगु 
दु । अथे हे नेपालभाषाया ख्यलय्‌ श्रेष्ठ सिरपाः', 'धर्मोदय सिरपाः’, 
थज्याःगु थःगु तःजिगु इतिहास दुगु सिरपा: दिनाच्चंगु प्रति दुःख नं 
प्वंकादीगु दु । 

११) देश विदेशय्‌ चाःहुला - च्वमि डा.पुष्पराज थःगु जागिरया 
सिलसिलाय्‌ अमेरिका, फ्रान्स, जापान आदिआदि तःगू देय॒ चाःहिले 
खंम्ह जुया नं उगु इलय्‌ थःगु भ्रमणया बारे छुं च्वय्‌ मखं । लिपा 

म्ह्यायया ब्वनाय्‌ अमेरिका थ्यनेधुंका: थःगु विदेश भ्रमण बारे निगू 
नियात्राया सफ्‌ पिकयादिल । थ्व निगू सफुती थःगु विदेश भ्रमणया 
विषयलय्‌ आपालं खँ ब्वयधुंक्गुलि हानं थन थ्व भ्रमणयाबारे 
वय्‌कलं चर्चा यानामदी । बरु नेपाःया छुं छुं थासय्‌ भ्रमण यानाबले 
थःत मनय्‌ थ्यूगु छु घटना तथा लुमन्तिया निता प्यता खं थ्व 
अध्यायलय्‌ न्ह्यथनादीगु दु । जागिरया सिलसिलाय्‌ गथे सर्लाही 
जिल्लाय्‌ उदघाटन यायूत वनाबलय्‌ पञ्चकन्यां लसकुस यानाः 
बाजं थाना: यंकूगु तथा जुम्लाय्‌ वनाबलय्‌ थःपिंनापं थःपिनिगु 
गाडीयात तक सिन्दुर जात्रा याना: यंकू खना: थः तत:सकं मछाःगु 
, म्ह हे मस्यूम्ह गोरेबाबु कालेबाबुं क्यंगु आत्मीयता, नसा त्वँसाया 
हातबजार थें फ्रान्सय्‌ हवाइजहाजया हातबजार खंबले थःत आश्चर्य 
जूगु ख॑ थ्व अध्यायया मूचर्चाया विषय जूगु दु । थुकि वयक: कर्पिनिगु 
चाकडी मयाइम्ह जक मखु थःत अज्याःगु चाकडी फय्‌ मयःम्ह 
धयागु नं क्यंगु दु नापं थःगु भ्रमणया अनुभव जक मखु पाठकपिंत 
विदेश यात्रा यायबले टिकट, पासर्पोट, धिबा आदियागु विषयलय्‌ 
बांलाक ध्यान बीमा: मखुसा तःधंगु दुःख सीमाली धयागु सन्देश नं 
बियादीगु दु । अथे हे मौका दुबले फुथाय्‌ ज्यूथाय्‌ चा:हिलेमाः धिबा 
जक स्वया: मज्यू लिपा शरीरं मबिल धाःसा धिबा दया नं चाहिले 
फइमखु धयागु खं नं न्ह्यब्वयादीगु दु । 

१२) अध्याय : समग्रय्‌ जि - थ्व अध्याययात न्हापाया 
११अध्याय तकया सारांश धाःसां ज्यू । च्वमि पुष्पराजजुं थां तक 
हनागु थःगु जीवन यात्रायात संस्कृत भाषाया कवि भतृहरिं थःगु 
काव्य ग्रन्थ 'शतकत्रय'स मानव जीवनया स्वंगू चरणयात श्रंगार 
सतक, नीति सतक व वैरगी सतक धका: ब्वयादी थें डा.पुष्पराजजुं 
नं - १. मचाबलय्‌, २. ल्यायूम्ह, ३. बाज्यः वंकाः धकाः स्वंगू चरणय्‌ 
ब्वथला: न्ह्यब्वयादीगु दु । अले थीथी चरणया जीवन हनाया माकुगु 

खायुगु सवाःया नापं थःगु जीवन शैलिइ जक मखु मानस पटल 
अर्थात्‌ सोचाइ बिचारय्‌ वःगु ह्यूपाःयात छति हे मह्ययकसे ब्वयादीगु 
दु। छम्ह आत्मकथा च्वमिया आत्मविश्लेष्ण, आत्मलोचनया धर्म 
निर्वाह याना दीगु दु । थथे समयया ह्यूपाः लिसे जीवन हनाया 
क्रमय्‌ वयकःया शारीरिक मानसिक अवस्थाय्‌ जक मखु, सोच 
विचारय्‌ नं वःगु ह्यूपाः रुसया नांद॑म्ह बाखंच्चमि एन्टीन चेखोबया 
विश्व चर्चित मनोवैज्ञानिक बाखं 'द बेट' ([॥€ B९1)या नायःयाके 
वःगु स्यूपा: नाप आपालं ज्वःलाःगु खनेद्‌ । 
मचाजीवन - थःगु मचा जीवन अर्थात्‌ बाल्यकालयात छम्ह 
मां मदुम्ह, सफा सुग्घर मगाःम्ह, छालय्‌ ग्ययूमफुगु, सिधा सोजाम्ह, 
जीवनय्‌ मगाःमचाःगु कारणं हीनताबोधम्ह तर अथे खःसां व्वनेगुली 
तेजम्ह, जेहेन्दार सिधा सोजाम्ह मचाकथं ब्वयादीगु दु । 
ल्यायम्ह - थःगु ल्यायूम्ह जीवनयात बांलाक ल्यायूम्ह हे 
जुइमलाक अबुयात खर्चय्‌ तिब: बीत जागीर नयमाःम्ह, जागीर 
नापनापं थःगु अध्ययनयात नं न्ह्याकाः विद्यावारिधिया उच्च शैक्षिक 
उपाधि तकं हासिल यायत सफलम्ह, थः यःम्ह मयजुनाप इहिपाः 
यायत न्हापा थें ग्याःचिक्‌ मजूम्ह, संघष यानाः, थःगु इच्छा पूवंकां 
त्वःतूम्ह, थःगु युवा वैशयात थःगु परिवार, जागीरय्‌ जक सीमित 
मयासे थःगु समाज, भाषा, जाति, धर्म संस्कृति तथा राजनीतिया 
ख्यलय्‌ नं फ्यानाः, थ्व प्रति थःगु मतिना जक मखु छम्ह ल्यायम्हया 
दायित्व थःगु छे परिवार जक मखु थ्वयां पिने नं दु धकाः समाजयात 
ध्वाथुइका ब्यूम्ह, मिहेनत, परिश्रमया बलं डेपुटी गभर्नर थज्या:गु 
उच्चपदय्‌ तक  थ्यंकेफु धका: थःगु जीवनया बाखं ब्वयाः मेपिं 
युवातयूत हौसला व प्रोत्साहन व्यूम्ह,थनया कर्मचारीतन्त्र, राजनैतिक 
बेइमानीयात उलेत लिमचिलीम्ह, द्वन्द्वात्मक भौतिकवादया सुलचं 
तयाः सत्य व तथ्य धयातःगुयात नं वाला स्वइम्ह ल्यायूम्हया रूपय्‌ 

ब्वयादीगु दु । 

बाज्य: वंकाः - जीवनया स्वंगूगु चरण गुकियात च्वमिं 
'बाज्यः वंकाः' धकाः न्ह्यब्वयादिल थ्व वयूकःया राष्ट्र बैंक निवृत्त 
जुइधुंका:या जीवन खः । थ्वयां लिपा वयूकलं योजना आयोगया 
दुजः, गबलें नेपाल वायु सेवाया हाकिम गबलें थीथी वित्तीय संस्थाया 
परामर्श दाता जुयाः जीवन याउँक न्ह्याकागु व न्हापा लिपा स्वया: 
भाषा साहित्य सेवाया ज्याय्‌ थःत छयले अःपुगु खँ थुकी उल्लेख 
यानादीगु दु । थःगु ल्हातय्‌ शीप, योग्यता दुम्ह मनुखं जागिर मदुसां 
हतोत्साही जुइम्वाः मेगु नं लँपु ज्वनेफ्‌ धयागु सन्देश बियादीगु दु । 
अथे हे थुगु वैशय्‌ थ्यंकाः नय॒त्वने पुनेगुली जक मखु वयूकःया सोच 
विचारय्‌ नं परिवर्तन वःगु क्यनादीगु दु । थःगु उमेर, ल्वयया कारणं 
यःयःथाय्‌ वनेगु, यःयःगु नयमज्यूगु जक मखु, न्हापा थःगु खँ, 
सिद्धान्तप्रति गुलि अडिग जुइगु बानि खः उकियात नं विस्तारं त्वःता 
हयागु, जीवन संर्घष जक मखु सम्झौता नं खः धका: थुइकागु, अभ 
परिवारय्‌ सुख शान्तिइ सम्झौताया कन आवश्यकगु खँ कनादीगु 
दु । थुगु इलय्‌ वयाः विनिमार्णवादया अभियन्ता डानिदाया सतीक 
वनाः छुं नं वाद शाश्‍वत मखु धयागु थःत अनुभव जूगु खयात "पूर्ण 
छुं नं मखु ... पूर्णताया खँ त्वःताछ्वय्‌ सापेक्षिक श्रेष्ठता निराकरण 
यायूत तक अःपु मजू । सलंसःगू द्रलंद्रःगू सफ्‌ व मेमेगु व्वनेज्वलं 
ब्वनेधुन अय्‌ नं गुलिखय्‌ विषयस छुं मस्यूनि ... ज्ञान विज्ञानया खं 
बाःवयाच्वंगु दु न्ह्यपुइ तय॒थाय्‌ मदु ... अयनं न्हायकनय्‌ स्वयूबले 
खसुया प्व: हे खनी' धका: गुगु वाद वा सिद्धान्त सत्य खः ?, जीवनय्‌ 
सापेक्षिक श्रेष्ठता छु ख ? थ्व फुक्क वयूकलं तीफ्याय्‌ मफुगु खसु 
प्व: थें जक जुयाच्वंगु तायूकादीगु दु । थुकि हे जुइ थौं थम्हं ७२दँया 
जीवन न्ह्याकेधुंका: नं जीवन छु खः धका: अभ ध्वाथुइके मफूनिगुलिं 
वयूकलं थ्व सफूया नां 'जीवनया खुसिइ' मतसें 'जीवन खसुइ' 

तयादीगु जुइमा: । आत्मकथा च्वमियाके मदयक मगाःगु छता गुण 
गुगु इमान्दारीता खः थुकियात पालन यासें वय्‌कलं स्पष्ट रूपं 
धयादी, 'आ: वया: जिं छुं वाद वा दर्शन वा सिद्धान्तयात शाश्‍वत 
सत्य स्वीकार मयाना उकिया वकालत नं मयाना बरु स्वच्छ मानव 
जीवनय्‌ तत्कालया आवश्यकताय्‌ थःत केन्द्रित याय॒गु याना । बरु 
कर्तव्यया लक्ष्मण रेखायात थम्हं गबलें हाचां मगायागु, गाये नं 
मखु । फुसा परोपकार याये मफुसा थःगु स्वार्थय्‌ लोक अहित जुइगु 
ज्या याये मख्‌ । थ्व हे जिगु मन्त्र खः जीवन न्ह्याकेगु यन्त्र खः 
धकाः थुगु वैशय्‌ वयाः गुगुं वादविवाद, सिद्धान्तय्‌ तक्यनेगु पलिसा 
स्वच्छ मानव जीवनय्‌ तत्कालया आवश्यकताय्‌ थःत केन्द्रित याय्‌गु 
धयागु थःगु भावी जीवन योजना नं ब्वयादीगु दु । 

थ्व 'जीवनया खसुइ' सफुती च्वमि पुष्पराजजुं आत्मकथा 
लेखनय्‌ दयमाःगु गुण गथे - आत्मविवरण, आत्मविश्लेषण, 
आत्मालोचन, लेखकया वास्तविक जीवन परिचय, लेखकया जीवनय्‌ 
जूगु घटनाया विवरण, लेखकया समाजया परिचय आदि दुथ्याकाः, 
आत्मकथा लेखनय्‌ छयलीगु थीथी शैली मध्येय्‌ विवरणात्मक शैली 
छयला: सरल भासं व्यवस्थित रूपं थम्हं अन्वेषण यानाः लुइकाम्ह 
पुष्पराजयात ब्वयादीगु दु । थुकथं छम्ह आत्मकथा च्वमिया मू 
तातुना थःम्हं खं थें ब्वमिपिनि न्ह्यःने थःत ब्वयगु गुगु खः थ्व 
तातुना पूवंकेगुली च्वमि पुष्पराजजु सफल जुयादीगु दु । तर आत्मकथा 
नं सिंजनात्मक साहित्य अन्तर्गत लाःगु छगू जीवनपरक साहित्य 
खः, आत्मकथाकार केबल साधारण च्वमि जक मखु छम्ह स्रष्टा नं । 
अथे जूगुलिं छम्ह आत्मकथा च्वमिं आत्मजीवन ब्वयगु क्रमय्‌ थःगु 
सिर्जनशीलता नं प्रतिविम्बित यायां यंकेमाःगु दु । आत्मकथाय्‌ नं 
सिर्जनात्मक सजगता सक्रियता मदयक मगा: । पायछिगु थासय्‌ 
पायछिगु उपमा, विम्ब, प्रतिक, व्यंग, हास्य, तुलना, उखान टुक्का 

आदि छ्यलाः अभिव्यक्ति बीगु धयागु नं च्वमिया सिर्जनशीलता 
ब्वइगु छुं दसु खः। थौ हिन्दी भाषाया नांदंम्ह स्रष्टा हरिवंशराय 
बच्चनया क्या भूलूँ क्या याद करुं”, 'नीड का निर्माण फिर”, 'बसेरे 
से दूर', 'दशद्वार से सोपानतक' आत्मकथा छाय्‌ अमर जुल धयागु 
थुकिया दसु खः। उकि थ्व खय्‌ च्वमि पुष्पराजजुं छुं भचा च्यूताः 
कायमाःगु खनेद्‌ । 

'जीवन खसुइ' सफूया च्वमि डा.पुष्पराज राजकर्णिकार थीं 
छम्ह व्यक्ति पुष्पराज जक मखु, नेपालभाषा साहित्य सिंजनाया 
ख्यलय्‌, भाषा जाति आन्दोलनया ख्यलय्‌, समाज सेवाया ख्यलय्‌, 
अभ धर्म संस्कृति संरक्षण सम्वद्धनया ख्यलय्‌ ल्वःममनीगु नां जूगु 
दु, फुक्कस्यां म्हसीकेमाःम्ह व्यक्तित्व जूगु दु । थज्याम्ह व्यक्तियात 
म्हसीकेगु दकले आधिकारिक ज्वलं वयूकलं हे च्वयात:गु आत्मकथा 
थ्व 'जीवन खसुइ' सफ जूगु दु । अभ पुष्पराज म्हसीकेत जक मखु 
वयूकःया ईया सामाजिक, सांस्कृतिक, भाषिक, साहित्यिक, धार्मिक 
परिवेशयात म्हसीकेत नं थ्व सफ्‌ आपालं ज्याय्‌ ख्यलय्‌ जूगु दु । 
थुलि जक मखु पुष्पराजया संघर्षमय जीवनपाखे सफल जीवन 
न्ह्याकेत थौंया युवापिंत नं आपालं ह:पा: दइ धयागु आशा यायफ्‌ । 
उकि थज्याःगु सफ्‌ पिदंगु तसकं लसताया खँ खः । अन्तय्‌ सफ्‌ 
पिदंगु लसताय्‌ डा. पुष्पराजजुयात आपालं आपा: भिंतुना ! आशा दु, 
वयकःया च्वसां थथे हे निरन्तरता कयां च्वनी नापं परिमार्जित नं 
जुजुं वनी, थ्व हे वयकःयात भिंतुनानापं इनाप नं । 

७ 
कपूरधारा, येँ 
ने.सं. ११४१ बछला थ्व ५ 

डा. पृष्पराज राजकर्णिकारया 
जीवन यात्राय्‌ 'जीवन खसुइ' 


- पूर्ण ताम्राकार 


नेपालभाषा साहित्यख्यःया छम्ह बहुप्रतिभाशाली साहित्यकार 
डा. पुष्पराज राजकर्णिकारं स्कूलया विद्यार्थी जीवनकालंनिसें च्वसा 
न्ह्याकादीगु खः । वयकःया दकले न्हापां च्यागू कक्षाय्‌ अन्तर कक्षा 
साहित्य मुँज्याय्‌ 'हःपाः' चिनाखँ सृजना याना नेपालभाषा ख्यलय्‌ 
पिलूगु ख: । राज्यया भाषिक दमनया विरोधय्‌ २०२२ सालया आन्दोलनं 
दनावःम्ह संघर्षशील भाषासेवी वयूकलं उबलेंनिसें थौंतक्क नं 
नेपालभाषा आन्दोलनय्‌ सक्रिय जुइगु नापं साहित्य थपू यायेत 
निरन्तर च्चसा न्ह्याकाः च्वनादीगु दु । वयूकःया दकले न्हापां पिदंगु 
चिनाखँ 'ससिवा' ने.सं. १०९४ दँय्‌ पिदंगु 'छगू यात्रा’ खःसा दकले 
न्हापां पिदंगु 'वर्तमानं भवेप्यूगु कचिघाः (ने.सं. १०९९) चिनाखं 
मुना खः । थ्व चिनाखंँ मुनां डा.पुष्पराज राजकर्णिकार प्रगतिवादी 
कविकथं प्रतिस्थापित जुल । थ्वयां लिपा वयूकलं थीथी विधाया 
साहित्य सिर्जनाय्‌ निरन्तर च्वसा न्ह्याकाः च्वनादीगु दु । साहित्य 
साधनाया क्रमय्‌ थौं पुष्पराज राजकर्णिकारया खुगूगु सफू 'जीवन 
खसुइ' आत्मवृत्तान्त पिदंगु लसताया खँ ख: । 

साहित्यया छगू विधा जीवनी / आत्मवृत्तान्त खः । निबन्धया 
विस्तृत अर्थकथं जीवनी व आत्मवृत्तान्तया रूपय्‌ रचित च्वसु व 
कृति प्रबन्धकथं नालाच्चंगु दु । 'जीवनी' खँग्व: जीवनं उत्पत्ति जूगु 
खः । अंग्रेजी भाषाय्‌ जीवनी वृत्तान्तयात बायोग्राफी (Biography) 
धाइ । थ्व अंग्रेजी खँग्व: ग्रीस भासं उत्पत्ति जूगु ख: । ग्रीस भासं 
बायो (B10) व ग्राफिया (219|0119) निगू खंग्वलं बायोग्राफी निर्माण 

जूगु खः । बायों जीवनयात व ग्राफीयां क्रमागत वर्णनया अर्थ बोध 
याइ । थुकिया अर्थ जीवनीया वर्णन जुइ । थ्व कथं व्यक्तिया जीवनय्‌ 
जूगु जीवन हना भोगे यानागुया विवरणात्मक विवेचनायात हे 
जीवन वृत्तान्त धका: धाइ । अले सुं नं व्यक्ति थःगु जीवन हनाज्वःछिं 
भोगे यानागुया विषय थः थम्हं च्वइगु रचनाया कृति हे आत्मवृत्तान्त 
धाइ । थ्वयात आत्मकथा नं धायेगु या: । थुकिं जीवनय्‌ जूगु घटना 
व क्रियाकलापया क्रमागत विवरणं जाःगु छगू कथंया जीवनया 
इतिहासया वर्णन हे आत्मवृत्तान्त धाये मायेका: ब्यू । 

थनिं निसःदँ स्वयाः न्ह्यः हे अंग्रेजी भाषाय्‌ अटोबायोग्राफी 
सफू पिदनेधुंकूगु खनेदु । थ्वया सच्छिदँ स्वयाः लिपातिनि नेपालभाषाय्‌ 
महाकवि सिद्धिदास अमात्य (ने.सं. ९८७ - ने.सं. १०५०) या 
'सिद्धिदास थःगु मिखाय्‌ व शिव विलास बाखं' (ने.सं. १०८५) रचना 
जूगु स्वया: करिव न्यागू दशक लिपातिनि पिदंगु हे दकले न्हापांगु 
आत्मवृत्तान्त सफू खः । थुकि हे नेपालभाषाया आत्मवृत्तान्त प्रारम्भ 
जूगु खनेदु । नेपालभाषाय्‌ आत्मवृत्तान्त वा आत्मकथा पिदंगु थनिं 
न्यागूत्या दशक लिपा नं पिदनाच्चंगु आत्मवृत्तान्त लहा: पतिंचाय्‌ 
ल्याखायेत हे मगाःनि । थुकिया मू हनि आत्मवृत्तान्त स्रष्टाया जीवनया 
यथार्थता, सत्यता व तथ्यताय्‌ आधारित जूगुलिं याना रचना याये 
थाकुगुलिइ नं जुइफु । नेपालभाषाय्‌ दकले लिपा नां दंम्ह आख्यानकार 
मथुरा सायमिजुया च्चसां सृजित 'सायमि, जि मथुरा” (ने.सं. ११४०) 
आत्मकथा पिदंगु खः । थ्वयां लिपा डा.पुष्पराज राजकर्णिकारजुया 
'जीवन खसुइ' नेपालभाषाय्‌ न्हयगूगु आत्मवृत्तान्त सफू खः । थ्व 
कथं नेपालभाषा साहित्यय्‌ दकले लिकुनाच्चंगु विधा हे आत्मवृत्तान्त 
वा आत्मकथा खः । खस नेपालीभाषाय्‌ आत्मवृत्तान्तया प्रारम्भ वि.सं. 
२०१४ साल॑निसें तिनि जूगु खःसां थ्व विधाया सफू अप्वः प्रकाशनय्‌ 
वयेधुंकूगुलिं यक्व च्चन्ह्यायेधृंकल । डा.पुष्पराज राजकर्णिकारजुया 

'जीवन खसुइ' आत्मवृत्तान्तया प्रकाशनं थ्व ख्यःया लागा विस्तार 
यानाब्यूगु दु । 

डा.पुष्पराज राजकर्णिकारजुं 'जीवन खसुइ' भिनिब्वय्‌ ब्वथला 
प्रत्येक ब्वय्‌ वयक:या थःगु जीवनया बिस्क बिस्कंगु विवरणात्मक 
वर्णन दु - 

१. जिगु पारिवारिक जीवन - थुकी उल्लेख याना त:कथं 
राजकर्णिकारया इतिहास ३४३ द॑ ताहाकःगु खनेदत । न्यादँ जक 
दुबले मां मदुम्ह पुष्पराज चिरिमा (चिर्मा) पाखें ब्वलंगु, थम्हं ययेकातःम्ह 
मयजु कमलानाप नेवा: संस्कार कथं इहिपा जूगु, स्वम्ह म्ह्याय्‌ व 
छम्ह कायया बौ जूगु, काय्‌ म्ह्यायया इहिपा जूगु, व थः जन्म जूगु 
हौग: त्वालं कुमारीपाटीइ छुँ दना च्वंवनागु खँ छसिकथं बांलाक 
न्ह्यथनातःगु दु । डा.पुष्पराज राजकर्णिकारजुं थः मचाबलेंनिसें ज्याथया 
बैंसय्‌ नं पारिवारिक जीवन गुकथं न्ह्यावनाच्वन धयागु खँ पत्या: 
याये मायेक थुकी कनात:गु दु । च्वमिया तिरिमयूजु कमलानाप 
छक: निकः जुइगु कचकच आः न्हापा स्वया: यक्व हे म्हो जुइधुंकूगु 
खं नं थुकी मंखना कनादीगु दु । वयूकःया थ्व खँ ब्वनेबलय्‌ चीनया 
माओ त्से तुझ्या जहान चियाङ चिङनाप नयेगु नसाया बारे जुइगु 
कचकच व विवादयात लुमंका ब्यू । च्वमिया जीवनय्‌ जूगु थज्याःगु 
अतिक निरित खँ नं थुकी दुथ्या:गु कथं पारिवारिक जीवन ब्वनेबलय्‌ 
च्वमिं थःथिति वा अतिक  स्याःन्याःम्ह पासायात थःगु दुविस्ताया 
फुक्क खं छुं छक्‌ हे मसुचुकसे कनाच्वंगु थें अनुभूति जू 

२. जिगु शिक्षा - थुकी न्ह्यथनातःकथं पुष्पराज 
राजकर्णिकारन्यादँ दुबलय्‌ आखः स्यनेगु प्रारम्भ याना स्कूल भर्ना 
जूसां आर्थिक स्थिति बांमला:गुलिं स्कूल वनेगु त्वःतेमाःगु, पसलय्‌ 
च्वनेमाःगुलिं नं स्कूलय्‌ नियमित कथं वनेमखंगु, ब्वनेत माक्व ई 
बिइमफुगु, स्कूलय्‌ वनेगु इलय्‌ छॅय्‌ जा हे थुइ मखुनीगु, माक्व सफू 

न्याये मफुगु, ट्युसन ब्वनेत ई नं मदु, ध्यबा नं मदुगु खँ ब्वनेबलय्‌ 
च्वमिं आखः ब्वनेत मचांनिसें कठिन संघर्ष यायेमाःगु खँ उलाब्यू । 
अथेसां स्कूलय्‌ रोल नं २ नं क्वय्‌ गुबलें मलाःगु कथं पुष्पराज 
राजकर्णिकार मचांनिसें मेधावी जेहेन्दार विद्यार्थी ख: धयागुया दसि 
ब्यू । आइ.कम. ब्वँब्वं राष्ट्र बैंकय जागिर जुयालिं अफिस यायां हे 
एम.कम. पास जुइधुंकाः यलया राजकर्णिकार जक मखुसें ताम्राकार, 
शिल्पकार, सिकःमि, वाराही समाजय्‌ हे न्हापांम्ह विद्यावारिधि शैक्षिक 
उपाधिं विभूषित जुइत डा.पुष्पराज राजकर्णिकार सफल जुल । 
थुकी स्कूलय्‌ फि पुले मफया स्कूल वनेगु त्वःतेमाःगु खँ ब्वनेबलय्‌ 
भारतया गुम्हम्ह उपराष्ट्रपति व भिम्हम्ह राष्ट्रपति के. आर. नारायण 
(सन्‌ १९२१-२००५) नं स्कूलया फि पुले मफया क्लासया पिने 
च्वना शिक्षक धाःगु व व्वंकाच्चंगु खँ न्यना स्कूलया शिक्षा ब्वंगु खँ 
लुमंकाब्यू । थथे जिगु शिक्षा ब्वनेबलय्‌ मनूतय्सं कठिन मेहेनत व 
परिश्रम याना वन धाःसा डा. पुष्पराज राजकर्णिकार थें छन्हुसफलताया 
शिखरय्‌ थ्यनी धयागु बांलाःगु सकारात्मक सन्देश थुकि बियाच्चंगु 
दु । 

३. जिगु लजगा: - थुकी राजकर्णिकारया पुर्ख्योलि लजगाः 
मरिचरि दयेकेगु वा छुइगुं निसें, नेपाल राष्ट्र बैकय्‌ डेपुटि गभर्नर 
पदय्‌ तक्क थ्यंगु खया उल्लेख दु । बैक निवृत्त लिपा नं एशियन 
विकास बैंकया अल्पकालिन परामर्श, नेपाल वायुसेवा निगमया अध्यक्ष, 
नेपाल बैंक लि.या अध्यक्ष, योजना आयोगया दुजः, एन.सी.सी.एन. 
बैंकया प्रमुख कार्यकारी अधिकृत, न्हूगु औद्योगिक नीति दयेका 
बियागु व स्कूल कलेजया प्राध्यापन नापं याना थीथी प्यंगू लजगाः 
यानागु खं च्वमिं न्ह्यथनातःगु दु । थुकी शुरुइ यलया मल्ल जुजुं 
भारतया कनौजं मीठाइ दयेकीपिं सःतावःपिं ब्रम्हृत हौगः बहालय्‌ 
च्वंगु व इपिं राजदरवारय्‌ ज्या याइपिं जूगुलिं थुमित लिपा राजकर्णिकार 

धायेगु यात धयागु खँ तथ्यगत मजूगुलिं पत्या: याये थाकू । अथेसां 
राजकर्णिकार मल्लकालय्‌ उदय जुइधुंकूगुलिं यलया जुजुं मरिचरि 
दयेकीपिं भारतं सःतल धयागु खँ सत्यतानाप सतिइ । थुकी जागिरया 
क्रमय्‌ देश विदेश वंबलय्‌ च्वमियात जूगु थीथी घटना व गुबलें 
ल्वःममनीगु घटना थें ज्या:गु फुक्कया वर्णन दु । 'जिगु लजगाः' 
ब्वनेबलय्‌ थुकिया वर्णनय्‌ यथार्थता व वास्तविक घटनाया न्हायूकं 
स्वयाच्चना थें अनुभूति ज्‌ । 

४. जिगु सामाजिक जीवन - यलया होगः त्वा:या बाल 
पुस्तकालय चायेका सामाजिक सेवाय्‌ पला: न्ह्याकादीम्ह डा. पुष्पराज 
राजकर्णिकारजुं पुस्तकालय, स्कूल, क्याम्पस, क्लब, नेक्‌ जात्रा, गुथि, 
हृदयरोग निवारण थें ज्याःगु तःगू सामाजिक संस्थाय संलग्न जुयादीगु 
उल्लेख दु । थुकिं च्वमिया सामाजिक जीवनयाबारे उलाबिया नापं 
भिद्यः पुजा गृथि, मतयाः, न्यक्‌ जात्रा छु गथे व गुकथं न्ह्यानाच्चन 
धयागुया वर्णन थुकी जूगु दु। उबलय्‌ गुंलाबलय्‌ बहनी जुइगु 
भजन, चतुर्मास प्यलातक जुइगु भजन व नवः बाजा थाना क्यनेगु 
क्रमय्‌ जूगु गुबलें ल्वःममनीगु घटना नं उल्लेख दु। थ्व ब्वना 
च्वमिया सामाजिक जीवनया नापं यलय्‌ न्ह्यानाच्चंगु मू मू गुथिया 
बारे सीका कायेत ह्वःताः ब्यूगु दु । 

५. राजनैतिक जीवन - कम्युनिष्ट नेता तुल्सीलालया भाषण 
व सिद्धिलालया बिजुलि महसुल पुडके मबीगु क्रियाकलापं प्रभावित 
जुयाः पुष्पराज राजकर्णिकार विद्यार्थी जीवनय्‌ वामपन्थी विद्यार्थी 
संगठनय्‌ संलग्न जुजुं ने.क.पा. चौथो महाधिवेशन ने.क.पा. एमाले 
दुजः संघीय समाजवादी पार्टिया केन्द्रिय दुज: व जनता समाजवादी 
पार्टिया विज्ञ परिषदया नायः जुयाः राजनैतिक जीवन न्ह्यानाच्चंगु 
खँ थुकी दु । नापं २०३६ व २०४६ सालय्‌ न्हूगु संविधान दयेकेत 
जूगु ईया आन्दोलन, २०६२/६३ लिपा जातीय पहिचानय्‌ कांग्रेस व 

एमालें विश्‍वासघात याःगु, थुकिया विरोधय्‌ संघर्ष या:पिं ख्वीम्हं 
मयाक मनूत तत्कालीन सरकारं स्याःगु, एमाले कूचा दला संघीय 
समाजवादी पार्टि गठन जूगु आदि घटनां देयया २०३६ साल लिपाया 
राजनैतिक घटना बांलाक उलाब्यूगु दु । 

६. धर्मय्‌ जि - थुकी च्वमिं धर्मया पक्ष व विपक्षय्‌ मदुसां 
इहिपा लिपा पारिवारिक व तिरिमयूजुया इनापय्‌ धार्मिक ज्याखँय्‌ 
संलग्न जुइमाःगु व जुयाच्वंगु खनेदु । नापं उबलय बौद्ध तुत: ब्वनीगु, 
चतुर्मासं बहनी रामायण व महाभारतया बाखं कनीगु प्रचलन, 
यलया दक्षिण गां नल्लु, भारदेउ, बुरुन्यलि, लेले, वा, थेचो, सुनाकोथि, 
थेब, वादेगां आदि थासं वइपिं मनूतय्‌सं ह्यंग्वाः, सिँ, जाकि, बजि, 
धौ, खुवा मिया कापः, का, मसला आदि न्याना यंकीगु उल्लेख जूकथं 
उबलयया न्यायेगु मीगु बजारया स्थिति उलाब्यूगु दु, गुगु थौंकन्हय्‌ 
न्हूगु खँ खः । 

७. साहित्य व जि - नेपालभाषा ख्यलय्‌ च्वमिया गुकथं 
पला: न्ह्यात, दकले न्हापां रचित व प्रकाशन जूगु चिनाखं, साहित्यया 
थीथी विधाय्‌ साहित्य साधना यानाच्चंगुया नापं वयूक:या पिदनेधुंकूगु 
न्यागू कृतिया बारे थीथी समीक्षकपिनिगु न्ह्यथना बिचा: थुकी 
न्स्यथनातःगु दु । नापं च्वमिया थीथी साहित्यिक संस्थाय आवद्ध 
जुयाः दकले लिपा नेपालभाषा एकेडेमिया प्राज्ञ परिषद्या ख्यलय्‌ 
बहुआयामिक, बहुप्रतिभाशाली व प्रगतिवादी साहित्यिक व्यक्तित्वय्‌ 
नां दंम्ह डा.पुष्पराज राजकर्णिकारया साहित्य सम्बन्धी धारणा नं 
व्यक्त जुयाच्चंगु दु । उकी मध्येय्‌ छुं छुं थथे खः - 

- राजनीतिइ जिगु नुग: मार्क्सवादपाखे क्वसा: । 

- जिं नं आत्मसन्तुष्टि कायेत च्वइम्ह मखु, मनय्‌ लुयावःगु 

भावयात प्वंकीम्ह जक मखु, उकियात समाजयात मा:कथं 

न्त्यब्वइम्ह खः । 

- जिगु च्वसां समाजयात मनीगु सिर्जना जूगु मदु, जुइ नं 

मखु । 

- जिं साहित्य जनपक्षीय जुइमा: धयागु बिचाः तया: वया 

च्वनागु खः । 

“साहित्य व जि'स डा.पुष्पराज राजकर्णिकारजुया साहित्यिक 
क्रियाकलाप व योगदाननापं साहित्यख्यःया थीथी संस्थां न्ह्याकूगु 
थीथी साहित्यिक ज्याभवः छु गथे धयागु खँ थुकी उलाब्यूगु दु । गुकि 
भाषा साहित्यख्य:या गतिविधि, स्थितियात कूलाब्यूगु दु । 

८. भाषिक आन्दोलनय्‌ जि - ने.सं. १०८५ दँया आन्दोलन 
व वयां लिपा जूगु भाषिक आन्दोलनय्‌ सक्रिय जुया न्ह्यचिलाच्वंगु 
उल्लेख दु । थ्वया अन्तय्‌ च्वमिं जि छम्ह भाषा आन्दोलनया संघर्षशील 
ज्यामि व अभियन्ता नं खः' धकाः व्यक्त यानातःगु दु । थुकी ने.सं. 
१०८५ दंनिसें थौंतक न्ह्यानाच्वंगु थीथी आन्दोलन, उकिया स्वरूप 
व विडम्वनाया खं न्ह्यथना: भीगु आन्दोलनया इतिहासयात छुं कथं 
क्लेगु ज्या जूगु दु । 

९. नेवाः आन्दोलनय्‌ जि - नेपालभाषाया १०८५ दँया 
भाषिक आन्दोलनंनिसें थौंतक्कया आन्दोलन व उकी विशेष याना 
नेपाल संवत्यात राष्ट्रिय मान्यता बीकेगु आन्दोलनया नापं दकले 
लिपाया नेवा: स्वायत्त राज्य, नेवा: प्रदेशया पहिचानया मू आन्दोलनय्‌ 
सक्रिय जुया: अझ नेतृत्व तहलय्‌ च्वना न्ह्याःवनाच्वनागु न्ह्यथनातःगु 
दु । अथे खःसां नेपाल संवतया सांस्कृतिक जुलुस, नेवा: देय्‌ दबूया 
ज्याभवलय्‌ वःगु हिलासु एमाले व कांग्रेसय्‌ कट्टर नश्लवादीया हुनिं 
संविधान सभाय्‌ ६०१ म्ह दुजः मध्येय्‌ ४१७ म्ह पहिचानया पक्षय्‌ 
दुसां थ्वया अःखःगु संविधान वःगु, नेवाः आन्दोलनय्‌ दकव नेवाः छप्पँ 
छुधी जुया: न्ह्याःवनेमफुगुया मूल कारण उल्लेख जूगुलिं याना नेवाः 
आन्दोलनया ऐतिहासिकता व यथार्थ स्थिति नं थुकी उलाब्यूगु दु 

गुगु नेवाः आन्दोलनया निंतिं बिचाः यायेमाःगु खँ जूगु दु । 

१०. सिरपाः, पदक, पदवी व हना - स्कूलया विद्यार्थी 
जीवनय्‌ सिरपा: कयागांनिसें विद्यावारिधिया 'नेपाल विद्या भूषण’ 
पदकं विभूषित जूगु व नेपालभाषा साहित्यख्यःया थीथी सिरपा:या 
निर्णयकर्ता जुयागु क्रमय्‌ घटनाया अनुभव प्वंकाः नेपालभाषाया 
सिरपाःया छुं कथं परिचय थुकी ब्यूगु दु । 

११. देश विदेश चाःहुला - डा.पुष्पराज राजकर्णिकारं जागिर 
जुयेधुंकाः देय्‌ दुने न्ययनिगू जिल्लाय्‌ व विश्वया प्यंगू महादेशया 
नीप्यंगू देशय्‌ यात्रा जूबलय्‌ ल्वःमंके मफुगु न्ह्यथनातःगु छुं छुं 
न्ह्यइपुगु घटना मध्येय्‌ टोकियोया आकिहावारा बजारय्‌ आलु थें 
इचिना: क्यालकूलेटर मिया तइगु व फ्रान्सया हाट बजारय्‌ थीथी 
कथंया हवाइ जहाज मीत ब्वया तइगु घटना उगु देशय्‌ मथ्यंपिं 
मनूतयूत न्हगु खँ खः । 

१२. समग्रय्‌ जि - च्वमिं थःगु जीवनया मचाबलय्‌, 
ल्यायम्हबलय्‌, बाज्यः वंकाः व ज्याथ जुइका ब्वथला थःगु म्हसीका 
बियातःगु दु । मचाबलय्‌ वयकलं 'जि छम्ह ज्ञानी, जेहेन्दार तर 
छालय्‌ मग्यःम्ह मचा खः' धकाः च्वयादिल । ल्यायूम्हबलय्‌ 'जि 
जागिर नयेधुंका: नं आर्थिक अवस्था उलि सुथां मला: । जिमिगु पसः 
स्वगं त्वाःचाय्‌ न्ह्याक्व लाय्‌ तःसां ज्वया वनीगु, जिगु तलबं नं 
पर्काः च्वनेमाःगु व चिरिमांया लत्या यायेत ध्यबा मदया पिने काजय्‌ 
वनेत पेश्की वःगु ध्यबा मध्येय्‌ बचय्‌ जुइगु ध्यबा लत्या यायेत 
धकाः बाःया ल्हातय्‌ तयाबिया' धयागु वाक्यं जिगु नुग: साल । थ्व 
ब्वनाबलय्‌ भारतय्‌ १३ न्ह जक प्रधानमन्त्री जूम्ह गुजारीलाल नंदां 
(२७ मे १९६४-९ जून १९६४) इलय्‌ क्वथाया बाः पुले मफया 
छुँथुवालं वयात पितिना छवःगु खँ लुमंकाः बिल । अथेसां जिगु 
ल्यायम्हया जीवन संघर्षशील, कर्तव्यनिष्ट तर दृढ आत्मविश्वासयुक्त 

जीवन धायेमा:' धकाः वयूकलं थःगु आत्म मूल्यांकन यानादिल । 
बाज्य: वंकाः जीवन भन व्यस्त जुया न्ह्यइपुसे च्वंगु व ज्याथ 
जुइका: थःगु स्वभाव व आचरणय्‌ ह्यूपाः वःगु आः वया छुं नं वाद 
व दर्शन वा सिद्धान्तयात शाश्‍वत सत्य स्वीकार मयानागु खं व्यक्त 
यानातःगु दु । 'समग्रय जि’ ब्वनेबलय्‌ च्वमिया संक्षिप्त जीवनीया 
नापं आचरण, व्यवहार व वैयक्तिक धारणा नं दुगुलिं छगूकथं संक्षिप्त 
आत्मवृत्तान्त थें खनेदु । 

डा.पुष्पराज राजकर्णिकारजुं सुजित 'जीवन खसुइ' पिदना 
भीसं ब्वनेखंगु दु । थुकिया मू हुनि धयागु हे वयकःया भाषिक 
अनुराग व सचेतता खः । स्कूलया विद्यार्थी जीवनंनिसें साहित्य 
साधना याना वयाच्वंगु, वयूकः १७दँ दुबलय्‌ २२ सालया भाषा 
आन्दोलनय्‌ संलग्न जूगु, नेपालभाषा मंकाः खलः यलया थीथी पदय्‌ 
च्वना ज्या यानादीगु, देशय बहुदल वयेधुंका: नं राज्यसत्तां याःगु 
भाषिक दमनया विरोधय्‌ २०५६ सालया नेपालभाषा संघर्ष समितिया 
दांभरिं, गुथि विधयेक आन्दोलनया सल्लाहकार जुया: आन्दोलनय्‌ 
न्ह्याचिला च्वनादीगु खः । नापं नेपालभाषा, जातिया अधिकारया 
आन्दोलनय्‌ न्यागू दशक न्ह्यव॑निसें वयकः सक्रिय जुयाः संघर्षय्‌ 
ब्वति कयाच्चंगु जीवन खसुइ' बांलाक उलातःगु दु । नेपालभाषाय्‌ 
जातिगत समानताया आन्दोलनय्‌ वयूक: छम्ह अभियन्ता, छम्ह 
नेवाः न्ह्यलुवाः खः । थ्व खँ वयूकःया क्वयया धापुतिं अझ स्पष्ट 
याः - 

- जातीय पहिचानया न्ह्यःने जिगु लागि गभर्नर ला छु व 

स्वया: तःधंगु पद नं छुं मखु । 

- भाषा जातिया निगः दुंगाय्‌ पला: न्ह्याके मफइगु जुसेलि 

जिं एमालेया दुंगा त्वःता छया । 

- जि छम्ह भाषा आन्दोलनया संघर्षशील ज्यामि व अभियन्ता 

नं खः । थ्व जिम्मेवारी अझ नं पूमवंनी, गुबलयूतक माली 

उबलयूतक क्वबिया हे च्वने । 

वय्‌कःया थ्व लिपांगु धापु भीगु भाषागत समानताया 
आन्दोलनय्‌ सदां संघर्षशील जुया जिम्मेवारीया क्‌ क्वबिया च्वनेगु 
प्रतिवद्धता व्यक्ति यानादीगु खः । 

'जीवन खसुइ' ब्वना वनेबलय्‌ डा.पुष्पराज राजकर्णिकारजुया 
छगू आयाम राजनैतिक जीवननाप स्वानाच्चंगु खंकेफइ । स्कूलया 
विद्यार्थी जीवनय्‌ वामपन्थी राजनीतिइ नुग: क्वसा:म्ह वयकः शुरुइ 
ने.क.पा. चौथो महाधिवेशनय्‌ सतिना देवेन्द्रलाल काँइलाबाया नेतृत्वय्‌ 
गोप्य रूपं ज्या यानागु खँ न्ह्यथनादीगु दु । वयूकः डेपुटि गभर्नरय्‌ 
नियुक्ति जूगु मध्येय्‌ छगू थ्व राजनैतिक पृष्ठभूमि नं खः। वयकः 
थुबलेनिसें छुं दलय्‌ मदुसां राजनैतिक क्रियाकलापय्‌ संलग्न जुजुं 
२०५६ सालय लिपा पार्टिइ संगठित जुया च्वनादीगु दु । थ्व हे हनिं 
वयकः थीथी संस्थाया नेतृत्व तहलय्‌ च्वनादीगु व नेवाः आन्दोलनयात 
न्स्यःने यंकेगुली योगदान बियाच्चना धका: वयूकलं 'जीवन खसुइ' 
च्चयादीगु दु । वयूकःया बिचाः कथं कीसं राजनीति याये हे माः । 
राजनीति मयाना हे थौं नेवा:त सिंहदरवार झनझन पिने लानावन । 
थ्व हे बिचालं नेवा: राज्य प्राप्ति यायेत जातीय पहिचानया आन्दोलनय्‌ 
वयकः सक्रिय जुयाः न्ह्यज्याना च्वनादीगु खँ 'जीवन खसुइ' स्पष्ट 
खनेद्‌ । 

नेपालभाषाय्‌ जीवनी साहित्य लिक॒ना च्चंसां विश्वप्रसिद्ध 
राजनेता, दार्शनिक, वैज्ञानिक, साहित्यकारपिनिगु आत्मकथा जीवनी 
सफू यक्वं पिदनाच्चंगु दु । साहित्यया थीथी विधा मध्येय्‌ प्रत्यक्ष 
अप्रत्यक्ष कथं थौं मनूत जीवन साहित्यं आकर्षित जुया प्रभावित 
जुया वनाच्चंगु दु । विश्व प्रसिद्ध प्लेटो, अरिष्टोटल, चार्ल्स रवर्ट 
डार्विन, अल्वर्ट आइन्सटाइन, विलियम स्टेफन हकिड, कार्ल मार्क्स, 

माओ त्से तुङ, महात्मा गान्धी, नेल्सन मण्डेला, लेभतल्स्तोइ, म्याक्सिम 
गोर्की, लू स्यून थें ज्या:पिं महान्‌ व्यक्तिपिनिगु जीवनी सफू पिदनाच्वंगु 
दु । थज्याःगु सफू ब्वना मनूतयूत जीवन न्ह्याकेत प्रेरणा बियाच्वंगु 
दु । थज्याःगु सफू ब्वनाः मनूतयूसं थःगु जीवन क्रियाशील याना 
सफलताया च्वकाय्‌ थ्यंकेफुपि नं मदुगु मखु । डा.पुष्पराज 
राजकर्णिकारजुया 'जीवन खसुइ' नं सामान्य मनूतय्‌त प्रेरणाया 
स्रोत जुइगु खंय शंका मदु । 'जीवन खसुइ' उल्लेख जूगुकथं निम्न 
मध्यम वर्गया परिवारय्‌ जन्म जूम्ह, जागिर जुइधुंकाः तक नं छँया 
आर्थिक स्थिति सिसिकक: जुइक नं नेपालभाषा साहित्य ख्यलय्‌ जक 
मखुसें पी.एच.डी. थें जाःगु उच्च शैक्षिक उपाधिं विभूषित जुइत व 
डेपुटि गभर्नर थें ज्याःगु उच्च पदस्थ पदय्‌ नियुक्ति जूगु, सामाजिक 
क्षेत्र, नेवाः आन्दोलन व राजनीति क्षेत्रय्‌ नं अग्रिम पंक्तिइ थ्यनाच्वंगु 
डा.पुष्पराज राजकर्णिकारजुया जीवनं सफलताया शिखरय्‌ पला: 
न्ह्याकाच्वंगुया दसि खः । 

'जीवन खसुइ' ब्वनेबलय्‌ च्वमिया जीवनया वर्णन व प्रस्तुत 
घटना यथार्थता व स्वाभाविकतां पिने मलाः, अयथार्थ व 
अवास्तविकताया किच: गनं हे खनेमदु । च्वमिया जीवन वृत्तान्त 
दुने पारिवारिक जीवन, आर्थिक स्थिति, भाषा आन्दोलन, साहित्यिक 
यात्रा, साहित्यिक धारणा, थीथी राजनैतिक पार्टिइ सक्रियताया नापं 
थीथी सामाजिक व साहित्यिक संस्थाय्‌ क्रियाशील जुयाच्वनागु 
उल्लेख दु। थ्व कथं डा.पुष्पराज राजकर्णिकार बहुआयामिक, 
बहुप्रतिभाशाली, प्रगतिवादी साहित्यिक व्यक्तित्व ख: । थुकी व्यक्त 
बिचाः व घटनाया वर्णन मूलतः वैयक्तिक जुयाः नं नेपालभाषा 
साहित्य ख्य:या छम्ह सक्रिय स्रष्टा नेवा: न्ह्यलुवाः व नेवाः अभियन्ता 
डा.पुष्पराज राजकर्णिकारजुया संघर्षमय वास्तविक जीवनया यचुगु 
छपा: नहायक॑ स्वये थें जूगु दु । गुगु न्हायक स्वयेवं वयकः मचाबलेंनिसें 

थौंतकया वय्‌कःया जीवन चर्यायात बांलाक सीकेफइ । वय्‌कःया 
बिचा:, भावना व थीथी क्रियाकलाप बांलाक खनी । जीवन खसुइ' 
या भाषागत शैली साहित्यिक मिखां उलि लुदने थाय्‌ मदु । अयूसां 
उमेरं ज्याथ जीवन हनाच्वंम्ह डा.पुष्पराज राजकर्णिकारजुं जीवनय्‌ 
खायुगु, चाकुगु अनुभूति, अतितया लुमन्ति व जीवनय्‌ जूगु घटनाया 
बारे स्पष्ट, त्याजिक सिलसिलावद्ध जुइक अभिव्यक्त यायेत ताःलाःगु 
दु । थथे हे वयूकःया च्वसा सदां न्ट्यानाच्चनी, कन्हय्‌ नं वयूकःया 
च्वसां सृजित थज्याःगु ग्यसु ग्यंगु कृति ब्वने खनेमा । डा.पुष्पराज 
राजकर्णिकारजुपाखें थ्व हे आशा याये । 
७ 
ने.सं. ११४१ बछलागा १३ 

सफूया बारे जिगु छत्वा:चा नुग:खँ 


- डा.पुष्प राज राजकर्णिकार 


“जीवन खसुइ' सफू छिगु ल्हातिइ दु । थ्व सफ्‌ जिं च्वयागु 
खः। तर जिगु इच्छां च्वयागु मखु । नेपालभाषाया नांदंम्ह कवि 
पासा भगतदासजूं च्वकूग॒ खः । अझ धाये कर याना हे च्वक्‌गु ख: । 
जिं ला धयागु खः, 'जि छम्ह सामान्य मनू खः, जिग॒ बारे छु च्चये ? 
च्वयां सुयात छु ख्यले दइ ?' तर वयकः मानय्‌ मज्‌ । 'छंगु जीवनया 
अनुभव मेपिंत ज्या लगय्‌ जुइफ, उके च्वयेमाः' धया च्वनादी । अले 
लकडाउनया फुर्सदया ईयात छयले थें का सा का धका च्वयाबिया । 
उकें थ्व सफ्‌ पिदंगुया न्हापांगु जस वयकःयात हे वनी । नापं 
वयूकलं सफूयात थःगु मन्तुना नं बियादिल । वयकःयात आपालं 
आपा: सुभाय्‌ । 

सफू च्वयेधुंकाः नं पिकाये ला मकाये ला नुग: स्वयाच्चन । 
आत्मप्रचार यात धाइ धका: ग्यानाच्चन । पासापिं प्राध्यापक प्रेमशान्ति 
तुलाधर, पूर्ण ताम्राकार व बिमल ताम्राकारपिंत पाण्डुलिपि कयना, 
पिकाये ज्यू/ मज्यू साहुति याना । वयूकःपिसं सफ्‌ पिकायेमाःगु 
सल्लाह बियादिल । नापं नांदंपिं समालोचकपिं प्राध्यापक प्रेमशान्ति 
तुलाधर व पूर्ण तास्राकारजुं सफूयात दुवालाः ग्यसु ग्यंक समीक्षा नं 
यानादिल । अथेहे नांदंम्ह साहित्यकार कृतः पिकाकया बिमल ताम्राकाजुं 
प्रुफ स्वयेगुं निसें सफ्‌ पिकायेत मा:गु फुक्क व्यवस्था यायेगु लिसे 
थःगु मन्तुना नं च्वया बियादिल । वयकःपिं स्वम्हं प्रति जि कृतज्ञ 
जुयाच्चना । सफ्‌ पिकया बिउगुली कृतः पिकाकयात नं सुभाय्‌ 
देछायाच्चना । कृत: पिकाकया लुखां च्वमि जुयाः पिहां वयेखंगु जिगु 
निम्ति लसताया खँ खः । 

सफूया द्यबः डिजाइन यानादीम्ह जिचाभाजु उज्ज्वल 
राजकर्णिकार व पाण्डुलिपि टाइप यानादीम्ह सुजिन महर्जनयात नं 
आपालं आपा: सुभाय्‌ । 

थ्व सफुतिइ जिगु व्यक्तिगत खँ दइगु हे जुल, दुगु हे जुल । 

तर थुलि जक मखु, इलं इया आर्थिक, राजनीतिक, सामाजिक 

चित्रण नं दु । थी थी आर्थिक, राजनीतिक, सामाजिक व भाषा जाती 

सम्बन्धि मुद्दा व उके जिगु थःगु बिचा: व अवधारणा नं दु । गुगु 

ब्वमिपिंत किञ्चित रोचक व विचारोत्तेजक जुल धाःसा जिं थः 
सफल जूगु भाःपी । सुभाय्‌ ! 

कुमारीपाटी, यल 

ने.सं. ११४१ तछला 

जीवनया खसुड 


१. जिगु पारिवारिक जीवन 


नेपाल सम्वत्‌ १०६८ ज॑या पुन्हीया बहनी आकाशय्‌ तिमिला 
जहां थिनाच्चनी । यल, हौग: बाहाया ध्याक्वय्‌ च्वंगु छखा छेँया 
पुलुपुलु मत च्यानाच्चंगु छक्‌ क्वथाय्‌ चिहां चिहां ख्वःसः न्यंका छम्ह 
मचा थ्व धरती अवतरण जुइ, गुम्हेसित लिपा पुरोहित काजीरत्न 
बज्राचार्य पुष्पराज नां छुनाबिइ । उखुन्हंनिसें जि पुष्पराज जुल । थौं 
तक जुयाच्चना । जिन्दगी दत्तले जुयाच्चनी । तर काजीरत्न गुरुजुं 
मेगु नां छुना बिउगु जूसा जि पुष्पराज जुइम्ह हे मखु, मेम्ह हे 
जुइम्ह । उके धात्थें जि सु? जिं जितः हे म्हसीके मफुनि । अझ जिं 
मथुनिगु खःला छु धाःसा थ्व हे धयागु मदुगु सुनां छु तल वहे जुइगु 
नांया मोह मृत्यु पर्यन्त तक तयेमाःगु छाय्‌ ? मनूतयसं धायेगु याइ, 
'सीबलय्‌ ज्वना वनेगु छु दु? नां छगू तया वनेगु का ।' थः हे मदये 
धुंका: कथित थःगु नां अमर जूसां छु, मजूसा छु? 

न्ह्यागुसां थुलि पक्का खःकि ख्वप, तिबुक्छेँ, चासुख्यःया 
लक्ष्मीदास ताम्राकारया म्ह्याय्‌ लक्ष्मीमाया तास्राकारया गर्भ जिगु 
जन्म जूगु खः । लक्ष्मीमाया ताम्राकारया इहिपा यल, हौग:या रामदास 
राजकर्णिकारया काय्‌ चिनिया राजकर्णिकार नापं जुइ । अले लक्ष्मीमाया 
राजकर्णिकार व चिनिया राजकर्णिकारया न्हापांम्ह काय्‌ जुया जिगु 
जन्म जुइ । राजकर्णिकारया कूलय्‌ जन्म जूम्ह जुयाः जिगु थर 
राजकर्णिकार जुल । राजकर्णिकार धयापिं भारत कनौजं वःपिं ब्रम्हृतय्‌ 
सन्तान धाइ । अथेसां मरि छुइगु ज्या याइपिं जुया: ज्याकथं 
राजकर्णिकार जुल । अथे धायेबलय्‌ जिगु हि ब्रम्ह्या जुल, ज्या 
राजकर्णिकारया जुल । अथेसां आ: सुनानं जित: राजोपाध्याय्‌ अर्थात्‌ 
ब्रम्हू जुइ न्ह्यां ला धकाः न्यंसा शायद जिं ज्यू धाये फइमखु । 

थःथःगु जात सकसितं यइगु जुयाच्वन । जितः नं जिगु राजकर्णिकारया 
गौरव दु । आःतक लुयाव:गु दसिकथं राजकर्णिकारया ३४३ दँया 
इतिहास दु । नेपाल सम्वत्‌ ७९७ द॑या ताडपत्र 'राजकर्णिकार' खंग्व: 
छयलातःगु आःतक लुयावःगु दकले पुलांगु दसि खः । थुके हौगः 
बाहाया राजकर्णिकार माधब भारो व कायम्ह रामेश्‍वर भारोनं बँ 
मिउगु खं न्ह्यथनातःगु दु । हौग: बाहा राजकर्णिकारतयूगु आदि 
थाय्‌ खः । इमिगु आगंछें आ: नं अन हे दु । 

न्याम्ह म्ह्याय्‌ बुझ्धुंका: खुम्हम्ह सन्तानकथं जन्म जूम्ह 
जि । काय्‌ बुइकेत तीर्थ तीर्थय्‌ वना धलं दना बल्ल दुम्ह काय्‌ धाइ 
जित: । थथे जि न्याम्ह ततापिं दुसां प्यम्ह जक म्हस्यू । छम्ह जि बुझ 
न्ह्यः हे मदये धुंकल । जिं सिइक जि स्वया: च्वसं च्वंम्ह छम्ह तता 
नं मचाबलय्‌ हे मंत । जियां क्वय्‌ जिमि केहेँ छम्ह नं दु। थथे 
न्हयम्ह मचातयूत जन्म बिया: जिमि मां पीदं हे मदुवं मन्त । जिमि 
मां ल्वचं हे मदुगु खः, गंल्वचं मदुगु । तर जितः जिमि मां अकालं 
मदुगु थें जुयाच्चनी । शाह-राणाया खिउँगु शासन कालय्‌ देययात 
विश्वपाखे अलग तया: जनताया शिक्षा व स्वास्थ सेवाया पहुँच 
कुण्ठित यानात:गुया लिच्च: कथं मत्ययेवं मदुगुथें च्वनाच्वनी । उगु 
ई छखे स्वास्थ सेवा मद्‌ मेखे मिसात यक्व शारीरिक परिश्रम यायेगु 
व यक्व मचा बुइकेगु गंल्वयया जोखिम उन्मुख जीवन हना च्चनेमा:गु 
अवस्था खः । 

मां मदुबलय्‌ जि न्यादँ तिनि दत । मां सीसां ख्वये मसःम्ह 
मचा । सिथं यंकूबलय्‌ सीम्ह मांया लिउलिउ जित: भाइलाल दाइनं 
लुकंछिना यंकल । जिगु मिखा मप्या: । छुं कथंया समवेदना हे मव: । 
मां मदया छु जुइगु खः, मां दुगु जीवन व मदुगु जीवनय्‌ छु पाइगु 
खः ? छुं स्यूगु नं ला मखु। 

मां मदया आपा: मदुवं बाः नं मेम्ह मिसा नापं इहिपा यानादिल । 

व मेम्ह मिसा मेपिं मखु जिमि मांया हे केहँ लक्ष्मीशोभा ताम्राकार । 
जिमि मांया चिरिमांया म्ह्याय्‌ । कला: मन्त कि ससःकेहेँ नापं इहिपा 
यायेगु उब्लेया आम प्रचलन जुयाच्वन । न्ह्यागुसां जिमिसं अबुया 
बिहा खन । 

खँल्हाबल्हाय्‌ छयलीगु धापूकथं 'अबुया बिहा खनेगु' यात 
तसकं थाकुगु अवस्था भोगे यायेगु अर्थय्‌ नं काः । तर जितः अज्योगु 
छुं अनुभव मज । कीगु साहित्यय्‌ नं चिरिमांयात खलपात्रीया रूपय्‌ 
ब्वयातःगु यक्व दु। तर जिमि चिरिमां, गुम्हेसित जिमिसं 'चिमां' 
धायेगु, व गुगु नं रामायणया कैकेयी मखु, न व शिशिर वसन्तया 
चिरिमां थें हे खः । व ला छम्ह सोझाम्ह साधारण मिसा । जि जिमि 
चिमांनापं गुब्लें छुँ खय मनमुताव मजू । बरु जिमि बा: व चिमां हे 
बरोबर कचकच यानाच्चनी । 

परिवार नियोजनया चलन मदुगु उगु इ । न्हापा हे न्हयम्ह 
सन्तान दयेधुंकूम्ह जिमि बाःया जिमि चिमां पाखें नं प्यम्ह काय्‌ 
दत । तर निम्ह याकनं हे मंत । उब्ले बाल मृत्युदर हे उच्च । थथे 
जिमि बाःया झिंछम्ह सन्तान मध्ये न्हयूम्ह जक वयूकःया जीवन 
पर्यन्त म्वानाच्चन । 

तःधीम्ह तता चिनिया मायाया इहिपा मां दनिबलय्‌ हे 
जुइधुंकूग॒ जुल । चिरिमां हयाः गुलिचां मदुवं माइलीम्ह तता चिनिकेशरी 
व काइलीम्ह तता मिश्रीमायाया नं छकलं इहिपा जुल । 

तःधीम्ह तता येय मरुइ थ्यंक । जि मचाबलय्‌ येँ धयागु नं 
तापा: । यातायात दुगु मखु । घौछि निघौ न्यासि वनेमाः । लँ सुनसान, 
ग्यानापुसे च्वं । सृथय्‌ च्याताः गुताः पाखे यलं यँय्‌ अङ्डाय्‌ वनीपिं 
कर्मचारीत, ज्या वनीपिं ज्यामित, दकःमित भतिचा जू दइ । सनिलय्‌ 
यें यलय्‌ लिहां वइपिं कर्मचारी, ज्यामित, दकःमित भतिचा जू दइ । 
न्हिच्छि सुनसान हे जुयाच्चनी । अथेजुया तःधीम्ह तता छक: निक: 

जक यलय्‌ थःछँय्‌ थ्यनी । मेपिं निम्ह ततापिं यलय्‌ हे जुया: बरोबर 
बिचा: या:वयाच्वनी । थथे ततापिं, चिरिमां व बाःनं जितः ब्वलंकगु 
जुल । अझ अप्व: जिम्मेदारी जा बा:नं क्वबिउगु जुल । मांया यक्व 
जिम्मेदारी नं बाःनं हे पूवंकादिल । 

मचाबलय्‌ जि भचां फोहरी । व्यक्तिगत सरसफाइ मगा: । 
सिफा । बाःनं द्यनेबलय्‌ छपा ल्हातं मतचिंकया मतच्या ज्वनाः 
छूयनय्‌ सि स्वयाबिइ । जांचबलय्‌ हँय्‌ ख्यँय्‌ छुया नकी । 

ल्याय्‌म्ह जुया वसेलिं मिसातय्‌ पाखे मिखा वनीगु हे जूल । 
जाउलाख्यलय्‌ जिमि तताया छेँ नापं च्वंम्ह, ततापिनि थः नं लाःम्ह, 
ततायाथाय्‌ वनेबलय्‌ नाप नं लाइम्ह इन्द्रकमल धयाम्ह कमला 
राजकर्णिकार पाखे जिगु मन वन । बांलाःम्ह, ब्वनातःम्ह जात नं 
मिले जूम्ह, मेगू छु मानि । जिं यःपौ च्वया । आः थें इमेल, फेसबूक, 
मेसेञ्जर पाखे स्वापू तयेगु सुविधा दुगु मखु | मोबाइल हे दुगु 
मखुनि । टेलिफोन दुसां सर्वसुलभ मखु । उकें स्वापू तयेगु धयागु हे 
पौ च्वया । न्हापां पौ च्वयेत भतिचा ग्यानाच्चंगु खः । लिपा आँट 
याना, च्वया । लिस: नं सकारात्मक हे वल । यःत्यःया लँ चाल । 

पौ च्वयेगु जुयावं च्वन । नाप लायेगु नं जुयावल । च्वःबा: 
पाखे चाहिउ वनेगु नं जुल । सिनेमा स्वःवनेगु नं जुल । धायेके 
छवयेगु खँ जुल । कमलाया छेँय्‌ स्वापू दुम्ह छम्हेसित ख ल्हाके 
छूवया । उबले जिं एम.कम. पास यायेधुन । नेपाल राष्ट्र बैंकय्‌ 
अधिकूतया जागिर दु । रूपय्‌ नं जि बां हे ला: । जात नं मिले जू । 
मजिउ धाइ धका: जिं मती हे मतया । तर कमलाया छुँजःपिसं खँ हे 
मफः । वयात ला मेथाय्‌ हे बीगु खं क्वःजिना च्चनेधुंकूगु जुयाच्चन । 
मजूला फसाद ! 

कमलायात बी धका: क्वःछिनात:गु छँँया हामा जिमि छम्ह 
तसक मिले जूम्ह पासाया थः लाःम्ह जुयाच्चन । जिं व पासाया पाखें 

जिमि यःत्यः जुयाच्वंगु खँ वयकःया न्हायूपनय्‌ थ्यंके बिया । वयकः 
ला तसक भद्र व उदार मन दुम्ह जुयाच्चन । यःत्यः जुयाच्वंपिंत 
फाये मज्यू, अयसा जिं खँ लित काये धका: वयकलं क्वःजिइधुंक्गु 
खयात त्वःतादिल । 

आः ला जिल नि धकाः, जिं हानं मेम्ह मनू छवया खँ ल्हाके 
छुवया । अयूनं 'ज्यू' धयागु लिस: मव: । चुकू ताः वंम्ह दु खनि । 'छिं 
भ्वाथःगु, आर्थिक अवस्था तसक कमजोर, कल्चा सिं मानाचा जाकिपिंत 
बियां छु याये ? मचां दुख सी' जक धयां मगाना जि अफिसय्‌ मेम्ह 
मिसा दु तकं धा:गु जुयाच्चन । आर्थिक अवस्था ला कमजोर खः, तर 
थुकेया विषय कमला नापं खं व्याः । अफिसय्‌ मेम्ह मिसा दु धयागु 
ला फयगं खँ जुल । कमलां उके विश्‍वास नं मया: । 

खँ अथे हे जुयाच्चन । खं ल्हाके छूवयाम्ह मनू नं बनेगु 
मत्वःतू, वना हे च्वन । तर खं क्वःमज्यू । थ्व हे दथृइ जिमिथाय्‌ 
त्वालं बस रिजर्भ याना मनकामना वनेगु न्यायेकल । जि नं वना । 
मनया कामना पूवंका: बीम्ह द्यःयाके छु फ्वनेगु ? मनया कामना हे 
फ्वना । कमलानापं इहिपा जुइमा धकाः हे फ्वना । आश्चर्य ! मनकामनां 
लिहां व:सांनिसे खँ मिले जुयावल । सकारात्मक संकेत खने दयावल । 

लिपा नेवा: गुथिया नाय: नं जुयादीम्ह ये, लगंया भाजु 
शंकरमान तुलाधर कमलाया चिरिब्वा जुयाच्चन । वयूकलं नापलायेगु 
सुचं छवया हयादिल । धाये, जिगु अन्तर्वार्ता जुइगु जुल । धाःखुन्ह्‌ 
पायछि इलय्‌ जनकलाल छम्ह पासा ज्वना: जि वयकःया पुलांभंसालय्‌ 
च्वंगु कारखानाय्‌ थ्यंकः वना । कमलाया मां अन थ्यंका: च्वनेधुंकल । 
वयकलं छुं खँ ल्हाना मदी, भ्वाय्‌ भ्वाय्‌ जक स्वयादिल । शंकरमानजुं 
हे खँ छुनादिल । थःगु नं म्हसीका बियादिल । वय्‌कः कम्युनिष्ट 
पार्टिया मजदूर फाँटय्‌ नेतृत्वदायी ज्या यायेधुंकूम्ह जुयाच्चन । वयूकलं 
यलया कम्युनिष्ट नेतातय्‌ बारे नं खँ ल्हानादिल । वामपन्थी विचारय्‌ 

भुकाब दुम्ह जुया: यलया यक्व कम्युनिष्ट ज्याकःमित लिसे जिगु 
संगत दु । खँया खय्‌ थ्व खँ नं जिं वयकःयात कना । परिवारिक 
सम्बन्धया खँ ल्हायेत वनागु जूसां राजनैतिक गफ हे अप्व: जुल । 
वय्‌कलं सकारात्मक संकेत बियादिल । जि अन्तर्वार्ताय्‌ सफल जूम्ह 
थें लयूताया लिहां वया । निन्हु प्यन्हु लिपा ख क्वःजित । 

कमलानापं जिगु इहिपा जुइगु जुल । विक्रम सम्वत्‌ २०२९ 
साल फागुण ४ गते बहनी न्ह्य:ने बांछाइ बाजा, जवं खवं भवलाक 
च्या:गु चिलाखं ज्वनातःपिं ज्यामि मस्त, लिउने ग्वाःग्वाः लँ स्वःवःपिं 
मनूत दथुइ मोटरय्‌ च्वना: जि जन्त वना । तसक हे लय्‌ताया 
अनुभूत जुल । जितः सुनानं छंगु जीवनया दकले आनन्दमय ई गुब्ले 
धकाः न्यंसा जिं व हे जन्त वनाच्वनागु ई धका: लिस: बी । साइतकथं 
उखुन्ह हे चान्हय्‌ जिं यल जाउलाख्यःया भक्तमाया राजकर्णिकार व 
न्हुछेराज राजकर्णिकारया तःधीम्ह म्ह्याय्‌ कमला राजकर्णिकारयात 
वरण याना । थथे जिगु इहिपा कमला नापं जुल । 

जिगु इहिपाया दच्छि लिपा हे जिमि चिमां आकाभाकां 
मंत । केहेँ जि स्वया: न्हापां हे इहिपा याना वनेधुंकल । आ: जिमिगु 
छँजलय्‌ जिमि बाः, जि, कमला व चिमां पाखेया निम्ह किजापिं 
बाबुराजा व रोशन जक जुल । न्याम्हेसिया छेंजलय्‌ मिसाम्ह कमला 
छम्ह जक जुल । बँ पुइगु, लः कायेगु, जा थुइगु, चिप सिलेगु, भारा 
सिलेगु, वसः हियेगु आदि फुक्क मिसा ज्याया जिम्मा वयागु जुल । 
उकेसनं उब्ले थःगु छँय्‌ हिति दुगु मखु । छँय छँय्‌ हिति दुगु ई हे 
मखुनि । छखा निखा छँय जक थःगु निजी हिति दु, मखुसा सार्वजनिक 
हिति जक । त्वाःया सार्वजनिक हितिइ वा निजी हिति दुपिं 
जःलाखःलातयथाय्‌ घः ब्यकंच्याना ल: काःवनेमाः । अथे जा जिमिगु 
पसलय्‌ ज्या याइपिसं ग्वाहालि यानाबिइ । ग्वाहालि याना बिइपिं 
जःलाखःला नं छम्ह निम्ह दु । 

कमलां छँज्याया नापं थःगु ब्वनेज्या नं न्ह्याका हे च्वन । 
ब्वनेकूथिड स्यनामिया जागिर नं नल । नेपाल सम्वत्‌ १०९६ दँय्‌ 
न्हापांम्ह मचा (सितु) दत । ने.सं ११०० दंय्‌ मेम्ह मचा (रितु) दत । 
अयूनं मस्त स्वयेगु, ब्वनेगु, थःगु ज्याय्‌ वनेगु नापं छँज्या फुक्क 
कमलां हे कःघानाच्वन । जि गब्लें गन, गब्ले गन । गब्ले स्वदेशय्‌ 
गब्ले बिदेशय्‌ । गब्ले स्वनिगलय्‌, गब्ले स्वनिगलं पिने । किजापिं व 
बाः पसलय्‌ हे तक्यं। अझ बाःया उसाँय उलि बांमला:। जि 
स्वनिगलय्‌ मदइबलय्‌ बाःयात क्यने यंकेगु ज्या नं वं हे यानाच्वन । 
थ्वया हे दुने वं बि.एड. नं पास यात । सानेपाय्‌ न्हूगु छे दनेगु नं 
सिधयेकल । थथे हे जुजुं ने.स. ११०२ दँय्‌ तःधीम्ह किजा बाबुराजाया 
शकुन्तला नापं इहिपा जुल । थ्वया गुलिचां मदुवं जिमि बा: मंत । 

ने.सं ११०३ दँय्‌ हानं मेम्ह मचा (पुजा) दत । मस्त यक्व 
दयाव:लिसे क्वथा चीक्‌ जुयावल । होगःया छेँ भ्वाथः, चीखा । उखे 
सानेपाया नहगु छेँ खालि । तर जित: हौग: त्वःता वने मंमदु । 
मवना । थुकेया हनि धयागु होगलय्‌ पासापिं मुनेगु, गफ यायेगु 
बानि त्वःते मफुगु वा मंमदुगु ख: । उकें सानेपाया छुँ मिया: हौगलं 
सतिक कुमारीपाटीइ छुँ दनेगु ग्वसा: ग्वया । थ्व छे दनेगु भाला नं 
कमलां हे क्वबिल । 

नेपाल सम्वत्‌ ११०५ दँय्‌ किजाया म्ह्याय्‌ (श्रृष्टि) बुल, जि 
नं स्वम्ह म्ह्याय्‌ लिपा काय्‌ (प्रतीक) बुल । छँज:या ल्या: यक्व दत । 
अले दातिम्ह किजा बाबुराजायात हौगःया कूलछँय त्वःता जिगु 
माचाछि व चीधीम्ह किजा रोशन कृमारीपाटीया न्हूगु छँय्‌ च्वंवया । 
तर पुलांगु छँँया माया, अझ धाये पारिवारिक स्वापूया मायां मत्वःतू । 
गुलि तक जि नहिं न्हिं सनिलय्‌ हौगलय्‌ जिमि किजाया पस: न्ह्यःने 
पलख सां भवातां दंवनेगु याना । हौग: तक वनेत छुं थाकुगु नं 
मखु । न्यासि वना न्यागू मिनेटं थ्यं। न्हिं हे स्वधू प्यधू वनेगु 

यानाच्वना । तर आः परिस्थिति गाक्क पायेधुंकल । गुपिं पासापिं 
नापलाये मखनी धका: सानेपाय्‌ च्वं मवसे जि कुमारीपाटिइ च्वंवयागु 
खः आः इपिं मध्ये हौग:या यक्व पासापिं पिने पिने छेँ दना च्वंबनेधुकल । 
गुलि गुखें, गुलि गुखें, छयालब्याल । आ: हौगलय्‌ वंसां निम्ह पासापिं 
हे नापलाइ मखु । गज्योगु विडम्वना । 

रोशनया इहिपा लक्ष्मी नापं जुल । ने.सं. १११५ दँय व नं 
पिने च्वंवन । रोशन पिहां वनेवं जितः सापहे शून्यताया अनुभव 
जुल । चच्छि न्ह्यः मव: । व पिहां वना कन्हे खुन्ह सृथ न्हापा हे जि 
वयात नापलाःवना । रोशन पिहां बंसेलिं आ: छुँय जिमि माचाछि 
जक जुल । ने.सं. १११७ दँय्‌ त:धीम्ह म्ह्याय्‌ सितुया इहिपा जुल । 
थ्व हे दँय्‌ छम्ह मनू जिमिगु परिवारय्‌ स्वाःवल - शिव चौधरी । शिव 
चौधरी ११ दँति दुम्ह छम्ह मचा । सर्लाहीया लक्ष्मीपुरं वःम्ह । आखः 
ब्वंकाब्यु धका जिमिगु परिवारय्‌ तयेहःम्ह । शिव चौधरी वखुन्हु निसें 
जिमि छँँया जः थें हे जुयावन । जिमिसं ख्यालं ख्यालं वयात 'बच्छि 
जः’ धायेगु । 

ने.सं. ११२८ दय जिमित तःधंगु दुखं कल । छगू हे दँय्‌ 
दातिम्ह तता चिनिकेशरी व केहँ सुनकेशरी निम्हं खाइप्वचिया 
क्यान्सरया छगू हे ल्वचं मन्त । थ्व हे दँय्‌ म्ह्यायपिं रितु व पुजाया 
इहिपा नं जुल । म्हाइपु न्ह्याइपुया घटना धयागु जुयावं च्वनीगु 
खनी । इमिगु इहिपाय्‌ अब्ले राष्ट्राध्यक्ष नापं जुया च्वनादीम्ह भाजु 
गिरिजाप्रसाद कोइराला जिगु छँय्‌ काया: म्ह्यायपिंत भिंतुना बियादिल । 
थ्व जिगु परिवारया निंति अतिक  न्ह्याइपुगु जक मखु गौरवया नं 
विषय जुल । काय्‌ चीनय्‌ व्वंवनाच्चंगु । रितु इहिपा यानाकथं जिचाभाजु 
नापं अमेरिका वन । आः छँय जिपिं कलाः भात व शिव जक जुल । 

ने.सं. ११३३ दँय्‌ जिमि त:धीम्ह तता तसक म्हं मफया गुलि 
तक भेन्टिलेटरय्‌ तयेमाल । डाक्टरतसें सःता भेन्टिलेटर लिकया बी 

छँप यंकादिसँ धाल । जिं थुकेया अर्थ छु धकाः: न्यना । भगवान्‌ 
भरोसा का' धाल । भेन्टिलेटर लिमकाल कि छु जुइ धका: न्यनां 
'धेबा खर्च जुइ, बिरामीयात सास्ती नका तये थें जुइ धाल ।' उसाँय्‌ 
बांलाना वइगु सम्भव गुलि दु धका न्यना, 'द हे मदुगु ला मखु, तर 
धाये मफु' धाल । सासः दत्तले आस धयागु मती वना जिं भेन्टिलेटर 
लिकायेके मबिया । तर भेन्टिलेटरय्‌ हे तता मंत । आ: त:केहेँया 
नामय्‌ छम्ह हे जक तता ल्यन । स्वन्ती किजापुजाबलय्‌ द्यःथें च्वंक 
प्यमाः प्यमाः स्वांमाः क्वखाया च्वनागु जिगु गःपतय्‌ मात्र छमाः 
स्वांमाः जुल । 

ने.सं. ११३४ दँय्‌ काय्‌ भाजु प्रतीक चीनं लिहां वल । उमेर 
दयेधुंकूम्ह कायूया इहिपाया ख जुइगु स्वाभाविक जुल । ने.सं. ११३५ 
द॑यू वया इहिपा श्रीति (सिचु) तुलाधर नापं जुल । 

धयानि न्ह्याइपु म्हाइपुया घटना जुयाच्चनी । ने.सं. ११३६ 
दँय्‌ जिमि किजा बाबुराजा मंत । मदु खुन्ह चान्हय्‌ चच्छि आइ.सी.यू.या 
बेडय्‌ अचेत वं 'य दाइ यःदाइ' धका: सःताच्चन खनी । मनूतय्‌त 
आपद विपद जुइबले, सहरा मालीबले चायेकं मचायेक 'यमां यमां' 
धका सःती, तर वं 'यःदाइ यःदाइ' धका: सःताच्चन । नियतिं जिमित 
मां नापं च्वनेगु ताःहाकः ई हे मब्यू बाः नं मदुसेलिं जि हे वया 
अभिभावक जुल । शायद अथेजुया हे वयागु म्हतूं जीवनया अन्तिम 
इलय्‌ 'यःदाइ यःदाइ' शब्द पिहां वःगु जुइ । 

बाबुराजा मंत । तता छम्ह हे जक दनि धयां किजा नं छम्ह 
हे जक जुल । आः जि थः पाखे कलाः, स्वम्ह म्ह्याय्‌ व छम्ह काय्‌ 
अले भौ दु । म्ह्यायूपिनि पाखे न्याम्ह छयपिं दु । म्ह्यायपिनि थःथःगु 
परिवार दु । बाज्या रामदासया च्वयूया वंश बारे छुं मसिउ, सीकेगु 
छुं ज्वलं नं लुया मव: । निम्नवर्गीय अशिक्षित परिवार जुया जुइमाः 
संरक्षित अभिलेख छुँ नं मदु । उलि जक मखु बाज्यां च्वयूया जानकारी 

बिइगु श्रुति तकं मदु । जि थः पाखेंया वंश वृक्षया छकचा संयुक्त 
राज्य अमेरिका थ्यंगु दु । दातिम्ह म्ह्यायया परिवारं अनया नागरिकता 
कायेधुंकल । थ्व जित: उलि लःलः धाःगु खँ मखु । तर इमिगु निर्णयलय्‌ 
जिं गुगुकथं हस्तक्षेप मयाना । अथे हस्तक्षेप यायेगु जिगु सिद्धान्त व 
स्वभावया विपरित खः । आः गैह्र आवासीय नेपाली जुइगु धयाच्चंगु 
दु । स्वये । 

ने.सं ११३७ दँय्‌ काय्‌ प्रतीक उच्च शिक्षा कायेत हानं चीन 
वन । थुकेया छुं लिपा नीदँ तक जिथाय्‌ च्वना शिव नं इहिपा याना 
पिने च्वंवन । आ: छेँय जि, तिरि मयूजु व भौम्ह जक जुल । थ्वया 
न्ह्यः जिं चिकंया भा: नं मस्यू, चिया भा: नं मस्यू । न्यायेनी यायेगु 
नापं छुँय दु मदु स्वयेगु फुक्क कमलां हे याना वयाच्वंगु । जिं मतया 
फिउज छक: तयागु नं मदु, हितिया धेबा छक: पूवनागु नं मदु । छँय्‌ 
फुक्क ज्या कमला, भौम्ह व शिवे मिले जुया याइ । जि ला लः त्वने 
प्याय्‌ चाःसा 'अय्‌ शिवे लः छगू गिलास हिँ धाल ।' सुं मनू नापलाः 
वःसा 'अय्‌ शिवे सु वल स्व, खापा चायेका बिउ धाल । जि उखे 
च्वंगु सुप: थुखे तयेम्वाःम्ह राजकुमार थें, बाबु साहेब थें । शिवे पिहां 
बंसेलि थ्व परिस्थिति मंत । आ: जि हे भति भति शिवे जुल । छेँया 
मेपिसं मफु मफु लिमला: फमला: ज्या यानाच्वंगु स्व जक स्वयाच्वने 
नं ला मजिल । 

ने.सं ११३९ दँय्‌ प्रतीक ब्वने सिधयेका चीनं लिहांवल । आ: 
मस्त फुकसिया ब्वने क्वचाल धाःसां जिल । काय्‌ प्रतीक एम.डि. 
जुल । म्ह्यायपिं स्वम्हेसिनं न्हापा हे वाणिज्य शास्त्रय्‌ स्नातकोत्तर 
यायेधुंकल । भौनं कम्प्यूटर साइन्सय्‌ स्नातकोत्तर व जनप्रशासनय्‌ 
स्नातक यानात:ःगु दु । फुक्क थःथःगु ज्याय्‌ दु । तःधीम्ह म्ह्याय्‌ 
छम्हेसिया बनेज्या, मेपिं फुक्कसिया जागिर । दातिम्ह म्ह्याय्‌ छम्ह 
अमेरिकाय्‌ मेपिं फुक्क नेपालय्‌ हे दु । कलाः ब्वनेकृथिया प्रिन्सिपलं 

निवृत्त जुइधुंकल । जि नं निवृत्त कर्मचारी जूसां परामर्शदाताया ज्या 
याना हे च्वना तिनि । पेशागत ज्याया नापं राजनैतिक, सामाजिक, 
भाषिक ज्याय्‌ नं मदिक्क जुया हे च्वना तिनि । तर छँज:पिं जिगु लँय्‌ 
मदु । इमिसं जिगु पलाःख्वाँय्‌ लिनाच्वंगु मदु । जिं थः छँज:पिंत थःगु 
लँय्‌ हयेमफुगुली नेवा: ख्यःया छम्ह निम्हेसिनं जिगु आलोचना मयाःगु 
नं मखु । तर जिं इमिगु जिम्मा कायेगु खँ मखुत । छेंज: हे जूसां 
सुयागु वैयक्तिक स्वतन्त्रताय्‌ हस्तक्षेप यायेगु जिगु स्वभाव मखु । दः 
थ्व पायछि नं मता: । जिमि छेंजःपिं सकलें थःथःगु हे ल॑पं जिन्दगी 
न्ह्याकाच्वंगु दु। कमलायाके बाहेक हस्तक्षेपया स्वभाव सुयाके 
मदु । उके स्वभाव व बिचा: पाःसां छेंजलय्‌ ल्वापु ख्वापु धाःसा खास 
हे मदु । छक: निकः कचकच जुइगु धयागु कमला नापं हे जक । 
दकले सःतीम्ह नं व हे । आखिर ल्वाइगु जा धम्प ग्वम्प हे ख: । हानं 
स्वभाव धयागु नं गजब हे खनी । थ्व हिलावं वनीगु खनी । न्हापा 
यःत्यः जुयाच्चंगु इलय्‌ वस: पुनेगु सँ छ्यनेगु तक गज्योगु स्टाइलया 
सँ कमलायात यइ वा गज्योगु वसलं वयात आकर्षण यायेफइ 
धयागु बिचाः याना यायेगु । लिपा लिपा जुयावंलिसे यज्जुं म्हुतु 
तछ्याना हे थःगु इच्छा जाहेर या:सां उकेयात बेवास्ता याना थःयत्थें 
यायेगु जुयावल । निम्हेसिया पाखे नं । 

अथेसां जिमि निम्हेसिया दथुया कचकच आः: न्हापा स्वया: 
यक्व हे म्हो जुइधुंकल । थुकेया हुनिं जिगु स्वभावय्‌ वःगु हिलासू 
खः । लिपांगु इलय्‌ जिगु स्वभाव सम्झौता परस्त जुजुं वल । न्हापा 
अफिसया छम्ह पासा बोधिबज्र बज्राचार्यजुं जितः ध्यान, योगपाखे 
सालेत यक्व कुत: याना दीसां जिगु ध्यान उखे पाखे मवं । आः थें 
योग ध्यानया उलि प्रचार नं मजुनिगु ई । लिपा बाबा रामदेवया 
योग बारे यक्व प्रचार जुया वसेलिं जि नं टेलिभिजन स्वस्वं योग 
यायेगु बानी जुल । शायद थुकेया प्रभाव खःला न्हापा न्ह्यागु खय्‌ नं 

तेस्कीमेस्की यानाच्वनीम्ह जिके सह यायेगु स्वभाव ब्वलनावल । 
न्हापा जीवन धयागु संघर्ष खः धायेगु । आ: जीवन धयागु सम्झौता 
नं खः थें च्वनावल । यद्यपि थःगु बिचाः व स्वभाव विरुद्ध सम्झौता 
यायेगु नं थः हे नापंया छगू संघर्ष खः । अथे नं संसार थःम्हं धया थें 
जक न्ह्याइमखु धयागु मती तया: जीवन हनाच्वना । टेन्सन मदु । 
आनन्द । 

लिपांगु इलय्‌ जि भतिभति आत्मनिर्भर जुइत नं स्वया । 
थःत माःगु छता निता ज्या थःम्हं यायेत स्वया । अथेनं जि थःगु 
तुतिइ चुइफुगु मखु, चुयाच्वनाम्ह मखु । जिगु तुतां ला तिरि मयजु 
कमला हे खः । उके इच्छा जुयाच्वनी व स्वया: न्हापां जिं महाप्रस्थान 
याये खनेमा । 

२. जिग॒ शिक्षा 


जिं न्यादँ दुसेलिं नेवाः समुदायलय्‌ चलन दु थें श्रीपंचमी 
खुन्हु ससुमां द्यःयाथाय्‌ यंका: न मो बा गी श्व रा य' च्वकेगु ज्या 
जुल । अनंलि जिमिथाय्‌ हौग: बहालय्‌ च्वना बिज्याःम्ह रत्नज्योति 
बज्राचार्य, गुम्हेसित जिमिसं गुभा कका धायेगु खः, या पसलय्‌ वना 
न मो बा गी श्‍व रा य” ब्वनेगु च्वयेगु सयेका कायेगु जुल । 
प्रेमसलामं सिलतय्‌ च्वयेगु । अले ब्वनेबलय्‌ गुभा ककां तसलं, 'न 
मो बा गी श्व रा य' धा धाइ, जिं अथे हे याये । छं ख्वपय्‌ च्व॑पिं 
पाजुपिसं तायेक अक तसलं धायेमा: धाइ, जि अझ तसलं 'न मो 
बा गी श्व रा य' धकाः हाले । थथ्ये हे ख्या: ला नी लाकथं छुं ई गुभा 
ककाया पसलय्‌ आखः ब्वनेगु सयेकेगु याना । अनंलि जि दातिम्ह 
तता चिनिकेशरीया लहा: ज्वना नागबहालय्‌ च्चंगु आर्दश सरल 
विद्यालय वना । भर्ना मजुयानि । अथें कक्षाय्‌ जक च्वनेगु जिमि 
तता नापं । तर मास्तरनीनं अथे मस्त कक्षाय्‌ हये मज्यू धासेलिं जि 
मवना । 

आःथें शिक्षाया व्यापारिकरण मजुनिगु ई । विद्या दानं उत्तम 
दानं धाइगु ई । समाज सेवाया भावनां शिक्षित जागरुक मनूत मुना 
त्वालय्‌ त्वालय्‌ व्वनेकूथि चायेकीगु ई । जिमिथाय्‌ हौगः त्वाःया 
क॒तुभोछेँय प्रेमकृष्ण ताम्राकारजुं थःगु हे छँप बालबोध विद्याश्रम 
नामं ब्वनेकूथि चायेका त्वाःयापिं मचातयूत आखः स्यनीगु । जि नं 
अन हे बागू क्लासय्‌ भर्ना जुया । उबले नर्सरि, केजी धयागु मदु । 
सुरु कक्षा हे बागू क्लास खः । 

उबले हौग: बहालय्‌ राजकर्णिकार शरण गुथिया न्हूळेँ 
दनाच्चंगु । भगवान्‌ बुद्धया आनन्द मूर्ति थापना यानातःगु छे । छे 

दनेगु ज्याया रेखदेख यायेत यूँ, कमल पोखरी निवासी नेपालय्‌ 
पाउरोटी उद्योगया प्रणेता कुष्ण पाउरोटी भण्डारया संस्थापक भाजु 
कृष्णबहादुर राजकर्णिकार हौग: बहालय्‌ राजकर्णिकारतयगु आगंछँय्‌ 
हे च्वनादीगु । जि स्कूलं लिहां वलकि वयकलं न्हिथं धेबा निगः 
बियादी । थथे जित: आखः व्वनेत प्रोत्साहन बियादीपिं मध्येय्‌ वयकः 
नं छम्ह खः । जिगु शैक्षिक जीवनया लँय्‌ छम्ह लुमंकेबहम्ह व्यक्तित्व 
खः । 

बालबोध विद्याश्रम दर्तावाल ब्वनेकूथि मखु । उके लिपा जि 
पटको त्वालय्‌ च्चंगु किरण बाल विद्यालयस भर्ना जुया । उबले 
आखः मब्वनीपिं वा अनुशासनय्‌ मच्चनीपिं ब्वनामिपिंत शिक्षकतसें 
कथिं दायेगु, न्हायपं नीकेगु, बेञ्चय्‌ थनेगु याइगु सामान्य चलन 
खः । तर जि गबले कथि नयेम्वाः, न्हायपं नीके बी नं म्वाः, बेञ्चय्‌ 
दने नं मनं । जि ब्वनीम्ह, अनुशासित व सोभाम्ह मचाय्‌ ला: । बरु 
गुलिं शिक्षकतसे पाठ मवःपिं विद्यार्थीतय्‌त थःम्हं मदासे जितः दायेके 
बीगु । छक: शिक्षकया आज्ञाकथं छम्ह जि स्वया: थकालिम्ह तः नं 
धिकःम्ह कक्षापासायात दायेमाल । दाया । तर स्कूलं लिहां वयाबलय्‌ 
व लँय्‌ सुला: जितः पियाच्वन । जितः खनेवं सुलाच्चंगु थासं फुत्त 
पिहां वया जितः क्वसुक दाल । लिपा जिं स्कूल हे हिला पुंचलिइ 
च्वंगु वाल विनोद विद्याश्रमय्‌ ब्वंवना । अन दच्छि ति जक ब्वना जि 
हानं मंगलय्‌ च्वंगु त्रिपद्म विद्याश्रम हाइस्कूलय्‌ भर्ना जूवया । 

त्रिपद्म विद्याश्रमय्‌ निदं स्वद॑ ति व्वने धुंकाः ब्वनेकूथिया 
शुल्क पुलेमफया दच्छि ब्वनेगु त्वःतेमाल । व्वनेकृथिं पितंगु मखु, 
शुल्क पुलेगु म्याद थपे याना बिल नं पुले मफुसेलिं जि थःहे स्कूल 
मवनागु । उबले जिमि च्या मरि पस: दु । पसः चले नं जू । तर 
बहनी ल्याःचा: याना स्वयेबले न्ह्याबले द्या: । गथे गथे । अथे थथे हे 
धाये मफु । गति मलाःगु पस: । पसः गति मलाः, अले जिमिगु 

आर्थिक अवस्था सुथां मला: । दच्छि लिपा जि हाकनं व हे ब्वनेकूथिइ 
भर्ना जुया । पसलय्‌ नं च्वनेमा: । पसलय्‌ लिमलाइबलय्‌ ब्वनेकूथिइ 
गयल जुइगु । पसलय्‌ लिमलाइबलय्‌ बाःनं थौं स्कूल वनेम्वाल धाइ, 
अले जि तं पिहां वइ, जि स्कूल वने न्ह्या: । च्वये, ब्वने न्ह्या: । 
ब्वनेकृथिया पाठ्यसफू जक मखु मेमेगु सफू व पत्रपत्रिका नं ब्वने 
न्ह्या: । तर उबले पत्रपत्रिका धयागु आपा: मदु, सुलभ नं मज्‌। 
ब्रोडसीटया पत्रिका धयागु गोरखापत्र छगू हे जक । पाठ्यक्रमया 
सफू न्यायेत हे धेबा मदुबलय्‌ पत्रिका न्याना स्वयेगु जा खँ हे मदु । 
यल, मंग: बजा:या लायक छेँया सुन्दरी चुक दुहां वनेगु लुखा लिक्क 
छपाः बोर्डय्‌ गोरखापत्र तिका: तइ । न्हिंन्हिं अन हे वना ब्वंवनेगु । 

ब्वनेकृथि वनेगु इलय्‌ छेँय जा हे थुइ मखुनि । ब्वनेकृथि 
सतिइ । हाफ टाइमय्‌ वया जा नःवयेगु । उबले स्कूल बायगया 
चलन मदु । ततःपंगु चक्रवति अर्थमेटिक, केपी बसुया अलजेब्रा 
सफू व कापि पंचिक खःगु ल्हातं ज्वना छातिइ दिका वनेबलय्‌ थःत 
यक्व हे सःस्यूम्ह थें च्वनी, न्हाय तःपुयावइ । फोन्टेन पेनया हे चलन 
मदुनि । होल्डर व मसि थल ज्वना वनेमा: । लनय्‌ उखें थुखें मसि 
किनाच्चनी । 

थथे दुख सिया ब्वंसां स्कूलय्‌ जि रोल नं २ नं क्वय्‌ गुबलें 
मला: । उके नारायणलाल सरं जा जित: न्ह्याबले रोल नं २ धकाः 
सःतादी । गबले हे नां कया सःती मखु, लिपा जि नेपाल कमर्स 
कलेजय्‌ ब्वनाबलय्‌ अन वयकलं अर्थशास्त्र ब्वंकादीगु । अन नं 
वय्‌कलं जितः रोल नं २ हे धका: सःतादी, यद्यपि कलेजय्‌ जिगु रोल 
नं २ मखु। 

जिं ब्वनेत माक्व ई बी मफु । पसलय्‌ च्वनेमा: । छक: 
स्कूलया हेड सर पूर्णराम श्रेष्ठं जित: अफिसय्‌ सःतकेहल । वना । 
ब्वनेगु सा बालाक ब्वँ, मखुसा एस.एल.सी. जांच हे बीमते धका ब्व: 

बिल । छाय्‌ अथे धयादिल, जिं मसिल । लिपा जितः माया याइम्ह 
छम्ह शिक्षक नेपालभाषाया नांदंम्ह च्वमि रत्नध्वज जोशीजुं उकेया 
रहस्य कनादिल । उबले भारतया राष्ट्रपति सर्बपल्ली राधाकृष्णन 
नेपाल वइगु जुयाच्वंगु । वयक:यात लसकुस यायेगु विषय जूगु 
मुज्याय्‌ ब्वति कायेत हेडसर जिमिगु पस: न्ह्यःने च्वंगु नगरपालिकाय्‌ 
भाःबलय्‌ जि पसलय्‌ स्वारी छुनाच्वनागु खंगु जुयाच्वन । स्कूलया 
छम्ह बांलाःम्ह विद्यार्थी स्कूलया इलय्‌ स्कूल मवसें पसलय्‌ ज्या 
यानाच्वंगु खना वयूकलं ब्व: बियादीगु जुयाच्वन । 

उबले यक्व पासापिं टयूसन ब्वंवनी । जिके ट॒यूसन ब्वनेत 
ई नं मदु धेबा नं मदु। माक्व सफू ला न्याये मफु। अथेसां 
एस.एल.सी. जांच त्ययेका त्वा:या छम्ह दाजु जोग्यलाल ताम्राकारं 
थःम्हं हे धेबा पुलाः थः हे वया एस.एल.सी. कोचिङ्ग क्लासय्‌ भर्ना 
यानाबिल । बि.सं. २०२० सालय्‌ एस.एल.सी. जांच बिया । पास 
जुल, तर थर्ड डिभिजनय्‌। उबले औसत विद्यार्थीत पास जुइगु हे 
थर्ड डिभिजनय्‌ । स्कूलय्‌ न्ह्याबले दोश्रां क्वय्‌ मलाःम्ह जि एस.एल.सी. 
जांचय्‌ औसत तगिनय्‌ जक लात । 

एस.एल.सी. पास जुसेलिं आइ कम ब्वनेत उगु हे दँय्‌ तिनि 
चायेकूगु यलध्वाखाय्‌ च्वंगु नेपाल कमर्स कलेजय्‌ (थौकन्हेया मीन 
भवन क्याम्पस) भर्ना जुया । थ्व क्याम्पसया न्हापांगु पुचः जिपिं । 
मुक्क पीखुम्ह ब्वनामिपिं दु । उके मध्येय्‌ जि नापं भिंछम्ह बि.सं. २०२२ 
सालं छकलं हे आइ.कम. पास जुल । नेपाल कमर्स कलेजय्‌ बि.कम. 
ब्वनेगु मदुनि । उके घण्टाघर क्वय्‌ त्रि चन्द्र कलेजया भवनय्‌ बहनी 
ब्वंकीगु पब्लिक कमर्स कलेज (थौकन्हेया पब्लिक युथ क्याम्पस) य्‌ 
भर्ना जुयाः बि.कम. ब्वना । अफिसं लिहां वया: तप्यंक कलेज 
वनेगु । आइ.कम. ब्वना च्वँच्वं हे जि जागिर नयागु । अफिस नेपाल 
राष्ट्र बैंक बालुवाटारय्‌ । साइकलं वनेगु । कलेज सिधयेका बहनी 

नौ बजे पासापिं तीर्थमान शाक्य व प्रद्युम्नलाल श्रेष्ठ नापं साइकलं 
लिहां वयेगु । इपिं नेपाल कमर्स क्याम्पसं निसेंया कक्षापासापिं । 

बि.सं. २०२४ सालं बि.कम. नं पास जुल । एम.कम. 
ब्वनेत धाःसा त्रिभुवन विश्‍व विद्यालय किपू थ्यंक वनेमा: । व नं 
न्हिनय्‌ क्लास जुइगु । अफिस दु । उके तीर्थमान व जि दरबार 
हाइस्कूल भवनय्‌ बहनी संचालन जुयाच्वंगु नेपाल ल क्याम्पसय्‌ 
बि.एल कक्षाय्‌ भर्ना जुया । 

उगु दँय्‌ जिगु अफिसय्‌ बि.कम. पास जूपिं मेपिं निम्ह नं 
दु । जिपिं स्वम्हं वना लेखा विभागया प्रमुख हिरण्यलाल बज्राचार्ययात 
एम.कम. ब्वने मखंगु दुख कना । 'अफिसय्‌ सुथय्‌ ज्या याना न्हिनय्‌ 
युनिभर्सिटिइ ब्वने दुसा जिउगु' धका: धया । कर्मचारीतय्‌त माया 
याइम्ह सकारात्मक सोच दुम्ह वयूकलं जिमित सुथय्‌ ज्या यायेगु 
व्यवस्था यानाबिल । जिपिं युनिभर्सिटिइ ब्वंवने खन । जि बि.एल. 
त्वःता एम.कम. ब्वंवना । 

दच्छि दत । एम.कम. न्हापागु दँया ब्वने क्वचाल । जिपिं 
स्वया: लिपाया दँय्‌ अफिसया मेपिं नं निम्ह स्वम्ह बि.कम. पास 
जुल । इमिसं जिमिसं दच्छि ब्वनेधुंकल आ: इमिगु ब्वने पाः धकाः 
दावी यात । लेखा विभागया हाकिमयाथाय्‌ हा:वन । अबले विभागय्‌ 
हाकिम नं मेम्ह हे वयेधुंकूगु । निद॑या कोर्ष दच्छि जक ब्वंके बियाया 
छुं अर्थ मदु धयागु खं हे मथूम्ह हाकिमं झण्डै जिमिगु थासय्‌ इमित 
ब्वंके छवयेत्यंगु । लिपा खँ थुसेलिं इमित मेगु हे शाखाय्‌ सुथय्‌ ज्या 
यायेगु मिले यानाबिल । जिमिस ब्वनेगु दिकेम्वाल । 

छँ यलय्‌ । अफिस बालुवाटारय्‌ । ब्वनेगु किपुली । छगू 
दक्षिणय्‌, छगू उत्तरय्‌, छगू पश्चिमय्‌ । साइकलया पाउदान चाःहीक्‌ 
हीक॑ फछित । तसक थाक | उकें गबले गबले अफिस साइकलं 
वंसां, युनिभर्सिटि बसं वनेगु । व नं आःथें यलं तप्यंक किपुली वनीगु 

बस दुगु मखु । यलं रत्न पाक अले रत्न पाक किपू वनेमा: । लिहां 
वयेगु नं अथेहे । सुथ न्हापां यलं निसें बालुवाटार थ्यंक साइकलं 
वनेगु, भिंछता: ति इलय्‌ साइकलं हे यलय्‌ लिथ्यंकेगु । अले जा 
नया: बसं न्हिनसिया छता: इलय्‌ किपुली कक्षाय्‌ थ्यंकः वनेगु । 
एम.कम. ब्वनेगु वयेवनेया सास्ति जक मखु आर्थिक रूपं नं जितः 
अःपू मजुल । जागिर दुसां छेँ खर्चय्‌ नं ग्वाहालि यायेमाःगु जुया 
इलय्‌ फि पुलेफइगु मखु, माःगु सफू तक न्यायेफइगु मख्‌ । जिं 
जियां दच्छि लिपायाम्ह छम्ह विद्यार्थी पासायात एम.कम. न्हापांगु 
दँय्‌ ब्वनाच्वनाबलय्‌ बि.कम.या सफू बच्छि मुलं मिया, एम.कम. 
निगूगु दँय्‌ ब्वना च्वनाबलय्‌ एम.कम. न्हापांगु दँया सफू नं अथेहे 
याना बच्छि मुलं मिया: थःत माःगु सफू न्याना । 

न्ह्यागुसां बि.सं. २०२६ सालय्‌ एम.कम. नं पास जुल, 
अयनं जिं थःगु शैक्षिक यात्रा मदिका । हानं बि.सं. २०२९ सालं 
प्राइभेटं बि.एल.या जांच बिया पास याना । 

नेपाल राष्ट्र बैंकय्‌ विदेशय्‌ ब्वंवनेगु अवसर यक्व वः । जितः 
नं सन १९७४ य्‌ सयुक्त राष्ट्र संघीय विकास कार्यक्रमया छात्रवृतिइ 
जापानय्‌ च्चंगु एशियन स्टाटीस्टीकल इन्ष्टिच्यूतय्‌ दच्छिया 
तथ्याङ्कशास्त्र ब्वनेगु स्वःता: चूलात । मनू दुपिसं बांबांलाःगु विश्व 
विद्यालय ल्ययावनीगु । जिं अथे मयाना, जो हात सो साथ याना । 
जिं अथे मयानागु जक मखु, जिं अथे यायेफुगु हे मखु । जिगु निंतिं 
धया बिइपिं दुने पिने सुं दुगु हे मखु । दइगु नं गनं ? जागीरतन्त्रय्‌ 
न जिमि दाजु दु, न जिमि पाजु दु । जिमिगु कूलय्‌, जिमि थःथितिपिनि 
दथुं जागिरया संसारय्‌ न्हापलाक दुहां वनाम्ह हे जि । 

जापानय्‌ ब्वंवने दया जि लय्‌ता: । तर वने त्ययेका जिमि 
बाः म्हं मफुत । आपेण्डिसाइटीसया अपरेशन यायेमाल। उबले 
आपेण्डिसाइटीसया अपरेशन धयागु नं त:धंगु अपरेशन । शान्त 

भवन अस्पतालय्‌ निवा: धया थें तयेमाल । अस्पतालं डिस्चार्ज याना 
हयाखुन्हु हे जि जापानया लागि प्रस्थान जुया । जापानं लिहां वयेगु 
बाछिति ल्यंदनिबलय्‌ जोग्यलाल दाइया फोन वल, 'छिमि बा: तच्वः 
याकनं लिहां वा / 'जि थुलि तापाक च्वनाच्वना, आम्कन छिकपिसं 
स्वयामा:गु याना बियादिसँ' जि धया । धायेत ला जिं अथे धया तर 
कन्हेखुन्हु हे जिं इन्ष्टिच्यूटय्‌ जि लिहां वनेमाःगु खँ ल्हाना । कोर्स 
सिधयेधुंकूगु, व जांच नं सिधयेधुंकूगु, दीक्षान्त समारोह जक ल्यंदनीगु 
जुया: दसिपौ नापं ब्वनाच्वनाम्ह तथ्याङ्क विभागयाम्ह नेपाःमि पासा 
शिवशंकर गुप्ताया ल्हातय्‌ छवया हयेगु यानाः जितः नेपाः लिहां 
वनेगु स्वीकृति बिल । जि क्वःछिनातःगु इ स्वया: बाछि न्ह्यः हे 
नेपाल वया । 

लिपा ने.सं ११०२ (सन १९८१) या दँय्‌ जितः हानं भारतया 
दिल्लीइ इण्डियन इन्ष्टिच्यूट अफ्‌ फरेन ट्रेडय्‌ विदेश व्यापार विषयलय्‌ 
पोष्ट ग्राजुयट डिप्लोमा यायेगु स्वःता: चूलात । दिल्ली वना लच्छि 
ति जक दुबलय्‌ छन्हु नसंचाय्‌ जिं जिमि बाःयात म्हगसय्‌ खन । 
हाकुगु कोट फिना लाबाक उखें थुखें वंगु । जिं उसाँय मदुम्ह मनू छु 
उखे थुखे जुयाच्चनागु धया । थुलि हे, तसकं चीहाक:गु म्हगस । 

उखुन्ह॒ इन्ष्टिच्यूटं लिहां वयाबलय्‌ डेराय्‌ छपौ टेलेक्स 
वयाच्चन । थयूक स्वयां उके च्वयातल - Your Father expired. 
थ्व नं जोग्यलाल दाइनं छवयाहःगु। उबले मोबाइल दुगु मखु। 
फोनय्‌ स्वापू तये नं अःपु मज्‌ । जि कन्हेखुन्ह्या टिकट कयाः जहाजं 
नेपा: वया । बाःया अन्त्येष्ठी सिधयेका तयेधुंकल । दूब्यंका: जि हानं 
दिल्ली वना । अनया कोर्स तसक बांलाः । सफू ब्वना जक गाःगु 
मखु, थेसिस च्वया जक नं गा:गु मखु, व्यापार कम्पनी वना ज्या नं 
यायेमाःगु । विदेश व्यापार नापं सम्बन्धित बन्दरगाह, भंसार आदि 
अवलोकन नं यायेमाःगु । विदेश व्यापारया लागि विदेशय्‌ हे वना: 

बजार नं मालेमा:गु । जिगु पुच:यात मलेशिया ब्वना यंकल । फुक्क 
ज्या पूवंका दच्छि लिपा दसिपौ ज्वना: नेपा: लिहां वया । 

थथें दिल्ली वना व्वनेगु ज्या जा ताःलात । तर छगू ज्या 
याये मफुत । दिल्ली बने न्ह्य: जिमि हाकिम लक्ष्मणबहादुर हमालजुं 
ब्वनेगुया नापं अनया प्राध्यापकपिं नापं स्वापू बल्लाका विद्यावारिधि 
यायेगु नं व्यवस्था याना वा धका: धया दीगु । जिं दिल्लीइ व अवसर 
माले मफुत वा मसल । जिगु कक्षाया लखनउलय्‌ च्च॑म्ह पासा 
अजय सक्सेनाया ग्वाहालिं लखनउ युनिभर्सिटिया छम्ह प्राध्यापक 
नापलाना खं ल्हानागु नं खः । तर ज्या ताःलाके मफुत । 

तर हमाल सरं विद्यावारिधि यायेगु इच्छाया पुसा जिग 
मनय्‌ पिना बीधुंकल । व पुसा सिनां मवं । थ्व हे दथुइ जि अमेरिकाय्‌ 
च्वंगु अन्तरराष्ट्रिय मुद्रा कोषय्‌ शोधनान्तर विषय तालिम काःवना । 
शोधनान्तर धयागु नं विदेश व्यापारनापं सःतीगु विषय खत । तालिम 
कया लिहां वयेधुनेवं जिं विद्यावारिधि यायेगु पाखे कुतः न्ह्याका । 
त्रिभुवन विश्व विद्यालयस न्यनेकने याना । प्रस्ताव हिं धाल । उबले 
जि नेपाल राष्ट्र बैंकया अनुसन्धान विभागय्‌ विदेश व्यापार सम्बन्धी 
ज्या यायेगु । व्यापार प्रवद्व॑न केन्द्र मार्फत सयुक्त राष्ट्र संघीय 
व्यापार तथा विकास संस्था (0९१) या लागि मेपिं च्वमिपिं नापं 
जानाः निकासी व्यापारया विषय छगू सफू नं च्चयेधुन । व्यापार 
विषय हे ज्या यायेगु, व्यापार विषय हे ब्वना वयागु, अले अनुसन्धान 
ज्याय्‌ मदयेकं मगाःगु तथ्याङ्क शास्त्र व्वने धुनागु खँ मती तयाः 
विदेश व्यापार विषयलय्‌ हे छगू प्रस्ताव दयेका पेश याना । स्वीकृत 
जुल । जिगु विद्यावारिधिया ज्या न्ह्यात । 

डा.रामप्रसाद राजबाहक त्रिभुवन विश्‍व विद्यालय पाखें जिग 
शोध निर्देशक । वयकः त्रिभुवन विश्व विद्यालयया नांदंम्ह, पुलांम्ह 
वरिष्ठ प्राध्यापक, उद्योग वाणिज्य राज्य मन्त्री नं जुया दीधुंकूम्ह । 

जि बरोबर वयकःयाथाय्‌ वने । शोध निर्देशनया बारे स्वया: देयया 
समसामयिक राजनीति व नेपाल राष्ट्र बैंक लगायत सरकारी 
संस्थानया बारे खं जुइ । जिं थःगु शोधया प्रगति विवरण न्ह्यब्वये । 
वयूकलं छता निता सुझाव बिया दी । अप्व: याना 'छं स्वया या” 
धया दिइ । वयकः नापं ज्या याये अःपु, खं ल्हायेत नं ग्यायेम्वाः, 
निर्धक्क जुया खं ल्हाये ज्यू । जिगु अनुसन्धान क्वचाल । वयूकलं 
स्वीकृत नं यानादिल । डा.लक्ष्मणबहादुर हमाल वाह्य शोध निर्देशक । 
वयूकलं नं स्वीकृत यानादिल । निम्हेसिगुं स्वीकृतिपौ नापं जिं थःगु 
शोध ग्रन्थ विश्‍व विद्यालयस पेश याना । 

जिगु शोध ग्रन्थ परिक्षणया लागि विश्‍व विद्यालयं भारतया 
निम्ह प्राध्यापकतय्‌ थाय छुवल । तर ताःई दतं नं नतिजा मव: । 
विश्व विद्यालयलय्‌ न्ह्याबलेँ न्यंवंसा 'मवनि' जक धाइ । ताकेता 
याकेत जि हानं राजबाहक सरयाथाय्‌ वना । सरं धयाबीगु बचं 
बियादिल ।नतिजा गज्योगु वइ मस्यू । शोध ग्रन्थ स्वीकृत जुया हे 
वल धाःसां निम्हं परिक्षक व मेमेपिं च्वना भाइभा (मौखिक जाँच) 
काइ तिनि । मौखिक जाँचय्‌ जिगु अर्थात्‌ शोधकर्तायागु प्रतिरक्षा 
यायेगु दायित्व आन्तरिक व वाह्य निम्हं शोध निर्देशकतयूगु नं 
जुइ । राजबाहक सरया थासं लिहां वयेत्ययेका जिगु मनय्‌ छगु 
दुष्चिन्ता लुल । सर ज्याथः जुइधुंकल, छुं गर्थें जूसा ! 'हय्‌ थज्योगु खं 
नं मतिइ तयेगु ला” जिं थःत थम्हं न्वाना, लिहां वया । च्यान्हु भिन्हु 
लिपा छन्हु थयक टेलिभिजन चायेकागु, सरया किपा खना । नापं 
पुलांम्ह राज्य मन्त्री डा.रामप्रसाद राजबाहक मन्त धका: बुखँ नं 
वल । जि आश्चर्यचकित जुया, विष्मित जुया । आः छु यायेगु धयाथे 
किंकर्तव्यविमुढ जुया । तर शोध ग्रन्थय्‌ वयुकलं ल्हाचिं तयादीधुंकगुलिं 
विश्व विद्यालयं वयूकःया अनुपस्थीतिइ भाइभा काइगु जुल । भाइभा 
बिया, सफल जुल । थथे सन १९९३ य्‌ जिं निर्यात वित्तया विषय 

विद्यावारिधि याना । जिमिगु हौग: त्वालय्‌ जक मखु, जिमिगु 
राजकर्णिकार जातय्‌ जक मखु, राजकर्णिकार, ताम्राकार, शिल्पकार, 
सिक:मि, बाराही नापंया प्यंगू दःयाहे न्हापांम्ह विद्यावारिधि प्राप्त 
व्यक्ति जुड खन । 

विद्यावारिधि याना च्वनाबलय्‌ नं जिं देश विदेशय्‌ आर्थिक 
व्यवस्था, बैंक निरीक्षण आदि विषय थी थी तालिम संस्थानय्‌ अध्ययन 
याना । विद्यावारिधिलिसें जिगु औपचारिक शिक्षा क्वचाल । तर 
अनोपचारिक वा स्वअध्ययनया शैक्षिक यात्रा न्ह्याना हे च्वन, न्ह्याना 
हे च्वनी । गुबले क्वचाइ नं मखु । छायकि संसारय्‌ अध्ययनया क्षेत्र 
हे अपार । 

३. जिगु लजगा: 


श्रृतानुश्रलिकथं इतिहासया गुगुं इलय्‌ यलया मल्ल जुजुं भारतया 
कनौजं मिठाइ दयकेस:पिं निम्ह ब्रम्हूत थःगु दरबारय्‌ सःतल हं । 
इपिं यल लायूकू सतिकच्वंगु हस्तीनागल महाविहारय्‌ अर्थात्‌ थौकन्हेया 
होग: बाहालय्‌ च्वन हँ । राजदरवारय्‌ ज्या याइपिं जुया: थुमित 
राजकर्णिकार धायेगु यात हँ । उकें राजकर्णिकार धयापिं थुमि हे 
सन्तान दरसन्तान खः । अले थौकन्हे न्ह्याथाय्‌ च्वंसा राजकर्णिकारया 
उद्गमथाय्‌ हौग: बाहा ख: । थुमिगु ज्या मरिचरि दयेकेगु वा छुइगु 
हे जुल । उकें जिगु परम्परागत लजगा: नं मरिचरि दयेकेगु हे जुल । 

जिमि बा मचाबलय्‌ हे जिमि बाज्या मन्त । उकें जिमि 
बाःनं मेपिं राजकर्णिकारतयगु पसलय्‌ ज्या याना मरि छुइगु सयेकल 
नापं थःगु जीवन निर्वाह यानाच्वन | लिपा जिमि मांनापं इहिपा 
जुइधुंकाः हौगलय्‌ थःगु हे मरि पस: चायेकल । थ्व हे पसलय जि नं 
मचांनिसें हे ज्या याना । अथे धयागु मरि छुयेगु, पसलय्‌ च्वनेगु । थ्व 
ज्या जिं जागिर नये धुंका: नं छुं इतक याना । वि.सं. २०२४ पाखे 
निसें जिं थ्व ज्या त्वःता बिया । 

थ्व ज्याय्‌ निरन्तरता बीगु बिचाः जिके न्हापांनिसें हे मदु । 
पसलं आम्दानी मगाःगु, घ्य: चिनिया हाकुगु ख्वंख्वं थाःगु वसः 
पुनेमाःगुलिं न्हापांनिसें हे जिगु ध्यान जागिर पाखे हे । उकेसनं छगू 
घटनां जा जि थ्व ज्यापाखें याकनं हे मुक्त जुइ मास्तेवल । ख छु 
धाःसा उबले मनूतय्‌ छुँय छुँ हिति मदु । त्वालय्‌ जक सार्वजनिक 
हिति दु । त्वाःया मिसातय्‌ अथलय्‌, बाताय्‌ लः मुंका लाय॒ब्वय्‌ च्वना 
वसः हियाच्चनी । छक: अथे हे वसः हियाच्चंम्ह छम्ह मिसां वया 
काय जि नापं म्हिताच्चंगु खना: ब्वः बिल - अय्‌ वनापं म्हिते मते, 

वया लनय्‌ च्वंगु हाकु छंगु लनय्‌ की । जि नापं म्हिताच्वनाम्ह 
पासायात त्व:ता छँय वया । उबलेंनिसें जिगु मनय्‌ जागिर नयेगु 
व्यग्रताया पुसा पिल । 

एस.एल.सी. पास जुइ न्ह्यः हे जिं यल नगर पंचायत, 
युवक संगठन व बालाजु औद्योगिक क्षेत्रय्‌ जागिर नयेगु कृत: याना, 
तर सफल मजू । वि.सं. २०१६ सालय्‌ बिर्ता उन्मुलन ऐन लागू 
जुल । बिर्ता जग्गा रैकरय्‌ हिलेमाःगु जुल । जिमिगु पस: न्ह्यःने 
माल अड्डा । २०१८/२०१९ साल पाखे जुइमा: माल अड्डाय्‌ थःगु 
बिर्ता बँ रैकरय्‌ हिलेत बइपिं म्वःम्वः । फाराम भरय्‌ यायेमाः । 
फाराम भरे याना बिइपिं लेखनदासतसें छपा: फाराम भरे याना 
छसुका धेबा काइगु । छन्हु जिं नं प्यपा: फाराम भरे याना छतका दां 
कमे याना । पसले पिने थ्व जिगु न्हापांगु कमाइ खः: थ्व दां जिं 
जिमि चिमांयात बिया । व दंग जुल । 

वि.सं. २०२१ सालय्‌ नेपाल राष्ट्र बैंकय्‌ सहायक पदय्‌ 
वाण्टेड पिहांवल । न्यूनतम शैक्षिक योग्यता एस.एल.सी. । जि 
एस.एल.सी. पास याना आइ.कम. न्हापांगु दँय्‌ ब्वनाच्चनागु । जिं नं 
दर्खास्त तया । जाँच बिया । पास जुल । अन्तर्वार्ता बिया । अन्तर्वार्ता 
नं ता: लात । दर्खास्त बिउपिं मध्ये ६६ म्ह पास जुल । जिगु नां ल्या: 
५५ य्‌ पिहां वल । निलाति लिपा जितः सःताहल । जि जागिर नयेत 
वना । जितः कायम मुकायम सहायक पदय्‌ नियुक्ति बिल । जिं 
स्थायी सहायक पदय्‌ पास यानागु छाय्‌ कायम मुकायम सहायक 
पदय्‌ ? थ्व पद जिं स्वीकार याये फइमखु धया । अनया प्रशासन 
विभागया प्रमुख सुब्बाबाजे धाइम्ह बटुकृष्ण तिवारीज्‌ं जित: नाइक 
थृइकादिल - स्व बाबु, थनया छम्ह कर्मचारी मचा बुया बिदाय्‌ 
च्वन, वयागु थासय्‌ छित: कायम मुकायम नियुक्त बीत्यनागु खः, 
लिपा दरवन्दी खालि जुलकि स्थायी यायेगु खः, छिसं बिचय्‌ त्वःतेमाली 

मखु, जिं धयागु खँ न्यँ । दरवन्दी खालि मजूतले छित: काये हे मा: 
धयागु नं मदु । जिमिसं ला छितः अवसर बियागु खः । वयूकःया खं 
जितः चित्त बुझे जुल । जिं थन थ्व खं न्ह्यथनागुया मकसद थ्व खः 
कि थौकन्हे जूसां म्हा: धायेक ह्ययेका: सुनां जागिर नकी ? बरु 
खालिगु थासय्‌ थः मनू स्वचाकी । 

थथे वि.सं. २०२२ सालया जेष्ठ २२ गते जिं नेपाल राष्ट्र 
बैंकया सहायक पदय्‌ जागिर नया । तलब लच्छिया १२०।- तका । 
अफिस येया शुक्रपथय्‌ । जागिर नया आपा: मदुनिबलय्‌ नेपाल 
राष्ट्र बैंकया अफिस बालुवाटारया ललिता निवासय्‌ सरय्‌ जुल । 
अले जिगु अफिस नं तापाक बालुवाटारय्‌ थ्यन । 

वि.सं. २०२३ सालतक नेपालय्‌ निगृ मुद्रा प्रणाली लागू 
जुयाच्चंगु खः । अथे धयागु नेपाःया थी थी थासय्‌ नेपाःया धेबाया 
नापं भारतया धेबा नं चलय्‌ जू । कानूनकथं हे भारतीय मुद्राय्‌ 
कालबिल याये ज्यू, भारतीय मुद्रा संचय याना तये नं ज्यू । अझ 
तराइया सरकारी अड्डा अदालतय्‌ कर्मचारीतयूत तलबनापं भारतीय 
रुपैयाय्‌ बिइगु । २०२३ सालय्‌ सरकारं निगू मुद्रा प्रणालीयात उन्मूलन 
याना नेपालय्‌ नेपाःया धेबायात जक कानूनी ग्राह्यता दइगु घोषणा 
यात । मनूतय॒के मुनाच्चंगु भारतीय धेबा हिला कायेत देय्‌ न्यंक, 
खास याना तराइ लागाय यक्व ल्याखय्‌ सटही काउण्टर खोले 
यात । मूल जक मखु छोटी भंसार नाकाय्‌ नं सटही काउण्टर 
चायेकल । अझ गामय, गामय्‌ हात बजारय्‌ वना सटही यायेत 
घुम्टी सटही काउण्टर नं संचालन यात । थ्व फुक्क व्यवस्था यायेगु 
भाला नेपाल राष्ट्र बैंकयागु । सटही काउण्टर संचालन यायेत यक्व 
कर्मचारी माल । यँयपाखे नं कर्मचारीत खटे याना छुवइगु जुल । 
छन्हु नाइक ह्ययेका खंल्हायेसःम्ह सुब्बाबाजे जिमिगु क्वथाय्‌ वया 
'मलंगवाय्‌ मनू छवयेमाल, सु वने न्ह्या: मोहनीयात खसी नं ज्वना 

वयेदइ' धयादिल । जित: मोहनीयात खसी माःगु जा मखु, स्वनिगलं 
पिने चाःह्यू वनेगु रहरं जिं 'जि वने' धया । 

मेपिं स्वम्ह पासापिं नापं जि मलंगवा वनेगु जुल । स्वनिगलं 
पिने पला: तये मनंनीम्ह जि मधेश वने दइगु जुया रोमाञ्चित, व नं 
हवाइजहाजं वनेगु सिमरा तक । गुबलें गये मनंनिगु हवाइजहाज नं 
गये खनीगु जुल धकाः लयता उलि थुलि मदु । तर एरपोर्ट तक 
वनेधुंकाः फ्लाइट क्यान्सिल जुल । कन्हेखुन्ह बस गया बाइरोडया 
लँपु वनेमाल । न्हापांखुन्ह जिपिं वीरगञ्जय्‌ बासं च्वना । वीरगञ्जय्‌ 
पासापिसं बियर त्वंवनेगु खँ ल्हात । जि अयला:, थ्वँ, चुरोट छुं हे 
त्वने मनंनीम्ह । तर पासापिनि पुचलय्‌ म्हाः धाये मछाल । हिमाञ्चल 
क्याबिनय्‌ वना केन बियर छग: छग: कया । त्वना स्वया, खाइसे । 
पासापिनि न्ह्यःने त्वनेथें त्वनेथें जक याना अथें त्वःता वया । 

कन्हेखुन्हु टांगा गया: भारतया रक्सौल वना । रक्सौल रेलय्‌ 
च्चना सितामढी वना । सितामढीं बस गया सोनबर्षा वना । सोनवर्षा 
घौछिति न्यासिवना मलंगवा थ्यंका । मलंगवाय्‌ न्हिच्छि सटही सम्बन्धी 
अफिसया ज्या यायेगु, बहनी जुलकि पासापिं मुना अयला: त्वनेगु । 
मलंगवाय्‌ लच्छि च्वनाबलय्‌ जि धेधेचूइक अयला: त्वनेफुम्ह जुल । 

नेपाल राष्ट्र बैंकया थी थी विभागय्‌ च्वनाः थी थी कथंया 
ज्या यानागु दु । तर देशं निगू मुद्रा प्रणाली उन्मुलन यायेगु अभियानय्‌ 
ज्या याये खंगु छगू आत्मसन्तोषया विषय जुल । नेपाल राष्ट्र बैंकपाखे 
लिपा नं तःकः तःकः हे स्वनिगलं पिने ज्याय्‌ वना । थथे पिने ज्याय 
वनेबलय्‌ थःगु ज्या सिधलकि अयला: त्वनेगु, तास म्हितेगु व सिनेमा 
स्वःवनेगु राष्ट्र बैंकया कर्मचारीतय्‌ दथुइया आम प्रचलन हे खः । 
ठकुरी बाबुसाहेबत हाकिम जुयाच्चंथाय्‌ गुबले गुबले शिकार म्हित 
वनेगु नं स्वःता: चूला: । जितः नं छक: थज्योगु स्वःता: चूला: वल । 
यँनं काजय्‌ धुकूया लागि दां ज्वना चार्टर्ड हवाइजहाजं कैलाली 

वनागु । कैलालिइ यंकागु दां मध्ये छुं भतिचा कञ्चनपुर यंकेमाःगु । 
उबले कैलालिंनिसें कञ्चनपुर तक ख्वातुगु जंगल दु । कैलालि 
शाखां रसियन जीपया व्यवस्था यानाबिल । दां यंकेगु जिम्मा जिगु 
ख: । तर रसियन जीपय्‌ शाखाया हाकिमत व मेमेपिं नं जायेक 
च्वन । गनं गनं वनेगु गय्‌ वनेगु जिं जा छुं स्यूगु हे मखु । गाडि 
जंगलय्‌ दुहां वन । इमि जा शिकार म्हितेगु योजना खनी । शिकार 
मामां चच्छि गाडी जंगलय्‌ उखें थुखें यंकाच्वन । चलात गाडीया 
हेडलाइटया ज: त्वालां स्वयाच्वनी । इमिसं बन्दूक कयेकी । तर 
लाकेफइ मखु, चलात बिस्युं वनी । जित: थुके छफुति रुची दुगु 
मखु । हानं अन जंगलय्‌ धुँ नं वयेय: धाःग॒ । उकें जि ग्याना दथुइ 
लाक ननिमवासे सास: फिना च्वने । चच्छि जंगलं जंगलं वया सुथय्‌ 
बल्ल कञ्चनपुर थ्यन । जिं ताःहाक: सास: ल्हाना । थथे जि जिन्दगीइ 
छक: निष्कृय सहभागीया रूपय्‌ शिकार म्हित: वनेनन । जिन्दगी 
शिकारया अनुभव थ्व हे छक: खः। लिपा गुबले शिकारया रहर 
मयाना । नेपाल राष्ट्र बैंक पाखे जिं यक्व ज्या व ज्ञांया नापं अयूला: 
त्वनेगु व तास म्हितेगु धाःसा सयेका कया । सिनेमा स्वयेगु जा 
मचांनिसेया बानी हे जुल । जिमि हौग:या पासा पुच: मुनां अशोक 
हलय्‌ 'कुमरु’ धयागु सिनेमा छन्हं हे लगातार स्वंगू शो तक स्वयागु 
दु । 

वि.सं. २०२७ सालं जिं सहायक प्रधान सहायकय्‌ बढुवा 
जुल । सहायक पदय्‌ च्वना च्वनाबलय्‌ जिमिसं हाकुगु वा व॑चुगु 
कलमं च्वयागु अभिलेख, चेक आदि प्रधान सहायक ह्याउँगु कलमं 
थायथासय्‌ चिं तया चेक याइगु । जितः नं ह्याउंगु मसिं अथे चिं 
तयेगु इच्छा जुयाच्चनीगु । अथे चेक यायेगु ला थःगु पदं हे मब्यूगु 
खँ जुल, स्टोरं सहायकतयूत ह्याउँगु कलम तक बी मखु । जिगु 
बढुवाया नापं जि लेखा विभागं (उबले हिसाब विभाग धाइगु) 

अनुसन्धान विभागय्‌ सरुवा नं जुल । अन लेखा विभागय्‌ थें ह्याउँगु 
मसिं चेक याये हे म्वा: । ह्याउंगु मसिं च्वयेगु जिगु इच्छा बढुवा 
जुया नं पू मवन । अःखः जिके थःगु ज्याप्रति छगू असन्तुष्टि ब्वलन । 
व छु धाःसा लेखा विभागय्‌ धिब्छ धेबाया ल्या: मिलय्‌ मजूतले 
लिबाक तक ओभरटाइम च्वना ज्या याना वयाच्वनाम्ह थन अनुसन्धान 
विभागय्‌ न्ह्यागुं तथ्याड़ नं द्रःछिइ पिकायेगु धाइगु । द्वःठिं म्होया ला 
ल्या: हे तइगु मखु । थज्योगु नं तथ्याड़ ला थ्व ला मिथ्यांडू का 
धयाथें च्वनीगु । 

उबले जिं एम.कम. पास यायेधुन । जिगु ल्याखं जि प्रधान 
सहायक जुयां मगात, अधिकृत हे जुइ माल । उके जिं विज्ञापन 
स्वयेगु याना । छकलं श्री ५ या सरकारया शाखा अधिकृत, कृषि 
विकास बैंकया तथ्याड़ अधिकृत व नेपाल राष्ट्र बैंकया हे सहायक 
नियन्त्रक (अधिकृत तृतीय श्रेणी)या विज्ञापन पिहां वल । विज्ञापन 
जूगु राष्ट्र बैंकया सहायक नियन्त्रक पदय्‌ न्हापां हे छम्ह मनू 
अस्थायी रूपं ज्या याना च्वनेधुंकल । वयात स्थायी यायेत हे थ्व 
विज्ञापन पिकाःगु धयागु राष्ट्र बैंकया कर्मचारीतय्‌ दथुइ हुइना 
भुइना । व तःधंम्ह मनूया कायचा हँ । उकें मेपिसं दर्खास्त तयेगु 
जक जुड हँ । राष्ट्र बैंकय्‌ इलय्‌ ब्यलय्‌ थथे छम्ह निम्ह मनूत भयालं 
दुकायेगु या: । थथे भयालं मनू दुहां वइबलय्‌ क्वय्‌ च्वंपिं कर्मचारितय्‌ 
नुगलय्‌ छझा: असन्तोषया मिं गुनुगुनु न्वइ । तर अज्योपिंत स्थायी 
यायेत जांच काइबले राष्ट्र बैंकया योग्यपिं कर्मचारीत नं व्यवस्थापनं 
बेक्वमिखां स्वइ, हाकु धलखय्‌ तइ धका: दर्खास्त तकं तये ग्या: । 
तर जिं आँट याना राष्ट्र बैंकया सहायक नियन्त्रक नापं स्वंगू हे पदय्‌ 
दर्खास्त तया । जांच बिया, अन्तर्वार्ता बिया । स्वथासं एक नम्बरय्‌ 
नां पिहां वल । कृषि विकास बैंकय्‌ तथ्यांडू अधिकूतय्‌ नां पिहां वइ 
धकाः जितः थःत हे विश्वास मदुगु । वास्तवय्‌ तथ्याङ्क अधिकृतय्‌ 

दर्खास्त तयेगु बिचा: हे मदुगु । अन जि अनुसन्धान अधिकृतय्‌ 
दर्खास्त तये धकाः वनागु । अन पासा रामभक्त थापा नं दर्खास्त 
तयेत वयाच्वंगु नापलात । वयाके छु पदय्‌ दर्खास्त तयेत्यनागु धकाः 
न्यना अनुसन्धान अधिकृतय्‌ तयेगु धाल । व जिमिगु बायचय्‌ एम.कम. 
टप याःम्ह मनू, व नापं प्रतिस्पर्धा यायेगु आँट हे मवः। जिके 
तथ्याङ्क शास्त्र बांलाक मवः, उके छं तथ्याङक अधिकूतय्‌ दरखास्त ति, 
जि अनुसन्धान अधिकृतय्‌ दरखास्त तये’ धयां व माने मजू । वं 
अनुसन्धान अधिकृतय्‌ हे दरखास्त तल। व खना ग्याना हे जिं 
तथ्याङ्क अधिकूतय्‌ दर्खास्त तया । पद तथ्याङ्क अधिकृत जूसां जाँच 
बीगु पाठयक्रमय्‌ टिप्पणी च्वयेगु, पौ च्वयेगु आदि प्रशासनिक खे नं 
दुथ्या खनी । थ्व जि राष्ट्र बैंकय्‌ याना हे वया च्वनागु ज्या जुल । 
उके जि जांचय्‌ याउँक हे पास जुल । लिखित जांचय्‌ हे जि याकःचा 
जक हे पास जुल । अन्तर्वार्ताय्‌ जा प्रतिस्पर्धी हे मन्त । उखे पासा 
रामभक्त धाःसा लिखित जांच हे पास मजुल । 

छकलं स्वथाय्‌ पास जुल । स्वथासं सःताहल । गन वनेगु ? 
सुयाके सल्लाह कायेगु । थःथिति सुं जागिरया ख्यलय्‌ दुगु मखु 
उबले नेपाल राष्ट्र बैंकय्‌ धीरविक्रम शाह डेपुटी गभर्नर । डेपुटी 
गभर्नर धयागु पद सिर्जना जुइन्ह्यः वयकः चीफ एकाउन्टेन्ट, अथे 
जुया सकसिनं वयूकःयात चि.ए. बाउसाहेब धाइगु । धाक रवाफ 
दुम्ह बाउसाहेब, नेपाल राष्ट्र बैंकया छम्ह हर्ताकर्ता धाःसां ज्यू । 
वयकःया छगू विशेषता छु दु धाःसा वयूकलं छम्ह छम्ह कर्मचारीयात 
म्हस्यू । छम्ह छम्ह कर्मचारीया विषय जानकारी तयाच्चनी । जिं 
राष्ट्र बैंक बाहेक मेथाय्‌ नं जांच पास यात धयागु सिल मखा जुइ, 
दः सःतकेहल । तीजक वयूकःया अफिस क्वथाय्‌ दुहां वना । ख्वा: 
खनेवं “छ जा सा: कें सा: ल्यः जुइम्ह, सुम्क थन हे च्चे, थन हे छंगु 
भविष्य बांलाइ' धका: न्वात । राष्ट्र बैंकय्‌ सकसिनं धाइगु छु धाःसा 

चि.ए बाउसाहेवं ब्व: बिल कि माया या:गु धका: सीकेमा: 'छ' मधासे 
'छि' धकाः सम्वोधन यात कि ग्यायेमा: । सुयाके सल्लाह काये 
सुयाके सल्लाह काये जुयाच्वंम्ह जित: चि.ए. बाउसाहेबया खँ उपदेश 
थें जुल । हानं नेपाल राष्ट्र बैंकय्‌ छेँ दयेकेत त्यासा काये दइगु 
सुविधां यानां नं जितः अन हे थाकल । २०२९ सालय्‌ थथे लोक 
सेवा आयोगं काःगु जांच पास याना जिं नेपाल राष्ट्र बैंकया अधिकृतय्‌ 
हानं नियुक्ति कया । नेपाल राष्ट्र बैंकया जिगु जागिर निरन्तर जुल । 

वि.सं २०२९ सालय हे जिगु सरुवा भैरहवाय्‌ जुल । नकतिनि 
इहिपा यानागु । कलाः ब्वना: भैरहवा वना । भैरहवाय्‌ नं जि 
अनुसन्धानया हे ज्या यायेगु । थायथासय्‌ स्थलगत अध्ययन या:वनेमा: । 
भैरहवा च्वना ज्व:छिया गोरखपुर, लुम्बिनी, बाल्मिकि आश्रम, तानसेन 
आदि थासय्‌ चाःहिला । छगूकथं हनीमून सरुवा थें हे जुल । 

वि.सं. २०३० सालं हानं जि अनुसन्धान विभागय्‌ सरुवा 
जुयाः यँय्‌ वया । अनंलि २०३२ सालं निसें २०३४ तक निदं वीरगंज 
शाखाय्‌ च्वना । वीरगंज शाखाय्‌ ज्या यानाबलय्‌ छगू ल्वःममनीगु 
घटना जुल । उबले वीरगंज शाखां सहायक पदय्‌ दर्खास्त आह्वान 
यात । जिमि तिरि मयजु नं दरखास्त तल । शाखाय ज्या यानाच्वंपि 
वा इमि थःमनूतसें नं दरखास्त तल । प्यम्ह मनू जा अस्थायी ज्या 
यानाच्वंपिं हे दु । मुक्क प्यम्ह हे मनू जक काइगु । 

शाखाय्‌ यक्व ब्वनातःपिं व यक्व अनुभवीपिं निगू किसिमया 
अधिकृत त दु । ब्वनातःपिंत बिकासे अधिकृत धाइगु, जि नं थ्व हे 
वर्गय्‌ ला: । जि एम.कम., बि.एल. पास याना तयाम्ह अनुसन्धान 
अधिकृत । मनूतसें प्रश्नपत्र जिं हे दयेकीगु जुड धकाः अनुमान 
यात । मनूत खालि हे मजुइक जिगु क्वथाय्‌ वया 'सर गन्योगु 
न्ह्यसः वइ' धका: न्यंवयाच्चनीगु । छुछु व्वनेगु धकाः न्यंवयाच्चनीगु । 
मस्यू धाःसां ज्यूग॒ मखु । 

लिखित जाँच जुल । केन्द्रं कापी जाँचय्‌ याना लिच्च: 
छुवयाहल । न्हय्‌म्ह पास जूगु मध्ये छम्ह जिमि तिरि मयजु नं लात । 
तर जिं सुयातं छुं धयागु मदु । छुँ यानागु नं मदु । अन्तर्वार्ता जुल । 
सकसिया जिमि तिरि मयजु ला उतीर्ण जु हे जुइ धका: च्चंगु । तर 
मज्‌ । वया लिपा जिगु क्वथाय्‌ सु नं वयेगु मयात, छुं छम्ह नं वयेगु 
मयात । थ्व मनू ला फुस्ताका धका: मती लुइकल मखा जुइ । भीगु 
समाजया चरित्र जिं छर्लङ्ग खन । 

वि.सं. २०३४ सालं निसे २०४७ साल तक निरन्तर 
अनुसन्धान विभागय्‌ ज्या याना । अनुसन्धान विभागया जागिर घ्य: 
जागिर हे धाःसां ज्यू । सृथय्‌ अफिस थ्यन कि हाकिमया क्वथाय्‌ वा 
मेथाय्‌ गनं सकलें पासापिं मुनी । अनेक विषयलय्‌ गफ जुइ । लः 
त्वनी, च्या त्वनी । अले एघार साहे एघार ताःति जुलकि तिनि सकलें 
धिकिहिं थःथःगु क्वथाय्‌ वनी । निघौति ज्या यायेधुन कि बजि नयेगु 
ई जुइ । क्याण्टिनय्‌ बजि नया वये धुंकाः हानं पलख सुं पासाया 
क्वथाय्‌ गफ जुइ । थुलि याये धुनीबलय्‌ स्वताःई ति जुइधुंकी । मेगु 
घौछि निघौ ज्या यायेधुन कि छेँय्‌ लिहां वनेत्यइ । तथ्याङक विश्लेषण 
यायेत बृद्धि छ्यलेमाः, अध्ययन यायेमाः, तर तनाव मदु । मुख्य खं 
आमजनता नापं सामना यायेम्वा:, थः हाकिम छम्हेसित चित्त बुझे 
याःसा गा: । आमजनता नापं स्वापू तयेम्वाःगु ज्या तःदँ तक यानागु 
जुया वास्तवय्‌ लिपा आम जनता नापं सामना यायेगु ह्याउ हे 
मदया वन । 

वि.सं २०३० सालय्‌ हे कुलशेखर शर्मा गभर्नर जुया झाल । 
वयकः नेपा:या कुशल प्रशासक व स्वच्छ छविया धनिकथं नांजा:म्ह 
मनू । वयूकःया पालय्‌ कर्मचारीतय्‌त सुविधा बीगु छुं छुं ज्या नं 
जुल । तर बढुवाया प्रकूया धा:सा दिका हे बिल धाःसां ज्यू । कर्मचारीया 
वृत्ति विकासया खास याना बढुवाया ल्याखं नेपाल राष्ट्र बैंकया 

इतिहासय्‌ वय्‌कःया कार्यकालयात हाकुगु इ हे धाःसां पाइ मखु । 
अथे जुया २०२९ सालय्‌ अधिकृत तृतीय जुयाम्ह जि २०४० सालय्‌ 
तिनि अधिकृत द्वितीय जुल । 

वि.सं २०४० सालया दशकया पूवाद्धय्‌ पंचायत विरोधी 
आन्दोलन तच्वल । २०४६ सालया आन्दोलनय्‌ सरकारी अड्डा अड्डा 
हे कर्मचारीतसें विरोध यानाहल । आन्दोलन तच्वयावंलिसे गनं गनं 
प्रदर्शनकारीतसें शहादत नं प्राप्त यायेमाल । राष्ट्र बैंकय्‌ नं विरोध 
सभा जुइगु धकाः हुइना भुइना जुल । तर सुनां ग्वसाः ग्वःगु, सुनां 
संचालन याइगु, सुनां नेतृत्व याइगु छुं नं स्पस्ट मया: । विरोध सभा 
याइगु धाःखुन्हु सुथय्‌ जि अफिस वनाबलय्‌ बैकया लाछिइ मनूत 
मुनाच्चन । मोटर साइकल दिका जि नं व हे पुचलय्‌ सामेल जूवना । 
अन जि थें द्वितीय श्रेणीया अधिकृत रोजा उपाध्याय छम्ह जक दु । 
मेपिं फुक्क क्वयूया तहया कर्मचारीत । अफिस वइपिं धमाधम 
वयाच्चन । तर अधिकृत कर्मचारीतसें मनूत मुनां च्चंपाखे स्व हे 
मस्वसें थाहां वनेगु यात । राजनीतिया चर्को चर्को गफ याइपिं, 
पंचायतया विरोध याइपिं पासापिसं तकं अथे यात । शहीदतयूत 
श्रद्वाञ्जलीया नामय्‌ लापा थाना व ज्याभवः क्वचायेकल । 

आन्दोलन सफल जुल । देशय्‌ हिउपा: वल । आन्दोलन 
सफल मजूगु जूसा जिपिं अफिसया हाकु धलखय्‌ लाइगु जुइ । तर 
अथे मजुल । अले वि.सं २०४७ सालय्‌ पिहां वःगु बढुवाया धलखय्‌ 
जिगु नं नां दुथ्यात । जि अधिकृत प्रथम श्रेणी पदय्‌ थ्यन । बढुवाया 
नापं जिगु सरुवा बैंक व्यवस्था विभागय्‌ जुल । आ: जिग ज्याया ख्यः 
नीति निर्माण, कार्यन्वयन व नियमन जुल । भतिभति जनसम्पर्क 
दइगु ज्या जुल । 

जिं जागिर नयाबलय्‌ नेपाल राष्ट्र बैंकय्‌ ख्वीदँ तक ज्या 
यायेदु । श्री ५ या सरकारय्‌ नं अथे हे खः । बहुदलीय व्यवस्था 

पुनःस्थापना जुइ धुंका:या न्हापांगु निर्वाचित गिरिजाप्रसाद कोइरालाया 
नेतृत्वया सरकारं जागीर नये दइगु उमेर क्वपाला: न्यय्‌च्यादँ जक 
यानाबिल । न्हूगु राजनैतिक व्यवस्थाकथं ज्या मयाइपिं वा सरकारयात 
ग्वाहालि मयाइपिं पञ्चायत समर्थक कर्मचारीत जक ल्यया: लिकया 
छुवयेगु हिम्मत मदया: उमेरया आधारय्‌ फुकसितं बँ पुइथें जागिरं 
लिकया छवयेगु यात । थुलिं मगना स्वीद॑ ज्या यायेधुंपिं कर्मचारीतयूत 
नं अवकास बीगु नियम हल । नेपाल राष्ट्र बैंकय्‌ नं थ्व हे नियम 
लागू जुल । जि थ्व नियमया विपक्षय्‌ खः । तर थुकें तत्काल जितः 
फाइदा जुल । जि स्वया: वरिष्ठपिं तःम्ह कर्मचारीत थ्व हे हनिं सेवा 
निवृत्त जुसेंलिं वि.सं. २०४९ य्‌ जि विशिष्ट श्रेणीया कायम मुकायम 
विभागीय प्रमुख जुइ खन । 

नेपाली कांग्रेसया आन्तरिक कलहं याना गिरिजाप्रसाद 
नेतृत्वया सरकारं मध्यावधि निर्वाचनया घोषणा यात । २०५१ सालय्‌ 
जूगु मध्यावधि निर्वाचनय्‌ नेपाल कम्युनिष्ट पार्टी (एमाले) न्हापा 
लात । अले नेकपा एमालेया अल्पमतया सरकार गठन जुल । न्हूगु 
सरकार वसेलिं नेपाल राष्ट्र बैंकया गभर्नर, डेपुटी गभर्नर नं हिल । 
जि नं डेपुटी गभर्नरय्‌ नियुक्त जुल । उबले जि एमाले समर्थक मखु, 
बामपन्थी बिचाःपाखे मन क्वसा:म्ह धाःसा ख: । उबले नेपाल राष्ट्र 
बैंकया विशिष्ट श्रेणी पदय्‌ पदासीनपिं मध्ये विद्यावारिधि यायेधुनापिं 
डा.प्रफुल्लकुमार काफ्ले व जि हे जक खः । शायद उके हे जुइ जिपिं 
निम्हं डेपुटी गभर्नर जुल । 

न्हापा, खास याना अनुसन्धान विभागय्‌ ज्या यानाबलय्‌ 
जनसम्पर्क याये म्वाःगुलिं मेपिं नापं सामना यायेगु क्षमता हे मदयावन 
थें च्वनीगु । आ: डेपुटी गभर्नर जुसेलिं नापला:वइपिं यक्व दत | छुँ 
हे वया नापला: वयेत स्वइपिं नं दु। तर जिं छेय्‌ नापमलाना । 
गुलिसिनं ईख नं यात । थज्योगु यक्व घटना दु । छम्ह मनू न्हिन्हिं 

सुथय्‌ जुलकि जिगु छँया चुकय्‌ थ्यंक: वइ । चुकय्‌ च्वना छुँया 
च्वयपाखे स्वया 'सर सर” धका: सःताच्वनी । व मनू जिगु हे अफिसया 
पिउन खः । तर जिनापं स्वापू दुम्ह मखु, खना जक च्वनाम्ह । जिं 
छाय्‌ धकाः न्यनकि निपा ल्हाः प्यपुंका 'काय छम्हेसित जागिर 
नकेमाल' धाइ । जिं अफिसया खं ल्हायेत छुँय वये मते धाये । तर 
व धेताहा जुया वया हे च्चनी । छन्ह सुथय्‌ जि क्याम्पसय्‌ व्वंकाः 
लिहां वयाबलय्‌ सामान जायेक दुगु तःपागु म्हे थें च्वंगु म्हिचा छपाः 
क्वथाय्‌ पिनेसं तयातल । छेँय च्वँपिंके थ्व छु धका: न्यना व हे मनुखं 
तया थकूगु धाल । थयूक म्हिचा चायेका स्वयां जायेक आलु प्याज । 
दः भतिचा तं नं पिहां वल । व आलु प्याज दुगु म्हिचा अफिस 
वनाबलय्‌ गाड़िया डिकी तया यंका । ड्राइभरयात व मनूयात लित 
बियाव्यु धकाः अछ्हे याना । ड्राइभरं अथेहे यात । तर जिगु मनय्‌ खं 
लुया वयाच्चनी कि वं साइकलय्‌ सामानं जाःगु तपागु म्हिचा जिगु 
छँ पाखें ज्वनावंगु गुलिसिनं खन जुइ, जिं लित बियागु सुनां मखं । 
थज्योगु म्वाःमदुगु चिन्ता नं कायेमाल । 

डेपुटी गभर्नर जुयाच्चनागु इलय्‌ हे नेपाल राष्ट्र बैंकय्‌ जिं 
ज्या यानागु स्वीदँ दया जि नेपाल राष्ट्र बैंकया सेवां निवृत्त जुल । 
तर डेपुटी गभर्नरय्‌ धाःसा निरन्तर जुल । डेपुटी गभर्नरया दायित्व 
जिं बांलाक हे निर्वाह याना । तर डेपुटी गभर्नरया पदय्‌ थाना 
च्वनेगु चुनौतीपूर्ण जुल । मनमोहन अधिकारीया नेतृत्वया नेकपाया 
अल्पमतया सरकारयात क्वथलेत कांग्रेस छ्यनं चुया लगे जुल । थ्व 
भवलय्‌ कांग्रेस वृत्तया पत्रिकां जित: नं मनगढन्त आक्षेप लगे यात, 
ध्याचलं छुवाकेगु कुतः जुल । अयूनं थःगु कर्तव्यया लँ जि भतिचा नं 
विचलित मजुया । पदया मर्यादा तयाच्चना । थःगु ज्या यानाच्चना । 

पंचतयग पार्टी राष्ट्रिय प्रजातन्त्र पार्टी, नेपाल सदभावना 
पार्टी व नेपाली कांग्रेस मिले जुया: एमालेया अल्पमतया सरकारयात 

क्वथला बिल । नेपाली कांग्रेस सत्ताय्‌ वल । आः: एमाले नियुक्त 
याःपिं गभर्नर, डेपुटी गभर्नरपिंत अवकाश बीगु हल्ला व्यापक जुल । 
मेमेगु संस्थानय्‌ नं थथे हे एमाले सरकारं नियुक्त याःपिं हाकिमत 
लिकया छूवइगु हल्ला जुल । गुलिं गुलिं मनूत उखें थुखें ब्वांय्‌ जुया 
माला: माला: कांग्रेसया न्हिपं ज्वना: थःगु पदय्‌ च्वना च्वनेफत । जिं 
उखे पाखे वास्ता हे मयाना । जि अज्योपिं सुं मनूनापं स्वापू नं मदु । 
आखिर कांग्रेस सरकारं जित: डेपुटी गभर्नर पदपाखें अवकाश बिल । 
उबलेया नेपाल राष्ट्र बैंक ऐनय्‌ आ: थें गभर्नर, डेपुटी गभर्नरया 
पदावधि तोके यानातःगु नं मदु । गभर्नर व मेम्ह डेपुटी गभर्नर 
बचय्‌ जुल । थुकें जि छु थुइका धाःसा कांग्रेस सरकारं जित: एमाले 
खंकल । डेपुटी गभर्नरं लिहां वये माला: जित: दुख नं मजू । उबले 
जिगु मतिइ वंगु खः कांग्रेसं जित: एमाले खंसेलिं आ: हानं एमाले 
सरकारय्‌ वल धाःसा गभर्नर जुइम्ह नं जि हे ला जुइ । थथे गभनरया 
म्हगस ज्वना स्वीदँ तक ज्या यानागु नेपाल राष्ट्र बैंकं जि पिहां 
वया । बरु दुखया खँ छु धा:सा डेपुटी गभर्नर जूबलय्‌ बैंकया चुकय्‌ 
सभा याना भव्य लसकृस याःगु नेपाल राष्ट्र बैंक औपचारिक बिदाइया 
सामान्य ज्याभवः छगू तकं मया: । जिगु कार्यकालय्‌ जिं यानागु 
ज्यायात च्वछाया सुभायपौ छपौ धाःसा बिल । 

नेपाल राष्ट्र बैंके अवकाश प्राप्त जुइखतं हे जित: एशियन 
विकास बैंकया ज्या चूलात । जागीर मखु, अल्पकालीन परामर्श । 
आः जिगु लजगा:या ख्यः परामर्श जुल । याकनं हे छगू वित्त कम्पनीया 
सल्लाहकारया ज्या नं याना । सेवा निवृत्त जूसां सुम्क च्वना नयेगु 
उमेर नं जा मजूनि । नकतिनि ४७ दँ । पासापिं मिले जुया इन्ष्टिच्यूट 
फर पोलिसि रिसर्च एण्ड डेभलपमेण्ट नांगु छगू गैह सरकारी संस्था 
नं थापना याना । उकेया जि कार्यकारी निर्देशक जुया । उकेया 
पासापिं अप्वः एमाले नापं स्वाप्‌ दुपिं। स्वाभाविक रूपं एमाले 

नापंया जिगु स्वापू नं तब्या जुयावन, क्वातुयावन । 

नेपालय्‌ सरकार क्वथलेगु दयेकेगु जुयावं च्वन । वि.सं. 
२०५३ सालय्‌ एमाले व राप्रपा मिले जुया: शेरबहादुर देउवा नेतृत्वया 
कांग्रेसया सरकारयात क्वथला लोकेन्द्रबहादुर चन्दया नेतृत्वय्‌ एमाले 
व राप्रपाया मंकाः सरकार गठन जुल । सरकारं जित: शाही नेपाल 
वायुसेवा निगमया अध्यक्षय नियुक्त यात । तर थ्व तलब दइगु ज्या 
मखु । उके थुकेयात लजगा: थ्यंक धाये मछिं। मुंज्या भत्ता जक 
दइगु प्रतिष्ठाया पद खः । प्रतिष्ठाया पद जूसां जिम्मेवारी धाःसा 
भयात्‌, जोखिम नं यक्व दु । प्रतिष्ठा पित्याःपिं थज्योगु पदय्‌ प्यपुना 
नं लय्‌तायाच्वनी । जि नं अज्योम्ह हे प्राणी ला खत नि । उके थी थी 
संस्थान व बैंक आदि संस्थाया संचालक समितिइ जिगु दुहां पिहां 
जुयाच्चन । तर जागिर हे धका: लुया मव:। विश्‍व बैंक, विश्व 
व्यापार संगठन थेंजोगु अन्तर्राष्ट्रिय संस्था, एशियन विकास बैंक, 
इस्क्याप थेंजोगु क्षेत्तिय संस्था व राष्ट्रिय संस्थायात परामर्श बीगु 
लजगाः धाःसा न्ट्याना हे च्वन । 

वि.सं. २०५८ सालय्‌ हानं शेरबहादुर देउवाया हे नेतृत्वय्‌ 
सरकार गठन जुल । व सरकारय्‌ नेकपा एमाले नं दुथ्याःगु जुल । 
एमालेया भरतमोहन अधिकारी अर्थमन्त्री । वि.सं. २०५९ सालय्‌ 
नेपाल राष्ट्र बैंकया बहालवाला गभर्नरया ई फुइगु जुल, न्हूम्ह 
गभर्नर नियुक्त याइगु जुल । नियमकथं अर्थमन्त्रीया कजिसुइ, पुलांम्ह 
गभर्नर छम्ह, लब्ध प्रतिष्ठित प्राज्ञ व्यक्ति छम्ह याना स्वम्हेसिगु 
सिफारिस समिति दयेका थ्व समितिं सिफारिस याःपिं स्वम्ह मध्येय्‌ 
छम्हेसित मन्त्री परिषदं गभर्नर नियुक्त याइगु । तर मुख्य भूमिका 
अर्थ मन्त्रीया हे जुइ । अले अर्थ मन्त्रीयात पार्टि निर्देशन याइगु खः । 
उके पार्टि चाहे मजुइक सुनं गभर्नर जुइ थाक । 

गभर्नरया लागि एमाले वृत्त दुने जिं जि बाहेक मेपिं सम्भाव्य 

उम्मेदवार हे मखना । उके थुपाले जि गभर्नर जुड खनी धयागु जिगु 
मनया लड्डू । नेपाल राष्ट्र बैंकया कारिन्दा पदं ज्या सुरु याना अनया 
शीर्षस्थ पद गभर्नर जुइ दइगु कल्पना मात्र नं म्हो न्ह्याइपु मज्‌ । 
जिगु योग्यता व अनुभव नं थ्व कल्पनायात यथार्थय्‌ हिलेत मगाःगु 
मखु । 

छगू ज्याभवलय्‌ नेपालगंज वना च्वनागु । नेपाल राष्ट्र बैंकया 
हे छम्ह हितैषी पासां फोन यानाहल । यँय्‌ सिफारिस समिति स्वन 
खनी । उके दुथ्याःम्ह पुलांम्ह गभर्नरयात फोन यायेमाल धयागु 
पासाया जोड जुयाच्वन । म्हस्यूम्ह मनू खः जिं फोन याना, जि नं 
सम्भावित उम्मेदवार खः नि सर' धया । वयकलं “YOu deserve 
17 धकाः अंग्रेजी लिस: बियादिल। यँ वयाः भरतमोहनजीयात 
नापलाना । वयूकलं 'न्हापा डेपुटी गभर्नरय्‌ नियुक्त यानाबलय्‌ हे 
छंत सम्भावित गभर्नरया रूपय्‌ खंकागु खः’ धयादिल । जिगु मन 
त्यात । तर थ्व हे दथुइ मतिइ हे मवं कथं मित्र युवराज खतिवडा नं 
गभर्नर जुइत ब्वांय्‌ जुयाच्चंगु सिल । तर जि भरतमोहनया थाय्‌ 
बाहेक गनं मवना । एमाले दुने अर्थ विषय स्वइम्ह जुया वयकः 
जिपिं आर्थिक ख्यःयापिनि हाकिम धाःसा ज्यू । जि जागिर दुबलय्‌ थः 
स्वया: ठीक च्वय्‌ च्चंम्ह हाकिम तक जक वनेगु बानी, वयां च्वय्‌ 
च्वय्‌ मवना । त्वाथः हाचां गाया मवनेगु बानीं याना पाटी दुने नं जि 
च्चय्‌ च्वय्‌ थ्यंक ब्वांय्‌ मजुया । युवराज खतिवड़ाया स्वयाः जिगु 
योग्यता व अनुभव यक्व दु । नेपाल राष्ट्र बैंकय्‌ वयूक: जि स्वया: 
जुनियर । तर गभर्नर जुइगु दौडय्‌ गुकथं खः मस्यू जितः लिउने 
लाकल । स्वम्ह मध्येय्‌ न्हापांगु ल्याखय्‌ तया वयकःया नां सिफारिस 
जुल, जिगु नां सिफारिस मजू । वयकःया नां सिफारिस जूसां नेपाल 
राष्ट्र बैंकय्‌ डेपुटी गभर्नर तक हे मजुनीम्ह जुया: वय्‌कःयात गभर्नर 
नियुक्त यायेत प्रधान मन्त्री शेरबहादुर देउवा माने मजू धयागु 

न्यनेदत । व हे इलय्‌ ज्ञानेन्द्र सत्ता ल्हातय्‌ काइन धयागु हुइना 
भुइना जुल । सिफारिस जूपिं मध्येया मेम्ह व्यक्ति नेपाल राष्ट्र 
बैंकया बहालवाला डेपुटी गभर्नर विजयनाथ भट्टराई न्हूम्ह गभर्नर 
नियुक्त जुल । वया छन्ह निन्हु लिपा हे ज्ञानेन्द्र सत्ता थःगु ल्हातय्‌ 
काल । युवराज खतिवडायात ज्ञानेन्द्रं योजना आयोगया दुजलय्‌ 
नियुक्त यात । 

२०६२/६३ सालया जन आन्दोलनं ज्ञानेन्द्रयात सत्तां चीकल । 
गिरिजाप्रसाद कोइरालाया नेतृत्वय्‌ नेपाली कांग्रेस व एमालेया संयुक्त 
सरकार गठन जुल । भरतमोहनजीया मनय्‌ जितः गभर्नर दयेके 
मखंगुया ह्याकिं पकेंगु बिचा: दयाच्चंगु ला मस्यू छन्ह वयकलं 
राष्ट्रिय योजना आयोगय्‌ वनेगु ला धका: न्यनादिल। जिं 'छिसं 
स्वया' जक धया । छुं न्हि लिपा जि राष्ट्रिय योजना आयोगया 
दुजलय्‌ नियुक्त जुल । थ्व वि.सं. २०६३ सालया खं खः । योजना 
आयोगया दुजः धयागु तलब नं दुगु, प्रतिष्ठा नं दुगु गरिमामय पद 
खः । मन लयताइगु स्वाभाविक हे जुल । आयोगय्‌ नेपाली कांग्रेस 
पाखें निम्ह, नेपाली कांग्रेस (प्रजातान्त्रिक) पाखें निम्ह, एमाले पाखें 
निम्ह दुजः व नेपाली कांग्रेस पाखें न्वकू मनोनित जूगु खः। लिपा 
नेकपा माओवादी सरकारय्‌ दुहां वसेलिं इमिगु पाखें नं निम्ह दुजः 
दुतिन । हनेबहम्ह उपाध्यक्ष डा.जगदीशचन्द्र पोखरेलया नेतृत्वय्‌ 
अन्तरिम योजना दयेकेगु ज्या जुल । थ्व देयया भिंछगूगु योजना 
खः । थ्व न्हूगु नेपाःया न्हू कथंया समावेशी चरित्रया स्वद॑या अन्तरिम 
योजना खः । 

वि.सं. २०६४ सालय्‌ न्हापांगु संविधान सभाया निर्वाचनय्‌ 
नेकपा माओवादी न्हापा लात । उगु पार्टीया नेता पुष्पकमल दाहाल 
प्रचण्डया नेतृत्वय्‌ नेकपा एमाले नापं दुथ्याःगु सरकार बने जुल । 
आः नेकपा माओवादी पाखे योजना आयोगय्‌ दुज: जुयाच्च॑पिं पासापिसं 

योजना आयोगया नायःयात न्हूगु आयोग गठन यायेत अःपुका बीत 
टीम भावनाकथं भी सकसिनं राजिनामा बिइनु धायेगु यानाहल । 
छगू टीम जुया वयापिं हे मखु, अलग अलग दलपाखे वयापिं थ्व 
टीमया खँ गनं वल ? रहस्यमय खने दत । योजना आयोगय्‌ 
सल्लाहकार जुया च्वनादीम्ह छम्ह पासां ला सल्लाह बिउगु खः - 
थ्व भाय्‌ बांमला: याकनं थःगु दल दुने व माओवादीया पासापिंनापं 
नं सल्लाह ब्याकादिसँ । तर जिमिसं, अथे धयागु एमाले पाखें दुज: 
जुयाच्वनापिं जिपिं निम्हसिनं, वास्ता मयाना । जिगु मतिइ एमाले 
सरकारय्‌ वनीगु हे जुसेलिं जिपिं अथेहे निरन्तर जु हे जुड नि धकाः 
च्वनागु । तर एमाले दुने ला तुति सालेगु कासा न्ह्यायेधुंकूग॒ जुयाच्वन । 
कांग्रेसया पासापिं राजिनामा बीगु हे मनस्थिति दयेकाच्वंगु, इमिसं 
राजिनामा बिल । माओवादीपाखें दुज: जुयाच्वंपिसं नं राजिनामा 
बिल । प्रधानमन्त्री पुष्पकमल दाहालं 'सकसिनं राजिनामा बिउसा 
जितः अःपुइ' धया चाःहीका जिमिगु नं राजिनामा फ्वन । जिं तप्यंक 
हे थःगु पार्टीयाके न्यना जक बी धकाः धया । उखुन्ह हे बहनी 
कांग्रेसया पासापिसं राजिनामा बिउगु बुखँ संचार माध्यमय्‌ पिहां 
वल । योजना आयोगय्‌ वने धका: तुति ल्ह्वनाच्चंपिं एमाले दुनेया 
मनूतसें कांग्रेस पाखे वंपिं दुजःतसें राजिनामा बी धुंका: नं एमाले 
पाखे वंपिसं छाय्‌ मब्यूगु धका हल्ला यात । वास्तवय्‌ एमाले नं 
सरकारय्‌ वंसेलि जिमिस राजिनामा बीमाःगु हे मखु । अयनं जिपिं 
दलया निर्देशन पियाच्वनागु खः । दल दुने छु जुल मस्यू निन्हु लिपा 
भरतमोहनजिं हे राजिनामा बियाब्यु धयादिल । जिमिसं तुरुन्त 
राजिनामा बिया । थथे योजना आयोगय्‌ निदं ज्या याना । 

राष्ट्रिय योजना आयोगं जिपिं निम्हेसिगु सम्मानय्‌ छगू 
चिकीचाधंगु बिदाइ समारोह यात । मेपिंत निन्हु न्ह्य: हे विदा 
बीधुंकूगु । औपचारिक स्वापू चःब्वूसा भीगु व्यक्तिगत सामाजिक 

सम्बन्ध ल्यना हे च्वनी' समारोहयात सम्बोधन यासें जिं धया । 
सचिवजुँ नं अथे हे धयादिल । लिहां वयेत्ययेका “गाडी माःसा छन्ह 
निन्हु तया दिउसां जिउ' वयकलं सौहार्दता क्यनादिल । जिं सुभाय्‌ 
बिया । कन्हेखुन्हु सुथय्‌ गुता: इलय्‌ हे ड्राइभर छेँय वल । छाय्‌ धयां 
सचिवजु गाडी कया वा धाःगुलिं वयागु धाल । गाडि बिया छुवया, 
सचिवया निपाः ख्वा: नुगलय्‌ तया तया । कीथाय्‌ गाड़िया दुरुपयोग 
याइपिं छखे दु, मेखे गाडिया मामिलाय्‌ तसक कयकंगु नुग: नं दु। 
शाही नेपाल वायु सेवा निगमया अध्यक्ष जुयाबलय्‌ निगमं गाडि 
छग: बियातःगु दु । छक: जि गाडि ज्वना विराटनगर वनेगु बिचाः 
याना । ड्राइभरयात विराटनगर वनेत गाडि थिक याना ति धया । 
कन्हेखुन्ह सुथय्‌ वर्कसपय्‌ कयना हयेधुन गाडि थिक जू धाल । हानं 
सनिलय्‌ वयाः भद्रकालीया पाःचाय्‌ हे मसाः, गाडि यंके जीमखु 
धाल । जिं 'म्वाल का अयूसा' धया । लीपा सिल गाडि स्यंगु हे मखु, 
ड्राइभरयात सामान्य सेवा विभागया हाकिमं खँ स्यनाह:गु जुयाच्चन । 
गज्योगु संकुचित व्यवहार । छम्ह अध्यक्षयात थज्योगु अविश्वास । 
गाडि बिया: छवःगु सा उखे तुं फारविसगञ्ज बिस्युं वनीम्ह ला मखु 
जि । नेपाल राष्ट्र बैंकया डेपुटी गभर्नरं अवकाश प्राप्त जूगु पौ 
ल्हातय्‌ लायेवं जिं उच्निमय्‌ हे गाडि लित छुवया बियागु खः । निम्न 
वर्गया पक्षय्‌ च्वसां छ्यलीम्ह छम्ह प्रगतिशील साहित्यया पक्षधर व 
सर्जक जुया: नं अपमान व लाञ्छनाया घालं भवयपिइबलय्‌ गुबले 
गुबले मतिइ वइ उच्च पदया मनूतयगु व्यथाया बारे नं साहित्य 
सिर्जना जुइमा: । इमिसं नं अन्याय, अपमान भोगे यायेमाःगु अवस्था 
वः । 

राष्ट्रिय योजना आयोगं पिहां वये धुंका: नं एमालेया मन्त्रीतसें 
जिम्मा कयात:गु मन्त्रालयया ज्याय्‌ ग्वाहालि याना । अष्टलक्ष्मी 
शाक्य उद्योग मन्त्री जुयादीबलय्‌ न्हूगु औद्योगिक नीति दयेकेगु 

कार्यदलया संयोजन यायेगु भाला बियादिल । न्हूगु समावेशी औद्योगिक 
नीति दयेका बिया । सुरेन्द्र पाण्डेजु अर्थमन्त्री जुयादीबलय्‌ बजेट 
दयेकेगु ज्याय्‌ ग्वाहालि याना । तर थुकेयात लजगा: कथं काये मज्यू 
छायधा:सा थ्व अवैतनिक ज्या खः। ग्वाहालि यायेमाल धाःगुलिं 
ग्वाहालि याना बियागु जक खः । 

माधव नेपाल प्रधान मन्त्री व सुरेन्द्र पाण्डे अर्थ मन्त्री जुया 
च्वंबलय्‌ हानं नेपाल राष्ट्र बैंकय्‌ गभर्नर नियुक्त यायेगु अवसर 
वल । थुबले युवराज खतिवडा राष्ट्रिय योजना आयोगया उपाध्यक्ष 
जुयाच्चंगु । गभर्नर धयागु थ्व स्वया: नितँ क्वयूया पद । उके थुगुसी 
वयूकलं गभर्नर पदय्‌ मिखा तइ मखु जुइ धका: च्वनागु । तर 
वयूकलं योजना आयोगया उपाध्यक्ष त्वःता हे गभर्नरय्‌ वनेगु कुतः 
यानादिल । जि ला कार्यकारी पद विहीन जुयाच्चनाम्ह । उबले जि 
नेपाल बैंक लिमिटेडया नाय: जक । गभर्नरय्‌ जिं नं कोसिस याना । 
थुगुसि जिं नं अर्थ मन्त्री जक मखु, प्रधानमन्त्री व थः नापं स्वापू दुपिं 
छम्ह निम्ह नेतात नं नाप लाना । तर थुगुसी नं युवराज खतिवडा 
हे न्हापा लात । गभर्नर जुइगु जिगु म्हगस पूमवन । आश्चर्यया खं 
छु धायेबलय्‌ न्हापा जि एमालेया दुज: मखुबलय्‌ नेतात बांलाक म्ह 
हे मस्यूबलय्‌ जितः माला माला डेपुटी गभर्नर व शाही नेपाल वायु 
सेवा निगमया नायः दयेकल, आ: दुज खःबलय्‌ इच्छा कयना नं 
नियुक्ति मबिल । गुलिसं इच्छा मयाःसां दइगु गुलिसं इच्छा याना नं 
मदइगु नं जिन्दगीया छगू विशेषता जुयाच्चन । वि.सं २०६९ सालं 
छुं ईयात जिं नेपाल क्रेडिट एण्ड कमर्स बैंकया प्रमुख कार्यकारी 
अधिकूतया जागिर नया । तर जि अन ताःई तक च्वने मफुत । जि 
हानं थःगु परामर्शदाताया ज्याय्‌ हे लिहां वया । 

नेपाल क्रेडिट एण्ड कमर्स बैंकय्‌ जागीर नया: जित: छता 
फाइदा जुल । आ: जिगु भा: थाहां वन । परामर्श सेवाया बजारय्‌ 

परामर्शदाताया भा: क्वःछिइबलय्‌ न्हापा गुलि भावं ज्या यानाच्वंगु 
खः अर्थात्‌ गुलि तलव कयाच्चंगु खः उकेया आधारय्‌ क्वःछिइगु 
याइ । प्राइभेट बैंकय्‌ जुया: नेपाल केडिट एण्ड कमर्स बैंकया जिगु 
तलव न्हापा सरकारी अड्डाय्‌ ज्या यानाबलय्‌ स्वयाः स्वाभाविक रूपं 
यक्व दइगु हे जुल । 

जिगु मेगू छगू लजगाः शिक्षण / प्राध्यापन नं खः । जिं दकले 
न्हापां यलया प्रभात माध्यमिक विद्यालयस ब्वंकागु खः । तर व जिगु 
मू लजगा: मखु । सृथय्‌ पलख जक यायेगु ज्या । लच्छिया ३५।- 
तका आम्दानी | दच्छिया तलव मुंका: गँभ्वय्‌ न्यायेकीगु । धेबा 
स्वयाः पासा संगतया लागि यानागु ज्या । अप्व: वामपन्थी बिचारयापिं 
पासापिं अन । पासापिसं हे मिले जुया चायेकूगु विद्यालय । उबले व 
विद्यालययात ह्याउँचातयगु स्कूल नं धाइगु । स्कूल स्थापना जूबलेया 
छगू अव्यक्त व अदृष्य उद्देश्य ह्याउँचात उत्पादन यायेगु नं मखुगु 
मखु । 

व विद्यालयस व्वंकाबलय्‌ छगू ल्वःममनीगु घटना जूगु दु । 
न्हापा स्कूल बहालय्‌, बहिली, सतलय्‌ संचालन जुइगु । थ्व स्कूल नं 
यलया ज्याःबहा बहिली संचालन जुयाच्चंगु । बहीया चाकःलिं कक्षा 
क्वथा, दथुइ चीभाः दुगु चुक । छन्हु सृथ न्हापां जि क्लास कयाच्वनागु, 
छथ्वः मनूत कालकुलु हाहां बहिली दुहां वल । जि कक्षां पिहां वया 
छु जूगु धका: स्वःवया । मेपिं शिक्षक पासापिं मथ्यंनि । व मनूतयगु 
हूल दथुइ विद्यालयया छम्ह विद्यार्थी नं दु । जितः खनेवं हुलया मनूत 
ततःसलं हाल - 'थथे ला जि हे मजिल, थ्व विद्यालय थन तयेगु हे 
मखु । कि थ्वयात विद्यालयं पितिना छव, थी मत्यःम्ह जुया नं 
पसलय्‌ दुहां वना च्या त्वंवनीम्ह, गुलि बरे जूम्ह थ्व ।' खँ थुल 
कोनाजु (अर्थात्‌ पो) थरयाम्ह व विद्यार्थी विद्यालय पिनेसं च्वंगु 
पसलय वना च्या त्वंवंगु तमं त्वाःया छथ्व: मनूत हाःवःगु जुयाच्वन । 

विद्यार्थी पितिनेगु खँ जुड मखु, हेड सर भालकि खं ल्हानादिसँ' जि 
धया । इपिं पलख च्वन, हेड सर मवः, अले ततःसलं हाहां पिहांवन । 
तर कन्हेखुन्हं निसें व विद्यार्थी विद्यालय मवः, व हे मवल । 

नेवाः समाजय्‌ थौकन्हे थज्योगु थीत्य: थीमत्यःया समस्या 
मन्त धाःसां जिउ । निक:गु नेवा: एकता दिवस हनेगु भवलय्‌ सकल 
नेवाःत मुना यलया पूच्वय्‌ आवंनिसें नेवा: समाज दुने थजात क्वजात 
धयागु मन्त धकाः घोषणा यायेधुंकल । तरगां गामय्‌ कथित 
थजातपिनिगु अपहेलना, अन्याय सहयाये मफया कथित क्वजातपिसं 
थःगु छेँ गां हे त्वःता वनेमा:गु बुखँ थौंकन्हे नं वया च्वं । थज्योगु बुखं 
न्यनेबलय्‌ आ: नं जिगु मिखाय्‌ व विद्यार्थी भवाताहाँ दंवइ । गां 
त्वःतावंगु बुखं ब्वनागु न्यानागु जक जुल, ब्वनेकथि त्वःतावंगु जा 
थःम्हं हे खंगु सिउगु जुल । 

वि.सं २०२८ सालं न्हूशिक्षा लागू जुसेलि समुदायं जनस्तरय्‌ 
चायेकात:गु विद्यालय सरकारीकरण जुल । प्रभात माध्यमिक विद्यालय 
नं सरकारीकरण जुल । ज्या यायां ब्वनेमा:पिं निम्न वर्गीय ब्वमिपिं 
व स्यनीपिनिगु सुविधायात ध्यानय्‌ तया सुथय्‌ बहनी चायेकेगु 
यानातःगु विद्यालयत बन्द यानाबिल । आ: न्हिनय्‌ जक विद्यालय 
चालीगु जुल । आ: थन आंशिक शिक्षण याये मदइगु जुल । उकेसनं 
कक्षा संचालन नं न्हिनय्‌ जुइगु जुल | जागिर दुगुलिं न्हिनय्‌ अन 
स्यंवने फइगु खं हे मन्त । अले थ्व स्कूल त्वःतेमाल, त्वःता । 

प्रभात माध्यमिक विद्यालयस स्यनेगु याना च्वनाबलय्‌ हे 
अनया शिक्षक पासापिं मुना आइ.ए., आइ.कम.या कोचिङ्ग क्लास 
संचालन याना । थ्व जांचया इलय्‌ जक चालीगु कक्षा ख: । न्ह्यागुसां 
थुके जि माध्यमिक विद्यालय तगिंया ब्वमिपिंत जक मखु, कलेज 
तगिंया ब्वमिपिंत नं स्यनीम्ह जुल । छम्ह निम्हेसित ट्यूसन नं 
स्यना । थ्व धाःसा जिं निःगः प्यंगः कमे यायेत हे यानाग ज्या जुल । 

जि नेपाल कमर्स क्याम्पसया न्हापांगु समूहया विद्यार्थी । 
अनया विद्यार्थीपिं मध्ये दकले न्हापां एम.कम. पास यानाम्ह नं जि 
हे । थ्व हे त्वह तया जिं उगु क्याम्पसया प्रमुख केशवप्रसाद प्रधानजुयात 
नापलाना जितः अन ब्वंकेगु अवसर फ्वना । वयूकलं जित: सनिलय्‌ 
जुइगु आइ.कम.या विद्यार्थीतयगु एक्स्ट्रा ट्यूटोरियल क्लासय्‌ एकाउण्ट 
स्यनेगु अवसर बियादिल । अन खुला ति ब्वंका । 

लिपा स्वनिगः त्वःता उखे थुखे जुइमा:गुलिं आखः स्यनेगु 
आंशिक लजगाः त्वःफित । यक्व लिपा २०४५/४६ सालपाखे जिं 
हानं सरस्वती क्याम्पसय्‌ बहनीया कक्षाय्‌ आइ.कम.या विद्यार्थीतयूत 
ब्वंकेगु याना । अन निदंति ब्वंकाः । वि.सं. २०४७ सालंनिसे यलया 
नमूना मच्छिन्द्र क्याम्पसय्‌ सृथय्‌ सुथय्‌ ब्वंकेगु याना । अन निरन्तर 
निगू दशक तक प्रमाणपत्र व डिप्लोमा तहलय्‌ ब्वंका । 

नमूना मच्छिन्द्र क्याम्पसय्‌ ब्वंकाबलयूया छगू अनुभव छु 
धाःसा अन पासापिनि दथुइ सामाजिक राजनैतिक विषय न्हिन्हिं 
गरमागरम तर मित्रतापूर्ण गफ न्ह्याइपुक जुयाच्चनी । वास्तवय्‌ 
जितः ला थ्व माहौल तलव स्वया: नं आकर्षण जुयाबिल । अथेजुया 
डेपुटी गभर्नर व राष्ट्रिय योजना आयोगया दुज: थेंजाःगु उच्च पदय्‌ 
च्चनाबलय्‌ नं जिं क्याम्पस मत्वःता । लिपा नेपाल क्रेडिट एण्ड 
कमर्स बैंकया कार्यकारी निर्देशक जुयाबलय्‌ इलं लाके हे मफुसेलिं 
जक क्याम्पस त्वःतागु खः । 

प्राध्यापनया ज्या याना च्वनाबलय्‌ वयानापं स्वाना वइगु 
कापी जांच यायेगु, शोध निर्देशन यायेगु ज्या नं याना । थी थी 
प्रशिक्षण प्रतिष्ठानय्‌ प्रशिक्षण नं बिया । गनं गनं आगन्तुक प्राध्यापकया 
कथं नं प्राध्यापन याना । थथे आगन्तुक प्राध्यापक कथं विश्व 
व्यापार संगठनं हंगकंग विश्‍व विद्यालयस एशिया प्रशान्त क्षेत्रया थी 
थी देयया सरकारी कर्मचारीतयूगु लागि संचालन यागु अन्तर्राष्ट्रिय 

व्यापार सम्बन्धी प्रशिक्षण ज्याभवलय्‌ नं प्रशिक्षण बिया । 

थथे मरि छुइगु परम्परागत लजगा: त्वःता जिं मूलरूपं 
जागिर, परामर्श सेवा व शिक्षण याना स्वंगू कथंया लजगा: याना 
धायेमाल । मरि छुड्गगु व मीगु लजगालय्‌ आम्दानी यक्व दु । गुलिखे 
पासापिं व थःथितिपिनि थ्व हे लजगाः । इपिं मध्येय्‌ गुलिसिनं जा 
दँय्‌ द॑य्‌ न्हछँँ दयेकूगु वा न्या:गु दु । जिं जागिर नया अफिसं त्यासा 
कया बल्लं बल्लं छुँ दयेका । ख; परामर्श सेवाय्‌ धाःसा जागिरय्‌ 
स्वया: यक्व आम्दानी दु । शिक्षण लजगा: ला सोखं जक नालागु 
खः । सोख जा लेखा परिक्षक जुइगु नं यानागु खः, वकिल जुइगु नं 
यानागु खः । महालेखा परिक्षकया विभागपाखें लेखा परिक्षकया व 
सर्वोच्च अदालत पाखें अधिवक्ताया लाइसेन्स नेपाल राष्ट्र बैंकय्‌ 
नकतिनि नकतिनि अधिकृत जुयाबलय्‌ हे कयागु खः। तर ज्या 
मयाना । छथाय्‌ लेखा परिक्षणया ज्या सुरु जक यानागु भैरहवाय्‌ 
सरुवा जुल । लेखा परिक्षणया ज्या याये मखन । लिपा नेपाल राष्ट्र 
बैंक गुबले जागीर ननं थथ्ये पिनेया ज्या यायेत पूर्व स्वीकृति 
कायेमाःगु नियम पिकाइगु, गुबले पिनेया ज्या याये हे मदुगु नियम 
पिकाइगु । थ्व हे भंभटं याना उखेपाखे ध्यान हे मवन । तर थथे 
नियम वःसा गुलिगुलिसिनं धाःसा परामर्शदाता, लेखा परिक्षण व 
कानूनी सेवा फर्मय्‌ ज्या याना हे च्वन । गुलिं ला वरिष्ठ अधिवक्ता 
नं जुल । इमित राष्ट्र बैंक छुं कावीही नं मया: । याःपिनि याक्वं 
पाक्व । जि थें ग्याःपिं जक द्याः । 

मरि छुइगु मीगु लजगालय्‌ यक्व आम्दानी दुसां जितः थ्व 
लजगाः त्वःतागुया पश्चाताप मदु । थ्व ज्याय्‌ थे धेवा कमे याये 
मफुसा देश विदेश चा:हिले खंगु दु, व्यक्तित्व व्यापक याये खंगु दु । 
आः तक नीप्यंगू देश थ्यनेधुंगु दु । गुगुं देशय्‌ ला झिकलं मयाक 
थ्यंगु दु । परम्परागत लजगा: ज्वना यक्व धेबा कमेयापिं पासापिं वा 

थःथितिपिनि चाहिउ वने मलाः । गुबले गुबले जिं इपिं नाप ख्या: 
याना धायेगु याना, 'जि खर्च यायेत ई दु तर खर्च यायेगु धेबा मदु, 
छिमि खर्च यायेत धेबा दु, तर खर्च यायेत ई मदु ।' 

७ 

8. जिगु सामाजिक जीवन 


छँज: मनूया सामाजिक जीवनया न्हापांगु संस्था धाइ । 
छम्ह नेवा: छँज:या चाकलं पिहां वया त्वालय्‌ थ्यनी, त्वा: बाहाया 
सामूहिक ज्याय्‌ संलग्न जुजु सामाजिक जीवनय्‌ चकनावनी । 
जिमिगु छेँया निगू चुक पिने हौग: बाहा दु । जि मचाबलय्‌ 
हौग: बाहाया मूलुखा जःखः निगू फल्चा दु । हौगः बाहालं पिहां 
वनेबलय्‌ जवय्‌ त:धंगु फल्चा खवय्‌ चीधंगु फल्चा । त:धंगु फल्चाय्‌ 
गुंलां बहनी बहनी भजन जुइ । भजन यायेगु ई जुल कि फल्चाय्‌ 
सुकू लाइ, गनं गनं तार हया बिजुली मत च्याकी । जिपिं मस्त 
फल्चाय्‌ फेतूवने । कान्छा दाइ, पद्मज्योतिपिसं हार्विन तमला थाना 
भजन याइ । ज्ञानमालाया म्ये हाली । तर जिपिं मस्तयगु ध्यान 
धाःसा भजनय्‌ स्वया: बालभोगय्‌ लानाच्वनी । भजन सिधलकि 
बालभोग इनाबी । गुबले सिसाबुसा, गुबले हलिमलि, गुबले चाकुमरि । 
गुबले गुबले जिमि बाःनं नं बालभोग तयेके छवइ । थुकथं जिं जिगु 
सामाजिक जीवनया न्हापांगु त्वाथः हौग: बाहाया भजनय्‌ गया । 
हौग: बहालं पिहां वयेवं मंग: व लगंख्य: स्वाइगु यलया छपु 
मूलँ ध्वदुइ । भतिचा जव पाखे वनकि ल॑या खव पाखे अर्थात्‌ पूर्व 
पाखे त्वाया गणेशथान दु । गणेद्यःया फल्चाय्‌ नं बहनी बहनी 
चतुर्मास प्यला भजन जुड । जिपिं मस्त अन नं मुने । न्हिन्हिं हालीगु 
न्हयपु म्ये जिमित कण्ठस्थ वः । हार्बिन तमला तःधिकःपिसं थाइ । 
जिमिसं तिंछु, ता: थाये । थ्व जिगु जीवनया मेगु सामूदायिक ज्या 
खः । सामूदायिक ज्याया माध्यमं हे समाज सेवा जुइगु खः । 
हौगलं पश्चिम पाखे वनेगु छपु चीव्यागु लँपु दु । थुकेयात 
तिछुंगल्ली धाइ । जि मचाबलय्‌ हौगलं तिछुंगल्ली पाखे स्वखाति छे 

वनेधुंकाः लँय्‌ लाःगु छक्‌ छेलिइ वाल विकाशालयया नामं छगू 
पुस्तकालय चायेकातःगु दु । व पुस्तकालय सफू कायेगु बीगु थाय्‌ 
जक मखु, अन बहनी बहनी बरोबर साहित्य गोष्ठी, वादविवाद 
आदि ज्याभव: जुयाच्वनी | होगःयापिं जक मखु सौगः, नुगः व 
मेमेथाययापिं ल्यायम्हत नं ब्वति कायेत वयाच्वनी । पुस्तकालयया 
क्वथा तःक्‌ मज्‌ । मनूत पिने लँय्‌ लँय्‌ च्वना न्यनाच्वनी । जिपिं 
मस्त नं अथे हे न्यनाच्वने । वास्तवय्‌ वाल विकाशालयस जुइगु 
थज्योगु ज्याभवलं जिगु वाल मस्तिष्कय्‌ सामाजिक भावनाया पुसा 
पिनाबिल । लिपा थ्व पुस्तकालयया नां अमर पुस्तकालय जुल । हानं 
गुलि तक थ्व पुस्तकालय बन्द नं जुयाच्वन । एस.एल.सि. पास 
याये धुनेवं पासापिं मुंकाः जिं हे थ्व पुस्तकालय हानं चायेका । जि 
हे पुस्तकालयया नाय: जुया । गथे थ्वया इतिहास दु, अथे हे थ्व 
पुस्तकालययात सफू कालबिलया ज्याय्‌ जक लिमंकूसे साहित्य 
गोष्ठी, न्ह्यसः लिस: कासा आदि विविध ज्याय्‌ नं न्ह्यज्याका । 
नांदंम्ह प्रगतिशील गायक जे.बी. टुहुरेया याक: सांगितिक ज्याभवः 
याना । औपचारिक शिक्षा कायेमखंपिं त्वाया दाजु किजापिंत अंग्रेजी, 
हिसाब व सामान्य ज्ञान स्वंगू विषय तया 'अमर अध्ययन कक्षा” 
संचालन याना । थ्व छगू कथंया अनौपचारिक शिक्षा खः । 

प्रभात माध्यमिक विद्यालय व थी थी क्याम्पसय्‌ शिक्षक 
जुयाः शिक्षा क्षेत्रय्‌ सेवा यानागु खँ 'जिगु लजगाः' ब्वय्‌ न्ह्यथनेधुन । 
व जिगु सेवा नं खः, लजगाः नं खः, सोख नं खः । शिक्षाया ख्यलय्‌ 
सेवा यायेगु रहर लिपा तकं दयाच्वन । वि.सं. ४० या दशकय्‌ 
पासापिं डा.मनमोहन श्रेष्ठ व स्व.डा.मुकुन्दबहादुर श्रेष्ठपिं नापं 
जाना छगू सामूदायिक कलेज चायेकेगु कृतलय दं द॑ हे लगे जुया । 
अयूनं यल नगर दुने कलेज चायेकेगु तातुना पूवंके मफुत । तर यल 
जिल्लाया हे वादेसय्‌ 'जन भावना क्याम्पस’ चायेकेत ता:लात । 

वि.सं. २०४७ सालं थ्व क्याम्पसया विधिवत स्थापना जुल । 
डा.मुकुन्दबहादुर श्रेष्ठ प्रिन्सिपल जुयादिल । डा.मनमोहन श्रेष्ठ नं 
प्राध्यापन ज्याय्‌ संलग्न जुयादिल । जि क्याम्पस संचालक समितिया 
दुज: जुया । वि.सं. २०६० सालं डा.मुकुन्दबहादुरया असामयिक व 
दुखद्‌ निधन जुसेलिं क्याम्पस प्रिन्सिपलया जिम्मेवारी डा.मनमोहन 
श्रेष्ठ कुबियादिल । क्याम्पसयात बांलाक व्यवस्थापन यायेत २०६४ 
सालं क्याम्पस सभा गठन जुसेलिं उगु सभा पाखें निर्वाचित जुयाः 
जि क्याम्पस संचालक समितिया नाय: जुया । वि.सं २०७० साल 
तक संचालक समितिया नायः जुया: क्याम्पसया भौतिक व प्राज्ञिक 
विकास न्ह्यथनेबह जुइक याना । क्याम्पसया न्हूगु छँ दयेका । 
प्राध्यापनया विषय तना यंका, तह थकया यंका। आ: जि उगु 
क्याम्पसया सल्लाहाकार समितिया दुज: जुया सेवा यानाच्चनागु दु । 

उबले जि अमर पुस्तकालयया नाय: जुया च्वनाबलय अर्थात्‌ 
ने.सं. १०९० द॑या दशकय्‌ यलय्‌ त्वा: त्वालय्‌ पुस्तकालय दु । गथे 
महापालय्‌ मित्र पुस्तकालय, नुगलय्‌ प्रभात पुस्तकालय, टंगलय्‌ 
ललित अध्ययन गोष्ठी, हौगलय्‌ अमर पुस्तकालय आदि । अथेहे 
मित्र राष्ट्र्यागु नं थःथःगु पुस्तकालय दु, गथे नेपाल सोभियत मैत्री 
वाचनालय, नेपाल चीन मैत्री वाचनालय आदि । लिपा छगू इलय्‌, 
२०२३ साल पाखे थें च्चं सरकारं थथे विदेशी मित्र राष्ट्रं संचालन 
यानातःगु पुस्तकालय बन्द याइगु खँ वल । थुकेया विरोध यायेत 
पुस्तकालययागु संघ दयेकेगु खँ जुल । उकेया निति जिं अमर 
पुस्तकालयया पाखे प्रतिनिधि जुया: विधान दयेकेगु ज्या याना । थुकें 
जिगु सामाजिक स्वापूया चाक: न्यनावन । 

उबले त्वाःत्वालय्‌ पुस्तकालय्‌ दु थें क्लब नं दु । हौगलय्‌ 
जिपिं बायूडमिन्टन म्हितेगु । जि छु नं कासा बांलाक म्हिते मसः, 
तर आदर्श खेलकूद क्लब व हिमालय क्लब दयेका उकेया नायः 


जीवन खसुइ :: ४९ 


जुया । क्लबया पासापिं मध्येय्‌ कृष्णबहादुर हाउ छम्ह यल जिल्लाया 
नांदंम्ह फुटबल कासामि जुल । मेपिं अथे हे उखेथुखे लात क्लब नं 
चले मजुल । 

संस्कृति नं सामाजिक जीवनया छगू ब्व खः। अले गुथि 
परम्परा नेवा: संस्कृतिया छगू अभिन्न अंग ख: । जिमि स्वंगू गुथि दु 
- सना गुथि, हाथा गुथि व दिल्ला पुजा गुथि। सना गुथि व हाथा 
गुथिया जिपिं न्हापांनिसें हे गुथियार खः । दिल्ला पुजा गुथिया गुथियार 
वि.सं. २०१८/१९ साल पाखे तिनि जूगु । थ्व गुथिया नं थःगु हे 
कहानी दु । 

उबले स्वनिगलय्‌ हैजा वल । नगर पंचायतं खुवाया मरि 
मीगुली प्रतिबन्ध तल । नगर पंचायतं प्रतिबन्ध तयेक नं खुवाया 
मरि मिल धयागु द्रपनय्‌ नगरपालिका छगू मरि पसः तिकेत स्वल । 
थुकेया विरोधय्‌ मरि पसल्यात संगठित जुल । थःपि संगठित जुया हे 
च्वनेत मरि पसल्यातयूगु गुथि दयेकेगु खँ वल । भिंद्यःयात पसल्यातय्‌ 
द्यः धाइ । अले दिल्ला लच्छि भिंद्यःया पुजा यायेगु चलन दु । उके 
भिंद्यः पुजा यायेगु दिल्ला पुजा गुथि दयेकेगु खँ जुल । तर निम्ह 
राजकर्णिकार जक गुथियार जुयाच्चंगु छगू दिल्ला पुजा गुथि न्हापा 
हे दुगु जुयाच्चन । थ्व हे गुथियात तःधं यात । जिमि बा: नं थ्व 
गुथिइ दुहां वन । भिंखुम्ह मिंन्हयम्ह गुथियार दत । थुके दुने सहकारीया 
भावना नं ब्वलन । गुथिं हे थायृथासय्‌ थी थी अवसरय्‌ मरि पसः 
तःवनेगु नं यात । तर ई बिना वंलिसे संगठनया खँ नं छवासुयावन, 
सहकारीया भावना नं तनावन, केवल पुजा यायेगु व भ्वय्‌ नयेगु 
जक ल्यनाच्चन । गुथियारत नं म्हो जुजुं वन । स्वम्ह जक ल्यंदत । 
अयनं जिं मत्वःता । मत्वःतागुया कारण छु धाःसा यल मंगलय्‌ श्री 
निवास मल्लं स्थापना याःम्ह त:धीम्ह भिंद्यःया गःपतय्‌ क्वखायेकातःम्ह 
नाग निम्ह राजकर्णिकारतसें निस:दँ स्वया: न्ह्यः तयात:गु कृति 

जुयाच्वन । दँय्‌ दसं गुथिबलय्‌ थ्व नागयात सिला: पुइँ हायेमा: । थ्व 
राजकर्णिकारतयूगु कृतिया इतिहास तना मवनेमा धका: जिं थ्व 
गुथिइ निम्ह जक गुथियार जुल नं निरन्तरता बियाच्चनागु खः । 
ने.सं. ११३४ द॑निसें राजकर्णिकारतयगु मू गुथिं नं दिल्ला पुजा यायेगु 
यात । न्हापा थ्व चलन मदु । अले जिं राजकर्णिकारतय्गु कृतिमय 
इतिहास दुगु थ्व दिल्ला पुजा गुथियात मू गुथिं हे नाला कायेत 
इनाप याना । व इनाप स्वीकार नं जुल । आः गृथियार म्हो जुयाः 
दिल्ला पुजा गुथि न्हना वनीगु जोखिम मंत । 

नेवा: समाजय्‌ गुथिया थःगु हे महत्व दु । तर थुकेया अवगुण 
नं दु। गुथि पाः फयेत मनूतसे छें, बँ तक बह तयेमालीगु वा मी 
हे मालीगु आर्थिक समस्या नं मदुगु मखु । गुथिइ सकले सरह 
आर्थिक हैसियत क्यनेत नं उलि हे थाकू । जिमिगु मू गुथियात 
“शरण गुथि'या नां छुनात:गु दु । थ्व सना गुथि खः । मृत्यु संस्कार 
याइगु गुथि खः । छक: छम्ह उदारमना तःमिम्ह गुथियारं सी उइत 
माःगु सिँ न्यायेत कोष तया बीगु व आर्थिक अवस्था कमजोरपिंत 
गुथिं सिँ तयाबीगु प्रस्ताव तल खनी । थ्व हे व्यहोराया भ्वं च्वल, 
धाये माइन्यूट दयेकल । तर जिमि बाःनं प्रस्ताव बांला: तर दुपिं 
मदुपिं सकसिनं नं गुथिया सिँ कायेमाःगु व्यवस्था यायेमाः, मखुसा 
हीनताबोध मदुपिसं नं काये छाली मखु धयागु थःगु बिचाः तल 
खनी । तर सिँ तयाबीम्ह दाता छकलं तंम्वया 'छ व जि बराम्बर ला 
?' धका: धाल हँ । अले जिमि बाःनं नं 'गुथिइ बराबर ला खःनि' धया 
हँ । अले चीमि जुत्तले थःगु अवस्था त्वःपुइत स्वइगु व चीमिं तःमि 
जुलकि थःगु चीमि इतिहास थम्हं हे प्वलीगु मनूया स्वभाव मथूम्ह 
दाता जुइम्ह गुथियारं प्रस्ताव च्वयातगु भ्वं भयारक्िरिं खुना छवत 
हँ । उबलेंनिसें जिमि बा: गुथिइ बांलाक मवं । जितः हे छुवइगु । जि 
थौंतक निरन्तर वनाच्वना । गुथि हनेत जिमि बाःनं नं वयाके थ्वयाके 

धेबा त्यायेकाःगु जिं स्यू । जिमि बाःनं उलि दुख याना हनावंगु गुथि 
हने फयेक फयेक जिं छाय्‌ त्वःते धकाः जितः मतिइ वनीगु । उके 
बाःनं हनावंगु गुथि जिं छगू नं मत्वःता । 

हाथा गृथि बुंगद्यःया जात्राबलय्‌ न्यायेकीगु गुथि खः । लगं 
भुज्याया छोयलाभू खुन्ह हाथुद्यः पुजा याना हाथुद्यःया म्हतुं हे थ्वं 
हायेका समयूबजि इनाबीगु गुथि। थथे गुलिं गुथि जात्रा वा पर्व 
विशेषय्‌ न्यायेकीगु चलन दु । जात्रा पर्व नं गुलि गुथि पाखे न्यायेकी, 
गुलि त्वा: बाहा मुना न्यायेकीगु नं दु । यलया ऐतिहासिक मतयाः 
पर्व नं यलया झिगू त्वालं पालंपाः न्यायेकीगु खः । जि ल्याय्‌म्हया 
इलंनिसे हे थःगु त्वालं मतयाः पा:फयेगु ज्याय्‌ थी थी पदय्‌ च्वना 
सक्रिय जुया वयाच्वनागु दु । न्यकूजात्रा मतयाः संचालन समिति 
हौगःया आ: नं जि सल्लाहकार खः । थगुने ११३९ दँया न्यकूजात्रा 
मतयाःया लुमन्तिपौ नं जिगु हे कजिसुइ पिदन । जि हौगः त्वःता 
कुमारी पाठीइ च्चंवनागु हे ३५ द॑ दयेधुंकल । तर हौगः त्वा:या 
सामाजिक दायित्व जिं निर्वाह याना हे च्वना तिनि । जन्म त्वा:या 
माया व मोह धयागु नं अचम्म हे खः । 

यलय्‌ मतयाः कुन्हु न्यक्‌ जात्रा नं जुइ । अथे धयागु धाः, 
दमोखिं थाना नगर परिक्रमा याइ । मतयाः पाः लाःगु त्वालं हे न्यकू 
जात्रा याइगु खः । अले हानं लायक, बुंग, स्वयम्भू आदि थासय्‌ नव 
बाजा थायेगु धकाः धाः, दमोखिं व मेमेगु बाजा थाःवनेमाः । ने.सं 
१०८९ दया मतयाः: पालं जिं नं दामोखिं थाये सयेका । उगु सालं 
राष्ट्रिय नाचघरं नं नवबाजा थायेत सःतल । जिपिं लयूताया वना । 
जि व मेपिं निम्ह पासापिसं स्वंगः दमोखिं क्वखाया दबुली दंवना । 
न्हय॒पु म्ये थायेगु उत्साह ज्वना: जिपिं दंवनागु, तर छपु म्ये थानाबलय्‌ 
स्वकूमि कक्षय्‌ वातावरण शान्त जुल, निपु थानाबलय्‌ स्वकृमि 
कक्षय्‌ कालाकलु हाःसः दत, स्वपु थानाच्चनाबलय्‌ हाहू याना हल, 

गोलभेरां कयेकाहल । जिपिं काचाकाचां दबू त्वःता वना । थ्व नं 
जिन्दगी छगू ल्वःममनीगु घटना जुल । संगीतया नामय्‌ जिं थायेसःगु 
थ्व हे छता खः । हार्विन थाये सयेकेगु रहर घाना जुयागु यक्व दत, 
पूवंके मफु, फइ नं मखुत । संगीतया ख्यलय्‌ जि सयेकेसीके मफुसा 
थुकेया विकासय्‌ फुगु योगदान बियागु दु। ने.सं. १०९० दँया 
दशकय्‌ स्वनिगलय्‌ त्वाःत्वालय्‌ नेपालभाषा संगीत सम्मेलन यायेगु 
लहर वल । जिमिथाय्‌ हौगः त्वालय्‌ जूगु संगीत सम्मेलनया ग्वसालय्‌ 
जि सक्रिय जक मखु नेतृत्व तहलय्‌ च्वना हे ज्या याना । थौकन्हे 
जि यलया छम्ह नांजा:म्ह संगीतकःमि स्वर्गीय पद्मज्योति बज्राचार्य 
लुमन्ति पुचःया नं सल्लाहकार खः । स्वर्गीय पद्मज्योति बज्राचार्य 
खःप्याखंया इलय्‌ नांजाःम्ह संगीतकःमि, प्याखंम्वः व निर्देशक नं 
खः । वयकलं दँयदँसं धया थें प्याखं स्यनादी, क्यनादी । 

समाज सेवाया भावनां मतया:बलय्‌ मेगु नं छता ज्या यानागु 
दु । मतयाः धयागु यलया दकव बहा, बही, चैत्य परिक्रमा यायेगु 
खः । नसंचाय्‌ न्ह्याइगु मतयाः सनिलय्‌ तिनि क्वचाइ । मतयालय्‌ 
ब्वति काःपिं सुयां कपाः स्याःसा, छयं स्याःसा, लुफिं हाना वा मेगु छु 
कथं घा: जूसा प्राथमिक वासः यायेत वासः ज्वनाः जिपिं हौगःया 
छपुचः पासापिं बखुन्हु न्हिच्छि हे थायृथासय्‌ च्वना सेवा यानाच्वनेगु । 
जिमिगु पुचलय्‌ स्वास्थ्य उपचार सम्बन्धी भतिभति ज्ञां दुम्ह छम्ह 
पासा दु - पुष्पलाल चित्रकार । वयाके पश्चिम नेपा:या गामय्‌ 
अ.हे.ब.या ग्वाहालिमि जुयाः ताःइ ज्या याःगु अनुभव दु । उकें वया 
नेतृत्वय्‌ जि, जनकलाल, बेखालाल, अमर व मेपिं पासापिं द॑य॒द॑सं 
थ्व सेवाय्‌ लगय्‌ जुइगु खः । थ्व सेवा जिमिसं तःद॑ हे याना । 

जितः स्वास्थया क्षेत्रयू सेवा यायेत साला यंकूम्ह मेम्ह नं 
छम्ह पुष्प दु - पृष्पमान कायस्थ । जिगु आइ.कम. व्वनाबलेया 
कलेज पासा । कुमारीपाटीइ जिमिगु छँ नं नाप नापसं । व मचांनिसें 

नुगःचुया ल्वगि । अपरेशन यायेधुंकूम्ह, तर आत्मबलया धनी, सक्रिय, 
चल्तापुर्जा । वि.सं २०४९ सालय्‌ वं यलय्‌ मुटु रोगया ख्यलय्‌ सेवा 
यायेगु संस्था चायेकेत जितः नं पासा थ्वःवल । जिपिं मिले जुयाः 
नेपाल हृदयरोग निवारण प्रतिष्ठान, यल कचा स्वना । मुटु ल्वय्‌ 
निवारण यायेगु ख्यलय्‌ न्ह्यथनेबहगु ज्या याना । यलय्‌ दकले न्हापां 
मुटु ल्वयूया क्लिनिक चायेका । उबले यलया ततःधंगु अस्पतालय्‌ नं 
मुटु ल्वयूया क्लिनिक मदु । रोटरी क्लब नाप मिले जुया स्वीद्वः 
मचातयत बाथमुटु ल्वयया परिक्षण यायेगु अभियान न्ह्याका, 
ता:लाका । रोटरी क्लब नापं हे मिले जुया: यलय्‌ नं हि बैंक चायेका । 
हि कायेत यँय्‌ थ्यंक वना च्चने म्वाल । नीच्यादँ न्ह्य: नेपाल हृदय 
रोग निवारण प्रतिष्ठान, यल कचा स्वंसांनिसें आःतक थुकेया ज्या 
सना पुचलय्‌ च्वना निरन्तर सेवा याना वयाच्वनागु दु । थौंकन्हे जि 
थुकेया नायः खः । न्हापा नं निगू अवधि नायः जुइधुन । जिं ज्या 
यानागु सामाजिक संस्था मध्येयू दकले बांला: ताःगु संस्था थ्व हे 
खः । थन ज्यासना पुचलय्‌ गबले कचवं मज्‌ । मत मतान्तर सौहार्दपूर्ण 
तरिकां ज्यनी । क्लिनिक संचालन जुयाच्चंगु जुयाः आर्थिक श्रोत नं 
सिसिककः मज्‌ । पारदर्शिता व सुशासन दुगुलिं ग्वाहालिमिपिसं नं 
विश्‍वास या: । आः ज्यासना पुचलय्‌ अप्वः धया थें जेष्ठ नागरिकपिं 
दु। तर इमिसं 010 15 2010 धयागु उखानयात चरितार्थ याना 
क्यनाच्चंगु दु । अथेनं भविष्यया लागि ज्यासना पुचलय्‌ ल्यायम्ह 
ल्यासेतयूत दुथ्याका यंके मालाच्वंगु दु । 

न्हापां पासा पुष्पमानं थ्व संस्था चायेकेगु खँ छूबलय्‌ जि 
लिचिलाच्चनागु खः । उबलेजि नुगःचुया ल्वगि मखु, छाय्‌ थ्व संस्थाय्‌ 
आवद्ध जुइगु धयागु जिगु मतिइ । पुष्पमानं थ्व ल्वगितय्‌गु जक 
संस्था मखु, ल्वय्‌ निवारणया अभियान न्ह्याकेगु सेवामूलक संस्था 
धकाः थुइका बिसेलिं तिनि जि व नापं वनागु। जि नायः जुया 

च्वनाबलय्‌ छक: नेपालभाषाया ख्यलय्‌ नांदंम्ह म्ये हालामि जगमोहन 
मेहरजुं वाय्‌ च्वनीम्ह छम्ह रौतहटया ल्यायूम्हयात मुटुया अपरेशन 
यायेत आर्थिक ग्वाहालि यायेमाल धका: फोन यानादिल । थ्व संस्थाय्‌ 
जिमि ग्वाहालि कोष दु । नियमकथं िद्व: दां ग्वाहालि बिया । भचा 
गाइ मखु पुष्प भाइ मेगु झिद्रः तना बिइमाल धकाः हानं फोन 
यानादिल । क्रिद्रः दां तनाबिया । ल्वगिया अपेरशन सफल जुल । 
लिपा नापलाक्व पतिकं वयूकलं धयादी - पुष्प भाइ छिसं याना 
छम्ह मनूया ज्यान बचे जुल । उबले जिं थ्व संस्थाय्‌ ज्या यानागुया 
सार्थकता महसूस याये, आत्मसन्तोषया सास: ल्हाये । थ्व संस्थाय्‌ 
ज्या याना जितः थःत हे नं फाइदा जूगु दु । थन डाक्टरतयगु संगतं 
जिं छता खँ छु सिइका तयागु दु धासा हृदयघातया लक्षण खनेदत 
कि छघौया दुने अस्पताल थ्यंकेफुसा ज्यान बचे जुइ । चिकित्सकतयगु 
भाषाय व ईयात 'लुँघौ' (201061) 1100) धाइ । छन्हु सृथय्‌ 
क्याम्पसय्‌ आखः स्यनाच्चनाबलय्‌ जिगु छाति भचा भयातुसे, ज्या 
मछिं थें च्वनावल । कक्षा त्वःता क्याम्पसया अफिसय्‌ वया । थःत 
जूगु पासापिंत कना । क्याम्पसया पासापिंस ग्याष्टिक जुइका दाइजीन 
नया व्यु धकाः सल्लाह बिउसां थ्व हे लुँघौया अवधारणायात लुमंका: 
इमिगु सल्लाहयात नं वास्ता मयासें जि क्याम्पसं हे तप्यंक गंगालाल 
मुटु अस्पतालय्‌ वना । इलय्‌ वासः जुल । छुं समस्या मजुल । 

हृदयघातया ल्वगितयूत लक्षण खनेदया छघौ दुने अस्पताल 
थ्यंके फयेमा: । निम्न वर्गीय मनूतय्‌गु निम्ति म्होंचागु हृदय रोगया 
अस्पताल धयागु यँ महाराजगञ्जया शहीद गंगालाल हृदय केन्द्र व 
त्रिभुवन विश्व विद्यालय्‌ शिक्षण अस्पताल जक खः। थ्व निगुलिं 
अस्पतालय्‌ यलं छघौया दुने थ्यंके थाक्‌। अझ ट्राफिक जामया 
अवस्थाय्‌ ला झन हे थाक । 

उके यलया हृदयघातया ल्वगितयूत तत्काल अस्पताल थ्यंकेगु 

तातुना आ: नेपाल हृदयरोग निवारण प्रतिष्ठान, रोटरी क्लव व 
मणिदोल टोल सुधार समिति नापं जाना: यलय्‌ मुटु ल्वयूया अस्पताल 
छगू चायेकेगु ग्वसा: ग्वयाच्वनागु दु । थ्व अस्पताल दयेकेगु तातुनां 
स्वंगू रोटरी ३२९२, ललितपुर सामुदायिक हृदय रोग सेवा केन्द्रया 
जि न्वक्‌ खः । 

जि रोटरी क्लवया नं दुज: खः: । सन २००३ य्‌ जि रोटरी 
क्लब अफ महाबौद्धया संस्थापक न्वक्‌ जुया रोटरी संसारय्‌ दुहां 
वनागु खः । दः अन ब्वना यंकूम्ह पासा तीर्थमान शाक्य खः । रोटरी 
दुहां बने न्ह्यः जिं रोटरी धयागु तःमिपिनिगु क्लब धकाः न्यना 
तयागु व पत्या: जुयाच्वनागु खः । उकें तीर्थमानं तःकः इनाप यातं 
नं जिं लि हे मला:' जक धया लिलिचिलाच्वनागु ख: । वालय्‌ छन्ह्‌ 
छघौत्या ई बिउसा गा: धका: धासेलिं म्हा: धाये मफया जि रोटरी 
दुहां वना । दुहां वं लिसें न्ह्याइपुयावल । समाज व मानवताया सेवा 
नापं व्यक्तित्व विकासय्‌ थ्व संस्थायागु भूमिका सियावल, थुयावल । 
थः स्वयाः च्वय्‌ सेवा धयागु थ्वया नारां जितः प्यपुंक सालाकाल । 
मेमेगु सामाजिक संस्था स्वया: थ्व भतिचा खर्चिलो ला खः, तर 
थुकेया योगदान नापं लनेबलय्‌ थ्व छु नं मखु । 

थुकें विश्वं पोलियो निर्मूल यायेगु थें जा:गु तधंगु ज्या याःगु 
दु, यानाच्वंगु दु । जिमिगु रोटरी क्लब अफ महाबौद्धं नं यल लगं थूर 
क्वय्‌ पार्क दयेकेगु, यल प्यांगामय्‌ विपन्न मचातयूत लुम्बिनी किण्डर 
गार्डेन व्वनेकृथि चायेकेगु थें जा:गु न्ह्यथनेबहगु ज्या यानागु दु । 
अझ आः: ला यलं पिने जुम्लाय्‌ थ्यंक नं परियोजना संचालन 
जुयाच्चंगु दु । रोटरी क्लब संचालनया थःगु हे बिस्कपह: दु । थुके 
सेवा नं दु, न्ह्याइपु नं दु । तर म्हाइपुगु अनुभव नं दु । 

रोटरी इन्टरनेशनलया संगठनात्मक संरचनाकथं हलिं न्यंक 
रोटरी डिष्ट्रीक्ट दु । छगू हे देशय्‌ नं तःगू मछिं डिष्ट्रीक्ट दयेफु । 

डिष्ट्रीक्ट अन्तर्गत क्लब दइ । छगू हे डिप्ट्रीक्ट अन्तर्गत छगू स्वया: 
अप्व: देयया क्लब नं दयेफु । थौकन्हे डिष्ट्रीक्ट ३२९२ लय नेपा: व 
भूटानया क्लब दु । सन २०१० न्ह्यः तक नेपालय्‌ अलग डिष्ट्रीक्ट 
मदु । उबले डिष्ट्रक्ट ३२९० अन्तर्गत भारतया कलकत्ता व नेपाःया 
डिष्ट्रीक्ट दुथ्यानाच्वंगु खः । डिष्ट्रीक्ट गभर्नर कलकत्तायापिं हे जुइगु । 
छक: सोल्टी होटलय्‌ छगू ज्याभव: जूगु । कलकत्तां डिष्ट्रीक्ट गभर्नर 
भाःगु । ज्याभवलय्‌ वयूकलं सहभागीपिंत पल हयारिस फेलो जुइत 
आह्वान यानादिल । पल हयारिस फेलो जुइत द्रछि डलर तयेमा: 
अर्थात्‌ उबलेया विनिमय दर कथं न्हयनिद्रः ति तयेमाः। व धेबा 
रोटरी इन्टरनेशनलया छगू कोषय्‌ मुनीगु खः। वयूकलं थी थी 
क्लबया व्यक्ति व्यक्तिया नां कया हे इनाप यानादिल । छगू करोड़ 
ति दां जा उघ्रिमय्‌ मुंकल । रोटरी क्लब अफ महाबोद्ध पाखें ब्वति 
काःवनापिं जिपिं न्याम्ह खुम्हेसिया तत्काल पल हयारिस फेलो जुइगु 
स्थिति मदु । जिमित नं पतिं सुया हे इनाप याइ धका: धन्दा जुल । 
जिपिं ला च्वनाच्वने ला लिहां वये ला जुल । थः स्वया: च्चयूया 
हैसियतपिं मनूतय्‌गु पुचलय्‌ च्वने धयागु नं थाक्‌ खनी, हीनतावोधया 
मिं पुझ्य: खनी । 

न्ह्यागुसां बहालय्‌ चपालय्‌ सुकूलाया संचालन जुइगुं निसें 
तारे होटलय्‌ संचालन जुइगु सामाजिक संस्थाय तक जिं समाज 
सेवाया ज्या यानागु दु । जि रेडक्रस सोसाइटी यल कचाया नं 
जिवंकाछि दुजः खः । बृहतर समाजय्‌ जक मखु थःगु समुदायय्‌ ज्या 
यायेगु नं समाज सेवा खः । थ्व हे मनंतुना जि नेपाल राष्ट्र बैंक पूर्व 
कर्मचारी संघया नायः नं जुया । पूर्व कर्मचारीतय्‌गु हक हीत व 
वृत्ति विकास यायेत नेपाल राष्ट्र बैंकय्‌ पैरवी यायेगु जक मखु, 
नेपाल राष्ट्र बैंकयात हे नीति निर्माणय्‌ ग्वाहालि जुइकथं आर्थिक 
मौद्रिक विषय तःगू हे गोष्ठी सेमिनार नं याना । 

ने.सं. ११३५ दँय्‌ नेपालय्‌ तःभुखाय्‌ ब्वल । यक्व धन जन 
क्षति जुल । ने.सं. ११३५ बैशाक १२ गते न्हापां भुखाय्‌ ब्वःबलय्‌ जि 
संयोगवश येँ, कमलपुखूया पद्मकीर्ति विहारय्‌ सम्धी धुवदास 
राजकर्णिकारं ग्वसा: ग्वःगु छगू धार्मिक ज्याभवलय्‌ ब्वति कयाच्वनागु । 
अन चकंगु ख्यः दुगु व पिनेया दृश्य खने मदुगु जुया: अन च्वंत्तले 
उलि ग्याःगु अनुभव मजू । छँय्‌ लिहां वये धुसेलिं मन तसक हे 
ग्यात । न्हापां छुं दिं छँय्‌ पिने पाल ग्वयाच्वना । लिपा गुलि तक छें 
हे पिहां मवया । पासा शाक्य सुरेन, वदन शर्मा राजोपाध्याय्‌ व 
भुवनेश्वर जोशीपिसं भुखाचं पीडिपिंत ग्वाहालि यायेत छगू संस्था 
वा समिति स्वनेत स्वापू तल । मिटिङ्ग यायेत सःतल । जिं मवना । 
लिपा छँय्‌ हे वया सल्लाह यानादिल । जि ग्या: धका: पिहां वनेगु खं 
हे मल्हाना । लिपा वदनजुं आम्थे ग्या: धकाः छँप जक च्वनाच्वनकि 
मनस्थिति झन हे कमजोर जुइ, उकें थःत बल्लाकेत नं पिहां वयेमा: 
धकाः जोड यानादिल । वयकःपिनिगु जोडबलं जि पिहां वया समितिइ 
च्वना भुखाय्‌ पीडितपिंत आर्थिक, भौतिक ग्वाहालि व मनोसामाजिक 
परामर्श चूलाका बीगु ज्या याना । लिपा ग्याःचिक्‌ नं बुलुहं तनावन । 

जि आः नं तःगू सामाजिक संस्थाय्‌ संलग्न तिनि । थ्व 
संस्थाया माध्यमं जि फत्तले समाज सेवा याना हे च्वने । समाज 
सेवाया जिगु यात्रा न्ह्याना हे च्वनी, न्ह्याना हे च्चनी । 

७ 

४. जिगु राजनैतिक जीवन 


धोका दिने रहर, भैगो राजा अब नगर, नारायणहिटि दरबारमा 
तिमी बन्दी थियौ ... 

जोस जोसं, ततःसलं थ्व म्ये हाला पतिं धस्वाका खवरदारीया 
मुद्रा ब्वया ततःपला: यानां छपुचः मनूत भाता भातां जुइगु बुलुसे 
च्वंगु लुमन्ति जिगु न्ह्यपुइ आ: नं थानाच्चंगु दनि । जि उबले न्याद॑ 
हे तिनि दत जुइ । उबले इमिसं छु धा:गु, छु याःगु जिं बांलाक मथ्‌ । 
तर जिमिथाय्‌ पसलय्‌ गफ याःवइपिं वयूस्कपिसं याःगु गफ न्यना 
जिं भति भति थूगु खँ छु धाःसा व जुजं जनतायात धोका ब्यूगुलिं 
विरोध या:गु खः । दकले न्हापां राजनीतिया मि पुसा उबले हे जिगु 
जिन्दगीया मकलय्‌ मचायेक हे च्वंवन । लिपातिनि सिल कि वि.सं. 
२००७ सालया क्रान्ति ताःलाये धुंकाः जुजु त्रिभुवनं जनतायात 
धोका बिया राज्यशक्ति फुक्कं थःगु ल्हातय्‌ का:गुया व विरोध प्रदर्शन 
जुयाच्चन । 

वि.सं. २०१५ सालं नेपालय्‌ दकले न्हापां आमचुनाव जुल । 
यलय्‌ नेपाल कम्युनिष्ट पार्टीया उम्मेदवार कमरेड तुल्सीलाल अमात्य 
व नेपाली कांग्रेसया उम्मेदवार आशाराम शाक्यया दथुइ मुख्य 
प्रतिस्पर्धा जुयाच्चंगु । यल मंग: लायकूया विश्‍वनाथ देगःया फलय्‌ 
दना तुल्सीलाल अमात्यं भाषण याइ - नेपालय्‌ थुलि बँ दु, थुलि 
जनसंख्या दु, फुकसितं बराबर इन धाःसा म्हतिं थ्वपी थ्वपी बँ थः, 
सुंनं गरिब जुइम्वाः । कम्युनिष्ट तयेगु शासन वल धाःसा सकले 
बराबर जुड, सुं तःमि सुं चीमि जुइ मखु । वयकःया खँ जि प्रभावित 
जुइ । जितः कम्युनिष्ट यइ । थथे जि कम्युनिष्ट सिद्धान्त वा दर्शन 
ब्वना, सयेका सीका कम्यूनिष्ट जुयाम्ह मखु, मचाबलय्‌ हे कमरेड 

तुल्सीलालया भाषणं प्रभावित जुया उखे ला:वंम्ह खः । चुनाव प्रचारया 
भवलय्‌ शहीद गंगालाल, दशरथ चन्दपिंत गोलि कयेकूम्ह नर 
शम्शेरयात कांग्रेस गृहमन्त्री विश्वेश्वरप्रसाद कोइरालां आइ.जि.पि.या 
तपुलि पुइकाच्वंगु किपा ब्वयेहइ । थुकें जित कांग्रेस विरोधी दयेकी । 

स्कूलय्‌ ब्वनाच्वनाबलय्‌ नं पासापिनि दथुइ कांग्रेस 
कम्युनिष्टया ख जुइ । मेमेगु त्वाःया कम्युनिष्ट पक्षीय विद्यार्थीत 
नापं पासा जुइ । कम्युनिष्ट पार्टी वा विद्यार्थी फेडरेशन पाखें जुइगु 
आमसभा त्वःफिइ मखु । सुरेन्द्रबहादुर नेवा:या न्वचु जित: अतिकं 
य: । उबले बिजुलीया आपूर्ति जक सीमित मखु गुणस्तर नं तसकं 
क्वह्यं । चीम बुलुक ह्याउँक च्याना जक च्वनी ज: हे दइ मखु । 
कम्युनिष्ट नेता सिद्धिलाल सिंह बिजुली महसुल पुडके बी मखु धका: 
बिजुली अड्डाया लुखा लुँघ्वाखाय्‌ पनाबी । कम्युनिष्ट नेताया साहस 
व जनजीविकाया सवालय्‌ इमिगु चिउताः खनाः जि झन प्रभावित 
जुइ । तर राजनीति यायेगु जिं गबलें मती तकं मतया । याकनं 
जागीर नया छया आर्थिक अवस्थाय्‌ तिव: बीगु जक उबलेया जिगु 
जीवनया तातुना । 

जागीर नं याकनं हे दत । एस.एल.सि. पास जुइवं हे जागीर 
नया । तर कम्युनिष्ट पासापिनिगु संगत मत्वःता । प्रभात स्कूलय्‌ 
ब्वंकेगु यासेलिं थ्व संगत झन क्वातुयावन । दुने दुने पासापिनिगु 
माध्यमं फुगु चाःगु ग्वाहालि व सल्ला साहति यानाच्वना । तर जि 
तप्यंक सुं नेता नापं स्वापू मदु । पार्टीया संगठित दुज: नं मखु । तर 
अनुकूल मिलय्‌ जुइबलय्‌ सुतुक्क सुतुक्क जुलसय्‌ नं वना । त्रिभुवन 
विश्व विद्यालय्‌ किपुली एम.कम. ब्वनाच्वनाबलय्‌ अनया वाणिज्य 
संकायया विद्यार्थीतयूगु वाणिज्य संघ नांया विद्यार्थी संघय्‌ वामपन्थी 
विद्यार्थतयगु पाखे उम्मेदवार जुया: संघया न्वक्‌ नं जुया । थैबय्‌ 
जूगु चौथो महाधिवेशन समर्थित - अखिल नेपाल स्वतन्त्र विद्यार्थी 

युनियनया अधिवेशनय्‌ ज्याभवःया नायः नं जुया । 

लिपा पासापिनिगु माध्यमं छम्ह निम्ह नेतातयूत गोप्य रूपं 
नाप लाना । विशेष याना देवेन्द्रलाल काँइलाबाःयात बरोबर नाप 
लाना । वय्‌कःया हे नेतृत्वय्‌ गोप्य रूपं ज्या याना । अझ नं जि 
संगठित दुज: धाःसा मखु । 

कम्युनिष्टय्‌ तःगू पुचः दु । काँइलाबाः नेपाल कम्युनिष्ट 
पार्टि चौथो महाधिवेशनया नेता खः । उकें स्यूपिसं जित नं चौथो 
माहाधिवेशन पक्षीय धाइगु स्वाभाविक जुल । तर अफिसय्‌ जिगु थ्व 
म्हसीका अप्वःसिनं मस्यू । जि जक मखु अप्वःसिनं अफिसय्‌ थःगु 
राजनैतिक म्हसीका मब्व:, ब्वये नं मज्यू । मनूत पंचायत इतर कि 
भितर धयागु जक भति भति सीदु । 

२०३६ सालय्‌ राजनैतिक अवस्था भचा छुवासुगु इलय्‌ 
नेपाल राष्ट्र बैंकय्‌ नं हडताल जुल । हडतालया न्ह्यःनेया भवलय्‌ 
अधिकृत स्वया: क्वयूया कर्मचारीत जक, अधिकृतत मदु, दइगु खँ नं 
मजुल । थापाथली अफिसया चुकय्‌ हडतालीत मुनाच्चन, जिपिं 
अधिकूतत हाकिमया क्वथाय्‌ गफ यानाच्चना । लिपा हडतालीत 
वया जिमित नं हडतालय्‌ वयेत सःत:वल । न विरोध न समर्थन 
धया थें जिपिं लुरुलुरु वना मनूत मुनाच्वंथाय्‌ फेतूवना । पलख लिपा 
पुलिसं सामूहिक गिरफ्तार याना ट्रकय्‌ तया: पुलिस क्लबय्‌ यंकल । 
छम्ह निम्ह टूकय्‌ च्वं मवसे चःबिइ सुपिउवंपिं नं दु । छम्ह ला ट्रकय्‌ 
मस्त थें प्याय्‌ प्याय्‌ ख्वल । तर जिपिं पुलिस क्लबय्‌ दुने 
च्वनाच्चनाबलय्‌ क्यान्टिनय्‌ ज्या याइम्ह बाज्य:वंम्ह मिसा छम्ह 'जि 
नं राष्ट्र बैंकया कर्मचारी खः' जित: नं दुने वने ब्यू धका: लुखाय्‌ पाः 
च्वनाच्वंम्ह पुलिसयात इनाप यानाच्चन । टूकय्‌ मलाःम्ह व 
थापाथलींनिसें न्यासि वयाः स्वयं गिरफ्तारी ब्यूवःम्ह जुयाच्चन । थ्व 
वयागु अवोधता खः वा साहस खः जिं मस्यू । तर थःगु समूदायलिसे 

थः नं वनेमा: धयागु वयागु भावनायात जिं मनं मनं च्वछाया । 

२०४६ सालया आन्दोलनय्‌ सरकारी अफिसया कर्मचारीत 
नं दनावल । अफिस परिसर दुने हे पंचायतया विरोधय्‌ धमाधम 
ज्याभव: यानाहल । मेथाय्‌ अफिसय्‌ थथे ज्याभव: जूसां नेपाल राष्ट्र 
बैंकय्‌ थज्योगु ज्याभव: जुड मफयाच्वन । ज्याभवः जुइगु धकाः 
हुइना भुइना धाःसा जुयाच्वन । लिपा छन्हु आन्दोलनय्‌ शहादत 
प्राप्त या:पिंत श्रद्धाञ्जलि बीगु धकाः नेपाल राष्ट्र बैंक मू ज्याक्या 
लाखिइ छगू ज्याभव: जुल । जिमिगु अनुसन्धान विभागया रोजा 
उपाध्याय छम्ह बाहेक मेपिं अधिकूततसें ब्वति मकाःसां जिं नं ब्वति 
कया । थथे २०४६ सालय्‌ जिगु भूमिका २०३६ सालय्‌ स्वयाः 
भतिचा पात । २०३६ सालया हडतालय्‌ मेपिंस सःतवःगुलिं म्हा: 
मधासे वनागु जक खःसा २०४६ सालया ज्याभवलय्‌ थःहे ब्वति 
काःवनागु खः । 

२०४६ सालया आन्दोलन ताःलाये धुंकाः न्हूगु संविधान 
दयेकेत छगू आयोग गठन जुल । तर आयोगं संविधान दयेकाच्चंबलय्‌ 
हे जुजु थःम्हं नं संविधान दयेका गज्योगु संविधान दयेकेगु धयागु 
खँय्‌ आयोगयात दवाव बिल । थ्व खँ आयोगया छम्ह दुज: चौथो 
महाधिवेशनया छम्ह कम्युनिष्ट नेता निर्मल लामां जनताय्‌ पित 
बिल । जुजुया थज्योगु दवाव विरुद्ध हानं जुलुस वनेगु सुरु जुल । 
छन्हु नेपाल राष्ट्र बैंकया कर्मचारीतसें नं नेपाल राष्ट्र बैंक बालुवाटारं 
छगू जुलुस पिकाल । उबले जि प्रथम श्रेणीया अधिकृत जुइधुन । 
वरिष्ठ अधिकृत जुया: नं जि उगु जुलसय्‌ ब्वति कया । खः जा उगु 
जुलसय्‌ न्हापाया ज्याभवलय्‌ ब्वति मकाःपिं मेपिं नं तःम्ह अधिकृततसें 
ब्वति काःगु दु । गुखें निभाः त्वइ उखे जनफाः पायेत जा मनूतयूत 
स्यने हे म्वाःनि । 

२०४६ सालया आन्दोलनय्‌ “कांग्रेस कम्युनिष्ट एक हों'या 

नारा थ्वल । वहे कथं आन्दोलन जुल । आन्दोलन ता:लाये धुंकाः 
मंका: सरकार स्वन । २०४८ सालय्‌ न्हापांगु चुनाव जुल । तःधंगु 
पार्टि जूगुया नातां कांग्रेस व कम्युनिष्ट हे मुख्य प्रतिद्वन्दी जुइगु 
स्वाभाविक जुल । कम्युनिष्टतय्‌ दथुइ, मुख्य याना एमाले व चौथो 
महाधिवेशनया दथुइ 'एक बाम एक थाम'या सहमति जुल । अयूनं 
चुनावय्‌ कांग्रेस हे न्हाप लात । तर कांग्रेसया थःगु हे पार्टि दुनेया 
कचवं याना पुरा अवधि तक सरकार टिके याये मफुत व मध्यावधि 
निर्वाचन जुल । थुगु चुनावय्‌ कम्युनिष्टतय्‌ दथुइ नं एकता जुइ 
मफुत । अयूनं एमाले दकले अप्व: सीट हया: अल्पमतया सरकार 
दयेकेत ता:लात । सरकार हिलेवं स्वाभाविक रूपं सरकार व सरकारी 
संस्थानया मू मू पदया मनूत नं हिलीगु हे जुल । थ्व हे भवलय्‌ 
एमालेया सरकारं जितः नं डेपुटी गभर्नरया जिम्मेदारी बिल । यद्यपि 
जि चौथो महाधिवेशन समर्थक खः । उबले एमालेया सरकारं मेमेथाय्‌ 
नं चौथो महाधिवेशनया मनूतयत जिम्मेवारी बिउगु दु । थुकेया निगू 
हुनिं दयेफु । छगू, नुगः तफाः याना एमाले पिनेया बामतय्‌त नापं 
कयच्यायेगु एमालेया बिचाः, मेगु इमिके योग्य मनूतयगु अभाव । 
न्स्यागुसां जि डेपुटी गभर्नर जुयागुया लिउने जिगु राजनैतिक पृष्ठभूमि 
नं ज्या याःगु दु। तर जिं थःगु ज्याय्‌ राजनैतिक किचः लाके 
मबिया । 

एमाले सरकारय्‌ वये न्ह्यः कांग्रेसया सरकारं अरुण तेश्रो 
जल विद्युतया लागि विश्‍व बैंक पाखे त्यासा कायेत्यंगु खः, तर 
प्रतिपक्ष एमालें विरोध यात । तर एमाले सरकाय्‌ वयेधुंका: एमालेया 
सरकारं नं व त्यासा कायेगु क्वःछित । तर विश्व बैंक थःम्हं स्वीकृत 
यायेधुंकूगु व त्यासा हानं अस्वीकृत यात । त्यासा मबीगु जुल । 
विश्व बैंक पश्चिमा मुलुकया प्रभावय्‌ लाःगु संस्था खः। विश्व 
बैंकया थ्व निर्णय नं जित: छु मती वन धा:सा थ्व पश्चिमा मुलुकया 

नेपालय्‌ कम्युनिष्ट सरकार स्वये चाहे मजूगुया छुमां ख: । उके 
थज्योगु शक्तिया विरुद्ध नेपाःया फुक्क कम्युनिष्ट छपँ जुइमा: । 
चिचिधंगु कम्युनिष्ट पार्टिया हासा पस: चायेका च्वनाया छुँ प्रयोजन 
मदु, धुवीकृत जुइमा: । थ्व बिचा: चौथो महाधिवेशनया छम्ह निम्ह 
पासापिंनापं ब्याका, तर इमिसं वास्ता मतः । जिगु मन धाःसा 
एमाले पाखे वन । 

एमालेया सरकार क्वदसेलि उगू सरकारया अर्थ मन्त्रीया 
नातां श्रद्धेय भारतमोहन अधिकारीजुं थःगु मन्त्रालय अन्तर्गतया 
उच्च अधिकृतत सःता बिदा कयादिल । भरतमोहनजु नापंया थ्व 
स्वापू निरन्तर जुयावन । डेपुटी गभर्नरया पदं अवकाश जूसेलिं 
राजनीतिया ख्यलय्‌ पिलूवयेत जि स्वतन्त्र जुल । नेकपा चौथो 
महाधिवेशन पाखे जि डेपुटी गभर्नर जूबलय्‌ नं, डेपुटी गभर्नर 
अवकाश बिउबलय्‌ नं छुं प्रतिक्रिया मक्यं । मानौ इमित थुकेया छुं 
मतलब मदु । थः समर्थक ज्यामिया सुख दुखय्‌ छुं मतलव मतइगु 
थ्व पह जितः यः मजुल । मेखे थी थी विषयलय्‌ सहलह यायेत 
भरतमोहनजु बराबर सःता च्चनादी, जि नं वनेगु याना । एमाले 
नापं सम्बद्ध बुद्धिजीवि परिषद्या ज्याखँया भवलय्‌ व प्रगतिशील 
लेखक संघया केन्द्रीय दुज: जुयाबलय्‌ नं जिगु स्वापू एमाले सम्बद्ध 
दुजःपिं नापं हे क्वातुल । थथे जुजुं वि.सं. २०५६ सालय्‌ जि नेकपा 
एमालेया संगठित दुज: जुया । उगु पार्टिया आर्थिक योजना तथा 
अनुसन्धान विभागया दुजः जुया । २०५६ सालं जूगु आमचुनावय्‌ 
यल क्षेत्र नं. दुइया बुद्धिजीवि निर्वाचन प्रचार समितिया संयोजक 
जुयाः एमालेया उम्मेदवार कृष्णलाल महर्जनया पक्षय्‌ प्रचार ज्याया 
संयोजन याना । २०६४ सालय्‌ जूगु न्हापांगु संविधान सभाया 
चुनावय्‌ नं एमालेया उम्मेदवार सिद्धिलाल सिंहया चुनाव प्रचार 
सभाय्‌ नवाना ग्वाहालि याना । 


६४ :: पुष्पराज राजकर्णिकार 


न्हापांगु संविधान सभाय नेकपा माओवादीं दकले अप्वः 
सीट हल । नेकपा माओवादीं जनयुद्धया इलंनिसे जातीय क्षेत्रिय 
पहिचानया मुद्दा ल्ह्वना वयाच्चंगु खः । २०६२/६३ या आन्दोलन 
ता:लाये धुंका: दयेकूगु अन्तरिम संविधानय्‌ पहिचान व सामर्थ्यया 
आधारय्‌ देशय्‌ संघीय संरचना दयेकेगु व्यवस्था जूगु खः । न्हापांगु 
संविधान सभाय्‌ थुकथं राज्य पुनःसंरचना यायेगु पक्षय्‌ यक्व सांसदत 
दुगु खः । अले नेकपा एमाले, नेपाली कांग्रेस, नेकपा माओवादी आदि 
पार्टि नं थ्व हे आधारय्‌ थःथःपिसं दयेकेगु राज्य पुनःसंरचनाया खाका 
नं पित व्यूगु ख: । तर राज्य पुनःसंरचना आयोगं सिफारिस याःकथं 
१००१ अर्थात्‌ भिंछगू प्रदेशया प्रस्ताव संसदं पास यायेगु इलय्‌ 
नेकपा एमाले व कांग्रेस पार्टि राजनैतिक बेइमानी यात । पहिचानया 
आधारय्‌ राज्य पुनःसंरचना यायेमाली धकाः संविधान सभायात हे 
लिउनें छुरा सुया अवसान यानाबिल । 

वि.सं. २०५६ तक नेपालय्‌ संघीयता म्वाः, स्थानीय 
निकायलय्‌ मातृभाषा छयलेगु अधिकार जक दःसा गा: धयागु जिगु 
बिचा: । तर २०५६ सालं सर्वोच्च अदालतं स्थानीय निकायलय्‌ तकं 
खय्‌ भाय्‌ बाहेक मेगु भाय्‌ छ्यले दइमखु धका: निर्णय यासेलिं जिगु 
थ्व बिचा: लिगिलिगि सन । मेखे न्हापांगु संविधान सभाया इलय्‌ 
पहिचान पक्षय्‌ जनउभार खने दसेलिं जि नं पहिचानजनित राज्य 
पुनःसंरचना जुइमाःगु खँय्‌ विश्वस्त जुया । एमाले दुने नं थ्व पक्षय्‌ 
यक्व मनूत खना । पार्टि नं थ्व हे लाइन ज्वनेधुंकूगु जुया: त्वःती मखु 
धयागु जिं विशवास याना । तर लिपा पार्टि विभाय्‌ ल्हात । पहिचान 
पक्षधरतयूत विश्वासघात यात । एमाले दुनेया पहिचान पक्षधरतय्‌ 
दथुइ सहलह जुल । गुलिसिनं मेगु पार्टि दयेकेगु खँ ल्हात । आखिरय्‌ 
अशोक राईया नेतृत्वय्‌ संघीय समाजवादी पार्टि नामं न्हूगु पार्टि 
गठन जुल । जित: नं व पार्टिइ वयेत इनाप वल । 

न्हापा नेकपा माले दयेकूबलय्‌ नं थथे इनाप वःगु खः । तर 
जि मवना । उबले पार्टि तछयाये मज्यू धयागु जिगु बिचा: । बरु 
बुद्धिजिवी परिषद्‌ यलया पासापिं नापं नेतातय्‌त पार्टि तमछयायेत 
इनाप या:वना । तर उबलेया अवस्था पा: । आः संविधान दयेकेगु 
ई । पायूछिकथंया संविधान मवल कि नेवा: जातिया अस्तित्व संकटय्‌ 
लाइ, जिगु मांभाय्‌ नेपालभाषा सिनावनी । उकें पहिचान पक्षया 
पार्टि हे ज्वनेमा: धयागु बिचालं जित: संघीय समाजवादी पार्टिपाखे 
न्ह्याकल । 

हनेबहम्ह कमरेड भरतमोहन अधिकारी, भिंचितामि 
कृष्णगोपाल श्रेष्ठ नापं मेपिं यक्व मिले जूपिं पासापिं नापं बायेमाला 
दुख नं ताल। संविधान दयेकेगु ई मखुगु जूसा शायद एमाले 
मत्वःतेगु जुइ । राज्य पुनःसंरचनाया खय्‌ बाहेक एमाले नापं जिगु 
मेगु विषयलय्‌ खास विमति नं मदु । न्हापा जि भाषा जाति ख्यःया 
पासापिंनापं खँ ल्हायेबलय्‌ विषयया प्राथमिकताय्‌ न्हापां राजनीति 
लाइ अले जक भाषा जातिया खँ वइ धाइम्ह । तर ईया थ्व दुवातय्‌ 
जिं भाषा जातिया मुद्दायात प्राथमिकता बिया । जिं नेपालभाषाया 
ख्यलय्‌ ज्या याना वयाच्वनागु बागू शताव्दी मयायेधुंकल । थौं थ्व हे 
भाषा संकटय्‌ लाःबलय्‌ एमालेया राजनीति व भाषा जातिया निग: 
दुंगाय्‌ पला: न्ह्याके मफइगु जुसेलिं जिं एमालेया दुंगा त्वःता छुवया । 
संघीय समाजवादी पार्टिइ दुहां वया । 

संघीय समाजवादी पार्टिइ दुहां वये न्ह्यः, थ्व पार्टि गठनया 
बारे खँल्हबल्हा जुयाच्चंबलय्‌ जिं नेतृत्वया पासापिंत धयागु खः - 
एमालेय्‌ चलः वनीकथं मनूत पित हयेफुसा जक न्हूगु पार्टि दयकेमाः, 
मखुसा दयेके मज्यू । पासापिसं गुकथं मूल्यांकन यात मस्यू, पार्टि 
दयेकल । एमाले पाखे पहिचान पक्षधरत नं सकले पिहां मव: । 
च्वयूया तहया नेतात यक्व पिहां वल, तर क्वयया तहया कार्यकर्तात 

यक्व अन हे थात । च्वययापिं मनूत पिहांवन कि इमिगु थासय्‌ थः 
थाहां वने दइ धयागु मानसिकतां पंग: थंगु खनेदत । मेगु, न्हूगु 
पार्टिया भविष्य अनिश्चित जुया नं धिसिलाना च्वनेधुंगु पार्टि त्वःते 
ग्याःगु नं खनेदत । 

जि नं छु याये छु याये दोमन जुइकाच्वना । थ्व हे दथुइ 
राजेन्द्र श्रेष्ठजुं नेपा: बैंक्वटय्‌ छगू मुंज्या सःतल । पद्म दाइ, मल्ल 
के. सुन्दर, माणिकलाल सरपिं नं काइ धयादिल । जि नं वना । पद्म 
दाइ ला मभा:, मल्ल के. सुन्दर, मणिकलाल व मेमेपिं नं नेवाः 
न्ह्यलुवाःत भायाच्वंगु दु । मल्ल के. सुन्दर व माणिकलालपिसं 
संघीय समाजवादी पार्टिया आवश्यकता बारे न्ववानादिल । अपाय्‌धंपिं 
नेवा: न्ह्यलुवाःतसें आवश्यक खंगु पार्टिड वनेत जि आः दोमन 
मजुल । वय्‌क'पिं थें जाःपिं मनूत दत धाःसा थ्व पार्टि न्ह्याःवनेत 
थाकूइ मखु धयागु बिचा: जुल । जि संघीय समाजवादी पार्टिइ 
वना । तर मल्ल के. सुन्दर, माणिकलाल सरपिं मरा: । जि ला 
दिग्भ्रमित जूगु खनि। तर अन जि डा.महेशमान, नरेन्द्र हाडा, 
मोहनकृष्ण डंगोल, मोहनबहादुर महर्जन आदिपिं सल्लाहकारया 
रूपय्‌ खना । जि नं सल्लाहकार समितिया छुयाञ्जे जुया । 

मल्ल के. सुन्दर, माणिकलाल श्रेष्ठ, लक्ष्मण राजवंशी आदि 
नेवाः ख्यःया हस्तीतयूत लिपा नं पार्टि पाहां सल्लाहकार दयेकल । 
सलहल यायेत इलय्‌ ब्यलय्‌ सःतेगु याइ, वयूकःपिं काया सल्लाह नं 
बियादी । तर वयकःपिं नापंया स्वाप औपचारिक कथं क्वातु मज्‌ । 
लक्ष्मण राजवंशी जा निकःगू संविधान सभाया इलय्‌ नेपाः राष्ट्रिय 
पार्टि पाखें उम्मेदवार हे जुयादिल । 

निकःगु संविधान सभाया चुनाव जुइगु जुल । पार्टि जितः नं 
समानुपातिक उम्मेदवार जुइत निर्वाचन आयोगय्‌ वना मतदाता 
धलखय्‌ थःगु नां रुजु याना हचि धाल । निर्वाचन आयोगय्‌ वना नां 

रुजु याना हया । पार्टिइ बिया । निर्वाचन आयोगय्‌ समानुपातिक 
उम्मेदवार तयेगु धल: दुत बीगु ई सःतिना वसेलिं, धात्थें जिगु नां नं 
धलखय्‌ दुथ्याइगु खःला धका न्यना । दुथ्याइ धयागु लिस: वल । छुँय्‌ 
मोहनीया नखत्या । म्ह्याय मस्त, भिना मस्त, जिलाजंपिं सकले 
वयाच्चंगु दु । थ्व हे मौका खः धका: मतिइ तया थुगुसी जि नं 
उम्मेदवार जुइगु, जिमिगु पार्टियात भोट बिइमा: धका: सकसितं 
धया । सकसिनं बधाइ बिल । तर छवा: ति लिपा छम्ह पासां फोन 
याना न्यंकल - धलखय्‌ छंगु नां मदु । नां मदया दुख ला मजू तर 
म्ह्याय्‌ मस्त, भिना मस्त व जिचाभाजु पिनि न्ह्यःने जोकर जूगुलिं 
मछालापुसे धाःसा च्वन । 

निकःगु संविधान सभाया चुनावय्‌ प्रत्यक्ष पाखे संघीय 
समाजवादी पार्टिया छम्ह हे उम्मेदवार मत्या: । समानुपातिक पाखे 
न्याम्ह जक सांसद जुल । चुनावया लिच्च: कमजोर जुसेलिं गुलिखे 
मनूत हाकनं नेकपा एमालेय्‌ तुं लिहां वन । 'मेपिं लिहां वये धुंकल 
छं नं बिचा: यायेमाल' धकाः एमालेया पासापिसं जितः नं धाः मवःगु 
मखु । गुगु कारणं एमाले त्वःता वनागु खः उके छुं हिउपाः मवःनि, 
गथे लिहां वयेगु धकाः लिसः बीगु याना । पार्टि तःधंकेत वा संगठन 
बःलाकेत बिचा: मिले जूगु मेगु पार्टि नापं एकीकरण यायेमाःगु 
जुल । थ्व हे पृष्ठभूमिइ संघीय समाजवादी पार्टि, मधेशी जनाधिकार 
फोरम व खस एकता पार्टि जाना: संघीय समाजवादी फोरम दयेकेगु 
ज्या जुल । जि उकेया केन्द्रीय दुज: जुल । अर्थ योजना तथा अनुसन्धान 
विभागया प्रमुखया जिम्मा निर्वाह याना । 

पहिचानजन्य राज्य पुनसंरचना सहितया संविधानया लागि 
आन्दोलन जुया च्वंक च्वंक २०७२ सालय्‌ पहिचान विरोधी संविधान 
पित बिल । थुकेया विरोधय्‌ संघीय समाजवादी फोरमं मेमेग पार्टि 
नापं जानाः सशक्त संघर्ष यात । तराइलय्‌ संघर्ष चके जुल । संघर्षयात 

दमन यायेत सरकारं ख्वीम्हं मयाक मनूत स्यानाबिल । 

तराइया शहर बजारय्‌ संघर्ष याना यक्व मनूतय्‌गु ज्यान 
वंसेलि संघर्षया थाय्‌ हिल । सिमानाय्‌ धर्ना च्वनेगु जुल । गुकें याना 
भारत पाखे सामान हयेगु वा उखे पाखे सामान छूवयेगु ज्या अवरुद्ध 
जुल । थुकेयात नाकाबन्दीया रूपय्‌ परिभाषा व प्रचार याना 
आन्दोलनयात दमन यायेगु त्वह दयेकल । थ्व परिस्थितियात मूल्यांकन 
याना आन्दोलनया स्वरूप हिल । तराइलय्‌ आन्दोलन दिका: यँय्‌ 
चक दबुली लच्छि यंक रिले अनसन यायेगु ज्या जुल । जि नं छन्ह्‌ 
अनसन च्चना । थ्व जिगु न्हापांगु अनुभव खः । एमालेय्‌ च्वना 
च्वनाबलय्‌ ततःधंगु आमसभाय्‌ थःगु हे इच्छां न्वचु न्यनेत वनेगु 
बाहेक जुलुस, भाषण, धर्नाय्‌ वनेम्वाः । बुद्धिजीवितयगु ज्या सल्लाह 
बीगु जक खः । तर समाजवादी फोरम चीधंगु व मनू म्हो जक दुगु 
जुया थुकें याइगु चिचिधंगु जुलुस, भाषण आदि ज्याभवलय्‌ नं ब्वति 
कया । पार्टि त:धंकेगु भवलय्‌ हे लिपा संघीय समाजवादी फोरम व 
नयाँ शक्ति पार्टि छधी जुया: न्हगु समाजवादी पार्टि निर्माण जुल । 
जि उकेया केन्द्रिय विज्ञ परिषद्या नाय: जुया । गुलिचां मदुवं हानं 
देशय्‌ छगू सशक्त वैकल्पिक पार्टि दयेकेगु भवलय्‌ राष्ट्रिय जनता 
पार्टि व समाजवादी पार्टि मिले जुया:ः जनता समाजवादी पार्टि 
निर्माण जुल । जि नं स्वतः व पार्टि नापं आवद्ध जुया बिज्ञ परिषद्या 
नायःया हैसियतं ज्या याना च्वनागु दु । 

थुकथं राजनीति यायेगु जिगु जीवनया अभिष्ट मखयेक नं 
इया आवश्यकतां घ्वाका राजनीतिया ख्यलय्‌ थःगु जीवनया रथ 
न्ह्याकाच्चनागु दु । 

७ 

६. धर्मय जि 


सर्वज्ञः सुगतो बुद्धो धर्मराजस्तथागतः 

समन्तभद्रो भगवन्मार जिल्लोकजिज्जित: । 

छुँया लिउने बिजापू ननिइ ब्वनाच्वंगु लयबद्ध दशबल तुतःया 
सुमधुर सः क्वथाया पश्चिम भयालं नसंचाया सिचुगु फय्‌ नापं दुहां 
वया जिगु न्हायपनय्‌ दुहां वनी । व तुतःया अर्थ जिं मस्यू, तर जितः 
आनन्दया अनुभव जुइ । छन्ह मखु, निन्ह मखु, न्हिथं न्यनागु थ्व 
तुतःया छब: जिगु न्ह्यपुइ प्यपुनाच्चनी । तुतः न्य॑न्यं जितः नं तुतः 
ब्वने मास्तिवइ । मचातयगु स्वभाव अथेहे जा खःनि मेपिसं याःथें थः 
नं याये मास्ति वइगु । 

जिमि बाः मांया देखा दु । मां जा याकनं मंत । बा: नं न्हिकं 
याना च्वनीगु जिं खं, जिं स्यू । बाःया न्हिकं याइगु चीकूचागु क्वथा 
छक्‌ दु, उकेयात जिमिसं न्हिककृथि धायेगु । अन बसुन्धारा, गणेश 
व मेमेपिं द्यः दु । चाकलाःगु ल्वहं छपाः नं दु । वहे ल्वहंतय्‌ चन्दन 
च्वला जिमि चिमांनं सिन्ह दयेकी । व हे सिन्ह, स्वां जाकि तया 
पुजाभः तइ । मचाबलय्‌ जि नं न्हिककृथिइ वने, सिन्ह च्वला पुजाभः 
तये, पुजा याये । अन दुगु सफू स्वया तुतः ब्वने - 

दानबलेन समुदगत बुद्ध दान बलादित तांनल सिंह 

छचाखेरं अभावया अभाव । द्वं अभाव पूवंका बिइ धयागु 
मचा विश्वास । जिगु द्यः भक्तिया कारण । पसलं यक्व आम्दानी 
जुइमा धका: भिं-एकादशि खुन्हु भिंद्यःया अपसं नं च्वना । थुके 
अभ्यस्त जुया लिपा यक्व आखः सयेमा धका श्रीपंचमी खुन्ह ससुमांजुया 
अपसं नं च्वना । अभाव पूर्तिया दावानलं मनूतयत अन्धविश्वासया 
लँय्‌ नं घ्वायेयः खनी । छक: छम्ह वयष्क मनुखं आगंसँ गथ: चित 

कि मनया इच्छा पूवनी धाःगु न्यना । अले छु माल जिं व खँ लुमंक्व 
पतिकं थःगु आगंसँ गथ: चिना । जिगु आगंसँ गथ:या गथ: जुयाः 
जट्टा चिन, आखिर चाना हे छूवयेमाल । 

मचा ल्यायम्हचा जुसेंलि द्यः पुजा यायेगु त्वःफित । अयूनं 
पासापिं नापं जंला वलकि जंलासि वना । नसंचाय्‌ दना मतको भैरव, 
अनं खसुं भुनाच्चंगु तिनिख्यःया दथुं दथुं महालक्ष्मी वनेगु । पासापिनिगु 
हे संगतं पासापिं नापं मतयाः नं वना, कृष्ण पुजा नं वना । तर धर्म 
वा पुण्य कमे यायेगु तातुनां मखु, न्ह्याइपुकेत, रहर पूवंकेत । 

उबले चतुर्मासं कछें फल्चाय्‌ बहनी बहनी 
रामायण /महाभारतया बाखं कनी । फल्चा क्वय्‌ भवःभवः सुकू 
लायातइ । सुकुली फेतुना यक्व मिजंत मिसात बाखं न्यनाच्चनी । 
जि नं पासापिं नापं बाखं न्यंवने । तर सुकुली फेतुना मखु, भचा 
तापाक दना । थ्वया न्हापा नं जि च्याद॑ गुद॑ति दुबलय्‌, यँय्‌ वसन्तपुरया 
पूर्व पाखे दमकलया नापसं थथे बाखं न्यने नं । उबले जि येय वतुइ 
पाजुपिंथाय्‌ च्वनाच्चनागु । बहनी जुलकि पाजुपिं नापं गुबलें सिनेमा 
हलय्‌, गुबले गन चाह्यूवनेगु । थ्व हे भवलय्‌ छक: थथे बाखं न्यने 
थाय्‌ थ्यन । रामायण, महाभारत वा छु बाखं कनाच्वंगु खः लुममं । 
तर छता खं लुमं । म्हासुगु वस्त्र धारण यानातःम्ह जोगीथें च्वंम्ह 
बाखं कनाच्वंम्ह मनुखं न्ह्यसः तयाच्चन - निभाः सुनां त्वयेक्गु ? 
फय्‌ सुनां वयेकूगु ? मोटर छगः चले यायेत जा ड्राइभर मा: धाःसा 
संसार चले यायेत सुं म्वाली ला ? सुनां चले यानाच्चंगु थ्व संसार 
? अले वं तुं लिसः बिल - थ्व संसार इश्वरं चलय्‌ यानाच्वंगु खः । 
वयागु लिसलं जि लुमदं। तर वयागु न्ह्यसः धाःसा उबलेंनिसें 
आ:तक जिं घाना तयागु दु - अनुतरित । 

ल्यायम्ह जुया वःलिसे द्यः पुजा यायेगु व धार्मिक ज्याभवलय्‌ 
वनेगु तापाना वन । तर न्हयाइपुकेत पासापिं नापं जाना: ससुपुजा 


जीवन खसुइ :: ७१ 


दिल्लापुजा न्यायेकेगु याना । दँयदसं ससुपुजा व दिल्लापुजा न्यायेकेगु 
जिमि छगू पासा पुचः हे दु । अथेहे मूलतः थी थी थाय्‌ सीकेगु रहरं 
कविलास, पलाञ्चो भगवती, मनकामना आदि तापाक तापाकया 
देवस्थलय्‌ नं पासापिं नापं वना । जिपि कविलास वनाबलय्‌ त्वा: हे 
मुना वनागु । यलंनिसें न्यासि हे वना न्यासि हे लिहां वयागु । 
मोटरया ल॑ हे मदुनि । गँया च्वकाय्‌ थ्यंक गयेमाःगु, हानं खुसिइ 
थ्यंक कहां वनेमाःगु । लँ ज्या मठिं, द्यःतं गयाबलय ला प्यपां प्यपां 
चुया हे वनागु । अथे तुं न्हापा मनकामना वनागुया नं थःगु हे बाखं 
दु । त्वलं मुंकाः यंकुगु पुचलय्‌ वनागु । मनूतय्‌सं मेगु उपाय मंत 
कि नं धर्म वा द्यःयात ब: काःवनी । जि नं मनं ययेका तयाम्ह मिसा 
ल्हाके छवयां सकारात्मक लिस: मवयाच्वंगुलिं मनकामना द्यःया 
शरणय्‌ वनागु । धात्थें जिगु थ्व इच्छा पूवन । द्यः प्रति विश्वास 
मदुपिसं “आम संयोग का' धाइ, विश्‍वास दुपिसं 'का स्व गथे च्वं, छं 
थम्हं हे अनुभव यात नि' धाइ । जिं धाःसा इच्छा पूवंगुयात पूवंगु 
जक धया, मेगु छुं मधया, पक्ष विपक्षय्‌ तर्क वितर्क यायेगु मयाना । 

ल्यायम्हबलय्‌ छम्ह पासां यंग मायन्स बुद्धिष्ट आसोसियन 
MBA लय ब्वना यंकल । दुज: जुया । जितः कम्युनिष्ट नेतापिं 
नापं स्वापू तयाबीपिं पासापिं मध्ये छम्ह व हे पासा नं खः। भी 
भौतिकवादय्‌ विश्वास याइपिं कम्युनिष्ट बिचाःया मनूत थज्योगु 
धार्मिक संस्थाय्‌ छाय्‌ वनेगु धकाः जिं व पासायाके बरोबर न्ह्यसः 
तये । “बुद्ध धर्म धयागु कम्युनिष्ट सिद्धान्त नापं तसकं सःतीगु धर्म 
खः' वं तक यानाच्चनी । वयागु तर्क जि पुरा लुमदंसां जिं नं मेपिं 
पासापिंत अथे हे धायेगु याये । 'संघ धयागु छगू कथंया कम्यून ला 
खःनि । बुद्धं सर्वजन हिताय्‌ मधासे बहुजन हिताय्‌ धाःगु कम्युनिष्टतसें 
ग्वीन्यागू प्रतिशत सर्वहारा वर्गया हितय्‌ ज्या यायेमा: न्यागू प्रतिशत 
शोषकया हितय्‌ मखु धाःथे ला खःनिं जि उपवुज्रुग जुयाः व्याख्या 

याये । 

छक: निक: ४८34 लय्‌ वने । भन्तेपिसं धर्म देशना याना 
बिज्याइ । पूर्वजन्म पुनर्जन्मया खँ वइ । अहिंसा, शान्ति, प्रेम, मैत्री 
आदि विषयया जीवनोपयोगी खँय्‌ ध्यान वंसां पूर्वजन्म, पुनर्जन्मया 
खय्‌ जिगु ध्यान मवं । ४143 वनेगु रहर मदयावन, त्वःता छवया । 

जि ल्याय्‌म्हबलय्‌ हौग:या बजा: आ: थें गुल्जार मजू । सुथय्‌ 
यलया दक्षिणी गां नल्लु, भारदेउ, बुरुञ्चली लेले, वा, थेचो, सुनाकोठी, 
थेब, बादेगां आदि थीथी थासं मनूत ह्यंग्वा:, सिँ, जाकि, बजि, धौ, 
खुवा आदि मीहइपिनिगु हुलकुल जुइ । थःथःपिसं ज्वनावःगु वस्तु 
मिया: थःत माःगु कापः, का, मसला आदि ज्वलं न्याना इपिं लिहां 
वनकि बान्हि जालंनिसें बजा: सुनसान थें जुइ । पसलय्‌ गाहाकित 
उस्त व: दइमखु, छम्ह निम्ह छम्ह निम्ह जक फात्तफुत्त वयाच्वनी । 
अथेजुया पसल्यातय्‌ गफ याये ला: । जिपिं ल्यायम्हत गुबले गुगु 
पसलय्‌ गुबले गुगु पसलय्‌ च्वना गफ मुडकाच्वने । बुद्धमार्गी पसल्यात 
नं दु । इमिगु पसलय्‌ मुनेबलय्‌ धर्मया विषय नं गफ जुइ । छम्ह 
पसल्या दु, सुख दुख न्ह्यागु विषयया गफ जूसां अन्तय्‌ वयकलं 
निष्कर्ष पिकयादी - आखिर भगवान्‌ बुद्धं धाःगु हे सहि खः, दुखया 
कारण तृष्णा हे खः, तृष्णा मंत कि जक सुख जुइका । जिं न्ह्याबले 
असहमति प्वकें, अले धाये बुद्ध दुख निवारणया जक लँ कयना 
बिज्याःगु दु, सुखया लँ कयना बिज्या:गु मदु ।' “दुख मन्त कि सुख जु 
हे जुलनि' वयूकलं तर्क यानादिइ । 'अयसां सुख मन्त कि दुख जु हे 
जुल नि' जि नं तक याये । “का का छ बुना: नापं खँ ल्हानाफइ मख, 
वयूकलं हीचाया खँ क्वचायेकादी । वखुन्ह्यात गफ नं क्वचाइ । तर 
हानं हानं जुयाच्चनी । व हे खँ जिगु, व हे ख वयकःया । आ: वयकः 
मदयेधुंकल, पसः नं मदयेधुंकल । आ: हौग:या बजार थुलि गुलजार 
कि पसलय्‌ च्वना घौ का घौ गफ याना च्वनेगु नं सम्भव मजुइ 

धुंकल । तर दुख मदइगु हे सुख खः धयागु खँय्‌ जिगु विमति धाःसा 
अभ नं दनि । 

ल्यायम्ह जुइधुंकाः जिगु मन धर्मपाखे उलि क्वमसाःसां 
परम्परांनिसेंया धार्मिक, सांस्कृतिक, रीतिथिति, पुजा आदियात चब्वुक 
मत्वःता । ने.सं. ११०२ दँय बा मदुसेलि छुँया हामा जि हे जुल । 
मोहनीया पुजा याना, श्राद्ध याना, गुथिइ वनेगु याना । तर थुके 
लिउने दृढ आस्था वा विश्‍वास धाःसा मदु । दकव फुक्क परम्पराया 
निर्वाह यानागु नं मदु । न्ह्यागु याना, म्हागु मयाना । जिं बौ मबिया, 
पुरोहितयात निसला: बिया मां बौया ख्वा: स्वयेगु नं मयाना । परम्परा 
निर्वाह यायेगु विषय जिके गुगुं कट्टरता मदु । माः धयागु पक्षय्‌ नं 
मदु, म्वा: धयागु पक्षय्‌ नं मदु । 

न्हापा जिमि गुथिइ हंय, दुगु बलि बीमा: । लिपा बलि 
मबिइगु खँ वल । थुकेया प्रस्तावक जित: खँ थ्वकल “भी बौद्धमार्गी 
जुया नं हिंसा यायेगु ला, थ्व बलि बीगु दिका छूवये मज्यू ला पुष्प ।' 
वं जिगु पाखे निशर्त समर्थनया आश याःगु जुइ । तर जिं धया - ला 
मनयेगु जूसा ज्यू ।' वयूकःया ख्वा: फहिल । प्रस्ताव पास जुल । 
बलि मबिइगु जुल । तर भ्वजय्‌ हँयया ला, दुगुया ला, ला हे न्याना 
हया तयेगु क्वःखित । न्हापा छम्ह हॅय्‌ स्याइगु, गुथियारत यक्व 
दुगुलिं फुक्कसितं थयेकेत छकू छकू ला तया बिइगु। आः: प्यम्ह 
हँयया ला न्याना हइगु जुल । फुक्कसितं छगू छगू कचौरा हे हँयला 
तयाबीगु जुल । प्राणीहिंसा याये मज्यू धका: छम्ह हँय्‌ स्यायेगु दिका 
प्रकारान्तरय्‌ प्यम्ह हँयया प्राण वनीगु ज्या जुल । तर जिं छुं प्रतिक्रिया 
व्यक्त मयाना । धात्थे ला हे मदुगु शाकाहारी भ्वय्‌ यायेगु धकाः 
क्वःछयूगु जूसां जिगु छुं प्रतिक्रिया दइ मखुगु जुइ । जि थःम्ह ला नये 
मखु धकाः छक: निकः कृतः यायेधुन । ला त्वःता स्वया, त्वःते थाक्‌ 
मज्‌ खनि । तर छुँजःपिसं हे कर याना नकीगु। आः जा चिनिया 

ल्वय्‌ जुसेलिं मेमेगु त:ता नसा बारे यायेमाःगु जुया ला हे छक्‌ निक्‌ 
नयेमाःगु जुल, नया । तर 'ला छकू दःसा जा कहां वं' धाइपिनिगु 
पुचलय्‌ जि मला: । 

इहिपा जुसेलिं जीवन शैलीइ तिरि मयजुया प्रभाव नं छुँ भति 
लाइगु हे जुल । वया धर्मय्‌ आस्था दु - आध्यात्मिक बिचा:या तहलय्‌ 
थ्यंक मखु, मूर्ति पुजाया तहलय्‌ जक, धाये भक्ति मार्गया लँय्‌ तक । 
प्रमोशनया खँ वइ, विदेश वनेगु खँ वइ, काय्‌ छम्ह माल धयागु खं 
जुइ, वं जित: थन द्यःयाथाय्‌ नु, अन द्यःयाथाय्‌ नु धकाः ब्वना यंकी, जि 
वने । थन पुजा यायेगु धाइ, यानाच्वना । अन पुजा यायेगु धाइ, 
यानाच्वना । थ्व पुजा यायेगु धाइ, व पुजा यायेगु धाइ, यानाच्वना । 
विवाद याना मच्चना । 

लिपांगु इलय्‌ तिरि मयजुया रुचि ज्योतिषशास्त्रय्‌ नं दयावल । 
उम्ह ज्योतिषया थाय्‌ वनी, थुम्ह ज्योतिषया थाय्‌ वनी, यू ट्यूब स्वइ । 
अले जित: थ्व पाठया धाइ, व पाठ या धाइ, यानाच्वना । जुजुं जुजुं, जि 
आः न्हिंन्हिं पाठ, पुजा ध्यान, जप याइम्ह जुल । तिरि मयजु नापं जि 
इलय्‌ ब्यलय्‌ विहारय्‌ जुइगु परित्राण वा भोजन दानय्‌ नं ब्वति कया । 
पशुपतिइ सवा लाख मत च्याकूथाय्‌ नं वना । विदेश वनाबलय्‌ चर्चय्‌ 
नं थ्यंगु दु । छक: मलेशियाया छगू मस्जिदया चुकय्‌ तक थ्यंगु दु । तर 
न्यंकभनं जिगु ब्वति छम्ह शान्त व निष्क्रय आगन्तुकया जक खः । 
तिरि मयजु वा नापं दुपिं थः मनूतसें छु या धाल अथे हे यानाबिल, 
सिधल । महाद्यःयात दुरु लुइमाल, नापं च्वंफास धाइ, च्वना बिया । 
परित्राणया का चीमाल धाइ, लहा: न्ह्यःने यंका: बिया । कलाःया खं 
त्वाल्हाय्‌ मफुम्ह धकाः च्वनी, ख अथे नं मखु खं छु धाःसा थ्व द्यः दु 
मद्या खँ, द्यः पुजा यायेमाः म्वाःया खँ जिं कन झन थथे हे धाये 
मफयावन । छगू निगू मखु सलंसः न्ह्यसःया लिसः लुइके मफुनि । न 
अध्यात्मवाद न्ह्यसः विहीन खः, न भौतिकवाद न्ह्यसः विहीन खः । 

भक्ति मार्गया लँय्‌ नं न्ह्यसः दु, ज्ञान मार्गया लँय्‌ नं न्ह्यसः दु । थ्व 
स्वःगु सुका फेनेगु आँट नं जिके मदु, थ्व स्वःगु सुकाय्‌ तक्यना च्वनेगु 
नं मन मदु। उकें न जि धर्मया पक्षय्‌ दु, न विपक्षय्‌ दु । मालीबलय्‌ 
जि पुजाआजा याना । लाभया आशा तया हे नं याना । खय्‌ उखान 
छगू दु नि आए आँप गए झटारो' धयागु। हः थ्व हे उखानया 
चरिचार्थ खः जिगु पुजाआजा । तर जिं मेपिं सुयातं द्यवं इमिगु समस्या 
ज्यंकाबी, माःगु पूवंका बी धका: मधया । जिं थ्व लँय्‌ सुयात न्ह्यघ्वानागु 
नं मदु, पनागु नं मदु । जिगु थःगु खँ जक गथे खः अथे हे कनागु खः । 

द्यः दु मदु, जिं मस्यू । तर द्यः दुसा ज्यू धयागु जितः मती 
वं। द्यः दुसा थःत दुख कष्ट जुइबलय्‌ उके मुक्त जुइत द्यःयात 
आराधना याये जिइ। थःत माःगु फ्वनेदइ । अन्याय, अत्याचार, 
भ्रष्टाचार, व्यभिचार थें याये मज्यूगु ज्या याइपिंत द्यवं दण्ड बिइ । 
अथेजूसा समाजय्‌ अन्याय, अत्याचार, भ्रष्टाचार, व्यभिचार धयागु 
नं दइ मखु । द्यःयाके फ्वना काये दइगु जुइबलय्‌ मगा: मचा: धयागु 
नं दइ मखु । समाज गुलि न्ह्याइपुसे, यइपुसे च्वनी । जितः कल्पना 
जुयाच्चनी । 

गुबले गुबले द्यःयके वना सां, विहारय्‌ वना सां जिके धर्मया 
अध्ययन मदु । द्य:ने द्यःनेया खँ भति भति स्यू । शान्ति, मैत्री, करुणा, 
शील, अनाशक्ति, कर्तव्य परायणता आदि विषयया खँ मनय्‌ थी । 
अले व्यवहारय्‌ छूयलेत कृत: याना नं च्वना । शायद थ्व उमेरया 
माग नं खः, प्रभाव नं खः । 

७ 


७६ :: पुष्पराज राजकर्णिकार 


७. साहित्य व जि 


साहित्य संगीत कलाविहीन 

साक्षात पशु पुच्छबिषाणहीन । 

जि ब्वनेगु हाइस्कूल त्रि पद्म विद्याश्रमया छग्वः निनालय्‌ 
च्वयातःगु थ्व श्लोक न्हिं न्हि खनी, मनं मनं ब्वनेगु नं जुइ। 
मचायेक हे थुकेया प्रभाव लाइ जितः । संगीत कलाय्‌ मखुसां, 
साहित्यय्‌ रुचि दयावइ, अभ्यास नं जुयावइ । स्कूलय्‌ नेपालभाषा 
स्यनादीम्ह गुरु रत्नध्वज जोशी ह:पा: बियादी । 

दकले न्हापां थःगु हे स्कूलय्‌ जूगु छगू अन्तर कक्षा साहित्य 
मुंज्याय्‌ 'हःपा:' शीर्षकया छपु चिनाखं न्यंका । व चिनाखँया छकूचा 
थथे दु - 

हःसे हाइसे 

हा: हा: या 

छोयला प्वाः गनी 

होस या, होस या । 

यलय्‌ बुंगद्यःया जात्राय्‌ द्यःया: न्याखुन्ह छोयला भू याइ, अले 
कन्हे खुन्हु भुज्या: जुइ । द्यःया: मन्यात कि अर्थात्‌ थ्यंकेमाःगु थासय्‌ 
थ्यंके मफुत कि वाला तयेधुंकूगु छोयला नं मनःसें नतूलिइ तियातइ 
धाइ । उकें छोयला प्वा: गनीगु धयागु या:मन्याइगु खः, याः मन्याइगु 
धयागु थःगु तातुना पूमवनीगु खः। थ्व हे अर्थय्‌ थःगु गन्तव्यय्‌ 
थ्यंकेत भरमगदूर कृतः यायेमाः धयागु सन्देश बीकथं जिं थ्व चिनाखं 
च्चयागु खः । 

च्यागू कक्षाय्‌ ब्वनाच्चनाबलय्‌ च्वयागु थ्व न्हापांगु चिनाखं 
खः । पीस्वद॑ लिपा ने.सं. ११२५ दँय्‌ पलिस्था साहित्यिक संस्थाया 

ग्वसालय्‌ जिगु याक: चिनाखँ मुँज्या जुल । थःगु न्हापांगु चिनाखं 
जुया: जिं थ्व चिनाखं नं न्यंका बिया । नांदंम्ह समालोचक इन्द्र 
मालीजु 'यदि थुकियात कविताया लागा दुने दुथ्याकेगु ख:सा निश्चय 
नं कविता सित” धयादिल । थथ्ये जिं दकले न्हापां च्वयागु चिनाखं 
ला चिनाखँ हे मजूगु जुयाच्वन । अयूनं साहित्य सिर्जनाया लँय्‌ व 
जिगु न्हापांगु पला: ला ख हे खत, थासय्‌ मलाःगु मेगु खं जुल । 

उबले थी थी साहित्यया ज्याभवलय्‌ विद्यार्थीपिंत ब्वति 
कायेकेत थी थी संस्था पाखे स्कूलय्‌ इनाप वयाच्वनी । अले ब्वति 
कायेकेत स्कूल विद्यार्थीत ल्यइबलय्‌ जि न्ह्याबलें लाइ । खय्‌ भासं 
जूगु पूर्व पश्चिम राजमार्ग व डॉफेया विषयया निबन्ध प्रतियोगिताय्‌ 
नं ब्वति कया । नेपालभाषाया साहित्य ज्याभवलय्‌ नं ब्वति कया । 

छक: यलया दगू बहालय्‌ जूगु नेपालभाषा सहित्य सम्मेलनय्‌ 
'गधा' नांया चिनाखँ ज्वना ब्वति काःवना । उदघोषक जिगु नां कया 
सःतेवं जि स्वार्रर दबुली थाहां वना, सुयातं सम्वोधन, अभिवादन छुं 
मयाना, ख्वार्रर चिनाखँ ब्वना, खुर्रर कहां वया । जिगु न्हापांगु 
चिनाखँ चिनाखँ मजूगु खँ ला पीस्वद॑ लिपा तिनि सिल, तर दबुली 
जिगु न्हापांगु प्रस्तुति गति मलाःगु धाःसा दबुली कुहां वयाकथं हे जिं 
चाल । जिन्दगी दकले न्हापां दबुली दंवनागु, दकले न्हापां माइकय्‌ 
न्ववानागु । चिनाखं व्वने न्ह्यः सम्वोधन यायेमाः, अभिवादन यायेमाः 
धयागु स्यू । तर यायेमफुत । अहो नर्भस धयागु थुलि तक नं जुइयः 
खनी । तर हतोत्साही मजुया, जिं जिगु साहित्य यात्राया पला: 
न्त्याका तुं च्वना । 

रेडियो नेपालं नेपालभाषां बिइगु बुखँया ज्याभवः लिकया 
बिसेलिं उकेया विरोधय्‌ ने.सं. १०८५ दँय्‌ जूगु नेपालभाषा साहित्य 
आन्दोलनय्‌ सक्रिय जुयाः ब्वति कया । सनिवाः पतिकं त्वा: त्वालय्‌ 
साहित्य सम्मेलन याना विरोध प्रदर्शन याइगु उगु आन्दोलनय्‌ ब्वति 

कायेत साहित्य रचना यायेमाःगु हे जुल, याना, मदिक्क हे याना । 
यलया अगिमथलय्‌ जूगु साहित्य सम्मेलनय्‌ लसकुस म्ये छपु नं 
च्वया । जिन्दगी जि च्वयागु छपुयां छपु म्ये थ्व हे जुल । 

यलय्‌ १०८५ दँया साहित्यिक आन्दोलन न्ह्यज्याकेगुली 
रोहिणीबहादुर कायस्थ व छत्रबहादुर कायस्थ भाजुपिनिगु मू भूमिका 
दु । वयकःपिसं 'साहित्यया मूलुखा' नांया संस्था नं चायेकातःगु दु । 
ने.सं. १०८५ दँया साहित्यिक आन्दोलनं जितः वयकःपिंनापं 
सःतिकाबिल । साहित्यया मूलुखां इलय्‌ ब्यलय्‌ साहित्य मुंज्या 
यानाच्चनी । उके नं जिं ब्वति कायेगु याना । साहित्यिक यात्राय्‌ 
जिगु निरन्तरता वयूकःपिं नापंया संगतया फल नं खः । 

उबले जिमिसं जिमिथाय्‌ हौगलय्‌ अमर पुस्तकालय नांया 
सफूकृथि संचालन यानाच्चनागु खः । थ्व सफूकृथिइ सफू त्यासा 
कया जिं नेपालभाषा, खय्‌ भाषा व हिन्दी भाषाया यक्व साहित्यिक 
सफू ब्वना । जिगु साहित्य अध्ययनया मू श्रोत थ्व हे पुस्तकालय 
ख: । मखुसा जिगु साहित्य अध्ययन धयागु एस.एल.सि. व आइ.कम.य्‌ 
ब्वनागु सीमित अध्ययन हे जक खः: । मूलत: जि साहित्यया विद्यार्थी 
मखु, वाणिज्य शास्त्रया विद्यार्थी खः । तर न्ह्यथनेबहगु छता खँ छु 
धायेबलय्‌ उबलेया पाठ्यक्रमकथं आइ.कम.य्‌ नं सच्छि ल्याःया 
नेपालभाषा साहित्य ब्वनेदु । खय्‌ भाय्‌ व अंग्रेजी भायया साहित्य 
जा अनिवार्यकथं हे ब्वनेमा:गु जुल । एस.एल.सि.इ नं अथे हे । 

उबले जिं अप्वः ब्वनागु विधा आख्यान खः । अमर पुस्तकालय 
त्यासा कया यक्व उपन्यास व बाखं सफू ब्वना । जितः आख्यान 
ब्वनेयः । तर जिं च्चयेगु धाःसा अप्वः याना गद्य चिनाखँ। गद्य 
चिनाखँ रचनाया लागि पूर्ण बैद्यजुया 'सरास्‌' सफूयात जिं गुरु 
थापना याना तयाग खः । चिनाखंय्‌ हे जिं च्याकःगु विराट नेपालभाषा 
साहित्य सम्मेलनय्‌ न्हाप सिरपा: कया । नेपालभाषा साहित्यया 

ख्यलय्‌ थःगु हे विशिष्ट व गौरवपूर्ण थाय्‌ दुगु दँयदँसं ख्वपय्‌ जुइगु 
थ्व सम्मेलनय्‌ सिरपा: काये धुसेलिं जिं थः नं धात्थे कवि जूगु 
तायेका । उबले तक जिं खय्‌ भाषां नं चिनाखँ च्वया । त्रिभुवन 
विश्व विद्यालय्‌ किपुली एम.कम. ब्वना च्वनाबलय्‌ विश्व मानव 
अधिकार दिवसया लसताय्‌ अनया राजनीति शास्त्र विभागं याःगु 
साहित्य मुंज्याय्‌ चिनाखँय्‌ न्हाप लाका । नेपाली साहित्य हे ब्वनीपिं 
विद्यार्थीपिंत नापं लिपा लाका थथे सिरपा: कयाबलय्‌ खय्‌ भाषाय्‌ नं 
साहित्य सिर्जना यायेगु क्षमता थःके दु धयागु खंय जिके आत्मविश्वास 
दत । तर अनं लिपा जिं खय्‌ भाषां साहित्य सिर्जना मयाना । 
ने.सं. १०८५ द॑या नेपाल भाषा साहित्य आन्दोलनय्‌ ब्वति 
कयागुया तातुना साहित्य सिर्जना जक मखु देशय्‌ जुयाच्चंगु भाषिक 
विभेद व दमन विरुद्ध सः तयेगु नं खः । नेपालय्‌ खय्‌ भाय्‌ छगूया 
जक आधिपत्य कायम जुया मेमेगु भाय्‌ न्हनावनीगु अवस्थाय थ्यंगुलिं 
मातृभाषा अनुरागीपिनिगु ध्यान स्वाभाविक रूपं थःथःगु भाषाय्‌ 
केन्द्रित जुझगु हे जुल । खय्‌ भाषाय्‌ ला राज्यं हे च्वकी, यक्वसिनं 
च्वइ, जिं जिगु हे भाषां च्वयेमा: धयागु भावना जिके नं ब्वलन । 
उके जिं नेपालभाषां जक साहित्य रचना यायेगु याना । नेपालभाषा 
साहित्यया इतिहासय्‌ न्ह्यच्चःगु आधुनिक काल (ने.सं १०६१-१०८४) 
या सिद्धिचरण श्रेष्ठ, केदार मान व्यथित, रत्नध्वज जोशी, सत्यमोहन 
जोशी, चित्तरञ्जन नेपाली आदि तःम्ह मछि नांदंपिं च्वमिपिसं खय्‌ 
भायया साहित्यय्‌ नं थःगु बिस्कं थाय्‌ दइकथं योगदान यानादिल । 
तर लिपांगु आधुनिक काल (ने.सं १०८४ द॑निसें) या नांद॑पिं 
साहित्यकारत पूर्ण बैद्य, योगेन्द्र प्रधान, बुद्ध सायमि, सुन्दर मधिकर्मि , 
राजा शाक्य, मथुरा सायमि आदि यक्व साहित्यकारतयूसं खय्‌ 
भाषाय मिखा मतसें नेपालभाषा हे जक साहित्य रचना यानादीगु 
खनेदु । भाय्‌ हिलाया खँ मेगु हे जुल । शायद थ्व नं छगू विद्रोहया 

छुमां खः, स्याः ब्वयेगु पह खः । 

थःगु च्वसायात थःगु भाषाय्‌ समर्पित यायेगु बांला:गु खँ 
खः । नेपालभाषा साहित्यकारपिनिगु लागि थ्व आवश्यकता नं खः । 
तर थःगु भाषाया साहित्यात मेमेगु भाषाय्‌ हिलेगु व मेमेगु भाषाया 
साहित्य व साहित्यकारपिं नापं स्वापू व्वलंकेगु नं उतिकं आवश्यक 
ज्‌। थ्व ख्यलय्‌ लिज: नेपालभाषा कविता दबूया भाजु नविन 
चित्रकारया कुतलं नेपालभाषाया कवि साहित्यकारतयूत भारत, 
बंगलादेश व ब्राजिलया राजदूतावासय्‌ थःगु कविता ब्वनेगु, तत्‌तत्‌ 
देयया कविता न्यनेगु व साहित्य बारे सहलह यायेगु स्वःता: चूलाकेगु 
ज्या इलय्‌ ब्यलय्‌ जूगु दु । बंगलादेशया राजदूतावासं जा द॑यदसं २१ 
फ्रेब्रुअरी खुन्हु कवि गोष्ठी याना अन्तर्राष्ट्रिय मातृभाषा दिवस हना 
वयाच्चंगु दु । नविनजुया हे कूतलं संयुक्त राज्य अमेरिकायाम्ह 
कवयित्रीनापं नेपालभाषाया कविपिनि मंकाः ज्याभवः नं जूगु दु । थ्व 
फुक्क ज्याभवलय्‌ जिं नं नेपालभाषां व अंग्रेजी अनुदित चिनाखंँ 
ब्वना न्यंका । थुकथं जि साहित्या अन्तरराष्ट्रिय स्वापुइ नं तक्यंगु 
दु । तर दुखया खँ थौकन्हे नविनजु उसाँय्‌ मदया थज्योगु ज्या म्हो 
जुयाच्चन । 

स्कूल विद्यार्थी इलंनिसे हे साहित्य रचनायाना थीथी दबुली 
ब्वनेगु याना सां जिगु रचनाया न्हापांगु प्रकाशन धाःसा ने.सं. 
१०९२ दँय्‌ पासा भगतदास श्रेष्ठया सम्पादनय्‌ पिहांवःगु पत्रिका 
'ससिवा' य्‌ तिनि जुल । नेपालभाषा साहित्याकाशय्‌ भगतदासं गायेकूगु 
ससिवाया छफुति जिगु चिनाखँ 'छगू यात्रा” नं जुल । थ्व चिनाखं 
पिहां वये न्ह्यः हे जि त्रिभुवन विश्व विद्यालय किपुली एम.कम. 
ब्वनाच्चनाबलय्‌ अनया विद्यार्थी संगठनं पिहांवइगु साहित्यिक पत्रिकां 
'द्यौराली'यात “ख्याल: स्वयेधुंकाः' नांया च्वखँ छपु बियागु खः । तर 
पिदंगु 'ससिवा' पत्रिकाय्‌ न्हाप लात । 

'द्यौराली' पत्रिकाय्‌ न्हापा खय्‌ भाय्‌ व अंग्रेजी भायूया रचना 
जक पिदंनीगु खः । थ्व पत्रिकायात समावेशी यायेगु, थ्व पत्रिकाय्‌ 
नेपालभाषायात नं थाय्‌ कायेगु तातुनां थुके जिं नेपालभाषाया रचना 
दुतिनागु खः । गनगन जिउ अनअन नेपालभाषायात स्वचाकेगु कुतः 
आः नं जिं यानाच्चनागु दु । वि.सं. २०७३ सालय्‌ नेपाल हृदयरोग 
निवारण प्रतिष्ठान यलया निकःखुसि सभापति जुसेलिं उगु संस्थां 
पिहां वइगु 'हृदयको सन्देश' स्मारिकाय्‌ भायहिला: जूसां छुंछं 
नेपालभाषाया व्वनेज्वलं दुथ्याका । 

'द्यौराली' पत्रिकाय्‌ रचना बियाबलय्‌ नेपालभाषायात थाय्‌ 
बिइ ला मबिइ ला धयागु शंका जिगु मनय्‌ दुगु खः । अयनं संघर्षया 
छपला: छिनागु खः। तर 'द्यौराली'या चाकः तःचाः हे धायेमाः । 
पत्रिका प्रकाशनया जिम्मा कयातःपिं पासापिनिगु नुगः नं तःफाः हे 
धायेमाः, नेपालभाषा नं न्ह्यन । लिपा किपूया थ्व केन्द्रिय क्याम्पस 
पाखे 'गं' नांया मुक्क नेपालभाषाया दँपौ नं पिदन । 

छगू इलय्‌ स्वनिगःया फुक्क धयाथें क्याम्पसं नेपालभाषाया 
पत्रिका पिहां वइगु जुल । जिगु रचना साहित्यया मूलुखां पिहां वइगु 
'ज्वला न्हायूक', “शान्ति विजय’, ललित अध्ययन गोष्ठी पाखे पिहां 
वइगु 'खेलुइताः' पत्रिका नापं थी थी क्याम्पसं पिहां वइगु पत्रिकाय्‌ 
यक्व पिदंगु दु । तर जिगु न्हापांगु सफू धाःसा ने.सं. ११०० दँय्‌ 
तिनि पिदन । 

ने.सं. ११०० दँय्‌ जिगु “वर्तमानं भवेप्यूगु कचिघाः' नांया 
चिनाखँ मुना सफू साहित्यया मुलुखा पाखें पिदंगु खः | थथे सफूया 
च्वमिकथं जि साहित्यया मुलुखां पिहां वयाम्ह साहित्यकार खः । 

राजनीतिइ जिगु नुगः मार्क्सवादपाखे क्वसा: । अथेजुया जिग 
थ्व वर्तमान भवेप्यूगु कचिघाः' चिनाखँ मुनाय्‌ शोषण, उत्पीडन 
विरुद्वया सः दु, वर्ग संघर्घया आह्वान दु । थ्व सफूया बारे नांद॑म्ह 

समालोचक इन्द्र मालीजुं च्वयादी 'शोषण, अन्या: व अत्याःया विरोधय्‌ 
कविया सः तिख्खर जुयाच्वंगु अनुभूत यानाब्यू । ... ... नापं समाजिक 
यथार्थतायात प्वला: प्रगतिवादी सः पाखे उन्मुख जुइफुगु वाःचायेका 
ब्यू / अथेहे मेम्ह समालोचक व नेपालभाषाय्‌ विद्रोही कविकथं 
नांदंम्ह बुद्ध सायमिजुं च्वयादी 'प्रगतिशीलता वय्‌कःया कविताया 
छयंगू जुयाच्वंगु दु ।' थ्व सफू पिदंसेलि मनूतसें जिगु नामय्‌ निगू 
विशेषण तनेगु यानाहल - ल्याय्‌म्ह कवि व प्रगतिशील कवि । थ्व 
सफू पिदनेवं कवि गिरिजाप्रसादजुं थथे च्वयादीगु दु, च्वय्‌ न्ह्यथनापिं 
कवितय्‌ (योगेन्द्र प्रधान, पूर्ण बैद्य, बुद्ध सायूमि) कविता ब्वनाः 
कविता ख्यलय्‌ तायतिति याःवःपिं कवित मध्येय्‌ छम्ह हिसिचा दुम्ह 
कवि पुष्पराज राजकर्णिकार ख: । 'वर्तमानं भवयप्यूगु कचिघा:' सफूचाय्‌ 
वं थःगु प्रतिभा पिव्वःगु दु । अले न्हापांगु कृत: जूगुलिं छुं छुँ द्ंबिद्वं नं 
दा 

थीथी पत्र पत्रिकायात जिं मूलतः चिनाखँ अले मेमेगु विधाय्‌ 
नं छुं छुं साहित्य सिर्जना याना हे च्वना । तर सफू पिकायेगु ज्याय्‌ 
धाःसा जिं ल्यायम्हया जोश क्यने मफुत । साहित्य ख्यलय्‌ मदिक्क 
क्रियाशील जुया नं न्हापांगु सफू पिदना भिंच्यादँ लिपातिनि जिगु 
निगूगु सफू 'सच्छिक्‌ जिन्दगी” मुक्तक मुना पिदन । 

'सच्छिक्‌ जिन्दगी' सफुतिइ जिं जिन्दगीयात मार्क्सवादया 
मिखां जक मखु थीथी मिखां स्वया: छु खन बहे न्ह्यब्वया बिया । थ्व 
सफूया बारे प्रा.नर्मदेश्वर प्रधानजुं च्वयादी, 'मनूया जीवन भोगया 
वास्तविक प्रस्तुति थन दु । जोश व होशया सन्तुलित दृष्टि छयला 
कविं थन जीवनया बौद्धिक विश्लेषण यानादीगु दु ।' थथे यानाबलय्‌ 
स्वाभाविक रूपं जिग प्रगतिशील धार न्हापा थें मज्वल । गुलिसिंन 
थुकेया आलोचना नं यानादिल । बुद्ध सायमिजुं हे च्वयादिल, 'वयूकःया 
प्रगातिशीलया मसलामाया ख्वला बुलुहुं ब्वलावल ।' (पलिस्था द॑ 


> 

१४ ल्या: १४, ने.सं. ११२६) । जितः थःतः हे नं जि धात्थें ज्यलावन 
कि छु धयागु आभास मजूगु मखु | हानं मतिइ लुइ थ्व इलं ह:गु 
परिपक्वता नं जुइफु । हानं मेगु मनं धाइ परिपक्वताया नामय्‌ 
हिउपाःया लँपुं विचलन जुड दइ मखु । 

खः, जिं थःत छम्ह मिसन साहित्यकार अर्थात्‌ समाजयात 
अन्याय, अत्याचार शोषण, उत्पीडन, विभेद पाखें मुक्त यायेगु तातुनां 
अर्थात्‌ समाजय्‌ हिउपाः हयेगु तातुनां च्वसा न्ह्याकीम्ह साहित्यकार 
कथं दावी याना वयाच्चनागु खः । अले हिउपाःया मूलँ संघर्ष, अझ 
क्रान्ति हे खः। तर थ्व नं सर्वकालिक व शाश्‍वत मखु। मेगु 
यक्वकथं नं समाजया हिउपालय्‌ तिबः बिइफु । अथेजुया लिपांगु 
इलय्‌ एकोहोरो क्रान्ति वा संघर्षया राग हालेगु जिं त्वःताःगु हे ख: । 
अथे धयां जिं समाजया हिउपाःया लँय्‌ पंगलः जुइगु साहित्यया 
सिर्जना मयाना । गुबलें मचायेकं अथे जूवन धाःसा उकेया 
आलोचनायात स्वीकार याना हानं पायछिगु लँय्‌ वयेगु कुतः याना । 
साहित्य धयागु मनया भाव प्वंकेगु खः, उके स्रष्टाया मनय्‌ छु वल 
वहे च्वयेगु धाइपिं नं दु । थःगु आत्मसन्तुष्टि कायेत च्वयेगु खः 
मेपिंत यः मयः ज्यू मज्यूया छुं खँ धाइपिं नं दु। तर नांदंम्ह 
समालोचक मणिकलाल श्रेष्ठजुं धयादी, 'थःगु आत्मसन्तृष्टिया लागि 
जक च्वयेगु खःसा च्वयेधुनकि खुना छव:सां जिउनि । मेपिंत न्यंकेमाःगु 
वा ब्वंकेमाःगु छाय्‌ ? । जि नं आत्मसन्तुष्टि कायेत च्वइम्ह मखु, 
मनय्‌ लुयावःगु भावयात प्वंकीम्ह जक मखु, उकेयात समाजयात 
माःकथं न्ह्यब्वइम्ह खः। तर छक: पियां पी हे मफया मनया 
भावयात गथे खः अथेहे प्वंकेगु ज्या जिं नं याना । माओवादी जनयुद्ध 
तच्चयाच्चंबलय्‌ छम्हं हे मनूयात वा छगू हे परिवारयात सेनां 
माओवादी धकाः सास्ती याइगु, माओवादी सुराकी धका: सास्ती 
याइगु । सास्ती नं सास्ती ला ज्यान हे काइगु । ज्यान थें तःधंगु छुं 

मदु । थथे निखेंया मारं भःभःन्हपिं गुलि मनूतय्‌ मनय्‌ ज्यान छगू 
बचे जूसा मेगु छुं नं म्वा: धयागु भावना नं वल जुइ । थ्व हे भयग्रष्ट 
खँ मनय्‌ लुया वयेवं मनय्‌ वःकथं जिं नं उकेयात हे कया छकू 
चिनाखँ थथे चिना बिया । 


विष्णुमती पारिइ 

ध्वंत यक्वे हालेमाः 

आः जितः 

त्यपय्‌ सुलेगु अधिकार जक दःसा गाः । 


थ्व चिनाखँ ने.सं. ११२५ दिल्ला थ्व ३ शनिवा: कुन्ह 'पलिस्था' 
या ग्वसालय्‌ जूगु जिगु याक: चिनाखँ मुंज्याय्‌ न्यंका बिया । उगू 
मुंज्याय्‌ टिप्पणीकार कथं ब्वति कयादीपिं भाजु इन्द्र माली व भाजु 
बुद्ध सायमि निम्हसिनं हे थ्व कवितायात ख्वाख्वा त्यात । इन्द्र 
मालीजुं बिचाः पक्षयात कया, 'कविया न्हापाया पला:, बिचा: पाखे 
पानाच्चंगु खनेदु । कवि आदर्शवादी जक जूगु मखु पलायनमुखी जूगु 
वाःचायेका व्यू । थुकिइ नैराश्यता, दायित्व पाखें विचलन व कायरताया 
सः तिख्खर जुया थ्वयाच्चंगु अनुभूत ज्‌' धयादिल । मेम्ह टिप्पणीकर्ता 
बुद्ध सायमिजुं थ्व चिनाखँय्‌ छयलागु उखानयात कया 'समग्र छगू 
जातियात हिस्यानात:गु उखान तुक्कायात कविताया नामं, मुक्तकया 
नामं पुनर्जीवन बीत स्वयेन्ह्यः बिचा: यायेमाः' धकाः न्वानादिल । 
वय्‌कःपिनि आलोचनायात जिं चक नुगलं नालाकया । मिसन 
साहित्यकार जि मिसन साहित्यकार हे जुयाच्चनेगु प्रणयात लिसा 
कया । थ्व हे मंज्याय्‌ इन्द्र मालीजुं थथे नं धयादिल, 'पुष्पराज 
राजकर्णिकारया फुक्क अभिव्यक्ति स्वयेबलय्‌ विसंगति व विडम्वना 
प्रति सचेत जूसां उकियात कूला: जनजागरण जुइकथं शंख पुइफुगु 

खने मदु ।' शंख पुइ मफुत जुइ तर जिं थुलि धायेफु कि जिगु च्वसां 
समाजयात मनीगु सिर्जना जूगु मदु, जुइ नं मखु । 

जिं शंख पुइगु कृत: याना । 'सच्छिक्‌ जिन्दगी' पिदना भिंन्यादँ 
लिपा जिगु स्वंगूग सफू मुक्तक व चिनाखं मुना 'धौबजि' पिदन । 
सफूया बारे नांदंम्ह समालोचक पूर्ण ताम्राकारजुं च्वयादी 'धौ बजि’ 
दुनेया मुक्तकया विषयवस्तुइ थौंया कटु यथार्थतया नापं सत्यता दु, 
थौंया युगया सः थ्वयाच्चंगु दु । उकें धौ बजि’ या मुक्तक कविताय्‌ 
परिवर्तन, क्रान्ति व जनताप्रति अतिकं क्वातुगु आस्थां भयबीगु 
अभिव्यक्तिकथं 'धौ बजि’ जनपक्षीय जक मखुसे पूवंक प्रगतिवादी 
कविता मुना खः, उकथं कवि डा.पुष्पराज राजकर्णिकार परिवर्तनकामिं 
व प्रगतिवादी कवि खः ।' 

सफू पिकायेकेगुली जि यलया साहित्य ख्यःया किजापिं सुधीर 
ख्वबि, शान्तराज शाक्य, दया खड्गी 'बेचैन', तुयू पुं व बुद्ध नेवाःपिं 
स्वया: नं लिउने ला: । तर जिं इमिगु इनापय्‌ इमिगु सफूया भूमिका 
वा समीक्षा च्वयेगु याना । वयूकःपिं नापं मेमेपिनिगु नं कृतिया बारे 
च्वच्वं जिगु नां समालोचकया धलखय्‌ नं दुथ्यात । सफूया जक मखु 
जिं पत्रिकाया समीक्षा नं यायेगु याना । गुगु इलय्‌ यलं पिहां वइगु 
'लकस' पत्रिकाया मदिक्क समीक्षा याना । अथेहे यें पिहां वगु 
'पलिस्था' पत्रिकाया नं समीक्षा च्वया । 

नेपालभाषा साहित्या ख्यलय्‌ कविया छवि स्थापित जूसां 
थ्व ख्यलय्‌ तायृतिति यानागु इल॑निसे जिं च्वखँय्‌ नं ल्हा: न्ह्याका । 
जापानय्‌ व्वनाच्चनाबलय्‌ अनया विषययात नेपाः नापं स्वाकाः च्वखं 
च्वयेगु रहर जितः यक्व हे जूगु खः । छुं शीर्षक नं बिचा: याना । 
गथे, फुजिंनिसे सगरमाथातक, हाइडोजो, साकुरा साकुरा आदि । 
तर थौं धाधां कन्हे धाधां थ्व रहरं मूर्तरूप गुबलेसं मकाः, का हे 
मकाः । 

सन २०१४ य्‌ अमेरिका वना । थपाले धाःसा जिं 
नियात्रा च्वयेगु म्हगस पूवंका । अमेरिकाय्‌ जिं अनुभूत यानागु 
आर्थिक, सामाजिक खं नेपा:या अवस्था नापं स्वाका: 'जिगु निक्वःगु 
अमेरिका भ्रमण व स्वानावंगु खँ' सफू पिकया । थ्व सफू च्वयाया 
उद्देश्य थायबायया वर्णन यायेगु जक मखु । अयूनं नियात्रा साहित्यय्‌ 
थायबाय, घटना आदिया नापं निजी खया वर्णन जा दइगु हे जुल । 
तर जिगु मू उद्देश्य नेपाःया आर्थिक, सामाजिक, राजनैतिक मुहायात 
यात्रा अनुभव व अनुभूतिया परिवेशय्‌ कुलेगु खः । उके सफूया बारे 
नेवाः न्ह्यलुवाः, उपन्यासकार नापं नियात्रा च्वमि मल्ल के. सुन्दरजं 
च्चयादी, 'लिपांगु ब्वय्‌ लिखँकथं भ्रमणया सारसंक्षेप वा थःगु 
अनुभूतियात नेपा: अले नेपालभाषा आन्दोलनया थी थी सन्दर्भयात 
स्वाकाः चर्चा यानातःगु दु । थुगु सफूया नुगःचु थ्व हे खः धाःसां 
ज्यू । थ्व सफू पिहां वसेलिं नियात्रा व चिनाखया ख्यलय्‌ जिगु 
योगदानयात मूल्याकनं याना नेपालभाषा परिषदं जितः 'ठाकुरलाल 
सिरपाः' बिल । थुकें नियात्रा च्वयेगुली जित: हौसला तनाबिल । अले 
सन २०१७ य्‌ हानं अमेरिका वना वयालि स्वकःगु अमेरिका भ्रमण 
बारेया च्वसु व मेमेगु च्वखं नं तया 'यःदाइ' (नियात्रा) सफू 
पिकया । 
नियात्रा+ अर्थात्‌ नियात्रा जक मखु मेगु विधा नं दु धयागु 
संकेत । थ्व सफुती जिं थःगु नुगःया खं प्वंकेत जिगु यात्रानुभूति, 
लुमन्ति, धारणा, आदि ल्वाकःबुकलं छयला बियागु दु । उकें सफूया 
बारे प्रा.प्रेमशान्ति तरलाधरजुं च्वयादी, 'थौ छुंनं साहित्यिक विधाया 
रूप थथे हे जुइमा: धयागु छगू निश्चित मान्यतायात बिश्वय्‌ ब्वलंगु 
उत्तर आधुनिकतावादया लहर॑ थुना ब्यूगु दु । थज्याःगु हे विधा 
भंगया छगू दसु थ्व सफू नं जूगु दु ।' थ्व रूपया खँ जुल । मूल खं 
सार खः। थ्व बारे प्रा.प्रेमशान्ति तुलाधरजुया धापू थथे दु, 'छम्ह 

मनूया जीवनय्‌ तःगू आयाम दइ । थ्व हे कथं च्वमि भाजु पुष्पराज 
राजकर्णिकार नं छम्ह अर्थविद्‌, वाम राजनितिज्ञ, छम्ह प्रगतिवादी 
लेखक छम्ह समाजवादी नापं छम्ह मातृभाषा आन्दोलनया न्ह्यलुवा: 
नं ख: । थ्व थीथी व्यक्तित्व थ्व सफुतिइ थायथासय्‌ प्रतिविम्वित 
जुयाच्चंगु दु । तर थ्व मध्ये नं थ्व सफुतिइ वयूकःया भाषिक सचेतना 
व मातृभाषा अनुरागया व्यक्तित्व दकले थीगु, दकले लेलेपूगु खनेदु ।' 
थ्वयात भाजु ठाकुरलाल मानन्धरजुं च्वयादीगु “भाजु निबन्ध' यात 
थें तुं नेपालभाषाया ब्वमिपिसं ययेकी धयागु विश्‍वास वाड्मय 
शताब्दीपुरुष डा.सत्यमोहन जोशीजुं प्वंकादीगु दु । थ्व जितः तःधंगु 
हःपाःया खँ जुल । भाजु निबन्ध' नेपालभाषाया उत्कृष्ट निबन्ध 
खः । 

जिं निपु प्यपु बाखं नं च्वयागु दु । बाखं धकाः जिं जनजीवनया 
भोगाइ च्वयेगु खः । जिगु 'चक्काजाम' नांया बाखंयात कया नांदंम्ह 
समालोचक प्रा.डा.भाजु कमलप्रकाश मल्लजुं थथे टिप्पणी यानादीगु 
दु, 'चक्काजामं सुरु जुया दिमागजाम तकया वयूकलं व्यंग यानादिल, 
व तसक व्यंग्यात्मक जू । वयूकलं गुलि व्यंग यानादिल, छगू 
जागीरदारतयगु मनोवृत्ति, चाकरीबाजतयगु मनोवृत्ति व भीगु 
नोकरशाही प्रवृत्तियागु स्यल्लाक व सफलकथं उपहास यानादिल ( 
पलिस्था ल्या: २, द॑ २, ने.सं. १११४) । जिं च्वयागु 'हाकिमया खिचा' 
बाखंयात मुनास: नं टेलिफिल्म नं दयेकूगु दु । मुनासः नं जिगु 
बाखंया टेलिफिल्म दयेकाच्वन धका: पवित्र कसा:जु पाखें स्यूबलय्‌ 
जि नं बाखं च्वयेसःम्ह हे जुयाच्चन का धयागु जिगु मतिइ वन । थ्व 
टेलिफिल्म नेपालमण्डल टेलिभिजनया बाखंचा तेलिश्रृंखलाय्‌ क्यंगु 
दु । 

ने.सं. ११३० दँया दशकया उत्तरारद्वय्‌ नेपालभाषा साहित्यया 
ख्यलय्‌ चिबाखं विधा लोकं ह्वात । चिबाखं च्वइपिं यक्व दयावल । 

“स: छगू फरक अभिव्यक्ति! या नामं यलया स्वम्ह होनहार 
साहित्यकारपिं सुधीर ख्वबि, सुनील बज्राचार्य व नरेश आमात्यपिसं 
लयलय्‌ पतिकं स्वम्ह स्रष्टाया चिबाखं ब्वनेगु /न्यनेगु ज्याभवः 
न्ह्याकल । आयोजकतयगु इनापकथं इलयूब्यलय्‌ जिं थ्व ज्याभवलय्‌ 
ब्वंगु चिबाखनय्‌ थःगु तत्कालया लिच्च: बिइगु याना । छक: 'सः छगू 
फरक अभिव्यक्ति! या पासापिसं छन्ह जि याकःचिगु बाखं व्वनेगु/ न्यनेगु 
ज्याभवः तयेगु खँ न्ह्यथन । जिं चिबाखं च्वयागु हे मदु । वयूकःपिसं 
नं चिबाखं हे मा: धया दीगु मखु, बाखं सां ज्यू धयादीगु खः । तर जिं 
थुकेयात छगू हाथ्या कथं कया । अले मिंन्यापु चिबाखं च्वया न्यंका 
बिया । थथें जिगु च्वसा चिबाखंया ख्यलय्‌ नं न्यनावन । 

जीवनी नं साहित्यया छगू विधा खः । ततःधंपिं मनूतय्‌गु 
जीवनी वा इमिगु व्यक्तित्व व कृतित्व बारे च्वसु जक मखु सफू हे 
पिदं । तर नेपालभाषाया ख्यलय्‌ ज्या यानाबलय्‌, खास याना 
नेपालभाषा मंका: खलः यलय्‌ ज्या यानाबलय्‌ अनुभूत जूगु छता खं 
छु धाःसा अज्योपिं नं मनूत दु गुपिं साधारण जुया नं थःगु भाषाय्‌ 
असाधारण योगदान बियाच्चनी । थथे धयाच्चनाबलय्‌ जितः यलया 
ज्ञानमान शाक्य, श्याम चित्रकारपिं लुमनावइ । छक: जिगु मतिइ छु 
वन धाःसा समाजय्‌ साहित्यकारपिनिगु म्हसीका जा इमिगु साहित्यं 
हे बिइ, जिं साहित्यिक कृति पिमदंनीपिं तर भाषा ख्यलय्‌ दुग्यंगु व 
बिस्कं महत्व दुपिं भाषा सेवकपिनिगु म्हसीका च्चये । अले जिं थी 
थी मनूतयगु म्हसीका च्वया: जिगु क्वातुगु स्वापू दुगु नेपाल संस्कृति’ 
लयपतिइ मदिक्क पिथना । लिपा थ्व फुक्क म्हसीका मुंका: छगू 
सफू हे पिकायेगु नं ग्वसा: ग्वयागु खः । तर सम्पादन यायेगु जिम्मा 
काःम्ह पासां इलय्‌ ज्या सिधयेके मलात । वयूकलं ज्या सिधयेकूबलय्‌ 
ब्वनेज्वलं यक्व पुलां जुया असान्दर्भिक खनेदत । सफू पिकायेगु थःगु 
म्हगसयात उना छवया । 

स्व.पूर्ण पथिक । नेपालभाषाया नांदंम्ह बाखं च्वमि । वयकः 
इखायाम्ह, जि होगःयाम्ह । इखा व हौग: यलया निगू स्वाःगु त्वा: । 
वयकःया छँ व जिगु छेँ प्यखा न्याखा जक पा: । ने.सं. १११३ दँपाखे 
जुइमा:, उबले वयूक: दनि, वयकःया काय्‌ अच्यूतकृष्ण ताम्राकारं 
वय्‌कःया निपु बाखं 'पःखा:' व 'अन्धकार'या लिधंसाय्‌ छगू फिल्म 
दयेकेगु ग्वसा: ग्वल । हौग: व इखाया ल्यायम्ह ल्यासेत थुके स्वाःवन । 
जित: नं पटकथा च्वयाबीत इनाप वल । जिं प्याखं विधाय्‌ गुबले 
ल्हाः संकागु मदु । अयन॑ म्हा: मधया । बाखनय्‌ दुगु खँयात सम्वादय्‌ 
हिलेगु ला खःनि धयागु मतिइ । तर थाकुगु ज्या जुयाच्वन । अयूनं 
सःसःथें च्वया । लिपा थुके नांदंम्ह ख्याल:मि ख्वपया राम शेखरजु नं 
स्वाःवल । वयूकलं पटकथायात धात्थेंया पटकथा दयेकाबिल । जिगु 
नाँ नं च्वन, न्हाय्‌ नं च्वन । 

नेपालभाषा साहित्यया ख्यलय्‌ यक्व ज्या मसःसां यायेमाःगु 
दु, यानागु दु । नकतिनि हे जिगु नेतृत्वय्‌ हनेबहम्ह वाड्मय शताब्दी 
पुरुष सत्यमोहन जोशीजुया छगू श्रृव्य दृष्य अभिलेख व छगू वृत्तचित्र 
दयेकेगु ज्या जूगु दु । थ्व वृत्तचित्र दयेकेत नं पटकथा माल, जिमिगु 
पुचलय्‌ पटकथा च्वइपिं सुं मदु । जितः हे जिम्मा बिल । सः मसः 
न्ह्यागुसां च्वया बिया । थुकथं वाध्यात्मक अवस्थां घ्वाकाः हे जूसां 
जि पटकथा च्वमि नं जुया । 

नेपालभाषाया साहित्य ख्यलय्‌ थथे जिं थीथी विधाया साहित्य 
सिर्जना यानागु जक मखु साहित्यिक उत्थानय्‌ थी थी साहित्यिक 
संस्थाय्‌ च्वना नं ज्या याना । जिगु साहित्यिक यात्राया प्रारम्भिक 
चरणय्‌ जि थःम्हं हे स्थापना यानागु “फी भी हौगः' व जिं नेतृत्व 
यानागु 'अमर पुस्तकालय” विशुद्ध साहित्यिक संस्था मखुसां थुकेया 
माध्यमं जिं तःगु न्ह्यथनेबहगु साहित्यिक ज्या यानागु दु । “की भी 
होगः'पाखें २०२२ दँया साहित्यिक आन्दोलनय्‌ हौग: त्वाःया जिम्मेवारी 

पूवंकल । 'अमर पुस्तकालय” पाखे नं थीथी साहित्यिक ज्याभव: जूगु 
दु । अथे हे नेपालभाषा मंका: खल: यल नं विशुद्ध साहित्यिक संस्था 
मखुसा थुकेया साहित्य उपसमितिया कजि जुयाः नं साहित्यिक 
गतिविधि यानागु दु । जि साहित्य गुथि यलया नं दुज: खः । जुलुमलाल 
चित्रकार नाय: व सुचित्रमान शाक्य, मेघरत्न शाक्य व जि दुज: जुया 
स्वनागु थ्व गुथिं भिंनिद तक यल जिल्लाया थीथी त्वाः गामय्‌ 
न्हूदँया लसताय्‌ दँयदँस साहित्य सम्मेलनया ग्वसा: ग्वया । 
न्ह्यागु सां, न्ह्याथेंजाःगु जूसां साहित्य ब्वलंकेगु जक 
जिगु तातुना मखु । जिं साहित्य जनपक्षीय जुइमाः धयागु बिचाः 
तया वयाच्चनागु ख: । थ्व हे बिचा:या वकालत याना जि च्वयागु 
'कवितां ग:क्यूबले' चिनाखँयात कया: बुद्ध सायूमिजुं च्वयादीगु दु कि 
थ्व यथार्थवादी व मोहभंग कविता खः, उद्देश्यहीन कविताया 
डा.पृष्पजुयात छुं मू मदु, श्रद्धा मदु । कविता च्वइम्हया नातां जित 
थ्व छपा: न्हायकं खः । कविताया महिमाया बखान याइपिंत थ्व छपु 
धस्वाःगु पतिं खः, वयकः पाखें थ्व छगू खबरदारी खः । अथेहे नांदंम्ह 
समालोचक प्रा.माणिकलाल श्रेष्ठजुं नं जिगु चिनाखँया सन्दर्भय्‌ 
च्चयादीगु दुकि 'लेखक प्रगतिवादी कविपिंत जनताया निंति ल्वायेगु 
त्वःते मते धकाः पथ-विचलन विरुद्ध सतर्क यानाच्चंगु दु (पलिस्था 
ल्या: ८, दँ ८, ने.सं. ११२०) । 
जनपक्षया साहित्य ब्वलंकेगु प्रगतिशील साहित्यकारतय्‌गु दायित्व 
खः । थ्व हे दायित्व पूवंकेगु कृतलय्‌ ने.सं. ११०० द॑पाखे नीस्वंगु 
नेपालभाषा प्रगतिशील च्वमि गुथिया यल जिल्ला समितिया नायो 
जुया ज्या याना । खय्‌ भाय्‌ व मेमेगु भायया च्वमिपिं नापं दुथ्याःगु 
प्रगतिशील लेखक संघया केन्द्रीय दुज: व इन्द्रेणी सांस्कृतिक समाजया 
दुजः जुया नं ज्या याना । थ्व निगुलिं संस्थाय्‌ ज्या यानाबलय्‌ नं जिं 
नेपालभाषाया प्रगतिशील साहित्यात गैहृ-नेपालभाषाभाषीपिनिगु 

दथुइ नं थ्यंकेगु अले मेमेगु भाषाया प्रगतिशील साहित्ययात 
नेपालभाषाया साहित्यकारपिनि दथुइ थ्यंकेगु ज्या याना । नेपालभाषा 
व मेमेगु भाषाया प्रगतिशील साहित्यकारपिनि दथुइ ता दयेकेगु ज्या 
याना । 

थ्व निगू संस्थाय्‌ ज्या यानाबलयया बिस्कं बिस्कं अनुभव 
दु । इन्द्रेणी सांस्कृतिक समाज संयुक्त जनमोर्चा समर्थकतयगु संस्था 
खः । संस्थाया फुक्कं मनूत छगू हे राजनैतिक पार्टियापिं जूगुलिं थन 
न्ह्यागु खँ नं क्वःछिइ अःपु । अयनं पार्टिगत संकीर्णतां याना गुबले 
गुबले निर्णय्‌ जुड थाकुगु अवस्थाया नं अनुभव यायेमाल । बहुदलीय 
व्यवस्थाया पुनर्स्थापना जुइधुनेवं बूबहालय्‌ ग्वसा: ग्वयागु सांस्कृतिक 
ज्याभवलय्‌ आनन्द भट्टयात पाहां ब्वनेगु खँ थथेहे क्वःछिइ थाकुगु 
खः: । प्रगतिशील लेखक संघय्‌ फुक्क धयाथें कम्युनिष्ट पार्टिया 
लेखक साहित्यकारत दु । तर छधी मखु, पार्टिगत रूपं घटक घटकय्‌ 
विभाजित । छुं नं ज्याभव: यायेमालकि सुनां लसकुस न्वचु बीगु, 
सुनां सुभाय्‌ न्वचु बीगुलिं निसें फुक्क ज्या पार्टिगत रूपं इनेगु ज्या 
जुइ । धाये, भागबण्डा जुइ । जिं छम्हेसित जक एमाले जूसां नेपालभाषा 
ख्यःया प्रतिनिधिकथं काइ । केन्द्रिय समितिया दुज: जक जूसां ज्यासना 
पुचःया मुंज्याय्‌ नं ब्वति कायेकी । जिं नं पार्टिगत मखु, नेपालभाषा 
ख्यःया प्रतिनिधिकथं हे ज्या याना । पद्मरत्न तुलाधर, दुर्गालाल श्रेष्ठ, 
मल्ल के. सुन्दर आदि नेपालभाषाया हस्तिपिं नापंया कुतलं स्थापना 
जूगु थ्व संस्थाय्‌ जिं प्रतिनिधित्व यानागु इलय्‌ थ्यंबलय्‌ नेपालभाषाया 
साहित्यकारपिनिगु अभिरुची झण्डै मदये हे धुंकल । जिं यक्व व्यक्तिगत 
स्वापू तयानं मगाना संध्या टाइम्सय्‌ सुचं पिकया नं दुज: न्हूधाः तक 
तःम्हेसित याके मफु । थथे छाय्‌ जुल जुइ ? जिं निगू हुनिं अनुमान 
याना । छगू, बहुदलीय व्यवस्थाया पुन:स्थापना न्ह्यः नेपालभाषा 
साहित्यया मूलधार धयागु प्रगतिशीलता दुनेया वर्गीय मुक्तिया धार 

खः, तर बहुदलिय व्यवस्थाया पुनःस्थापना लिपा नेपालभाषा साहित्यं 
वर्गीय धारयात लिफ्याना जातीय मुक्तिया धार ज्वन । मेखे प्रगतिशील 
लेखक संघ वर्गीय मुद्दाय जक थानाच्वन । उकेंयाना नेपालभाषाया 
प्रगतिशील साहित्यकारपिसं प्रगतिशील लेखक संघयात थःनालेगु 
त्वःतल । मेगु, लिपाया पुस्तायापिं नेपालभाषाया साहित्यकारपिं थःगु 
हे चाकलय्‌ लयूता: । न्ह्यागुसां प्रगतिशील लेखक संघय्‌ जिं निगू 
कार्यकाल ज्या याना । 

नेपालभाषाया साहित्ययात अभ नेपाःया हे साहित्ययात 
विश्व साहित्य नापं स्वाकेत नेपालभाषा ख्यःया निम्ह हस्तिपिं भाजु 
पद्मरत्न तुलाधर व डा.कमलप्रकाश मल्ल ट्र॒ष्टी जुया दक्षिण पूर्व 
एशियाली व दक्षिण एशियाली मुलुकया साहित्ययात भायहिलाया 
माध्यमं देशं देशंय्‌ म्हसीकेगु तातुना स्वनातःगु 'साहित्य गुथि' या 
दांभरिं जुया नं जिं साहित्यया सेवा याना । थ्व गुथि पाखे भारत, 
पाकिस्तान, भूटान, बंगलादेश, श्रीलंका आदि थीथी देयया सफू खय्‌ 
भाय्‌ व नेपालभाषाय्‌ अनुवाद जूगु दुसा नेपालभाषाया सफू नं 
अंग्रेजी भाषाय अनुवाद जूगु दु । थ्व संस्थाय्‌ च्वनाबलय्‌ जिमिसं 
श्रेष्ठ सिरपाः'यात पुनर्जीवित यायेगु ज्या नं याना । श्रेष्ठ सिरपाः' 
नेपालभाषाया अतिकं नांदंगु गौरवशाली सिरपा: खः । तर थ्व सिरपा: 
बीगु दिनाच्चंगुली जिमिसं साहित्य गृथि पाखें थ्व सिरपा: बिइगु कुतः 
याना, निद तक बि नं बिया । अथेहे नेपालभाषा साहित्य ख्यलय्‌ छगू 
ऐतिहासिक पो 'सितु' ख: । थ्व नं ता:इलं निसें पिहां वये मफयाच्चंगुलिं 
थ्व गुथि पाखे छगू समिति दयेका 'सित्‌' पत्रिका हानं पिकायेगु कुतः 
याना । तर थ्व कृतः धाःसा ताः मलात । आः प्रा.डा.कमलप्रकाश 
मल्ल मदयेधुंकल, पद्मरत्न तुलाधर नं मदयेधुंकल । अले थ्व साहित्य 
गुथि नं विघटन जुइधुंकल । आ: 'कमलप्रकाश मल्ल प्रतिष्ठान” 
गठन जूगु दु, उकेनं जिं दांभरिया हे जिम्मेवारी निर्वाह यानाच्चनागु 


~ आय. 

दु। 

छगू इलय्‌ जि नेपाल राजकीय प्रज्ञा प्रतिष्ठानया विदेशी 
भाषा अनुवाद उपसमितिया दुजः नं जुया । अनं पिहां वइगु 
नेपालभाषाया 'थायभु' पत्रिकाया सम्पादक मण्डलय्‌ च्वना नं 
नेपालभाषा साहित्यया सेवा याना । पत्रकारिता जिगु विषय मखु । 
अयूनं नेपालभाषा साहित्यया सेवा यायेगु हेतुं जिं पत्रपत्रिका पिथनेगु 
ज्याय्‌ नं फुगु ग्वाहालि याना । पासा शाक्य सुरेन व केदार 'सितु'या 
सम्पादनय्‌ फोर एस पब्लिकेशन पाखे पिहां वःगु 'सिलु' सामयिक 
म्हिचापौया सल्लाहकारया जिम्मेवारी नं कुबियागु दु । थौकन्हे जि 
नेपालभाषा एकेदमिया प्राज्ञ परिषदया दुजः नापं दांभरिं जुया ज्या 
यानाच्चना । नेपालभाषा एकेदमिया काव्य कवःया कजीया भाला नं 
जिं हे क्वबियाच्वना । साहित्यय्‌ रुची दुम्ह व साहित्य ख्यलय्‌ ज्या 
सनां च्वनाम्ह जुया जितः थज्योगु हे जिम्मेवारी बिइगु याइ । नेवाः 
न्ह्यलुवाः नापं नांद॑म्ह साहित्यकार स्व.पद्मरत्न तुलाधरया ज्याःजंक्व 
हनेत स्वंगु “पद्मरत्न नागरिक अभिनन्दन समारोह समिति'इ नं 
जितः साहित्य कवःया कजीया जिम्मेवारी बिल । अले जिं प्रतिभा 
समाज यल नापं जाना तःजिक साहित्य ज्याभव: याना । नेपालभाषा 
साहित्य ख्यःया नांदंगु संस्था नेपालभाषा परिषद्‌, च्वसापासा, साहित्यया 
मूलुखाय्‌ जिगु आवद्धता दु । साहित्यया मूलुखाया जि सल्लाहकार 
खः । तर थौकन्हे थ्व संस्था क्रियाशील जुयाच्चंगु खने मदु । नेपालभाषा 
परिषद्‌ व च्वसापासाया जि दुजः खः । 

थुकथं नेपालभाषाया साहित्य ख्यलय्‌ छम्ह स्रष्टा जक मखु, 
साहित्य विकाशया छम्ह अभियन्ता कथं नं जिगु पला: मदिक्क 
न्ह्यानाच्चंगु दु, न्ह्याना हे च्वनी । 

७ 

ट. भाषिक आन्दोलनय्‌ जि 


ने.सं. १०८५ दंनिसें जिं भाषिक आन्दोलनया ध्वाँय्‌ ब्वयेका । 
रेडियो नेपालं नेपालभाषाया समाचार बीगु लिकया: ब्यूगुया विरोधय्‌ 
जूगु साहित्यिक आन्दोलनय्‌ सक्रिय जुया । आन्दोलन दच्छिति न्ह्याना 
ख्वाउंया वन । तर मन मकलय्‌ विद्रोहया मि सिना मवं । ने.सं. 
१०९० द॑या दशकय्‌ संगीत व न्ह्यसः लिस: कासाया माध्यमं नं 
भाषाया प्रचार प्रसार यायेगु ज्या जुल । यलय्‌ आलोक पुस्तकालय 
आलक्वं सुरु जूगु नेपालभाषा न्ह्यसः लिस: कासा लिपा द॑यूदसं थी 
थी त्वा:या खलः पुचः पुस्तकालय पाखें पालंपाः यायेगु व्यवस्था 
जुल । छगू गुथि नं स्वन थुकेया निति जिं न्ह्यसः दयेका, क्वीज 
माष्टर जुया, निर्णायक मण्डलय्‌ च्वना ज्या याना । बहनी जुइगु थ्व 
कासाय्‌ विवाद जुयाः गुबलें गुबले बाचा बाचा तक नं च्वनेमाल । 

उबलेया पंचायती व्यवस्था प्रकट रूपं हे 'छगू देय, छगू 
भाषा' या नीति ज्वना देयया मेमेगु भाषा न्हंका: छुवयेगु लँय्‌ 
न्ह्याःवःगु जुया राजनैतिक हिउपा: मवयेकं मांभाय्‌ नेपालभाषाया 
रक्षा जु मफइगु ख यचुक सीदत । अथेजुया मातृभाषा अनुरागी 
मनूतसे पंचायती व्यवस्थायात वांछुवयेत थःथःगु थासं, थःथःगु कथं 
ज्या सनाच्चन । जि नं छम्ह अज्योम्ह हे प्राणी खत । 

ने.सं. ११०० दँय्‌ जनताया आन्दोलनं पञ्चायतयात क्वदली 
थें क्वदली थें च्वंक वाराक्वारा संकल । पञ्चायतयात क्व हे थलेला 
मफुत, तर निरंकुशतायात भचा छूवासुकेत पञ्चायती तानाशाहत 
वाध्य जुल । थ्व हे छवासुगु लकसय्‌ येँय्‌ नेपालभाषा मंका: खलःया 
जन्म जुल । येया हे अग्रजपिनिगु कुतलं उगु हे दय यलय्‌ नं 
नेपालभाषा मंका: खलः नीस्वन । छत्रबहादुर कायस्थ संस्थापक 

नायः व जि संस्थापक न्वक्‌ जुल । 

नेपालभाषा मंका: खलःया कार्यक्षेत्र तःचा: । नेपालभाषा, 
साहित्य, संस्कृति, नेपाल सम्वत्‌ फुक्क थुके दुने ला: । तर भाषा 
प्राथमिकताया विषय खः । नेपालभाषा मंका: खलः स्वनालि दकले 
न्हापां तःधंगु ज्याभव: धयागु योमर्हि पुन्हीया त्यःछिंत्यः फ्वनेगु खः । 
उकेया लागि नेपालभाषा मंका: खल: यें पाखें छपु म्ये पिकागु खः, 
गुकेया बोल थथे दु - 

दाजु किजा ततापिं 

केहँ किजा ककापिं 

नेपालभाषा मंका खलः 

वयाच्वंगु दु । 

जाकि दुम्हं जाकि व्यु 

धेबा दुम्हं धेबा ब्यु 

ख्वयाच्वंम्ह मांभाययात 

मुसुहुं न्हिइका व्यु । 

थुकें स्पष्ट जू मंका: खलःया छगू मू तातुना धयागु ख्वया 
च्वनेमाःगु मांभायया अवस्थाय्‌ हिउपाः हयेगु खः । थ्व हे द॑य्‌ नेपालभाषा 
मंकाः खलः यलया ग्वसालय्‌ जिमिसं नं थ्व हे म्ये हाला यल नगर 
चाहिला त्यःछिंत्यः फ्वना । ज्याभव: भव्य जुल । त्यःछिंत्यः फ्वनेगु 
ज्याभवः दँयदसं जुयावन । निद स्वदँ तक बांलाक हे जुल । लिपा 
यल नगरय्‌ थ्व ज्याभवः न्त्याके हे थाकूल । मनू हे ममुन। अले 
जिमिसं थ्व ज्याभवःयात बुंग, खोना, वा आदि यलया गांगामय्‌ 
यंका । अन नं ज्याभव: बांलाक जुल । छक: बुंगया ज्याभव: सिधयेका 
यलय्‌ लिहां वयेत्यनाबलय्‌ बुंगया छम्ह पासा, 'थन गामय्‌ हे ज्याभवः 
थुलि झ:झ: धाःसां यलय्‌ कन गय्‌ च्वनी' स्वःवयेगु धकाः जिंपिं 
नापं रसियन जीपय्‌ च्वनेत्यन । वास्तवय्‌ उगु दँय्‌ यलय्‌ ज्याभवः 

तये मफया हे बुंगय्‌ ज्याभव: तयागु । यलय्‌ ज्याभव: मदु धकाः व 
पासायात लिस: बीमा:बलय्‌ जिमित म्हो म्हाइपुल ला । आन्दोलनया 
लँय्‌ वनाच्वनेबलय्‌ थज्योगु म्हाइपु नं पचे यायेमाःगु जुयाच्वन । 
याना । 

न्ह्यागुसां नेपालभाषा मंका: खलः यलया ध्वाँय्‌ क्वय्‌ मुना 
जिमिसं यल नगरया थीथी त्वालय्‌ जक मखु गां गामय्‌ थ्यंक थ्व हे 
भाषिक जागरणया म्ये हाला त्य:छित्य: फ्वनेगु याना । मांभायया 
अवस्था बारे जनचेतना थनेगु याना । अथेहे मंका: खल:या ग्वसालय्‌ 
दँयदँसं न्हूद॑या लसताय्‌ जुइगु भिन्तुना सांस्कृतिक जुलुस नापं मोटर 
साइकल, साइकल र्‍्यालिइ नं 'भाषा म्वासा जाति म्वाइ' या नारा 
थ्वयेका । थुकथं ने.सं. ११०० दंनिसें नेपालभाषा मंकाः खलः यलया 
थीथी पदय्‌ च्वना ज्या यानागु नं भाषिक आन्दोलनय्‌ जिगु योगदानया 
छब्व धका धायेछिं । 

पञ्चायतया इलय्‌ पञ्चायती व्यवस्थायात वांछवया 
प्रजातान्त्रिक व्यवस्था हयेफत कि भाषिक अधिकार प्राप्त जुइ, 
भाषिक विभेद न्हनी धयागु भाषिक आन्दोलनकारीतय्‌ आशा व 
विश्वास खः । ने.सं. १११० द॑या आन्दोलनं पञ्चायती व्यवस्थायात 
वांछ्वयाबिल । देशय्‌ बहुदलीय व्यवस्था वल । भाषिक विभेद नं छुं 
भचा म्हो जुल । न्हूगु संविधानय्‌ देशय्‌ ल्हाइगु फुक्क मां भाययात 
राष्ट्रिय भाषाया मान्यता दत । तर खस नेपाली भाय्‌ छगूयात राष्ट्र 
भाषा वा सरकारी ज्याखँया भाय्‌ धयाबिल । यै महानगरपालिकां 
नेपाली भाषाया नापं नेपालभाषायात नं ब्यूगु मान्यतायात संविधानया 
थ्व हे प्रावधानया आधारय्‌ बदर यानाबिल । न्हूगु संविधानं नं कीत 
थःगु भाय्‌ छयलेगु अधिकार मव्यूगु जुयाच्चन । पञ्चायती व्यवस्थां 
खस नेपाली बाहेक देयूया मेमेगु भाषायात निषेध हे याःगु खःसा 
बहुदलीय व्यवस्थां म्यूजियमय्‌ ल्यंका तयेगु तकया जक अधिकार 

ब्यूगु जुयाच्वन । भाषा छयले मदइगु विभेद ला अकं दया हे च्वंगु 
जुल । थुकेया विरोधय्‌ मल्ल के. सुन्दरया नेतृत्वय्‌ छगू संघर्ष समिति 
दयेका स्वनिगलय्‌ आन्दोलन जुल । उगु नेपालभाषा संघर्ष समितिया 
दांभरिया ज्या जिं याना । उबले जि नेपालभाषा मंकाः खल: यलया 
नं नाय: । यलय्‌ संघर्ष न्हयाकेगु जिम्मा नं मंकाः खल: यलयात हे । 
जि केन्द्रिय संघर्ष समितिइ दांभरिं जूगुलिं यलय्‌ संघर्षया नेतृत्व 
यायेत जुलुमलाल चित्रकार व किरण शाक्ययात जिम्मा बिया । जिं 
केन्द्रिय संघर्ष समिति नापं संयोजन यायेगु ज्या याना । 

संघर्ष न्ह्यानावं वन । कथंकथंया जुलुस, मोटर साइकल 
ऱ्याली आदि थीथी कथंया संघर्ष प्रदर्शन याये धुंका: उत्कर्षय्‌ थ्यंका 
वि.सं. २०५६ भदौ ३० गते स्वनिग: बन्द यायेगु क्वःजित । थुकेया 
लागि तयारी कथं थीथी थासय्‌ कोण सभा जुल । जिं नं ये, यल व 
थिमिया थीथी थासय्‌ कोण सभाय्‌ न्ववाना । राजा शाक्य, किरण 
शाक्य, शोभा बज्राचार्य नापं जिं यलया तःगू मछि त्वालय्‌ जूगु कोण 
सभाय्‌ न्ववाना । तर विडम्वनाया खँ छु धाःसा सभाय्‌ न्वंवाना 
च्वने, नापसं फलय, फलचाय्‌, पसलय्‌ पुचः मुना गफ यानाच्वनीपिं 
नेवाःतयूत मतलव मदु । तर स्वनिगः बन्दया निन्हु स्वन्हु न्ह्यः 
जिमिसं यलय्‌ आयोजना यानागु जुलुसय्‌ मनं मखं थें अपार 
जनसहभागिता दत । उखुन्हु सुथंनिसें वा वयाच्वंगु । वा वइ, दिइ 
वइ, दिइ जुयाच्वंगु । यलध्वाकां जुलुस न्ह्याकेगु ग्वसा: गवया तयागु । 
जुलुसया ई जुलं नं मनूत गाक्क ममुं । भति भति मनूत उखें थुखें 
पसलय्‌, फलय्‌ दनाच्चंगु दु । उबले हे लाक येँ पाखे प्रतापमान 
शाक्य, धर्मशोभा तुलाधरपिं नापं भिंन्याम्ह नीम्हतिया छगू पुचः 
मनूत भवारा भवारा वां दायेक, वां दा:गुया छुं हे पर्वाह मयासें छाति 
फर्के याना तःतःसलं नारा थ्वयेका यलध्वाकां दुहां वल । थ्व जुलुस 
जक छु थ्यन लकस छकलं क्वात । पसलय्‌ फलय्‌ उखे थुखे च्वना 

च्वंपिं मनूत दनावल । वा वयेक वयेक हे जुलुस न्ह्यात । मनूत 
धमाधम सहभागी जूवल । द्वलंद्रः मनू खात । छगू त:जिगु जुलुस 
जुल । आ: ला स्वनिग बन्द ताःलाइ ला धयाथें जिमि भचा साहस 
थाहां वल । बन्द खुन्हु सुथंनिसें हे जुलुसय्‌ यक्व मनूतसें ब्वति 
काल । मनूया ल्या: जक अप्वःगु मखु जोश नं उलि हे दु । क्वःछिना 
तयागु ज्याभव: कथं जुलुस क्वचाये धुंकाः तक जुलुस दिके मफु । 
नकबहिली औपचारिक रूपं जुलुस क्वचायेके धुंका: नं जुलुस हानं 
न्ह्याःवन । अनियन्त्रित जुलुसयात पुलिसं दमन यात । आक्रोशित 
भीडं मालपोत कार्यालयलय्‌ मि तयाबिल । यक्व मनूत ज्वना नं 
यंकल । कन्हेखुन्हुनिसेँ इमित त्वःतकेत ब्वाँय्‌ जुइमाल । उबले यलया 
सांसदपिं एमालेयापिं । ज्वनातःपिं त्वःतकेत वय्‌कःपिसं ग्वाहालि 
यानादिल । तर आन्दोलनया समर्थनय्‌ वय्‌कःपिनिगु पार्टि न्वमवा: । 
जबकि यँ महानगरपालिकाय्‌ थ्व प्रस्ताव एमाले पाखें निर्वाचित 
मेयरं वयकःपिनिगु चुनावी घोषणापत्रकथं हे पारित याकूगु खः । थ्व 
आन्दोलनं अनुभव यानागु छता खं छु धायेबलय्‌ नेवाःत थने हे थाक्‌, 
दना वल कि पने हे थाक्‌ । 

सर्वोच्च अदालतया थ्व फैसलां नेपाल अधिराज्यया संविधान 
२०४७ अन्तर्गत मातृभाषा छयलेगु अधिकार दइ मखुगु स्पष्ट जुल । 
उकें जनतां नेवा: राज्यया हे आवश्यकता महसूस यात । थुबले 
तकया दुने नेपालभाषा संघर्ष समिति निष्क्रिय जुयाः मल्ल के. 
सुन्दरया हे नेतृत्वय्‌ संघर्ष समितिया छ्याञ्जे पवित्र बज्राचार्य व जि 
नेवाः देय्‌ दबुली सक्रिय जुइधुन । नेवाःतय्‌ दथुइ छुवासुगु सांस्कृतिक 
स्वापू कायम यायेगु जक तातुना कय्च्यानाच्चंगु देय्‌ दबूयात जिमिसं 
अधिकारमुखी संस्थाय्‌ हिलाः नेवाः स्वायत्त राज्य प्राप्त यायेगु लँय्‌ 
न्ह्याका । विगत झण्डै निगू दशकनिसेंया देय्‌ दबुली संलग्नता नं 
जिगु भाषा आन्दोलनया छब्व खः । 

गणतन्त्र वल । तर वइथें वइथें च्वंगु नेवा: राज्य मव: । हानं 
न्ह॒गु संविधान वल । तर हानं नं खय्‌ भाययात हे सरकारी ज्याय 
छ्यलेगु भाषा दयेकल । तर देशय्‌ ल्हाइगु मेमेगु मातृभाषायात नं 
प्रदेश सरकारया छूयलाबुलाया भाषा यायेफइगु व्यवस्था जुल । तर 
व्यवहारय्‌ छगू निगू नगरपालिका नेपालभाषायात मान्यता ब्यूसां 
प्रदेश सरकारं अर्भ थुकेयात छयलाबुलाया भाषा घोषणा याःगु 
मदुनि । उके भाषा आन्दोलन जारी हे दनि । 

भाषिक अधिकार कायेत सरकार वा राज्य नापं संघर्ष यायेगु 
छगू पक्ष खः। थःथःगु छँय थःगु भाषा छ्यला भाषायात म्वाका 
तयेगु नं सकसियां कर्तव्य खः । तर नेवाःतसें थः मस्तय्‌त नेवाः भाय्‌ 
ल्हाकेगु त्वःता हयाच्चन । मस्तयूत नेवा: भाय्‌ ल्हाकातल कि मेपिं 
नापंया धेधेबल्लाय्‌ ल्यूने लाइ धयागु भ्रमं नेवाःतयगु न्ह्यपुइ हा 
कयाच्चंगु दु । थ्व हे भ्रमयात लेहें थनेत यलया मां भाय्‌ पुचलं 
न्ह्याकूगु अभियानय्‌ ब्वति कया यलया थी थी मां पुचलय्‌ वना 
मस्तय्‌त मांभाय्‌ त्वःतके म्वाःगु व मज्यूगु बारे यक्व मिसातयूत 
प्रवचन बियागु दु । 

नेपालभाषायात ल्यंका तयेगुली संचार माध्यमया नं तःधंगु 
भूमिका दइ । तर व्यवसायकथं नेवाः भाषां पत्रिका पिकायेगु, रेडियो, 
टेलिभिजन संचालन यायेगु अःपू मज्‌ । वाङ्गमय शताब्दी पुरुष 
हनेबहम्ह सत्यमोहन जोशी नेपालभाषा एकेदमीया चान्सलर जुया 
च्चनादीबलय्‌ मुक्क नेपालभाषां जक सञ्चानल जुइगु नेवा: एफ.एम. 
चायेकादिल । तर आर्थिक रूपं सञ्चालन याये थाकूल । नापलाइबलय्‌ 
वयूकलं थ्व खँ कनादी । छक: जि नेपाल क्रेडित एण्ड कमर्स बैंकया 
कार्यकारी संचालक जुया च्वनाबलय्‌ सञ्चालन खर्च गुलि दु धकाः 
न्यना । अले सञ्चालन खर्च तक गाइकथं निदँयात एकेदमि व 
बैंकया दथुइ विज्ञापनया सम्झौता याना । थुके बैंक व एकेडमि 

निगूयात फाइदा जुयाच्वंसां जियां लिपा वःम्ह छम्ह नेवा: कार्यकारी 
प्रमुखं करार हे भंग यात । सकसिके नेवा: नुग: गन दइ धका: ! 

जि मांभाय्‌ पुचः यलया 'धर्मादित्य धर्माचार्य सिरपाः' कवःया 
कजी जुया नं त:द॑ न्ह्यवंनिसें ज्या याना वयाच्वनागु दु । 'धर्मादित्य 
धर्माचार्य सिरपाः' नेपालभाषाया पत्रिकाय्‌ दकले बांलाःगु च्वसु च्वःम्ह 
च्वमियात दँयदँसं बिइगु सिरपा: खः। यल पूच्चय्‌ मांभाय्‌ पुचलं 
धर्मादित्य धर्माचार्य व पण्डित हेमराज शाक्यया भवाता नं पलिस्था 
यानातःगु दु । थथे भाषाया ख्यलय्‌ विशिष्ट योगदान बिया वंपिनि 
भवाता थनेगु नं भाषा सेवा हे ख: । थुकथं जि छम्ह भाषा आन्दोलनया 
संघर्षशील ज्यामि व अभियन्ता नं खः। थ्व जिम्मेवारी अक नं 
पूमवंनी, गुबले तक माली उबले तक क्वबिया हे च्वने । 

७ 

९. नेवा: आन्दोलय जि 


नेवाःत स्वनिगःया आदिवासी खः: । नेवाः छगू जाती जक 
मखु, छगू हे भाषाया सुकाय्‌ मा:हनाच्चंपिं थःगु हे थाय्‌ थःगु हे 
संस्कृति दुपिं थीथी जातीया मनूतयगु छगू राष्ट्र खः । पृथ्वीनारायण 
शाहं स्वनिगः त्याके न्ह्य. थन स्वनिगलय्‌ थीथी थासं दुहां वःपिं 
मनूत सकले थनया भाषा, संस्कृति नाला थःपिं नं नेवाः हे जुयावन । 
तर पृथ्वीनारायण शाहं स्वनिगः त्याकूसेलिं थ्व प्रवृत्ति हिल । बलपूर्वक 
पिनें दुहां वःपिसं नेवाःतय्‌गु भाषा, संस्कृतिइ अतिक्रमण याना थःगु 
जातीय प्रभुत्व कायम याना नेवा: जातीय पहिचानयात म्हुना छुवयेगु 
पाखे पला: न्ह्याकल । राणा शासन व पञ्चायती शासनं थ्व पला:यात 
निरन्तरता बिउगु जक मखु अभ निर्ममता पूर्वक नेवा: जाती व 
इमिगु भाषा, संस्कृतियात क्वत्यल । शासक जातीया भाषा, 
संस्कृतियात जक राष्ट्रिय भाषा संस्कृतिया रूपय्‌ ल्यंका तयेगु 
अप्रजातान्त्रिक व विभेदपूर्ण नीति नाल । थौं देशय्‌ गणतन्त्र व 
संघीयता वयेधुंका: तकं शासन व्यवस्थाय्‌ नश्लवादी चिन्तन हाबी 
जुयाच्चंगु दनि । 

थथे राज्य सत्तां नेवाःतयूत निरन्तर दमन यानाच्चंगु दुसा 
नेवाःतसें नं सुरुंनिसें हे थुकेया प्रतिकार याना वयाच्चंगु दु । नेवाःतयगु 
धर्म, संस्कृतियात ल्यंकातये धका: प्रतिवद्धता प्वंकाः नेवाःतय्‌गु समर्थन 
काःम्ह पृथ्वीनारायण शाहं स्वनिगः त्याकेधुंकाः स्वनिगःया जनतातय्‌त 
जात्रा, पर्व तक न्यायके मब्यूसें अन्याय या:गुया विरोधय्‌ तुयु आजुं 
सशस्त्र छापामार विद्रोह याःगु खँ रास जोशीजुं थःगु ऐतिहासिक 
आख्यान सफू 'न्ह्यलं ल्हाय्‌ मफुगु सत्य’ य्‌ च्वयादीगु दु । 

राणा शासनया इलय्‌ ने.सं १०४६ दय्‌ धर्मादित्य धर्माचार्यजुं 

भारतय्‌ च्वना: नेपाल साहित्य मण्डल नीस्वना नेपालभाषा व धर्मया 
सः थ्वयेकेगु ज्या यानादिल । राजनैतिक ख्यलय्‌ शहिद जूपिं शुक्रराज 
शास्त्री, धर्मभक्त माथेमा, गंगालाल श्रेष्ठ व लोह पुरुष गणेशमान 
सिंहपिं जहानिया राणा शासन विरुद्ध संघर्षया न्ह्यःनेया भवलय्‌ हे 
दनादीपिं जुल । 

नेवाः आन्दोलनयात भाषिक आन्दोलन, नेपाल सम्वत्‌या 
आन्दोलन व पहिचान सम्बन्धी आन्दोलन याना स्वंगू ब्वय्‌ ब्वथलेछिं । 
राणा शासनया इलय्‌ हे राणातसें पंक पंक नं नेपालभाषाया थीथी 
च्वमिपिसं जेलं दुने तक साहित्य साधना याना भाषिक दमनया 
प्रतिरोध यात । तर संस्थागत रूपं हे न्ह्याःगु न्हापांगु भाषिक 
आन्दोलन धाःसा ने.सं. १०८५ दया आन्दोलन खः । रेडियो नेपालं 
नेपालभाषां बुखँ बीगु लिकासेलिं साहित्य सम्मेलनया माध्यमं न्ह्याकूगु 
थ्व आन्दोलनय्‌ सुर॑निसें हे जिं सक्रिय ब्वति कयागु खः । नेपालभाषाया 
ख्यलय्‌ मेगु तःधंगु भाषिक आन्दोलन धयागु यँ महानगरपालिकाय्‌ 
नेपालभाषा छयले मब्यूगुया विरोधय्‌ वि.सं २०५६ सालय्‌ जूगु 
आन्दोलन खः । थुगु आन्दोलनय्‌ जि नेतृत्व तहलय्‌ च्वना ज्या 
यानागु खः । उबलेंनिसें हे जि भाषिक आन्दोलनय्‌ निरन्तर दु । 

नेवाःतयूगु मेगु छगू मुख्य आन्दोलन धयागु नेपाल सम्वत्‌या 
आन्दोलन खः। नेपाल सम्वत्‌ नेपाःया छम्ह नुग: तःफाःम्ह मनू 
शंखधर साख्वा:ज्‌ं देयूया दकव ऋणीतयूगु त्यासा पुला: सकसितं 
ऋणं मुक्त याना नेपाः देयया नामं पलिस्था याःगु खः । थःगु हे देशय्‌ 
थःगु हे देयया नामं उत्पत्ति जूग थ्व सम्वत्‌ गुगुं इलय्‌ राज्यं छयलेगु 
यानातःगु राष्ट्रिय सम्वत्‌ खः । राणा प्रधानमन्त्री चन्द्र शमशेरं थ्व 
सम्वत्यात विक्रम सम्वतं विस्थापित या:गु खः । थ्व भारतया सम्वत्‌ 
खः । राष्ट्रिय सम्वत्यात आयातित सम्वतं विस्थापित यायेगु पायूछि 
मखु धयागु सः उबलेँनिसे हे पिहां मवःगु मखु । धर्मादित्य धर्माचार्यजुं 

राणा शासनया इलय्‌ हे थ्व सम्वत्या न्हूदँ हनेत भारतय्‌ च्वना 
आह्वान यानादीगु ख: । थ्वयां लिपा थीथी मनू व संस्थां साहित्य 
सम्मेलन, साइकल र्‍याली आदि थीथी कथं तःधंगु चीधंगु ज्याभवः 
याना: नेपाल सम्वत्या न्हूद॑ हनेगु ज्या याना वयाच्चंगु खः । ने.सं. 
११०० द॑य्‌ नेपालभाषा मंकाः खलः पलिस्था जुसेलिं थ्वया ध्वाँय्‌ 
क्वय्‌ थ्व सम्वत्यात राष्ट्रिय मान्यता बीकेगु आन्दोलन न्ह्यात । जिं 
नं नेपालभाषा मंकाः खलः यलया पदाधिकारी जुयाः थ्व आन्दोलन 
न्ह्याकेगु ज्याय्‌ निरन्तर ब्वति कया । निकः नेपालभाषा मंका: खलः 
यलया नायः जुया । खुद ला आन्दोलनया नेतृत्व हे याना । छकः 
पञ्चायतया इलय्‌, लिपा बहुदलीय व्यवस्थाया इलय्‌ । 

पञ्चायतया इलय्‌ न्हूद॑या ज्याभवः यायेगु नं अःपुगु खं 
मखु । न्हृद॑या लसताय्‌ यायेगु मुख्य ज्या धयागु सांस्कृतिक र्‍याली 
खः । अले मेमेगु ज्या धयागु मोटर साइकल, साइकल र्‍याली आदि 
खः । नियमकथं जिल्ला प्रशासनया स्वीकृति बिना थ्व छुं नं ज्या 
याये मज्यू । माइक छग: छयलेत नं प्रशासनया स्वीकृति माःगु ई । 
स्वीकृति काःवंसा लिखित स्वीकृति गबले बीगु मखु । म्हतुं सम्म 
ज्यू' धयाहइ । तर ज्याभवः सुरु जुइगु ई जुल कि पुलिस वया 
स्वीकृति भ्वं ग्व धाःवइ । ज्याभवः सुरु मजूतले ज्याभवः याके बीला 
मबीला धन्दा कया च्वनेमाःगु । गुबले गुबले फःसा ख्यायेत स्वइगु 
मनू यक्व मुंसा गयाना: लिचिला नं वनीगु । 

छगू दँय्‌ मोटर साइकल य्याली न्ह्याकेत यल मंगःया 
लायकुली मुनाच्वनागु । र्‍याली न्ह्याकेगु ई जुल । दकले न्ह्यःने 
रसियन जीपय्‌ ड्राइभरया नापं च्वंगु सीटय्‌ हनेबहम्ह भाषाजवाः 
भाजु ज्यानबहादुर नेवाः फेतुना च्वनादीगु दु । जि व पासा ऋषिप्रसाद 
श्रेष्ठ जीपया लिउनेया ब्वय्‌ दना: नारा लगे यायेत तयार जुया । 
यलय्‌ छम्ह निम्ह सकसिनं म्हस्यूपिं सिआइडित दु । इपिं मध्ये छम्ह 

मोटरया क्वय्‌ दना: मेगु नारा लगे याये सा या तर नेपाल सम्वत्‌ 
राष्ट्रिय सम्वत्‌ धाये दइमखु धकाः ख्याच्चः बियाच्वन । ऋषिं जिगु 
ख्वा: पुलुक स्वल । जिं व हे नारा लगे या धया । ऋषिं नारा लगे 
यात, नेपाल सम्वत्‌ राष्ट्रिय सम्वत्‌ ।' उघ्रिमय्‌ जि मोटर न्ह्याके 
बिया । लिउने त्याक मोटर साइकल न्ह्यात । सिआइडि स्वःगु स्वलं 
जुल । 

छखे सरकारं पंगः थनीगु, मेखे सांस्कृतिक र्‍यालि यायेत 
तक मनू हे मुंके थाक्‌ । मनूत ग्याः, लिलिचिलीगु । गुबले गुबले ला 
धिमे छग: तक व्यवस्था याये मफइगु । छपुचःचा मनूया जुलुस याये 
मालीगु । अथेसां जिपिं निराश मजूसें द॑यूद॑सं गथे गथे फु अथे अथे 
सांस्कृतिक जुलुस न्ह्याका हे च्वना । थ्व ज्याभवःयात प्रभावकारी 
यायेत थीथी कथंया ढांचा (0९1) नं छयला । थ्व हे भवलय्‌ 
मंकाः खलःया संयोजनय्‌ थीथी त्वाःयात पाः बिया न्हूदँ हनेगु याना । 
थथे यायेबलय्‌ म्होति नं पाः लाःगु त्वा:या मनूतयग॒ ब्वति दइगु 
भलसां थ्व व्यवस्था छयलाय हयागु खः । 

छक: मंग: त्वालं पाः काःगु । सांस्कृतिक जुलुस यायेगु नापं 
यलं ख्वपय्‌ थ्यंक मोटर साइकल य्याली यायेगु ज्याभवः तयाग । 
सरकारं याके बीला मबीइला धयागु ग्याःचिकु दइगु हे जुल । स्वीकृति 
कया बी माल धका: उबलेया प्रधानपञ्च भाजु बुद्धिराज बज्राचार्ययात 
इनाप याना । वयूकलं जिं फोन यानाबिइ, बागमती अञ्चलाधीश 
तेजबहादुर प्रसाईयात नापला: हँ धयादिल । मंग: टोल सुधार समिति 
पाखे एस.पी. लाल श्रेष्ठ व मंका: खल: पाखें जि अञ्चलाधीश नाप 
लायेत वना । अञ्चलाधीशयात थःगु ख तया । 'के सडकमा ह्वांय्‌ 
स्वाँयू कराएर नयाँ वर्ष मनाउने, पर्दैन” धका: हक्का हल । शायद 
अञ्चलाधीशजुं विश्वया मेमेगु देशय्‌ नं थथे सतकय्‌ वया थःथःगु 
न्हूद॑ माने याः धयागु मस्यूगु खःला ? जिपि नमवासें सुम्क लिहां 

वया । तर जिमिस मोटर साइकल य्याली मदिका, यानां त्वःता । 

बहुदलीय व्यवस्थाया पुन:स्थापना जुसेलिं थज्योगु अवस्थाय्‌ 
हिउपा: वल । आः: न्हूद॑ हनेत सरकारी पंग: मंत । बरु समर्थन हे 
दत । न्हूदँया समारोहलय्‌ मन्त्री, प्रधानमन्त्रीपिं हे वइगु जुल । अयनं 
थ्व सम्वत्या प्रचार प्रसार मगाःनि । थुकेया प्रचार प्रसार अप्वयेकेत 
नगदेशया हनेबहम्ह कैलाशभक्त प्रधानाङ्गजुं थःहे दाता जुया न्हूद॑या 
लसताय्‌, न्हदँ सम्बन्धी ब्वनेज्वलं प्रकाशन याःगु पत्रिका मध्येय्‌ 
दकले बांला:गुयात द॑यदसं सिरपा: बीगु प्रस्ताव यानादिल । थुकेया 
निंति हनेबहम्ह पद्मरत्न तुलाधरया नायःसुइ 'न्हृदँ सिरपा: समिति’ 
स्वन । उगु समितिइ जि नं दुज: जुया । सुरुइ 'न्हूद॑ सिरपाः’ नामं 
स्वंगु थ्व सिरपा लिपा नां हिला 'शंखधर सिरपाः' जुल । जि थ्व 
समितिया दुजः जुयाः निरन्तर ज्या याना च्चनागु दु । छता न्ह्यथनेबहगु 
खँ छु धाःसा ने.सं ११२३ द॑य्‌ थ्व सिरपा: 'कान्तिपुर’ न्हिपौयात बिइगु 
क्वःजित । उगु सिरपा: लःल्हाना कायेधुंकाः उगु न्हिपौया प्रमुख 
हेमराज ज्ञवालीजुं आवंनिसें 'कान्तिपुर’ न्हिपतिइ नेपाल सम्वत्‌ 
छुयले धका: न्ववानादिल । अनंनिसेँ उगु न्हिपतिइ नेपाल सम्वत्‌ 
छ्यलाय्‌ वल । थौकन्हे फुक्क धया थें न्हिपतिइ नेपाल सम्वत्‌ 
न्स्यथनातःगु दु । थ्व लयताया खँ खः। तर सिरपा: बीगु धाःसा 
दिनाच्चन । थुकेयात हानं न्ह्याकेत जिं कृतः यानाच्चनागु दु । 

आः नेपाल सम्वत्‌ प्रवर्तक शंखधर साख्या: राष्ट्रिय विभूति 
घोषणा जुइधुंकल । नेपाल सम्वत्यात राष्ट्रिय मान्यता नं बिल । 
अयूनं व्यवहारय्‌ थ्वयात गय्‌ गुकथं छ्यला यंकेगु धयागु समस्या 
धाःसा अभ नं ज्यंके ल्यंदनि । 

यलय्‌ आः न्हूदं हनेगु ज्या जातीय खलः पुचलं पालंपाः 
यायेगु व्यवस्था जुयाच्चंगु दु । मंकाः खलः पृष्ठभूमिइ लाःवंगु दु । 
मंकाः खलःया छम्ह न्ह्यलुवा:या कथं आः नं जिं पृष्ठभूमिइ च्वना 

जूसां न्हूद॑या ज्याभवलय्‌, विशेष याना सांस्कृतिक जुलुसय्‌ मदिक्क 
ब्वति कया हे च्वना तिनि । 

नेवाः आन्दोलनया दकले मू आन्दोलन धयागु पहिचानया 
आन्दोलन खः । पहिचानया आन्दोलनय्‌ जि देय्‌ दबूया लँपुं थ्यंगु 
खः । नेवाः देय्‌ दबली जि ने.सं ११२२ दँय्‌ मू दुजः जुया दुहां वनागु 
खः । उबले नायः मल्ल के. सुन्दर खः । 

मल्लजु नेवा: देय्‌ दबूया स्वम्हम्ह नायः खः । न्हापांम्ह नायः 
भक्तिदास श्रेष्ठ व निम्हम्ह नाय: लक्ष्मण राजवंशी खः । मल्लजुँ 
नेतृत्व यासेलिं नेवा: देय्‌ दबुलिं न्हूगु मोड काल । थ्वया न्ह्यः 
सामाजिक, सांस्कृतिक लागायात जक कयच्याना न्ह्यानाच्वंगु संस्था 
नेवाःतय्‌ राजनीतिक, सांस्कृतिक, आर्थिक अले जातीय अधिकार 
प्राप्तिया लँय्‌ न्ह्याःवन । राष्ट्रिय अन्तर्राष्ट्रिय श्रोत माला अधिकारमुखी 
ज्याय तिब: जुइकथंया तत:धंगु ज्याभवः जुल । भाषिक साहित्यिक, 
सामाजिक संस्थाय जक लिकुनाच्चंगु नेवा: देय्‌ दबू जातीय खलः 
पुचलय्‌ न्यनावन । संविधान सभां च्वइगु न्हूगु संविधानय्‌ नेवाः 
स्वायत्त राज्य दुथ्याका नेवाः पहिचान स्थापित यायेत तिब: जुइगु 
ज्याभव: व पैरबी जुल । जिं ज्याभवःयात ज्यापौ च्वयेगु व मेमेगु 
ज्याया नापं नेवाःपौ नियमित पिकायेगु ज्या कत्ताना याना । नेवा: 
देय्‌ दबूया थ्व ज्यां नेवा: दुनेया थीथी जातीया गुथि वा समाजय्‌ 
जातीय चेतना थनेगु ज्या ब्याक्क जुल । न्हापा छात्रवृत्ति इनेगु, हना 
ज्याभव: यायेगु व व्यवहार सुधार थें जा:गु सामाजिक ज्याय जक 
तक्यनाच्चंगु जातीय समाजया दथुइ जातीय अधिकारया ख नं 
न्यनावन । थुकें देशय्‌ न्ह्यानाच्चंगु राजनैतिक आन्दोलनय्‌ पहिचानया 
पक्षय्‌ उर्जा तनेगु ज्या जुल । जिमिगु राजकर्णिकार समाजय्‌ नं 
न्हापा ब्वनापौ तकं नेपालभाषां च्वल कि थुइमखु धका: हाला 
च्चनीगु । आः ब्वनापौ, माइन्युट फुक्क नेपालभाषां च्वयेगु व ज्याभवः 


जीवन खसुइ :: १०७ 


नापं नेपालभाषां न्ह्याकेगु जुइधुंकल । थुकेया लागि नं जिं समाजया 
ज्यासना पुचलय्‌ च्वना, सल्लाहकार जुया यक्व कृतः यानागु दु । 
आः नं जि राजकर्णिकार समाजया सल्लाहकार खः: । 

देशय्‌ संविधान सभा गठन जुया: संविधान दयेकेगु ई वसेलिं 
संविधानय्‌ नेवाः राज्यया व्यवस्था याकेत स्वनिगःया मू मू जातीय 
संस्था व राजनैतिक पार्टिया नेवा: भातु संगठनयागु छगू स्यल्लागु व 
बल्लागु संगठन दयेका नेवा: राज्यया माग बुलन्द यायेत नेवा: देय्‌ 
दबूया हे पहलय्‌ नेवाः स्वायत्त राज्य मंका: संघर्ष समिति स्वन । 
नेवाः स्वायत्त राज्य कायेत थुकें यक्व ज्याभव: न्ह्याकल । लखं लख 
मनूत मुंकाः येया दशरथ रंगशालाय्‌ जनस्तरं नेवा: राज्यया घोषणा 
यात । जि थ्व समितिइ पदीय ल्याखं तप्यंक संलग्न मदुसां नेवा: देय्‌ 
दबुली संलग्न दुगुया नातां थुकेया प्रत्येक ज्याभवलय्‌ जिगु सक्रिय 
ब्वति दुगु जुल । नेवाः राज्य घोषणा यागु इलय्‌ नेवाः राज्यया 
आर्थिक सामाजिक नीति नं पित ब्यूगु खः । उकेया आर्थिक नीति जिं 
हे च्वयागु खः । 

जनस्तरं नेवाः राज्यया घोषणा यात । नेकपा माओवादीया 
नायः पुष्प कमल दाहाल प्रचण्डं नं वसन्तपुरय्‌ नेवाः राज्यया घोषणा 
यात । राज्य पुनःसंरचनाया बारे देय्‌ न्यंक हे गरमागरम बहस 
जुयाच्चंगु उगु इलय्‌ नेकपा एमाले, कांग्रेसया नेतात नापं यक्व 
विद्वानतसें थःथःगु बिचाःकथं राज्य पुनःसंरचनाया खाका पित बिल । 
प्रायः सकसिगु खाकाय्‌ नं नेवाः राज्यया प्रावधान दु । राज्यं गठन 
याःगु राज्य पुनःसंरचना सुझाव आयोगं ब्यूगु १००१ या राज्य 
पुनःसंरचनाया सुभावय्‌ नं नेवाः राज्य दु । थुकथं नेवाः राज्य वल 
ला, वल ला, व हे वल ला, धया थेया स्थितिइ थ्यन । संविधान 
सभाय्‌ ६०१ म्ह दुजः मध्ये ४१७ म्ह पहिचानया पक्षय्‌ दु। तर 
पहिचान विरोधीतसें राजनैतिक षडयन्त्र व बेइमानी याना पहिचान 

पक्षधर अनुकूलगु उगू संविधान सभा हे विघटनया अवस्थाय्‌ 
थ्यंकाबिल । 

संविधान सभा विघटन जूबलय्‌ जि छगू सम्मेलनय्‌ ब्वति 
कायेत भारतया दिल्लीइ वनाच्वनागु । संविधान सभा विघटन जूगु 
बुखँ न्यना । जि ला थ्व षडयन्त्रया विरोधय्‌ यँय्‌ तःधंगु विरोध जुल 
जुइ, विरोधया मि हे च्यात जुइ धका: च्वनागु । कन्हेखुन्ह लिहां वयां 
जा यें शान्त, शान्त छुं हे मदु, मानो छुं जूगु हे मदु। दशरथ 
रंगशालाय्‌ मुंपिं उलिमछि नेवाः नेता कार्यकर्तातसें थ्व षडयन्त्र 
मस्यूगु खइला ? स्यूसा गन वन इपिं ? लिस: याउंक अनुमान यायेफु 
इमित थःथःगु पार्टि विरोध यायेगु अनुमति मबिल । जिं न्ह्याबलें 
पासापिंत धायेगु याना वयाच्चनागु खः - राजनैतिक पार्टिया खं 
न्हापालाक वइ, भाषा जातीया खं लिपा तिनि वइ । 

निकःगु संविधान सभाया चुनाव जुइगु जुल । जि उबले 
एमालेया दुज: खः। जिगु राजनैतिक पला: एमालेया दुंगाय्‌ अले 
भाषिक साहित्यिक व जातीय पला: पहिचानया आन्दोलनया दुंगाय्‌ । 
एमालें पहिचान विरोधी नीति मनाःतले निपा तुति निग: दुंगाय्‌ तयाः 
जि न्ह्याःवना च्वनागु खः । तर एमाले पहिचान विरोधी नीति ज्वनेवं 
जित: निगः दुंगाय्‌ पला: तया न्ह्याःवने मफइगु अवस्था वल । 

एमाले त्वःतेगु कि भाषा जातिया आन्दोलन ? छुँजः, पासा 
भाइपिसं एमाले त्वःतेगु सल्लाह मब्यू । एमालेय्‌ च्वनाच्चंसा गनं नं 
गन पदीय जिम्मेदारी दइ धयागु इमिगु धारणा । इमिगु धारणा 
गलत मजुइफु । तर जि दावी यानागु नेपाल राष्ट्र बैंकया गभर्नर 
पद उपयुक्त उम्मेदवार जुया: नं जित: मबिसेलिं जि छु बिल व हे 
कायेत भ्वय्‌ फ्वगिं जुयाच्वने मंमंत । थ्व स्वयाः नं मुख्य खँ छु 
धाःसा जातीय पहिचानया न्ह्यःने जित: गभर्नर जा छु व स्वया: 
तःधंगु पद नं छुं मखु । एमाले दुनेया गुलिं पासापिसं पार्टिइ दुने 

च्वना हे पहिचानया पक्षय्‌ संघर्ष यायेगु खँ ल्हात । संविधान दयेकेगु 
ज्या न्ह्य:ने थ्यंक: वयाच्वंगु इलय्‌ पार्टिइ दुने संघर्ष याना: पार्टियात 
तत्कालं पहिचानया पक्षय्‌ हयेगु सम्भव मखना । मेखे संविधान 
सभाय्‌ पहिचान पक्षधरत त्याके मफुत कि थःगु मातृभाषा मृत्युशैयाय्‌ 
थ्यनीगु सम्भावना खना । थ्व संसदीय चुनाव जक मखु । जिं थःगु 
जीवनया बासःदं फुकेधुनागु भाषा जातीया आन्दोलनयात त्वःते 
मफुत । थःगु मातृभाषा अनुरागयात बलि बी मफुत । अले निकःगु 
संविधान सभाया चुनाव जुड न्ह्य: हे एमाले पार्टि त्वःता पहिचान 
पक्षीय संघीय समाजवादी पार्टिइ दुहां वना । थःगु पहिचानया 
आन्दोलनयात निरन्तरता बिया । 

निकःगु संविधान सभाया चुनाव जुइगु जुल । संविधान 
सभाया स्वरूप न्हापा स्वया: पात । आः न्हापांगु संविधान सभाय्‌ थें 
पहिचान पक्षधरत गाक्क मन्त । अथे धयागु नेवाः राज्य वइगु 
सम्भावना नं स्वात्त हे कहां वन । अयूनं नेवाः स्वायत्त राज्य मंकाः 
संघर्ष समिति लगायत पहिचान पक्षधरतसें थःथःगु कथं फुफुथें 
संघर्ष याना हे च्वन । जि नं ब्वति कया हे च्वना । 

निकःगु संविधान सभाया गठन लिपा नं संविधान दयेकेग 
ज्या न्ह्याःमवं । पहिचान पक्षधर व विपक्षीतय्‌ दथुइ द्वन्द जुया हे 
च्वन । थ्व हे दथुइ वि.सं. २०७२ बैशाख १२ गते नेपालय्‌ त:भुखाय्‌ 
ब्वल । थ्वया न्ह्य: तक नेकपा माओवादी पहिचानया पक्षय्‌ खनेदुगु 
खः। तर लिपा विपक्षीत नापं मिले जूवन । दिनाच्चंगु संविधान 
च्वयेगु ज्या न्ह्याकेत २०७२ जेठ २५ गते प्रमुख राजनैतिक दलया 
दथुइ १६ गू बुंदाया सहमति जुल । उके 'संघीय लोकतान्त्रिक 
गणतन्त्रात्मक नेपालय पहिचान या ५ गू व सामर्थ्यया ४ गू आधारय्‌ 
८ गू प्रदेश निर्माण याइ' धयागु बुंदा नं दुथ्याः । तर २०७२ असोज 
३ गते संविधान पित ब्यूबलय्‌ पहिचानया खयात बेवास्ता याना ७ 

गू प्रशासनिक प्रदेश दुगु संविधान पित बिल । गुके नेवाः प्रदेश मदु । 
उलि जक मखु संविधान संशोधनय्‌ अस्पष्ट व जटिल प्रावधान तया 
भविष्यय्‌ तक राज्यया संरचना हिलेत मुश्किल यानाबिल । 

तर यक्व नेवा:त थुकेया विरुद्ध दना मव: । नेवा: स्वायत्त 
राज्य मंका: संघर्ष समिति नं दना मवः । मातृ संगठनं लसकूस 
याःबलय्‌ इमि भातृ संगठनपाखें वयाच्वंपिं प्रतिनिधि नेतात नं सुम्क 
च्वन । उलि जक मखु गुलिं नेवा: नेतातसें थज्योगु संविधानयात नं 
लसकुस यात । तर थ्व पहिचान विरोधी संविधानयात जिमिगु पार्टि 
धाःसा तत्काल विरोध यात, विरोध स्वरूप संविधान च्याकल । 
अनेक कथं संघर्ष यात । थ्व हे भवलय्‌ यँया चक दबुली लच्छि यंक 
रिले अनशन जुल । जि नं अनशन च्वना । नापं नेवाःतय्‌गु पाखे 
उकेयात समर्थन यायेत 'संघीय गठवन्धन - नेवा: ऐक्यवद्धता! 
दयेका: उकेया उच्च स्तरीय समितिइ च्वना नं ज्याभव: याना । 

अयूनं संविधान संशोधन जुइ फुगु मदुनि । उलि जक मखु 
संविधान संशोधनया लुखा तक चायेके फुगु मखुनि । पहिचानया 
आन्दोलन जारी हे तिनि । नेवा: राज्य कायेत आन्दोलन न्ह्यानाच्चंगु 
हे दनि । आ: जि संघीय समाजवादी व मेमेगु थीथी पार्टि एकीकरण 
जुजुं निर्माण जूगु जनता समाजवादी पार्टिया ध्वाँय्‌ ज्वना नेवाः 
आन्दोलनयात न्ह्यःने यंकेगुली योगदान बियाच्चना । 

गुलिसिनं धायेगु याःकि नेवाः आन्दोलनयात राजनेतिक पार्टिया 
किचलं दायेके मज्यू । तर दलिय व्यवस्थाय्‌ दल हे विरोध प्रदर्शनया 
शक्तिशाली व प्रभावकारी माध्यम जुइ । खँ थूलि जक ख: कि सहि 
पार्टियात ज्वने फयेकेमा: । फुक्क पार्टियात उथें खने मज्यू । कीगु 
मुद्दायात क्वबिया न्ह्यःने यंकीगु पार्टिया लिउलिउ वनेमा: । झीसं 
राजनीति याये हे मा: । राजनीति मयाना हे थौं नेवाःत सिंहदरबारं 
झन भन पिने लानावन । नेपालय्‌ न्हापां कम्युनिष्ट पार्टि स्थापना 

या:पिं पुष्पलाल, नरबहादुर, नारायण बिलास, निरञ्जन गोबिन्द व 
मोतिदेवी न्याम्हं नेवाःत तर थौं कम्युनिष्टयागु सरकार वःबलय्‌ 
मन्त्री परिषद्य्‌ छम्ह नं नेवा: मदु । नेवाःतय्‌ राजनीति प्रति वितृष्णाया 
परिणति नं खः थ्व । 

जिं थःगु अनुभवयात दुवालेबलय्‌ नेवाः आन्दोलनया छता 
निता मेगु नं कमजोरी खना । फुक्क राजनैतिक पार्टियात कःघायेगुया 
नामय्‌ विरोधी बिचा:या अवसरवादी नेतातयूत तकं मंच बिया: 
सम्मान यायेगु द्रं जिं नेवाः आन्दोलनय्‌ यक्व खना । कित्ता काट 
मजूगु आन्दोलन न्ह्याक्व त:धंसा स्वँ थाःगु लैं थें खः। दशरथ 
रंगशालाया जनलहर स्वयं थुकेया दसि खः । 

नेवा: आन्दोलनय्‌ छुं हद तक उग्रपन्थी भडकाव नं दु। 
सम्भव जूसां मजूसां, व्यावहारिक जूसां मजूसां तत:धंगु माग तयेगु, 
ततःधंगु ज्याभवः यायेगु उपलब्धी हासिल जुइ मजुइया छुं मतलब 
मदु । थज्योगु हे प्रवृत्तिं याना नेवाः राज्य सहितया १०+१ या राज्य 
संरचना दुगु संविधान लायेका यंकल धयागु नं न्यनेदु । आदिवासीया 
अग्राधिकार, आत्मनिर्णया अधिकारया मुद्दाय्‌ खँ मिले मजुयाः सहमत 
जुइधुंक्‌गु १००१ या राज्य पुनसंरचनाया खँ नं छखे लानावन धयागु 
नं न्यनेदु । डा.बाबुराम भट्टराई 'बँय्‌ च्वंगु कायेत स्वत्तले जँय्‌ च्चंगु 
क॒तुं वन’ (भुइको टिप्न खोज्दा, पोल्टाको खस्यो) धाःगु शायद थ्व हे 
जुइमा: । आः गुलिं नेवाःत राजधानीयात स्वनिगलं पिने यंकी धकाः 
हाला: जुइपिं नं दु । थौं स्वनिगःया नेवाःतय्‌गु आर्थिक अवस्था तसकं 
क्वय्‌ मलाः । बेरोजगारया समस्या उलि मदु । छपे नये मखंकाः 
च्वनेमाःगु अवस्था मदु । जि ल्यायम्हबलय्‌ तक थज्योगु समस्या 
यक्व दु । थन जीवन यापन यायेगु अवसर मदया मनूत स्वनिगलं 
पिने त्रिशुली, नारायणगढ, हेटौँडा आदि थासय्‌ वनेमा:गु अवस्था खः 
उबले । देशय्‌ प्रजातन्त्र वयालिं विकाश योजना वसेलिं राजधानी 

जूगुलिं स्वनिगलय्‌ मेथाय्‌ स्वया: अप्व: लगानी जुया: थौंयागु विकशित 
व सहजं जीवन यापनया अवसर दुगु अवस्थाय्‌ थ्यंगु खः । थ्वया 
नापं पिनें वइपिं मनूत यक्व थन हे थाना: प्राकृतिक व सांस्कृतिक 
सुन्दरता जाःगु थ्व स्वनिगः कंक्रिटया जंगल जुयाः कुरूप जूगु नं 
थौंया यथार्थ खः। थुकेयात पनेत आप्रवासन नीति, भूमि नीतिइ 
माःकथं सुधार यायेगु व विकाशया ज्यायात स्वनिगलय्‌ केन्द्रित 
मयासें पिने यंकेगु पाखे जोड बिइमा: राजधानी सारे यायेगु पाखे 
मखु । राजधानी सारे यायेबलय्‌ स्वनिग:या आर्थिक अवस्थाय्‌ बामला:गु 
लिच्च: लाइगु जक मखु, राजधानी वासी जुयाच्वनागुया गौरव नं 
मदयेका च्वनेमाली । आवेशय्‌ वया थज्योगु आत्मघाती बिचा: नाले 
मज्यू थें जितः ताः । 

नेवा: आन्दोलनया स्वरूप मि ब्वाला थें खः । मि ब्वालां 
सखाप यायेफु, भष्म यायेफु । तर वया शक्ति ता:ई तक च्वनाच्चनी 
मखु । छलय्‌ जुइ सःपिसं वयात न्याल्ल ब्यां याना क्यनाबिइ । गथे 
न्हापांगु संविधान सभाया इलय्‌ “नेवा: राज्य हयेगु जुइ, हयेगु जुइ', 
धकाः स्वन्हु स्वन्ह तक बन्द सफल याःगु आन्दोलनयात विपक्षीतसें 
क्यनाबिल । रणनैतिक योजना दयेका न्ह्या:वने मसल धा:सा 
ऐतिहासिक रूपं ब्वाला का:गु गुथि विधेयक आन्दोलन नं अथे मजुइ 
धाये मफु । जि एकीकृत गुथि विधेयक आन्दोलनया नं सल्लाहकार 
खः । जिगु सल्लाह आन्दोलनयात न्ह्याकेगु पाखे जक मखु 
उपलब्धीमूलक यायेगु पाखे नं जुयाच्चनी । 

थौं नेवाःतसें थीथी समस्या भोगे यानाच्वंगु दु । अले स्वाभाविक 
रूपं गैहृ-न्यायिक सडक विस्तार, गुथि विधेयक, द्रूत मार्ग, स्मार्ट 
सिटि, सम्पदा संरक्षण आदि पहिचाननापं स्वाःगु थीथी विषयलय्‌ 
आन्दोलन जुयाच्चंगु दु । व फुक्क आन्दोलनय्‌ जिगु अप्रत्यक्ष ब्वति 
व समर्थन दु । नापं थ्व आन्दोलनयात नं उग्रपन्थी धार पाखे बचे 

याना यंकेमा: धयागु जिगु बिचा: खः । राजनैतिक पार्टि निरपेक्ष रूपं 
बहिष्कृत यायेगु व तत्काल छुँ भति ग्वाहालिया आशाकृति जुयाः 
निरपेक्ष रूपं सःतिकेगु पाखें नं तापायेमा: । 

बिचा: व हे, आज्जु व हे, लँपु नं छगू हे जुया: नं ज्या यायेगु 
वैयक्तिक शैली, नेतृत्वया क्षमता, पद लोलुप्तता आदिया हुनिं नेवाःत 
गुलि जुइमाःगु उलि छधी जुइमफुगु अनुभव नं आन्दोलनया दौरानय्‌ 
जिं यानागु दु । छगू थुकेया ज्वलन्त उदाहरण ला न्याक:गु तःमुंज्याया 
पूर्व संध्यांनिसें नेवाः देय्‌ दबुली ब्वलंगु परिस्थिति खः । न्याकःगु 
तःमुंज्याया पूर्व संध्यांनिसें छगू दशकं मल्याक ई कचवंया इतिहास 
जुल । ज्यासना पुचः दुने कचवं, नेवा: देय दबूया नेतृत्व व दबाव 
समूह दथुइया कचवं । कचवंया कचवं । वैचारिक कचवं जक मखु, 
ल्हाः ल्हा: हे म्हुया ल्वायेत्यंगु नं खना । थज्योगु समस्या ज्यंकेत जिं 
थःगु थासं फुगु भूमिका म्हिता । थ्व संदर्भय्‌ नेवा: देय्‌ दबुली जिगु 
अनुभव छकूचा, थन न्ह्यब्वये । 

नेवाः आन्दोलन दुने थीथी गुट दु, गुटबन्दी दु । छगू गुटं 
मेगु गुटयात निषेध यायेगु तकया संस्कार नं गनं गर्ने खनेदु । थ्व 
प्रवृत्ति आन्दोलनया लँय्‌ पंग: खः । मिलय्‌ जुया यायेफइगु ज्या तकं 
मजूगु दृष्टान्त दु । मनूतसें धायेगु याइ मारवाडीतय्‌ थःगु छे दु, 
गुरुङ्गतय्‌ दु, मेमेपिनि नं दु तर चित्तधर हृदय'नं जग्गा दान बिलं नं 
नेवाःतसें छे छखा दयेका नये मफु । थथे धा:गुया संकेत नेपालभाषा 
मंका: खलः यँयात खः । नेपालभाषा मंकाः खलः येँ जिल्ला स्तरीय 
संस्था जक जूसां देय्‌ न्यंकया नेवाःतसें थुकेयात थःगु आस्थाया केन्द्र 
नाला: थथे धायेगु यानाच्वंगु खः । थ्व हे ख मतिइ तया जिपिं नेवाः 
देय दबूया ज्यासना पूचलय्‌ दुबलय्‌ नेवाः देय्‌ दबूयाके दुगु भतिचा 
धेबा तया: नेपालभाषा मंका: खलः व नेवाः देय्‌ दबूया मंकाःछँकथं 
नेपालभाषा मंका: खलःया जग्गाय्‌ छँ दनेगु कुत: याना । तर ज्या 

जुइ मफु । खँ मिले मजू । सांसद कोषया धेबा सितिं वन । दबू पाखें 
लिपा नं थुखे पाखे कृत: जुयाच्वन । लिपा पद्मरत्न तुलाधरया नायःसुइ, 
देय दबू, मंकाः खलः व मेमेपिं नं दुथ्याःग॒ अलग समिति दयेका थ्व 
ज्या न्ह्याकेगु कृत: नं जुल । उगु समितिइ जि नं दुथ्या: । तःकः 
मुंज्या जुल । यक्व कुतः याना, तर ज्या मजू । आ: बल्ल नगुने ( 
ने.सं. ११३९ दय) तिनि नेपालभाषा मंका: खल: यँया न्हधा: याना छें 
दनेगु ज्या न्ह्यात । 

क्षेत्रीय अहंकारया भावना नं नेवा: एकताया लागि पंग: ख: । 
आः नं स्वनिगःया पिनेयापिं नेवाःतसें यमितसें इमिगु भाययात हिस्याये 
यः धायेगु याः । आः थज्योगु भावना यक्व हे म्हो जुइधुंक्‌सां आन्दोलनया 
भवलय्‌ क्षेत्रीय आग्रह खने हे मदुगु मखु । थ्व सन्दर्भय्‌ दबूछेँ दनेगु 
बारे जुयावंगु छगू घटना न्ह्यब्वये। नेवाः दबूछेँ दनेग खं ने.सं 
११०० द॑य्‌ नेपालभाषा मंकाः खलः स्वंगु इलय्‌ हे पिहां वःगु ख: । 
उगु इलय्‌ नेवाः ज्याभवः न्ह्याकेत सभागृह, राष्ट्रिय नाचघर व 
नेपाल राजकीय प्रज्ञा प्रतिष्ठानया हल धेबा पुलां नं काये थाकुगु ई । 
आः थें नीजि स्तरय्‌ थीथी सभा हल, पार्टी पालेस आदि दुगु मखु । 
अथे जुयाः नेपालभाषा मंकाः खलक थःगु हे दबूछेँ दनेगु उदघोष 
यात । ये, यल, ख्वपयापिं सकले मुन । धेबा मुंकेत योमरि पुन्हीबलय्‌ 
त्यःछित्यः फ्वनेगु यात । त्यःखिंत्यः पवना दबूछेँ दयेकेगु सम्भव खं 
मखु धकाः मस्यूगु मखु, तर सरकारयात छगू हाथ्याकथं थ्व उद्घोष 
जुल । छे दनेत जग्गा मालेगु ज्या नं न्ह्यात । यें, यल, ख्वपय्‌ गन 
न्हापां जग्गा लुल, अन हे छे दनेगु खँ नं जुल । नेपालभाषा मंका: 
खल: यलया कुतलय्‌ यल नगर पंचायत पाखें यलया त्यागलय्‌ 
जग्गा नं प्राप्त जुल । तर नेपालभाषा मंकाः खलः यँ अन दबूछेँ 
दयेकेत तयार मजुल । यूँ सुपरमायसीया नं पिहां वल । यँ राजधानी 
जूगुलिं शायद थ्व स्वाभाविक नं जुइफु । उके नेपालभाषा मंकाः 


जीवन खसुइ :: ११५ 


खलः यलं थुकेया चिउताः मतसें थःगु हे मिहेनतं दबूळें दना हे 
त्वःतल । थ्व दबूछेँ दनेगु भवलय्‌ जिं नं यक्व हिच:ति हायेका । थःगु 
छे दनाबलय्‌ अप्पा छपा: हे उखें थुखे मतयाम्ह जिं मंका: खलया हुं 
दनेत खिखांमुग: थें फोहरगु जग्गा साबेल ज्वना: सफा याना, ढलान 
यायेत डण्डी चातुइका, छु मयाना ? 

नेवाःत छप्पँ छधी जुइ मफुगुया हुनि गुटबन्दी व क्षेत्रीय 
आग्रह जक नं मखु, छम्हं मेम्हसित दोषारोपण यायेगु प्रवृत्ति नं खः । 
थगुने ने.सं. ११३९/४० द॑य्‌ स्वन्ति नखः हनेगु खँय्‌ विवाद वल । 
नेपाल पंचाङ्ग निर्णायक समितिया पात्रोय्‌ कार्तिक १०, ११ व १२ 
गते छसीकथं लक्ष्मीपुजा, म्हपुजा व किजा पुजा यायेगु धयातल । 
यलय्‌ ज्योतिष, गुरुजुपिं नापं थीथी जातीय खलः पुचः व नेपालभाषा 
मंकाः खलः यलया मुंज्यां नं कार्तिक १०, ११ व १२ गते हे, अथे 
धयागु अमाइ, प्रतिपदा व दुतिया खुन्हु छसीकथं लक्ष्मीपुजा, म्हपुजा 
व किजापुजा यायेगु क्वःछित । तर मेखे येय कार्तिक ११ ,१२ व १३ 
गते छसीकथं लक्ष्मीपुजा, म्हपुजा व किजापुजा यायेगु खँ क्वःछित । 

यलय्‌ नखः हनेत दिं क्वःछिइबलय्‌ तिथि क्यंगु दिंयात काइ । 
यँय्‌ सृथय्‌ सुर्च: लुइबलय्‌ छु तिथि खः उकेयात हे उगु दिंया 
तिथिकथं काइ । अर्थात्‌ न्हिच्छिं छगू हे तिथि जुइ । कार्तिक १० गते 
सृथय्‌ द्यः लूबलय्‌ अमाइ मक्यंनीगु जुयाः उखुन्हयात यय्‌ अमाइ 
मानय्‌ मयात । द्यः लूबलय्‌ अमाइ मक्यंनिसां लिपा उखुन्हुया दिनय्‌ 
हे अमाइ क्यंगुलिं उखुन्ह्यात यलय्‌ अमाइ मानय यात । ११ व १२ 
गतेया तिथि नं उकथं हे क्वःछित । यँय्‌ जनबहालय्‌ व यलय्‌ 
हिरण्यवर्ण महाविहारय्‌ थथे तिथि क्वःखिइगु खः । अले मेपिसं व हे 
अनुशरण याइगु खः । थ्व न्हापां निसेंया परम्परा ख: । 

नेवाः छगू विविधतां जाःगु सुसंस्कृत सभ्य उन्नत राष्ट्र खः । 
नेवा: दुनेया थीथी जातिया भाषा छगू हे जूसां नखः चखः हनेगु, 

रितिथिति, विधि व्यवहार परम्परा जाति व थाय्‌ अनुसारं गनं गनं 
भति भति पाःगु खनेदु । अर्थात्‌ नेवाः दुने नं सांस्कृतिक विविधता 
दु। देशय्‌ दुनेया जातीय क्षेत्रीय विविधतायात ल्यंकेमा: धाइपिं 
नेवाःतसें थ: दुनेया विविधतायात सहजरूपं स्वीकार मयासें एकरूपता 
हयेत ल्वानाच्वनेगु पायछि मखु । एकरूपता व एकता धयागु छगू हे 
मखु । तर विडम्वना, कार्तिक १०, ११, १२ गतेया पक्षयात गैह 
नेवाः, बर्म्‌ च्यः, बनारसी आदि आक्षेप बिउगु नं खनेदत । खँ थ्व 
स्वन्ति छगूया जक मखु । थःम्हं धाःथें मजुलकि मेगु पक्षयात अस्वस्थ 
आक्षेप यायेगु प्रवृत्तिया खः । उखुन्ह तिनि यलय्‌ कोरोना ल्वय्‌ न्यनाः 
वनाच्चंगु इलय बुगंद्यःया जात्रा यायेगु कि मयायेगु धयागु खंय 
थज्योगु इलय्‌ जात्रा याये मज्यू धाःपिंत नेवाः विरोधीया बिल्ला 
घाकाः बिउगु खनेदत । थ्व बांलाःगु प्रवृत्ति मखु । 

सृशासनया म्होति नेवाः आन्दोलनया मेगु कमजोरी खः । 
पञ्चायतया ई तक संघ संस्था दर्ता याये तसकं थाक्‌ । उकें यक्व 
नेवा: संघ संस्था दर्ता मयासे हे संचालन जुया: वयाच्चंगु खः | तर 
आः परिस्थिति हिलेधुंकल । आः संघ संस्था उलि नियन्त्रित मजुइधुंकल । 
उकें आ: संस्था दर्ता याना विधि सम्मत तरिकां दं मुंज्या, तःमुंज्या 
याना, नेतृत्व ल्यया: पारदर्शिकथं संस्था न्ह्याकेमाःगु खः । तर आः नं 
गुलिखे संस्था न्हापाथें हे न्ह्यावनेत स्वयाच्चनी | विधि स्वया: नं 
तक व थःगु हे आग्रहया आधारय्‌ न्ह्याःवनेत स्वयाच्वनी । संस्थाया 
विधानया लीग हे त्वःता थः यःथें ब्वाँयू वनेत स्वयाच्चनी । 

संस्थागत ज्याय्‌ विधि प्रमुख जुइ । थःत चित्त बुझे मजूगु 
विधि प्रक्रिया सम्मत ढंगं हिलेफु । तर मानय्‌ याये मखु धायेदइ 
मखु । नेवाः देय्‌ दबूया विधान संशोधन जुया उकेया संरचनागत 
स्वरूप हिलेघुंकल । तर गुलिखे मनूत आः नं पुलांगु विधानकथं 
न्ह्याःवनेत स्वयाच्चनी, विधि सम्मत मजूगु अनेक तक यानाच्वनी । 

हानं संशोधन मजूतले विद्यमान विधानकथं ज्या यायेमाः धयागु 
मान्यतायात चायेक मचायेक क्वत्यलेत स्वयाच्वनी । 

न्ह्याथें हे बांलाःगु नेतृत्व नं वैधानिक रूपं स्थापित जुइमा: । 
वैधानिक लँपु सक्षम व सबल मनुखं जीवंकाछि नेतृत्व या:सां छुं खं 
मखु । तर नेतृत्व हिलेगु वैधानिक ल॑पु न्ह्याबलें चाला: च्वनेमा: । 
अभ माःसा नैतिकताया आधारय्‌ नं पद त्वःतेत नेतृत्व तयार 
जुइमा: । 

थथे बास:द॑ न्ह्यवं निसे कथंकथंया अनुभव ज्वना जि नेवाः 
आन्दोलनया लँय्‌ निरन्तर न्ह्याःवनाच्चनागु दु, वना हे च्वने । 

७ 

१0. सिरपाः, पदक, पदवी व हना 


सिरपा: काये मयःपिं सु दइ ? छाती तक्मा ब्वये मयःपिं सु 
दइ ? सिरपाः, पदक, पदवी, हनाया आशा मयासे थःगु कर्तव्यकथं 
ज्या याइपिं नं सिरपा: फये दुसा लय्‌ हे ताइ, पलिंगा न्ययेदुसा न्हाय 
तः हे पुकी । 

जिं नं मचांनिसें हे सिरपा: काये नं। मचाबलय्‌ स्कूलं 
दँयदँसं न्यायेकीगु ससुपुजाय्‌ कक्षाय्‌ न्हापा, ल्यू लाःपिंत सिरपा: 
बिइगु । जिं द॑यदंसं धया थें सिरपा: काये खं । स्कूलं पिने दकले 
न्हापां साहित्यया मूलुखां ग्वसा: ग्वःगु साहित्य मुँज्याय्‌ च्वखँ ब्वना 
न्हाप खःला ल्यू लाका सिरपा: कया । 

सिरपाःकथं दसिपौ नापं गुलिसिन धेबा, तक्मा वा सफू नं 
बीगु याइ । स्कूलय्‌ सिरपाःकथं सफू, कलम, कापी बीगु खः, तर 
साहित्या मूलुखां तक्मा हे बिल - लं सियातःगु तक्मा । जिगु छाती 
दकले न्हापां ज्वाराज्वारा थीगु तक्मा घाये खन । 

लँ सियातःगु ज्वाराज्वारा थीगु तक्मा तया जि छेँय वया, 
अथे धयागु जिमिगु पसलय्‌ वया । पसःया फलय्‌ च्वंगु स्टूलचाय्‌ 
फेतुना । थ्व तक्माय्‌ जिमि बाःया मिखा लाइ अले स्याबास हे 
मधाःसां थ्व छुकेया तक्मा धका: ला न्यनी धका: च्वनागु तर जिमि 
बाःनं छु हे मधाः, वास्ता हे मतः । शायद न्हिच्छि पसलय्‌ मच्वंसे 
बेपत्ता जूगुलिं तं पिहां वः जुइमाः । साहित्य, सिरपाः, तक्माया बारे 
बाःनं छुं स्यूगु नं जा मखु । बाःनं जा पसः स्यू बस पसः जक । जिं 
नं व तक्मायात दराजय्‌ बट्टाय्‌ गनं सचे याना तये मफुत । तर जिं 
न्हापां कयागु व तक्मा जिगु मिखाय्‌ धाःसा आःतक थानाच्वंगु दु । 

साहित्य सम्मेलनया धेंधेंबल्लाय्‌ ब्वति कया जिं मेगु नं छगू 

निगू सिरपा: त्याकागु दु । खय्‌ भाषाय्‌ कविता च्वया नं सिरपा: 
कयागु दु, नेपालभाषाय्‌ कविता च्वया: नं सिरपा: कयागु दु, तर 
विराट नेपालभाषा साहित्य सम्मेलनय्‌ कविताय्‌ न्हापया सिरपा 
कयाबलय्‌ ति लय्‌ताया अनुभूति मेबलय्‌ मज्‌ । उबले नेपालभाषा 
साहित्य ख्यलय्‌ विराट नेपालभाषा साहित्य सम्मेलन स्वया: विराटगु 
जा छु विराट ति ग्यंगु नं गुगुं साहित्यिक दबू मदु । विराट विराट हे 
खः: । उके विराटया दबुली न्हापया सिरपा: कायेधुंसेलि जि थः थःम्हं 
हे उलि ग्यं थुलि ग्यं मंत, अले अनंलि जिं छु नं साहित्य सम्मेलनया 
धेंधेंबल्लाय्‌ ब्वति हे मकया । 

नेपालभाषाया साहित्य ख्यलय्‌ तःगू मछि सिरपा: स्वनातःगु 
दु । विधागत सिरपा: नं दु समग्र साहित्यया लागि स्वनातःगु सिरपा: 
नं दु। सफू विशेषयात बीगु सिरपा: नं दु, भाषा साहित्यय्‌ याःगु 
समग्र योगदानयात मूल्यांकन याना बीगु सिरपा: नं दु। अथेहे 
नेपाल सम्वत्‌, नेवाः म्ये, संगीत, लजगा: (उद्यमशीलता), पत्रकारिता 
आदिया लागि नं थीथी सिरपा स्वनात:गु दु । लिपांगु इलय्‌ नेवाः 
आन्दोलनय्‌ योगदान ब्यूगु संस्था वा योगदान बिउम्ह व्यक्तियात 
बीगु सिरपा: नं स्थापना जूगु दु । 

नेपालभाषा साहित्य ख्यलय्‌ दकले न्हापां पलिस्था जूगु सिरपा: 
'धर्मोदय सिरपाः' खः । थ्व 'धर्मोदय’ पत्रिकाय्‌ पिदंगु उत्कृष्ट च्वसुयात 
बीगु सिरपा: खः । थ्व संस्थागत सिरपा: जुल । व्यक्तिं पलिस्था याःगु 
न्हापांगु सिरपा: “श्रेष्ठ सिरपाः' खः । भाषाजवाः भाजु स्वयूम्भूलाल 
श्रेष्ठ स्वनादीगु थुगु सिरपाः नेपालभाषा साहित्यया सफू विशेषयात 
बीगु सिरपा: खः । च्वसापासां सञ्चालन याइगु थ्व सिरपा: नेपालभाषा 
साहित्य ख्यलय्‌ अतिक प्रतिष्ठित सिरपा: खः । तर स्वयूम्भूलाल 
श्रेष्ठ मदयेवं सिरपा: बीगु नं दिनावन । थुकेया गरिमायात वाःचायेका 
लिपा साहित्य गुथिं थ्व सिरपा: न्ह्याका यंकेगु कुतः याःगु खः । निकः 

तक सिरपा: नं बिल । तर लिपा साहित्य गुथि थःहे विघटन जुया: थ्व 
सिरपा: बीगु ज्या नं हानं दिनावन । च्वसापासाया नं नाय: जुइधुंकूम्ह 
नेपालभाषाया ख्यलय्‌ तःधंगु योगदान दुम्ह भाजु स्वयम्भूलाल श्रेष्ठ 
स्वनावंगु सिरपाःयात वय्‌कःया छँँज:पिसं नाला: मकाःसां च्वसापासां 
नाला: कया थःगु हे श्रोतं जूसां थ्व ऐतिहासिक सिरपा: बीगु ज्या 
न्ह्याका यंकेमाःगु थें ता: । तर अथे जुयाच्वंगु मदु । 

नेपालभाषाया समकालिन यक्व साहित्यकारपिसं श्रेष्ठ सिरपा: 
काःगु दु । तर जिं काये मखं । छक: साहित्यया मूलुखां जिगु न्हापांगु 
सफू 'वर्तमानं भवेप्यूगु कचिघा:' श्रेष्ठ सिरपाः'या लागि दुतिंगु खः । 
तर सिरपा: मला: । चिकिचाधंगु छगू सफू च्वया: श्रेष्ठ सिरपाः’ 
कायेगु जिं म्हणसय्‌ खंकागु नं मखु, प्रकाशक साहित्यया मूलुखा 
थःम्हं हे दुतिना ब्यूगु । 

साहित्यया मूलुखाया हे सिफारिसय्‌ ने.सं ११३० दँय्‌ जितः 
मञ्चुका स्मृति अक्षयकोष पाखे 'लुमिन श्रेष्ठ नेपालभाषा सिरपा: 
प्राप्त जुल । नेपालभाषाया ख्यलय्‌ जि साहित्यया मूलुखां हे पिहां 
वयाम्ह खः । थ्व सिरपा: लाःबलय्‌ साहित्या मूलुखां थः कार्यकर्तातयृत 
स्वः खनी का धयागु मती लुल । 

मञ्चुका स्मृति अक्षयकोष भाषिक वा साहित्यिक संस्था 
मखु । जेहेन्दार विद्यार्थी छात्रवृत्ति, ग्रामिण सीप प्रवद्वन, धार्मिक, 
भाषिक आदि थीथी ज्यायात प्रोत्साहन यायेत सिरपा: बीगु, मस्त व 
ज्याथपिंत गवाहालि बीग, सफू पिकायेगु आदि थीथी ज्या याइगु छगू 
सामाजिक संस्था खः । जितः 'नेपालभाषाया विकासय्‌ विशेष योगदान 
याना दिउगुलिं' धका: थ्व सिरपा: ब्यूगु खः । 

नेपालभाषाया ख्यलय्‌ नांदंगु संस्था नेपालभाषा परिषद्‌ पाखें 
जितः ने.सं ११३८ दँय्‌ 'ठाकुरलाल सिरपाः' प्राप्त जुल । जिं स्यूकथं 
थ्व सिरपा: नेपालभाषाया निबन्ध विधाय योगदान बिउम्ह निबन्ध 

च्वमियात बिइगु खः। तर जिं यक्व निबन्ध च्वयागु मदु । उबले 
तक थ्व विधाय्‌ जिगु छपु निपृ फुटकर निबन्ध व ने.सं. ११३६ दँय्‌ 
नियात्रा सफू छगू जक पिहां वःगु दु। उके हे जुइमा:, समग्र 
नेपालभाषा साहित्यया ख्यलय्‌ जिं यानागु योगदानयात नापं न्ह्यथना 
नियात्रा च्वमिकथं जितः थ्व सिरपा: बिउगु । थ्व सिरपा: पौसं थथे 
च्चयातःगु दु :- 

नेपालभाषा साहित्य ख्यलय्‌ न्यागू दशकनिसें कविता, 
समीक्षात्मक लेख व नियात्रा च्वयेगु, तःदँ न्ह्यवंनिसें सफू पिथनेगु, 
भाषा क्षेत्रया थीथी लागाय्‌ थःगु म्‌ वंगु ई फ्यानाः मांभाय्‌ नेपालभाषा, 
साहित्यया उन्नति व नेवाः जातिया उत्थानया नितिं संघर्षशील 
जुइगु ज्याय नुगः क्वसायेका च्चछायेबहःगु ज्या यानादीगुलिं छि 
नियात्रा च्वमि डा.पुष्पराज राजकर्णिकारयात थुगु ठाकुरलाल सिरपा: 
नं छायपियागु जुल ।' 

मेमेगु भाषाय्‌ थें नेपालभाषाया साहित्यकारपिंत नं थीथी 
संस्थां हनेगु या: । जितः नं नःलि साहित्य हना प्राप्त जूगु दु । 
'पलिस्था' साहित्यिक संस्था पाखें नं हनापौ देछागु दु । नीन्याद॑ 
न्ह्यवंनिसे मदिक्क पिहां वयाच्चंगु 'पलिस्था' द॑पौया थी थी ल्याखय्‌ 
पिथनेत १० पु च्वसु बिया लिधंसा बियागु ज्यायात सुवा: बिसें थ्व 
हनापौ ल:ल्हागु जुल । तर 'पलिस्था' नापं जिगु स्वापू थुलि जक 
मखु, थ्व स्वया: यक्व तव्या । जिगु स्वंगू सफू 'पलिस्था’ पाखे पिथना 
ब्यूगु दु । जिगु याक: चिनाखँ वाचनया ग्वसाः ग्वःगु दु । 'पलिस्था'य्‌ 
थीथी ज्याभवलय्‌, वक्ता, पाहां, सभानायः, साहित्य रचना वाचक, 
समीक्षक आदि थी थी भूमिकाय्‌ मदिक्क संलग्न जुयाच्चनाग दु । 

राजकर्णिकार समाज, नेपालभाषा न्ह्यसः लिस: कासा गुथि 
यल, अमर पुस्तकालय, नेपाल हृदयरोग निवारण प्रतिष्ठान यल 
न्यक्‌ जात्रा मतयाः व्यवस्थापन समिति क्षेत्र नं ६ हौग: आदि थीथी 

भाषिक जातीय व सामाजिक संघ संस्था पाखें नं हंकेगु अवसर 
प्राप्त जूगु दु । 

नेपालभाषाया साहित्यकार व नेपालभाषाया ख्यलय्‌ विशिष्ट 
योगदान बिउपिंत च्वसापासा, नेपालभाषा परिषद्‌, साहित्यया मूलुखा 
थे जाःगु प्रतिष्ठित संस्थां थीथी उपाधि बिइगु नं या: । च्वसापासां 
थीथी अवसरय्‌ थीथी मनूतय्‌त साहित्य शिरोमणि, भाषानिभा:, 
भाषाजवा:, कविरत्न, साहित्यसुता, भाषारत्न आदि उपाधि बिउगु 
दु। तर थौकन्हे च्वसापासां थज्योगु ज्या यानाच्वंगु खने मदु । 
नेपालभाषा परिषदं 'भाषा शिरोमणि! व 'भाषाथुवा:' उपाधि स्थापना 
याःगु खनेदु । तर 'भाषाथुवाः' उपाधि छगू जक आःतक मदिक्क 
बियाच्वंगु खनेदु । साहित्यया मूलुखा पाखें स्थापित “भाषा ज्योति” 
उपाधि नं दिना वनेधुंकगु दु । 

सरकारपाखे नं दंयूदसं गोरखा दक्षिण बाहु, त्रिशक्ति पट्ट 
आदि थीथी पदवी वा उपाधि कर्मचारीतयूत नं बीगु ख: । थ्व 
पदवीया नापं पदक नं बीगु खः। तर जिं जिन्दगीया ताहा ई 
कर्मचारी जुया: बिकासां सरकारी पदवी वा पदक कयागु धयागु 
विद्यावारिधि याःपिंत बीगु लुँया तक्मा सहितया नेपाल विद्याभूषण व 
नीन्यादँ ज्या यातकि स्वतः दइगु दीर्घ सेवा पदक जक खः। 

विद्यावारिधि याःपिंत राष्ट्र प्रमुखया ल्हातं बिइगु नेपाल 
विद्याभूषण पदक (उबलेया महेन्द्र विद्याभूषण पदक) जिं उबलेया 
जुजु श्री ५ वीरेन्द्रवीरविक्रम शाहया ल्हातं कयागु खः । नारायणहिति 
लायकूया लाछिइ पदक क्वखायेके धुंका: जुजुं थयूक ब्वहलय्‌ ल्हाः 
तया 'स्याबास' धाइगु जुयाच्चन, जित: नं अथे हे यात। छगू 
न्ह्याइपुगु अनुभव । 

आशा व इच्छा नितां मयानागु सरकारी पदवी काये मखना 
नुगलय्‌ स्याइगु खँ मजुल । सरकारी पदवीया इच्छा व आशा मयाना 

सां, मह्ययेकूसे धाये, जिगु मन दुनेया छक्‌ कंचाय्‌ नेपालभाषाया वा 
नेवाः ख्यःया पदवी कायेगु सुषुप्त इच्छा वा आशा धाःसा सुलाच्चंगु 
दु। तर आज्जु थ्यंकेगु लँ धाःसा तसक कठीन व ताहा खनी। 
नेपालभाषा, साहित्य व समग्र नेवा: ख्यःया आन्दोलनय्‌ जीवनया 
बागू शताब्दी मयाक मदिक्क न्ह्याना नं व थासय्‌ थ्यंके मफुनि । 
तर जिं थःगु कर्तव्ययात छफुति हे म्हो मयासे निर्बाह यानाच्वनागु 
दु । सिरपाः, पदक, पदवी, उपाधि, हना नेपालभाषा व नेवा: ख्यलय्‌ 
जिगु यात्राया उर्जा मखु । 

सिरपा, पदवी, उपाधि कायेगु ज्याय जि लिउने लाःसां 
सिरपा: बीगु ज्याय्‌ यक्व न्ह्यःने लाः । जि गुग॒ नं सिरपाःया दाता ला 
मखु, तर निर्णयकर्ताया भूमिका यक्व म्हितागु दु । मांभाय्‌ पुचः 
अन्तर्गत धर्मादित्य धर्माचार्य सिरपा कवः, व नारायण देवी-तीर्थ, 
गिरिधरलाल सिरपा: समितिया जि कजी हे जुल । शंखधर सिरपा: 
समितिया नं दुज: खः । थ्व सिरपाःया निंति जुइगु ल्यज्याय्‌ जि तःदँ 
न्ह्यवंनिसें संलग्न जुया वयाच्चनागु दु । नापं प्रेम मोहन सिरपाः, 
दान्यहिरा सिरपाः, जरिमैया साख: लुमन्ति सिरपाः, 'थौंकन्हे’ लयपौया 
सिरपाः, नेवा: अधिकार सिरपा: आदि मेमेगु थीथी सिरपाःया ल्यज्या 
पुचलय्‌ च्वना नं जि ज्या यानागु दु । 

सिरपा: कायेगु अःपु मजूथें सिरपा: बीगु नं अःपू मज्‌ । 
अनेक कथंया द्रपं वयेयः । तर आःतक जिं अज्योगु द्रपं फयेमाःगु 
मदुनि । तर छगू निगू अजूचायापुगु घटनाया अनुभव धाःसा याये 
खंगु दु । 

छगू इलय्‌ नेपालभाषा मंका: खलः यलं न्हृद॑या लसताय्‌ 
छम्ह मनूयात 'दँ मन्‌' धकाः हनेगु यात । हनेत मनू ल्ययेमाल । 
छत्रबहादुर कायस्थया नां वल । छत्रबहादुर कायस्थया नेपालभाषाया 
ख्यलय्‌ ताःहाकःगु इतिहास दु । यलय्‌ वि.सं. २०२२ सालया नेपालभाषा 

आन्दोलनया नेता, नेपाल सम्वत्‌या अध्ययन अनुसन्धान व प्रचारया 
न्ह्यलुवाः, नेपालभाषा मंका: खल: यलया संस्थापक नायः, जिवंकाछि 
सिरपा: (Lifetime Achievement Award) बीमा:म्ह मनू। 'दँ 
मनू' धयागु ला उगु दँय्‌ विशेष ज्या याम्हेसित बिइगु उपाधि । 
नेपाल सम्वत्‌, नेपालभाषा साहित्यया ख्यलय्‌ छत्रबहादुर कायस्थयात 
गुगु द॑ विशेष व साधारण धयागु मदु निरन्तर थःत पाना च्वंम्ह 
मनू । उकें दः दे मनू'या उपाधि वयकःयात ल्वःमताल । जि असहमति 
क्यना । उगु दँय्‌ व उपाधि मेम्हेसित बिइगु जुल । तर पासापिं जिगु 
धारणा नापं सहमत मज्‌ । उके मेगु दँय्‌ जनमत संकलन यायेगु 
प्रस्ताव वल, मत संकलन जुल, मत संकलनया लिच्च: कथं छत्रबहादुर 
कायस्थ हे 'द॑ मनू' घोषणा जुल । 'जिवंकाछि मन्‌' या सम्मान 
बीमाःम्हेसित 'द॑ मन्‌’ या सम्मान वियां त्वःतल । 

नारायण देवी-तीर्थ, गिरिधरलाल सिरपा: समिति अन्तर्गत 
नारायण देवी-तीर्थ समाज सेवा सिरपाः, नारायण देवी-तीर्थ व्यवसायी 
प्रोत्साहन सिरपा: व गिरिधरलाल सिरपा: याना स्वम्हेसित सिरपा: 
बीगु व्यवस्था दु । स्वम्ह मध्ये छम्ह फयाफत्तले मिसाम्ह लाकेगु 
समितिइ दुने समझदारी दु । तर निर्धारित मापदण्ड ला पुरा जुइ हे 
मा: । मिसाम्ह छम्हेसित प्राथमिकता बीगु जक खः । जि समितिया 
दुज: जक जुया च्वनाबलय्‌ छक: समितिं ल्यःपिं निम्ह मिजंपिं व छगू 
संस्था लात । छम्ह मिसाम्ह लाके हे माः धका: मिसा दुजःपिसं जिद्दि 
यानाच्चंगु खः । तर मापदण्डकथं मूल्यांकन याना पिहांवःगु लिच्वःकथं 
मिसापिं ला हे मलात, लिपागु दँय्‌ बरु नियम हे हिलेगु याना निम्ह 
मिजंपिं हे व छगू संस्था ल्यया । तर आश्चर्य, सिरपा: बिउगु इलय्‌ 
निम्ह मिजंपिं, छगू संस्था नापं छम्ह मिसायात नं सिरपा: बिल । 
उदारमना दातापिसं छगू सिरपा: हे तनाबिल खनी, जिमिसं हे 
मस्यू । 'घ्यः छुके वात मायकेंय्‌ हे” धया थें तायेका: खं सुनानं 

ताःहाकः मयाः । 

छक: छगू साहित्यिक पत्रिकां पत्रिकाया छगू ल्याखय्‌ पिदंगु 
रचना मध्ये उत्कृष्ट्यात सिरपा: बीगु क्वःछित । पत्रिकाया इनापकथं 
जिं सिरपा: काइम्ह मनू ल्ययाः उकेया कारण सहित पत्रिकायात 
बिया । तर ग्वसा: खलक  ल्यज्याया नियमय छुं भतिचा संशोधन 
याना हानं ल्ययाबीत जित: इनाप यात । इनापकथं जिं हानं मूल्यांकन 
याना, तर लिच्च: व हे वल । व हे कथं जि पत्रिकायात सिफारिस 
याना छूवया । तर ग्वसाः खलक अपेक्षा याःकथंया लिच्च: मवया 
जुइमा: व सिरपा: हे मबिउसे दिका छूवत । जिगु मेहेनत जक सितिं 
वन । 

थथे सिरपा: कायेगु व बीगुया सन्दर्भय्‌ जीवनय्‌ कथंकथंया 
अनुभूति यायेगु ह्वःताः चूलागु दु । तर जि थ्व फुक्क पाखे निरपेक्ष 
न्ह्याःवनाच्वनागु दु, वनाच्वने । 

७ 

११. देश विदेश चाःहुला 


जागिर नये न्ह्य: तक जि थानकोट हे पुला: वने मनं । उखें 
थुखें चाःहले मंमदुगु जित: नं मखु तर चाहुलेत बजेट फ्यायेफुगु 
अवस्था हे मदु । पासापिं मनकामना, दार्जिलिड वंबलय्‌ नं जि 
मवना । जागिर नये धुंका: धाःसा ज्याक्‌ पाखें देश विदेश वनेगु क्रम 
सुरु जुल । देश विदेश चाहिले खन । आःतक देय्‌ दुने इलाम, झापा, 
मोरंग, सुनसरी, धनकुटा, सप्तरी, सिराहा, सोलोखुम्बु, ओखलढुङ्गा, 
उदयपुर, धनुषा, महोत्तरी, सर्लाही, दोलखा, रौटहट, बारा, पर्सा, 
मकवानपुर, चितवन, धाडिंग, यूँ, यल, ख्वप, काभ्रे, सिन्धुली, नुवाकोट, 
त्रिशुली, तनहुँ, गोरखा, लमजुङ, कास्की, म्याग्दी, बाग्लुङ्ग, पर्वत, 
स्यांडजा, पाल्पा, रुपन्देही, परासी, तौलिहवा, दांग, बर्दिया, बाँके, 
कैलाली, कञ्चनपुर, डोटी, डडेलधुरा, बैतडी, दैलेख, सुर्खेत, कालिकोट, 
जुम्ला, पूर्वी परासी व सिन्धुपाल्चोक याना न्ययूस्वंगू जिल्लाय्‌ थ्यनेधुंगु 
दु । 

जि तराइया फुक्क जिल्लाय्‌ थ्यंसां पहाडया यक्व जिल्लाय्‌ 
मथ्यंनि । थाकुक न्यासि वनेमाःथाय्‌ वने मंमदुगुया कारणं अफिसं 
काज छुवइबलय्‌ जिं फतलय्‌ तराइया जिल्लाय्‌ वनेगु स्वयेगु जुया 
थथे जूगु खः । तर थुके थौं वया जित: भतिचा पश्ताचापया अनुभूति 
ज्‌ । छम्ह विदेशी पासा नापंया खंल्हाबल्हाय्‌ नेपा:या म्हसीका बीगु 
भवलय्‌ संसारया दकले तःजागु हिमाल सगरमाथाया देय्‌ धकाः 
कना । वं जितः छं गयेधुन ला धकाः न्यन। वयागु न्ह्यसः जा 
सगरमाथा गयेगु गुलि थाक धयागु वं मस्यूगु अज्ञानतां दनावःगु 
धयागु जिं थू । तर आधार शिविर तक हे थ्यंके मफुगु ला थःगु हे 
कमजोरी खः थें ताल । आःतक स्वर्गद्वारी, खप्तड, धम्पुस, मुक्तिनाथ 

आदि नांदंगु पर्यटकीय थासय्‌ नं थ्यंगु मदुनि मेगु ला मेगु जामाच्च, 
फूच्च तक थ्यंगु मदुनि । ल्यायम्हबलय्‌ गनं थःहे मवना, गर्ने वनेत 
बजेट मदु । आईवने मास्तेवः बजेटया समस्या नं मदु तर गुलि 
थासय्‌ वनेत जिवंहे बी मख्‌ । छु याये ? 

विदेश पाखे एशिया, यूरोप, अफ्रिका, अमेरिका याना प्यंगू 
महादेशया नीप्यंगू देशय्‌ थ्यनेधुंकूगु दु । छगू हे देशय्‌ तःकः थ्यंगु 
दु । छगू हे देशय्‌ नीक: तक थ्यंगु दु । न्ह्याक्व वंसां न्हून्ह्गु चलन, 
नियम, प्रविधिनापं सामना यायेमालीगु । विदेश भ्रमण अःपु मज्‌ । 
भतिचा सावधानी मगातकि समस्या जुइयः । 

विदेश भ्रमणया न्ह्याइपुगु म्हाइपुगु अनुभवया छुंछुं खँ जिं 
'जिगु निकःगु अमेरिका भ्रमण व स्वानावंगु खँ' व 'यःदाइ' (नियात्रा+) 
सफुती च्वयेधुन । थन नं जिं देश विदेश चाहिलाबलयया ल्वःमंके 
मफुगु छुंछुं खँ न्ह्यथने त्यना । 


छम्ह पासा लँय्‌ हे त्वःफिकेमाल 


छक: छगू सम्मेलनय्‌ ब्वति कायेत निम्ह पासापिं नापं 
सेनेगल वनागु । दिल्ली, पेरिस जुना: सेनेगल वनेमा:गु । दिल्ली 
न्याघौति लँ च्वनेमाःगु । उबले अनया चलनकथं दिल्ली लंच्वनेगु 
क्वथाय्‌ च्वनेत राहदानी एअरलाइन्सयात बीमा: । इमिसं माःगु 
औपचारिकता पुरा याना हवाइजाहज ब्वइगु ई त्यलकि राहदानी 
लित बीहइ । ई जुसेलिं जि व मेम्ह छम्ह पासाया राहदानी लित 
बीहल । तर मेम्ह छम्ह पासायात छ पेरिस ब्वयेदइ मखु धाल । छाय्‌ 
धकाः न्यनं 'छंगु भिसाया म्याद हे फुइधुंकल' धाल । राहदानी 
स्वया । खः, म्याद ला फुइधुंकल । जूगु छु जुयाच्चन धासा पासां 
लच्छि न्ह्यः हे थम्हं यात्रा यायेगु तारिख न्ह्यथना भिसाया लागि 
आवेदन तःगु जुयाच्चन । भिसा बिउम्हं लच्छि लिपा भ्रमण याइम्हेसित 

भूलवश लच्छि न्ह्यःया हे तिथि मिति तया भिसा बिउगु जुयाच्वन । 
पासां नं चेक याना मस्व: खनी । शायद तारिख पायूछि जूगु ला जक 
वनेधुंकूगु जुया जुझमाः, नेपा:या एअरपोर्टय्‌ एअरलाइन्स व अध्यागमननं 
थ्व द्रं मखन । यक्व कृत: याना नं मजिसेलिं पासा दिल्लीं यँ पाखे 
लिहां वयेमाल, जिपिं निम्ह जक पेरिस पाखे वना । 


डेबिट कार्ड ज्या मयाबलय्‌ 


विदेश भ्रमणय्‌ मुख्य याना राहदानी, धेबा व हवाइ टिकटय्‌ 
ध्यान तयेमा: । ठीक जू मजू स्वयेमाः, सुरक्षित तयेमाः । थौकन्हे 
नगद स्वया: डेबिट वा क्रेडिट (एटी एम) कार्ड अप्व: चले जू । तर 
गुबले कार्ड नं धोका बीय: । छक: कोलकाता वनागु । होटलं चेक 
आउट यायेत कार्ड बियां, मेसिनं कार्ड स्वीकार मया: । नगद धेबा 
मदु । मजूला फसाद । एरपोर्ट वने लिबायेधुंकल । छु याये । धन्न 
नेपा:या कन्सुलेट जनरल चन्द्र घिमिरे जिं मं सिउ । वयकःयात 
फोन याना । वयूकलं होटलया काउण्टरय्‌ च्वंम्ह मनूयात वयूकलं 
धेबा बिया मनू छवया हये जित: छवया व्यू धका: अनुरोध यात । तर 
काउण्टरय्‌ च्च॑म्ह व मिसा मानय्‌ मजू । बिचरा साधारण कर्मचारी 
जुइ, वयाके थथे धेबा मकासे छवयेगु अधिकार नं मदु जुइ, हानं 
वयात सु कन्सुलेट जनरल, सु कन्सुलेट जनरल छु मतलब । तर 
उबले हे वया मैनेजर थ्यंक: वल, जिं व नाप खं ल्हाना। वं 
चन्द्रजुनापं खँ ल्हात, अले जित: ससम्मान बिदा बिल । 


नाले मछा:गु लसकुस 


छक: नेपाल राष्ट्र बैंकया डेपुटी गभर्नर जुयाच्चनाबलय्‌ 
सर्लाही जिल्लाया मलंगबाय्‌ छगू सहकारी संस्थाया उद्घाटन 


~, 


या:वनेमाल । यें जनकपुर वना, जनकपुर शाखाया मैनेजरयातनं 

ब्वना गाडिइ मलंगवा पाखे वना । मलंगवा थ्यनी थें च्वसां निसे लँय्‌ 
तूलत खायातःगु खनेदत । तूलय्‌ डेपुटी गभर्नर माननीय डा.पुष्पराज 
राजकर्णिकारयात लसकुस धका: च्चयातल । जि 'माननीय' हे मखु । 
हानं उदघाटन स्थल थ्यंका: पंचकन्यां स्वांमा: ल:ल्हाना लसकुस 
यात । जितः छु ज्या मछिं गन ज्या मछिं थें जुल । थन पंचकन्या 
लसकुस याना मछिंकल धया हानं राष्ट्रिय योजना आयोगया दुजः 
जुया रुपा ताल खःला बेगनास तालया परियोजना अवलोकन यायेत 
वनाबलय्‌ गाउँ विकाश समितिया सिमाय्‌ स्वांमा: क्वखायेका लसकूस 
याना अनंनिसें पञ्चेबाजा थाना ब्वना यंकल । पञ्चबाजा लिउलिउ 
वनाच्चनाम्हेसिया मछाःगु उलिथुलि मदु । थ्व निगू लसकुसया घटना 
लुमना वइबलय्‌ आः नं जितः दुनेंनिसें मछाला वः । 


गाड़ीया सिन्दूर जात्रा 


राष्ट्रिय योजना आयोगया दुज: जुयाच्वनाबलय्‌ सुर्खेत - 
जुम्लाया लँ चाल । सेनां दयेकूगु । उगु ल॑या अवलोकन यायेगु व 
उदघाटन यायेत राष्ट्रिय योजना आयोगया न्वक्‌ माननीय 
डा.जगदीशचन्द्र पोखरेल नापं सकले दुजःपिं, योजना आयोगया 
निम्ह स्वम्ह कर्मचारी व छुं पत्रकारत नापं छगू तःधंगु हे पुचः 
सेनिकया हेलिकोप्टरय्‌ च्वना दैलेख वना । बान्हिति दैलेख थ्यन । 
दैलेख न्याग: खुगः गाडिइ च्वना कालिकोट वना । सनिलय्‌ कालिकोट 
थ्यन । अन सैनिक क्याम्पय्‌ नयेत्वने याना, क्याम्प दुने हे व्यवस्था 
यानातःगु पालय्‌ द्यना । कन्हे खुन्हु सृथय्‌ अन हे कौला याना जुम्ला 
पाखे वना । लँय्‌ थाय॒थासय्‌ गनं पंयागु व गनं पर्सिथें च्वंगु कापः 
खाया ध्वाखा दयेकातःगु दु । मनूत गामं गामं बाजागाजा थाना 
ध्वाखाया जःखः मुंवयाच्चंगु दु । ध्वाखा लिक्क गाड़ी थ्यनकि गाडीयात 
रोके याना अबीर इलेगु, स्वां स्वांमा: देछायेगु यानाच्चन । गाडिइ 

दुने च्वंपिं जिमित नं गुलिसिनं अबीरं इल, गुलिसिनं स्वांमा: क्वखायेकल, 
गुलिसिनं स्वां छफ्व: सां ल्हातय्‌ तयाबिल । सलंसः थासय्‌ थथे 
लसकृस जुल - गाड़ीया नं, जिमिगु नं । मूलतः इपिं थःगु थासय्‌ 
गाडि थ्यंगुलिं लय॒तागु खः । गुलिसिनं ला गाडी धयागु हे मखंनिगु 
जुयाः इपिं अजूचाया गाडीयात चाःचाःहिला उखे पाखे थुखे पाखे 
स्वयाच्चन । गुलिसिनं जा अबीर स्वां छाःगु जक मखु द्यःयात थें 
भागि भागि यानाच्चन । गुलिसिनं ल्हातं पित्तुपिया स्वल । लँ धुच्छि 
हे जनताया अपार उपस्थितिं जिमित, अक विशेष याना गाडियात 
लसक्‌स यात । छगूकथं गाडिया सिन्दूर जात्रा हे जुल । मौषम नं 
बांला:गु न्हि। लसक्‌स फफं वनाबलय्‌ सनिलय्‌ जुम्ला थ्यन । जिमिगु 
मं छम्हं चुनावय्‌ त्याःपिं थें अबीरं कूचाः । 

जुम्लाय्‌ निन्ह॒ च्वना गुबलें ल्वःमनीगु यात्रानुभव ज्वनाः 
सैनिक हवाइजहाज यैँ लिहां वया । लिपा थ्व लँय्‌ यक्व दुर्घटना 
जूगुलिं थुकेयात ज्यानमारा लँ धका: पत्रपत्रिकाय्‌ च्वयाहःगु नं ब्वना । 
लँ सुधार जुयावं च्वनी । लँ चाःगु हे तःधंगु खँ खः । 


गोरे बाबु कालेबाबुया जय 


कोइलाबास वनेमा:गु । उबले कोइलाबास वनेत भारत जुया 
वनेमा: । नेपाः दुनें लँ मदुनि । सिमा पारिया रेल्वे स्टेशनय्‌ रेल कहां 
वया जंगलया जंगलया लँ बाघौति न्यासिवना कोइलाबास थ्यन । 
कोइलाबास थ्यंबलय्‌ द्यः खिउँइ धुंकल । पसःपिसःनं मचायेधंकल । 
जिपिं नेपाल बैंकय्‌ ज्याय्‌ वनागु । बैंक नं मचायेधुंकल । गार्डयाके 
न्यनाः बैंकया व्यवस्थापकयात स्वापू तयेगु कुत: याना, तर सफल 
मज्‌ । आःथें मोबाइल दुगु मखु । सडकय्‌ स्वम्ह ल्यायम्हत मुना 
गफ यानाच्चंगु खनां इमिके 'थन लज गन दु ?' धकाः न्यनां 
'कोइरालाबासय्‌ लज ? गन काःवने' धका: लिस: बिल । गन च्वनेगु 

? छु यायेगु ? फसाद हे जुल । इमिके हे सल्लाह याना । 'गोरेबाबु 
कालेबाबुं बास बिउसा जक खः मेगु ला छुँ उपाय मदु' धाल । 
गोरेबाबु कालेबाबु धाःपिं जिमिसं म्हस्यूगु हे मखु । जिमित समस्या 
जूगु खना इपिं हे गोरेबाबु कालेबाबुया छँय वना न्यंवन । बाय्‌ दइगु 
लिसः ज्वनावल । जिमि सासः थाहां वल । 

इमिसं हे जिमित गोरेबाबु कालेबाबुया छँय्‌ ब्वना यंकल । 
तःखागु छेँ। छँय ज्या याइम्ह मनुखं जिपिं च्वनेगु क्वथा क्यना 
बिल । क्वथा तःक्‌ । जिपिं स्वम्ह दु । स्वम्हेसित स्वंगू हे खाता दु, 
गह्दावाल तःजागु खाता । भूल दु, सिलिङ्ग पंखा दु, छुं मगाः मचा: 
मज्‌ । 

छघौति जायेका नयेत सःतल । जा, कें, तरकारी, अचार, 
धौ, मरि, थीथी प्रकारया ला तःता ल्वसाघासा दुगु भव्य भ्वय्‌ हे 
धाःसां जिउ । गोरेबाबु ख:ला कालेबाबु छम्ह न्ह्यःने च्वना तना तना 
नकाच्वन । उलि जक गन खः धका नयेधुंका: ल्हाः सिलेत लः नं 
थम्हं हे हायेकाबिल । ल्हा: हुइत छम्ह मनू रुमाल ज्वना दनाच्वन । 
बास छगू मदया फसाद जुयाच्वंपि जिमित भव्य आतिथ्य हे प्राप्त 
जुल । 

गोरेबाबु कालेबाबुया मेगु हे धात्थेगु नां दु । तर थन सकसिनं 
गोरेबाबु कालेबाबु हे धाइगु जुयाच्चन । वयूकःपिनि स्वनिगलय्‌ नं 
उद्योग व्यापार दु खनी । बैंकनापं कारोवार नं दु हे जुइ । तर जिपिं 
नापं कारोवारया बारे खँ हे मल्ह्वं । जिपिं नेपाल राष्ट्र बैंक पाखे 
नेपाल बैंकय्‌ निरीक्षण यायेत वनागु खः । तर जिपिं त्यासाया निरीक्षण 
याइपिं मखु । नेपाल बैंक राष्ट्र बैंकय्‌ छवयाह:गु तथ्याङ्क पायछि जू 
मज्‌ जक स्थलगत निरीक्षण याइपिं । थथे थःपिं नापं छुं कथं स्वापू 
हे मदुपिंत नं थुलि भव्य आतिथ्य बीगु वयूकःपिनिगु सहुदयता 
खनाबलय्‌ 'अतिथि देवो भव’ धयागु भावनाया मूर्तता अनुभव याना । 

वय्‌कःपिनिगु बारे मेमेगु खँ मस्यू । तर बाय्‌ मदया आपदय्‌ ला:बलय्‌ 
उदार याना बिउगु गुणयात लुमंका जिमिसं धया - गोरेबाबु कालेबाबुया 
जय जुइमा । 


हाट बजारनिसें हवाइ बजार तक 


बजार थीथी कथंया दु । तराइलय्‌ थाय्‌ थासय्‌ निश्चित 
बार खुन्हु हाट बजार लगे जुइ । भारतय्‌ नं हाट बजारया व्यवस्था 
दु । भारतया गोरखपुरय्‌ नं तःधंगु हाट बजार लगे जुइगु दु। थ्व 
बजार नापं जिगु लजगाःया स्वापू दु। जि नेपाल राष्ट्र बैंकया 
भैरहवा शाखाय्‌ अनुसन्धान अधिकृत जुया च्वनाबलय्‌ सिमाबर्ती 
बजारया नसात्वसाया भा: मुंकेत गोरखपुरय्‌ वनेमा: । अथेहे वीरगंज 
शाखाया अनुसन्धान अधिकृत जुया च्वनाबलय्‌ भारतया बेतियाय्‌ 
वना बजार भा: काःवनेमा: । थ्व बजार भाः मुंवनेगुया नं थःगु हे 
कथंया अनुभव दु । जिपिं न्याइपिं मखु, लयूलय्‌ वया भाः जक 
न्यनीपिं । लयूलय्‌ पतिकं वइपिं जुया पसल्यातसें जिमित म्ह नं 
सिउ । अले गुलिसिनं जिमिगु ख्वा खनकि हे 'वहि पहलेके भाव हे' 
धकाः जितले जिपिंनापं खँल्हाना च्वने हे म्वायेकेत स्वइगु । 
गुलिगुलिसिनं धाःसा बांलाक व्यवहार या: । 

गोरखपुरय्‌ नेपाली धर्मशाला नांया छगू होटल दु। उलि 
स्तरीय मखु, नां हे धर्मशाला । क्वथा निक्‌ प्यकू दु, भवलाक दयनेगु 
तःकगु हल दु। नयेत तःग्वःगु डाइनिङ्ग तेबिल दु। थन पाल्पा, 
स्याङजा, गुल्मी, अर्घाखाची आदि नेपाया थीथी पहाड़ी जिल्लाया 
मनूत च्चंवयाच्चनी । अले जा नइगु तेबिलय्‌ नेपा:या हे बारे अनेक 
खँ जुयाच्चनी । नेपालय्‌ मसिउगु खँ नं थन सियाच्चनी । थज्योगु 
थाय्‌ सिमाबर्ती मेमेगु थासय्‌ नं दु जुइमाः । 

हाट बजारय्‌ मुख्य याना नयेगु ज्वलं मियातइ । जापानय्‌ 

टोकियोया आकिहावारा धयागु बजारय हाट बजारय्‌ आलु थें द्वंचिना 
क्यालकूलेटर मियात:गु खनाबलय्‌ जित: म्हो आश्चर्य जूगु मखु । 
आकिहाबारा इलेक्ट्रोनिक ज्वलंया बजा: खः । 

तराइलय्‌ नसा ज्वलंया हाट बजार लगे जुइ थें फ्रान्सय्‌ 
हवाइजहाजया बजार लगे जुइगु नं दुगु जुयाच्वन । थ्व बजारय्‌ 
चीग्वःग तःग्वःगु थीथीकथंया हवाइजहाज ब्वयातइ । नापं ब्वयेका 
नं क्यनाच्चनी । छखे लाक हवाइजहाज मीपिं पसल्यातयगु ज्याकृथि 
दयाच्वनी । मनूत थःत यःगु हवाइजहाज न्यायेत अन वना स्वापू 
तइ । खँल्हाबल्हा याइ । नेपाल एअरलाइन्सया नाय: जुयाच्वनाबलय्‌ 
जि नं छक: थ्व मेलाय्‌ वना । हवाइजहाजत स्वया । ए.आर. ४२ 
जहाज नेपाःयात ल्वइ थें ताया छगू चरण प्रारम्भिक खँ नं ल्हाना । 
तर थुकेया खं न्ह्याःवने मलावं हे जिं नेपाल एअरलाइन्स त्व:तेमाल । 
नेपाल एअरलाइन्सं थज्योगु जहाज हःगु जिं मसिउ । लिपा बुद्ध 
एअरं धाःसा थज्योगु जहाज हल । 

जहाज मवःसां नसात्वंसा हाट बजार जक सिउम्ह जित: 
धाःसा हवाइजहाजया हाट बजारया नं छगू रोमाञ्चक अनुभव दत । 


मथ्यंगु ओसन पाक 


नेपाल वायुसेवा निगमया नाय: जुया च्वनाबलय्‌ हे छक: 
छँजःपिं नापं ब्वना हंगकंग वना । अनया स्टेसन मैनेजरं छथाय्‌ 
निथाय्‌ चाहीका बिल । सपिङ्ग यायेगु छगू निगू थाय्‌ क्यनाबिल । 
अले ओसन पाक स्वःवनेत सुझाव बिल । 

ओसन पाक थीथी कथंया जलचर अवलोकन व जलक्रीडा 
याना न्ह्याइपुकेगु हंगकंगया छगू नांदंगु पर्यटन स्थल । थ्वया न्ह्यः 
नं जि तःकः हंगकंग थ्यनेधुंकल, तर ओसन पाक मध्यंनि | उके 
वनेगु खँ जुल, गुलि धेबा खर्च जुइ धका: ल्याःचाः जुल । नेपाली 

नीद्रःति दां खर्च जुइगु खनेदत । जिमि तिरि मयजुं उलिमछि दां खर्च 
याना वने मखु धाल । 

मेपिं सकलें वने धाइपिं । सकलें छप थः छम्ह याक:चा 
जुसेलिं तिरि मयजु प्वाः स्याःगु त्वह चिना द्यनाबिल । म्हं मफु हे 
धासेलिं कर याना ब्वना यंके मजिल । ओसन पाक वनेगु योजना 
क्वदल । ओसन पाक मवनेगु जुसेलिं वया प्वाः स्याःगु लन । अले 
ओसन पाक स्व:वनेगु धेबां बरु लँ न्यायेका धका: लँ न्यात । उलि 
धेबां उबले प्यतोला न्यातोला हे लूँ वल थें । 

लँ ला आःनं न्यायेफइ तिनि । तर जिन्दगी ओसन पार्क 
थ्यनी मखुत छाय॒धाःसा आः जिं विदेश वनेगु हे म्हो यायेधुन । न्हापा 
जागिर नयाच्वनाबलय्‌ विदेश वनेगु जक ध्याउन्ना । विदेश वने दइ 
ला, दइ ला धयागु जक आश जुयाच्वनीगु। व नं वना । जागिरं 
निवृत्त जुइ धुंका: नं सभा गोष्ठी यक्व विदेश वना । तर थौंकन्हे 
याकःचा वने मं मदु । थःगु उसांय्‌ प्रति थःत हे विश्‍वास मदु । उकें 
पासापिं नापं वने दुथाय्‌ जक वनेगु मदुथाय्‌ छगू छगू त्वह तया वने 
म्वायेका छूवयेगु । 

न्हापा विदेश वनेगु ह्वःताः चूलाइ ला धका: आस याना 
च्वनेगु । आः चूला: वःसां त्वह तया लिघ्वाना छुवयेगु । थथे हे खः, 
इलं इया खँ । 

७ 

१२. समग्रय जि 


समग्रय्‌ जिं जितः म्हसीके माःसा जितः हे अःपु मजू । 
समग्रय्‌ सु जि ? गबलें जि पसल्या, गबलें कर्मचारी, गबलें 
शिक्षक । भतिभति साहित्यकार, भतिभति समाज सेवी, भतिभति 
राजनैतिककर्मि, अले नेवा: आन्दोलनया कार्यकर्ता । बहुआयामिक 
जि । थ्व हे बहुआयामिकतां जिगु व्यक्तित्वयात बाग:चा याना 
ब्यूगु दु । गुलिसिनं चिनाखँ जक च्वया थःगु व्यक्तित्व तःजायाइ, 
गुलिसनं बाखं जक च्वया नं थःगु जाः थकाइ । तर जि साहित्यय्‌ 
नं छगू जक विधाय केन्द्रित मजुया । चिनाख चिना, बाखं च्वया, 
समालोचना याना, न्ह्यागुं याये मास्तेव: । छगू निगू पौया सम्पादन 
नं याना । दसिपतिइ जक जूसां वकिल नं जुया । जिं यक्व ज्याखँय्‌ 
थःत न्यंका छवया । जिके एस.एल.सि. पास जूपिं यक्‍वसिनं न्यंवइ 
वा सल्लाह काःवइ “छु ब्वनेगु ?' । “न्ह्यांगु' ब्वंसां ज्यू तर उके हे 
केन्द्रित जुया: श्रेष्ठ जुइगु स्वयेमा: । जिं धाये। तर जि थः हे छुँ 
छगू ख्यलय्‌ जक लिकुना च्वने मफुत । जिगु व्यक्तित्व समुद्र थें 
चकना वन । तर समुद्रया फुक्क ल: ख्वया: च्वापु जूसां उके 
च्वापुगुँया जा: प्राप्त यायेफइ मखु । थथे बिचा: यायेबलय्‌ गबले 
गबले जितः द्याःगु महसुस जुइ । धात्थें जि सफल मनू कि असफल 
मनू ? धाये थाक । 

सिद्धान्त, स्वभाव व व्यवहारया आधारय्‌ नं जिं थःत थ्व हे 
धकाः धाये अःपू मज्‌ । धात्थे समग्रय्‌ सु जि ? भौतिकवादी ? 
अध्यात्मवादी ? ज्ञानी ? अज्ञानी ? साहसी ? कायर ? संघर्षशील ? 
सम्झौता परष्ट ? सु खः जि ? गुलि गुलि क्वथिइक स्वया: उलि 

उलि झन म्हसीके मफयावन । जीवन जगतया गुलि गुलि अध्ययन 
याना उलि उलि जि झन अज्ञानी जुयावन । अनुभवया थीथी रंगं 
इलातःगु जीवनयात थुइके हे मफयावन । छपा अमूर्त चित्र थें थ्व हे 
धकाः त्याछिइ हे मफयावन । जीवनया लँय्‌ थुलि ताःहाकःगु यात्रा 
याना नं सुरु गनं ? अन्त गन ? तिफ्याये मफुगु खसुया दुने हे 
लानाच्वन । 

म्हिग:याम्ह जि व थौंयाम्ह जि नं व हे खःला मखुला । खये नं 
फु, मखये नं फु । उके जिं थःत छकः कालखण्डय्‌ ब्वथला स्वयेगु 
इच्छा जुल । 
मचाबलय्‌ 


छम्ह मां मदुम्ह मचा । आर्थिक अवस्था बःमलाम्ह मचा । 
अयूनं मचाबलय्‌ जिगु आत्म विश्‍वास बल्ला: । छन्हु जि थःगु तुतिं 
घिसिलाक चुइफइ धयागु दृढ विश्‍वास । मेपिसं यायेफुगु जिं छाय्‌ 
याये मफइ धयागु विश्वास । तर दुने मन बल्लाना छु याये ? पिने 
भ्वाथ: लं । सफा सुग्घर मगाः । टुथपेष्ट छयलेम्वा:, ह्यंग्वालं वा 
बुझ्गु । चुल्याय्‌ गुना लंच जक हिलातःगु म्हग: व लंचया रंग पाःगु 
कमीज । गतिपति मदु । थज्योगु आवरणया हुनिं जि मछाः । छालय्‌ 
मग्यं । छँप व पासापिनिगु दथुइ जक सः न्या: | पासापिनिगु दथुइ 
जि ज्ञानीम्ह मचा । ब्वनीम्ह मचा । जेहेन्दार मचा । जि ज्ञानी व 
जेहेन्दार जक मखु ग्याफरा नं खः । उबले ल्वहं हिति, गा: हितिइ 
आःथें मसूनि, घ्वारारां ल: हा: । ल्वहं हितिं हाःगु लखं क्वन्ती पुखू 
जायाच्वनी । बागमती खुसि बा: वयाच्वनी । पासापिं क्वन्ती पुखुली 
वा शंखमूलय्‌ बागमती खुसिइ लालकया म्हिताच्वनी, जि इमिगु 
वसः पिवा च्वने । लालकायेगु, पुखू वा खुसिया लखय्‌ म्हितेगु आँट 
मदु । 

उबलेया लगंख्य: । आ:थें मखु । सुनसान । मांसिमाया दक्षिणय्‌ 
मछिन्द्र इन्ष्टिच्यूट हाइ स्कूलया छुँ छखा व वया भचा उज्यां 
मतिको भैरव वनेगु लँय्‌ पाँडेया निगू साइकल पसः बाहेक मेगु छे, 
पसः छु नं मदु । भवःभवः खोसिंमाया सिमा, ख्यः व पुखू जक । 
वातावरण शान्त, स्वच्छ व रमणीय, आःथें मनू, मोटर, मोटर 
साइकलया हूलकूल, इगःमिगः मदु । पासापिं मुना पाँडेया पसलय्‌ 
छघौया छसुका धेबा पुला: साइकल बालं कया गयेगु । पासापिं गुलिं 
साइकल गगं लं त्वःतेगु साहसिक ज्या याइपिं । गुलिं निपा ल्हा नं 
त्वःता साइकल ब्वाकीपिं । जि धाःसा निपा ल्हातं साइकलया हायण्डलय्‌ 
क्वातुक ज्वना विस्तारं गयेगु । द: अथे अप्व: जुया सनेगु मयःगु जक 
मखु आँट हे मदुगु नं ख: । 

छालय्‌ मग्यं धकाः बाःनं ब्वःबियाच्चनी । ब्व:बियां छु याये 
छालय्‌ ग्यंके फुगु हे मखु। गुबले गुबले ला तसक ज्या मछिंगु 
अवस्थाया नं सामना याये मालीगु । थज्योगु हे ज्या मछिंगु अवस्थाय 
घटना छगू आ: नं लुमं लुमं न्हिले मास्तेवः। जिमि थः लाःम्ह 
छम्हेसिया गुथि पाः । भ्वय्‌ सःताहल । गुथिइ भ्वय्‌ वनेत मरि तनेमाः । 
गुथि भ्वयखुन्हु सुथय्‌ बाःनं मरि छप्वः बिया: अन गुथिया छेँय्‌ तया 
वा धाल । जिं अन सुं म्हस्यूपिं मदु । सुयात छु धायेगु ? उके वने 
न्ह्याः मज्‌ । तर म्हाः धाःसा बाःनं ब्वःबिइ । म्हां धायेफुगु नं मखु । 
मंमदु मंमदु मरिप्वः ज्वना वना । छेरिइ थ्यन । तलय्‌ कालाक्‌लु 
कालाकूल्‌ हाःसः दु - भ्वय्‌ न्याःगु छँ नं जुल । तीजक स्वाहाने 
गया । बापुति स्वाहाने गयेधुंबले तलं सुं कहां वःथें च्वन । छु याये 
छु याये जुल, नापलाःसा गथे नःतुइगु, छु धायेगु ? नुग: भारा भारा 
मिन । मरिप्वः स्वाहाने पौस तया जिं कुइंच जुइक लिफ: स्वया 
वया । 

थुकथं मचाबलय्‌ जि छम्ह ज्ञानी, जेहेन्दार तर छालय्‌ मग्यंम्ह 

ग्याफरा मचा ख: । 
ल्यायम्हबलय्‌ 


मचा ल्यायम्हबलय्‌ हे जागिर नया । जागिर नयेधुंका: नं 
जिगु अन्तर्मुखी स्वभाव मतं । जि थःया च्वसं च्वंम्ह हाकिम स्वया: 
च्चय्‌ च्वय्‌ वने हे मसः, वने हे मफु । जिगु स्वापू धयागु थः स्वयाः 
च्वसं च्वंम्ह हाकिम, थः ज्वलिंज्वःपिं पासापिं व थः स्वया: क्वय्‌ च्वंपिं 
कर्मचारी जक । च्चय्‌ थाहां वनेत च्वय्‌ च्वय्‌ च्वंपिं मनूत नापं संगत 
याये सयकेमा: धाइ, तर जि मस: । तर जिं गुलि नं हाकिमत नापं 
ज्या याना, जिगु ज्या खना इपि सकले धया थें सन्तुष्ट जक मखु लय्‌ 
हे ताः । 

जिं जागिर नये धुंका: नं छँया आर्थिक अवस्था उलि सुथां 
मला: । जिमिगु पसः ह्वगं त्वाःचा थें, न्ह्याक्व लाय्‌ तःसां ज्वया 
वनीगु, जिगु तलबं नं पर्का च्वनेमाःगु । तर जिमि बाः व हे पसलय्‌ 
प्यपुना च्चनेगुली हे आशक्त । अथेसां न्हापा स्वया: आर्थिक अवस्था 
भचा भचा बांला: । पकेट खर्चया व्यवस्था जू । 

ल्यायम्ह जुया वःलिसें जिमि पासा पुचलय्‌ जाफत न्यायेकेग 
व तास म्हितेगु जुयावल । शनिवाः पतिकं छसुका छसुका धेबा 
ल्हाना: यलया नांदंगु होनःचिया पसलं आलु अचार, छूवयूला, ओ, 
खोल्चा ओ, बजि न्याना हया पासा बेखालालया क्वथाय्‌ च्चना 
नयेगु । गुबले गुबले अझ अप्व: दां ल्हाना खा स्याना, म्येयूया छयं 
दायेका नयेगु, अयला: ध्वँ त्वनेगु । 

व इलय्‌ टेलिभिजन मदुनि । जिपिं चान्हय्‌ लिबाक लिबाक 
तक त्वालय्‌ मुना दुइमदु सुइमदु गफ मुइका च्वनेगु। चिकालां 
लायब्वय्‌ द्चिना सुक्‌लिं त्वःपृयातःगु वाद्य ग्वारातुला गफ जुयाच्चनी । 

गुबले हौगः गणेद्यःया गंफलय्‌ फेतुना गफ जुयाच्वनी । गफया 
विषय अनेक जुयाच्वनी । तर बरोबर गफ जुइगु विषय छगू बचतया 
बारे ख: । जि बैंकय्‌ ज्या याइम्ह, अर्थशास्त्रया विद्यार्थी । तर वर्तमानया 
इच्छायात बलपूर्वक ग:प: तिया भविष्यया अप्व: चिन्ता कया बचतयात 
जोड बी मज्यू धाइम्ह । तर अप्व: पासापिंत जिगु खँ पचे मजू । 
अप्वःसिनं भविष्यया नितिं व्यवस्था यायेमाःगु हे जक जिकिर 
यानाच्वनी । न्हयगू पुस्तायात गाक्क सम्पत्ति दुम्हेसिनं नं अथेहे 
धयाच्वनी, न्हि खाना न्हि नये माम्हेसिनं नं अथेहे धयाच्वनी । जिं 
इमित न्ह्यसः तया च्वने - भविष्यया हाक: गन तक खः ? छंगु थःगु 
हे भविष्य गपायूहाकः ? गुलि बचत मुन कि भविष्ययात गाइगु खः 
? इमिके स्पष्ट लिसः मदु, तर थःगु आग्रह त्वःतेगु इच्छा नं मदु । 
लिसा लिसा कया थ्व हे ख जुयाच्चनी । तर जि थःगु हे थासय्‌ इपिं 
इमिगु हे थासय्‌ । पोजिसन हिली मखु । जिं इमित धाःथें जुयावंगु 
छगू घटनाया दृष्टान्त नं बी । छम्ह आर्थिक रूपं सम्पन्नम्ह ज्याथ 
उसाँय्‌ मंत । वयात क्यनेत वया कायपिसं कम्पाउण्डर छम्ह छँय 
सःताहल । उबले कम्पाउण्डरया फीस न्यातका । अन छेँय्‌ सुं उसांय्‌ 
मंत कि फुफाः यायेत वइम्ह बैद्य छम्ह नं दु । वयात व्वनाह:गु जूसा 
छसुका धेबा बियां गा: । छसुका धेबा बियां गाःथाय्‌ न्यातका धेबा 
खर्चयात धका: उसाँय्‌ मदुम्ह मनुखं कायपिंत ब्वःबिल । कम्पाउण्डरं 
च्वया बिउगु वासः नं न्याके मछव । आखिरय्‌ सेफय्‌ प्वः प्वः दां 
तया वासः मयाकुसेँ व मनू मदया वन । 'वया मुंकातःगु धेबा छु 
ज्याय्‌ ख्यलेदत' ? जिं पासापिंत धाये । पासापिसं अक हे तर्क यायेत 
स्वस्वं धाइ, 'वं सम्पत्ति मुंकाः थकूगुलिं वया कायूपिनि जीवन यापन 
सहज जुल जुइ नि / 'अथे खःसा व सेफय्‌ च्वंगु धेबा वया कायपिसं 
नं खर्च याये मजिल, हानं वया कायपिसं नं खर्च याये मजिल, थथे 
गुबलें खर्च मयासे सेफय्‌ दुने स्वथना जक तयेगु खःसा धेबाया 

पलेसा अप्पा बाकू स्वथना तःसां जिल नि ॥ जि थुइकेत स्वये । 
इमिसं गुबलें थुइ मखु । थुइका कायेत हे तयार मदु । जिमि पासा 
पुचलय्‌ थ्व थौंतकं छलफलया विषय हे तिनि । अथे धयां जिं बचत 
याये हे मज्यू धयागु मखु । ल्याय्‌म्हया इलय्‌ जिं हे जिगु हे नेतृत्वय्‌ 
छपृच: पासापिं मुंकाः अनौपचारिक रूपं 'पासा धुक्‌? धयागु बचत 
पुचः नं दयेका । जिगु धाप थुलि हे जक खः कि भविष्य म्वाकेत 
वर्तमानया बलि बिइगु पायछि मज्‌ । 

व इलय्‌ जिमिगु पासा पुचलय्‌ भचा अस्य: प्रवृत्ति नं दु । छु 
मतिइ वल व हे यायेगु । छक: लगंख्यःया महालक्ष्मीइ मुना च्वनाबलय्‌ 
अनं गन वनेगु धयागु खँ वल । थन वने अन वने धयागु खँ क्वःखिइ 
मफया तप्यंक वनेगु क्वःजित । जिपिं महालक्ष्मीं उत्तर स्वया तप्यंक 
कहां वया | इखालखु, महापाः, क्वालखु जुयाः क्वन्ती थ्यन । अनं 
न्ह्यःने ज्या मछिंगु यःपु ल॑ जक । व हे यःपु लँ जुया वना । इम्‌ ख्यः, 
मणिद्रं पुला बागमती ध्वदुत । अबले तक बागमती आः: थें धः 
मजूनि, खुसि तिनि। यचुगु लः कलकल न्ह्यानाच्चंगु हे दनि । 
तप्यंक वनेमाःगु, जवय्‌ खवय्‌ वने मजिल । लाकां त्वःताः, पाइन्ट 
थकया खुसि छिना करिया गां जुना: न्ह्याःवनाबलय्‌ सिहंदरबारया 
पःखाः ध्वदुत । अपायूजागु पःखाः हाचां गाया वनेफुगु खँ मखुत, वने 
ज्यूगु नं मखुत । अले जिपिं थापाथली जुया लिहां वया । उबले 
जिमिगु त्वाःयाम्ह मखुसां जिमिथाय्‌ त्वालय्‌ वयाच्चनीम्ह थौंकन्हेया 
नांदंम्ह कवि भगतदास श्रेष्ठ नं जिपिं नापं दु। जिमिगु पह खनाः 
वयकः त्वलय्‌ जुल । थ्व घटना वयूकलं आः तक नां कयादी । 

जिमिथाय त्वालय्‌ जिपिं स्वयाः न्हापांया पुस्तायापिं ल्यायम्हत 
झन हे अस्यः, म्वा: मदुगु ज्या याइपिं, सिलाचःऱहेबलय्‌ कर्पिनिगु 
छेँय छुनातःगु सिया स्वाहाने हे मचायेक लेहेंथना हया गणेद्यःया 
न्ह्यःने ह्वाना ह्वाना च्यानाच्चंगु मिइ दुया बिइपिं । थज्योगु म्वाःमदुगु 


जीवन खसुइ :: १४१ 


ज्या जिमिसं पुस्तान्तरण याना मकया । बरु पुस्तकालय्‌ चायेकेगु 
ज्या पुस्तान्तरण याना कया । अझ जिपिं स्वया: लिपांगु पुस्ताय्‌ नं 
थ्व पुस्तान्तरण जुयावन । 

ल्याय्‌म्ह जुया वःलिसें जिगु क्रियाकलाप शिक्षण, सामाजिक, 
साहित्यिक, भाषिक व राजनैतिक ख्यलय्‌ नं न्यनावन । क्रियाकलापया 
लागा त्वालय्‌ जक लिमक्‌ंसे यल न्यंक, अझ भति भति यें, ख्वप 
थ्यंक नं चकना वन । थथे ल्यायम्हया इलंनिसें जिगु बहुआयामिक 
व्यक्तित्व निर्माण जुजुं वन । 

ल्याय्‌म्ह जुसेलिं ल्यासेतय्‌ पाखे मन वनीगु, इहिपा यायेगु 
इच्छा जुइगु प्राकृतिक जुल । इहिपा याना । इहिपा यासेलिं, मचाखाचा 
दसेलिं गृहस्थीया भार भचा अप्व: दइगु हे जुल । तर जिं थःगु बहु 
आयामिक दायित्व पूवंका हे च्वना । थुकें जिमि तिरि मयूजुया नं देन 
दुगु जुल । गृह व्यवस्थापनया भार अप्व: वं हे क्वबियाबिल । 

खर्च व्यवस्थापन याइम्ह व जूसां आम्दानीया जिम्मेवारी 
जिगु हे ब्वहलय्‌ । वया नं अफिस दु, ब्वनेकृथिइ स्यनीम्ह । बाःया 
पसः नं दु । अयनं खर्चया श्रोत जुटय्‌ यायेगु मू जिम्मेवारी जिगु हे । 
गबले ला तसक हे ज्या मछिनीगु । जिं सुयातं मकनानीगु, जिमि 
तिरि मय॒जुयात तकं मकनानीगु, जिमि बा:यात नं मधयागु छता खं 
थौं थन च्वयेत्यना । 

जि इहिपा याना दच्छि दुबलय्‌ आकाभाकां जिमि चिरिमां 
मन्त । लत्या यायेमाल । भ्वय्‌ नकेमाल । धेबा मदु । इहिपा यायेत 
अफिसं त्यासा कया तयागु दु । लय्‌ लय पुलेमाः । तलबं क्वपालाः 
काइ । उकें तलब आपा: वइगु मदु । अफिसं त्यासा कायेत न्हापायागु 
पुले क्वमचायेक बी मखु । छु याये छु याये ? उबले हे जितः अफिसं 
विराटनगर, भद्रपुर, राजविराजय्‌ स्थलगत अध्ययन यायेत निला 
काजय्‌ खटे यात । उकेयात पेश्की वःगु धेबा मध्ये बचय्‌ जुइगु धेबा 

लत्या यायेत धका: बाःया ल्हातय्‌ तया बिया । अले कला:यात व 
बा:यात ह्येका: खँ ल्हाना - जि काजय्‌ मवंसे मज्यूगु जुल, लत्याबलय्‌ 
जि छँय दइ मखु, छिमिसं मा:गु व्यवस्था या । जि ग्व ? धकाः न्यंपिं 
भ्वय्‌ वःपिं पाहांपिंत कलाः व बा: नं छगू हे लिस: बीगु यात - त्वःते 
हे मज्यूगु अफिसया ज्याय विराटनगर वनाच्वन । वास्तवय्‌ जि 
मवंसे मगाःगु मखु । जि वने मलाः धाःसा जिगु सट्टा वनेत तयारपिं 
मेपिं यक्व दु। धेबाया बन्दोबस्त यायेमाला च्चंगुलिं जि थः हे 
तिंन्ह्या वनागु खः । थ्व खँ जिं जक स्यू । सुनानं मस्यू । 

थ्व इलय्‌ जितः जागिर मदयेकं मगा: - थःगु व छँजःया 
जीवन न्ह्याकेत । अयनं नेपालभाषा व साहित्यया लागि जागिर 
जोखिमय्‌ तया नं ज्या यायेत लिफ: मस्वया । मचांनिसेंया ग्याफरा 
स्वभाव जिके दुने दु, अयनं भाषा साहित्यया खँ वलकि व ग्याफरा 
स्वभाव नं गन बिस्युंबनी, वनी । पञ्चायतया उगु निरंकुश इलय्‌ 
नेपालभाषा साहित्यया आन्दोलनया लँय्‌ यक्व जोखिम वयाच्चनीगु । 
छगू घटना दसूया लागि न्ह्यब्वये । छक: जि नेपालभाषा मंकाः 
खलः, यलया नायः जुयाच्चनाबलय्‌ मंकाः खलः अन्तर्गतया समारोह 
पर्ब उपसमितिं महाकवि सिद्धिदास महाजुया बुदिंया लसताय्‌ यल 
पुंचली छगू मुंज्याया ग्वसाः ग्वल । जिं उपसमिति तयेत स्वायत्त 
रूपं ज्या याके बिया तयागु । उपसमितिया पासापिसं यलया बामपन्थी 
नेता तुल्सीलाल अमात्ययात मूपाहाँकथं ब्वनात:गु । पञ्चायतया व 
कठोर ई ज्याभवः सुरु जुइ न्ह्य: हे पुलिसं दबू कब्जा यात । 
नेपालभाषा ख्यःया छम्ह सक्रिय ज्यामि मयजु स्वस्ती जोशीया दबू 
लिकसं च्वंगु छेँय आ: छु यायेगु धयागु विषय सहलह जुल । कमरेड 
तुल्सीलाल, मल्ल के. सुन्दर व जि स्वम्ह जवर्जस्ती दबुली थाहां 
वना नवायेगु, ज्वंसा ज्वंका: वनेगु खँ जुल । उकथं हे ज्या न्ह्याकेत 
जिपिं सहलह मुँज्यां दं जक दना नेपालभाषाया नांदंम्ह साहित्यकार 

फत्तेबहादुर सिंह मंत धयागु बुख वल । थ्व हे हनिं जिमिगु ज्याभवः 
मयायेगु ख जुल । ज्याभव: जूगु जूसा, पुलिसं ज्वना यंकगु जूसा 
जिगु जागिर नं चब्बुइ फुगु । तर बचय्‌ जुल । थ्व घटना लिपा च्वंगु 
नेपालभाषा मंका: खलःया मुँज्याय्‌ जिं पुलिस दमनया प्रतिरोध याये 
मफुगुया नैतिक जिम्मेवारी कया: नाय: पदं राजिनामा बिया । तर 
स्वीकृत मज्‌ । 

ल्यायम्ह इया जिगु भाषिक, साहित्यिक, सामाजिक व 
राजनैतिक ज्याखं जिगु पासा चाक: त्वालय्‌ जक लिमकुन । कथं 
कथंया बिचा:या मनूतनापं संगत जुल, नेतात नापं नं सम्पर्क जुल । 
जि अप्व: पासापिं बामपन्थी बिचाःयापिं । साहित्य ख्यलय्‌ नं प्रगतिशील 
बिचाःयापिं । बहुआयामिक चिन्तनया म्हो । दुविधा नं मदु । 
भौतिकवादय्‌ हे क्वातुगु आस्था । समाजय्‌ शोषण दु तर शोषण 
मुक्त समाज दयेकेफु धयागु क्वातुगु विशवास दुम्ह छम्ह निम्न 
वर्गीय ल्यायूम्ह जि । व्यक्तिगत रूपय्‌ नं थःगु उन्नति थःम्हं यायेफु 
धयागु क्वातुगु आत्मविश्वास दु उबले जिके । थ्व हे आत्मविश्वासं 
एस.एल.सि. जक पास याना जागिर नयाम्ह जिं जागिर ननं हे 
अर्थात्‌ अफिसय्‌ ज्या यायां हे थःगु अध्ययन न्ह्यःने यंकाः विद्यावारिधि 
तकं याना । सहायक पदय्‌ जागिर नयाम्ह गन नं बःकायेगु मदुम्ह, 
घ्वाइपिं सुं नं मदुम्ह, जि छम्ह अत्यन्त कर्तव्यनिष्ठ कर्मचारी जुयाः 
डेपुटी गभर्नर तक जुया । 

थुकथं जिगु ल्यायम्ह जीवन संघर्षशील, कर्तव्यनिष्ठ तर दृढ 
आत्मविश्वास युक्त जीवन धायेमा: । 


बाज्यः वंकाः 


जि बाज्यः वंबलय्‌ नेपाल राष्ट्र बैंकया पेन्सन नइम्ह सेवानिवृत्त 
कर्मचारी जुइधुंकल । राष्ट्र बैंक पिहां वसेलिं पिने अध्ययन अनुसन्धानया 

तःचाःगु चाकलय्‌ दुथ्यन । आम्दानी नं यक्व दु । आर्थिक रूपं जीवन 
यक्व अःपुल । मेखे भाषिक, साहित्यिक, सामाजिक, राजनैतिक ज्याय्‌ 
नं स्वतन्त्र रूपं खुल्लम खुल्ला जुड जिल । थ्व फुक्क ख्यलय्‌ जिं थःगु 
गति तीव्र याना । जीवन झन व्यस्त जुल, न्ह्याइपुसे च्वन । नेपाल 
वायु सेवा निगम, नेपाल बैंक लिमिटेड थे जाःगु ततःधंगु संस्थानया 
नेतृत्व यायेगु नापं राष्ट्रिय योजना आयोगया दुज: जुइगु तक ह्वःताः 
चूलात । व्यक्तित्व नं राष्ट्रिय तहलय्‌ थाहां वन । न्हू नेपाः अथे 
धयागु गणतन्त्र नेपाःया न्हापांगु योजना दयेकेगु ज्याय योगदान बी 
खन । देशय्‌ वःगु हिउपाःयात आत्मसात याना समावेशी प्रकृतिया 
योजना दयेका । योजना आयोगया जिम्मेवारी मुक्त जुइ धुंका: न्हूगु 
औद्योगिक नीति दयेकेगु जिम्मा वल । न्हूगु औद्योगिक नीति दयेकेगु 
कार्यदलया कजी जुयाः समावेशी प्रकृतिया हे औद्योगिक नीति दयेका । 

थथे जिगु जीवनया थ्व कालखण्डया पूर्वाद्ध तक तःगू महत्वपूर्ण 
जिम्मेदारी सफलतापूर्वक निर्वाह याना । थःगु जीवन प्रति गौरव 
महसुस याना । थःगु ल॑ थःम्हं ज्यायेफु धयागु जिगु आत्मविश्वास 
अझ तःजा जुल । तर गभर्नर जुइगु जिगु म्हगस जब दुन, गनं 
बःकायेगु, थिक नयेगु मदयेक नं थःगु हे बलं जीवनया त्वाथः 
सफलतापूर्वक गयेफु धयागु जिगु आत्मविशवासय्‌ चल: वन । थ्व खं 
च्चयाच्चनाबलय्‌ पिने सतकय्‌ कूलमान धिसिडयात विद्युत प्राधिकरणया 
कार्यकारी प्रमुखय्‌ हानं नियुक्त यायेमाः धयागु सः बुलन्द जुयाच्चन । 
जिं कमचारीतन्त्रय्‌ कुलमान ति चमत्कारिक ज्या याःम्ह मनू मखनानि । 
अथे जुया हे थ्व निभव: वयूकःया नामय्‌ थन सोचाकागु खः । द॑ दं 
लोडसेडिङ्गया खिउँलय्‌ च्वने मालाच्चंपिं जनतायात पत्याः हे मजुइकथं 
लोडसेडिङ्ग हटे याना ज: ह्वला थुलि बांलाक अतुलनीय, अद्वितिय 
ज्या याःम्ह मनूयात जनताया मागया वावजूद नं सरकारं हानं 
नियुक्त मयाः धाःसा जितः गभर्नरय्‌ नियुक्त मयाःगु छुं आश्चर्यया खं 

मजुल धया थें ताल । बरु नातावाद, कृपावादया विरुद्ध अक नं 
ल्वायेमानीगु वाःचाल । नातावादया बारे थीथी संस्थाय्‌ हाकिम 
जुयाबलयया अनुभवकथं छकूचा खं थन न्ह्यथने । जिगु अनुभवकथं 
नातावादया दकले प्रमुखतत्व हिया नाता खनी । जितः वःगु सिफारिस 
वा इनापया आधारय्‌ धायेगु खःसा दकले अप्व: व क्वातुक वइगु 
सिफारिस वा इनाप हिया स्वापू दुपिं मनूतय्‌ खः। इष्टमित्र वा 
पार्टिया नाता लिउने लिउने हे लाःगु खना । 


ज्याथ जुइकाः 


जेष्ठ नागरिकया उमेरय्‌ प्रवेश जुइ धुंका: नं जिं थःगु 
क्रियाशीलता म्हो मयाना । लिच्च: न्ह्यागु जूसां कर्मयात कर्तव्य 
भाःपिया व्यावसायिक, सामाजिक, भाषिक, साहित्यिक, राजनैतिक 
ख्यलय्‌ ज्या याना हे च्वना । भाषिक, साहित्यिक ख्यलय्‌ ला जिगु 
क्रियाशिलता झन अप्वल । न्हापा निगू जक सफू पिकाये धुनाम्ह 
जिं जिन्दगीया थ्व कालखण्डय्‌ स्वंगू सफू तनेधुन । 

थ्व इलय्‌ जिगु स्वभाव व आचरणय्‌ धाःसा हिउपाः वःगु दु । 
परिपक्वता वःगु खः वा ज्यलावंगु खः त्याजिक क्वःखिइ मफु । न्हापा 
जिके यक्व तं पिहां व: । आ: उलि तं पिमकया । न्हापा जितः थःगु 
आग्रह त्वःते तसक थाक, आ: अथे मजू । थःगु खँ तयेगु मत्वःता, 
तर मेपिसं मन्यंसा च्यूता: मतया, तं म्वयेगु नुगलय्‌ स्याकेगु मयाना । 

नयेगु, त्वनेगु, पुनेगु, च्वनेगु खँय्‌ जि न्हापांनिसें हे अःपुम्ह 
मनू खः । थ्व हे मा: वहे मा: धयागु मदुम्ह । आ: कन हे अःपुल । 
प्रेसर, सुगर, प्रोष्टेटया ल्वय्‌ दु । उकें स्वास्थ्यया हुनिं मज्यूगु बाहेक 
मेगु थथे हे माः अथे हे मा: धयागु मदु । 

ने.सं. ११३७ दतक गाडि चलय्‌ यायेत ड्राइभर दु, छे ज्याय्‌ 
रवाहालि याइम्ह शिव चौधरी दु । जिं छुयागु ज्या छुं मयाना, याये नं 

म्वा: । गाडि दु, ड्राइभर दु, उके न्यासि जुइम्वाः । तर आः ड्राइभर 
मदु, शिवे नं मदु। उके थःत माःगु छँँया ज्या भति भति याना । 
बाणप्रस्थया अभ्यास तायेका थुके नं सन्तोष हे जुयाच्वना । गाडि 
दुसां ड्राइभर मदुसेलि न्यासि जुइगु अप्वः जुल । थुकें स्वास्थ्ययात 
भिं हे यात । थ्व नं सन्तोषया विषय जुल । छुं दुखया खं मखुत । 
आखिर दुख सुख धयागु थम्हं तायेकेगु जक हे ला खःनि । उकें आ: 
जिके खुसिया लसता नं यक्व पिमज्व:, दुखया पीडा नं यक्व पिमज्व: । 
आः जि अंगूर पाउँ धकाः मनयात ह्ययेकेस: । वास्तवय्‌ व ध्वँचा 
जिगु गुरु जुया ब्यूगु दु । 

जीवन संघर्ष खः, संघर्षया ख्यलय्‌ धुँसिँथां थें अडीग जुइमा: 
धाधां हे पला: पतिकं सम्झौता याना जीवन थन थ्यंगु खः। उके 
जीवन संघर्ष कि सम्झौता धयागु न्ह्यसलं जिके लिस: फ्वनाच्चनी । 
जिं थथे हे धका: धायेफुगु मखु । 

जीवन जगतया बारे लिस: मलूगु अल्याख न्ह्यसः दनि । 
विज्ञानं न्ह्याक्व उन्नति याःसां कूमिचा स्वया: चीधिकःम्ह मिखां तकं 
न्ह्याये मदुम्ह जाबो कोरोना भाइरस बारे ला थथे हे धकाः धाये 
फयाच्चंगु मदु । अथे हे थीथी अध्यात्म दर्शनं लोक परलोकया 
अनेककथं व्याख्या याःसां व प्रमाणित खँ मखु । मनुखं आःतक थः 
गनं वया गन वनेगु प्रमाणित यायेफुगु मखु । सिड बुइया बारे 
थःथःगु हे तक जक दु । गुलिसिनं प्रकृतिया देन धाइ जीवनयात । 
गुलिसिनं इश्वरया बरदान धाइ । इश्वरया बरदान खःसा इश्वरयात 
दयेकूम्ह सु ? प्रकृतिया बरदान खःसा प्रकृतिया निर्माता सु ? 

अलौकिक खं छखे तये । लौकिक जीवनया खँय्‌ नं गुलिसिनं 
दुखया हुनि तृष्णा धाइ, गुलिसिनं शोषण धाइ । गुलिसिनं पूँजीवादया 
वकालत याइ गुलिसिनं समाजवादया । पूँजीवादय्‌ संकट वःगु नं 
खनेधुन, समाजवादय्‌ संकट वःगु नं खनेधुन । बर्लिनया पःखाः दुनावंगु 

नं खनेधुन । उत्तर भियातनाम व दक्षिण भियातनामया सिमा म्हुना 
वंगु नं खनेधुन । गुलिं कट्टर राष्ट्रवादया प॑ लिइपिं, गुलिं 
अन्तर्राष्ट्रियवादया पँ लिइपिं । गुलिसिनं छु धाइ, गुलिसिनं छु धाइ । 
न्ह्यसः तयेथाय्‌ मदुगु छगू नं मखु, पूर्ण छु नं मखु । मनूतसें थःथःगु 
आग्रह अनुसार पूर्णताया दम्फु थानाच्चंगु जक खः । पूर्णताया खँ 
त्वःता छवये, सापेक्षिक श्रेष्ठता निराकरण यायेत तक अःपृ मज्‌ । 
सलंसः द्वलंद्रः सफू व मेमेगु ब्वनेज्वलं ब्वनेधुन । अथेनं गुलिखे 
विषय छुं हे मस्यूनि । व्वनेगु, सयेकेगु, सीकेगु अझ गुलि दनि गुलि 
दनि । थ्व पतिहाकःगु जिन्दगी फुक्कं सयेकेगु सीकेगु साध्य हे मज्‌ । 
ज्ञान विज्ञानया खँ बा:वयाच्वंगु दु, न्ह्यपुइ तया तयेथाय्‌ मदु । अयूनं 
न्हायकनय्‌ स्वयेबलय्‌ खसुया क्वं हे खनी । 

उकें जिं आः वया छु नं वादं वा दर्शन वा सिद्धान्तयात 
शाश्वत सत्य स्वीकार मयाना, उकेया वकालत नं मयाना । बरु 
स्वच्छ मानव जीवनय्‌ तत्कालया आवश्यकताय्‌ थःत केन्द्रित यायेगु 
याना । खः छगू लक्ष्मण रेखा दु, कर्तव्यया रेखा । व जिं गबले हाचां 
मगाया, गाये नं मखु । फुसा परोपकार याये । मफुसां थःगु स्वार्थय्‌ 
लोक अहितया ज्या याये मखु । थ्व हे जिगु थौंया जीवन मन्त्र खः । 
ल्यंगु जीवन न्ह्याकेगु यन्त्र खः । 

७ 

निक्व:गु अमेरिका भ्रमण व स्वानाच्वंगु खँ (नियात्रा सप) 
य:दाइ (नियात्रा सफ) १ | 
जीवन खसुड (आत्मकथा) छिगु ल्हातिड ». 

थी थी पत्र पत्रिकाय्‌ चिनाखँ, चि/बाखं व च्वसु पिदंगु । . 

